संयम स्वर्ण महोत्सव के उपलक्ष्य में प्रकाशित 


प्रवचन प्रमेय 


आचार्य श्री ॥08 विद्यासागरजी महाराज 


नली 


है! 


 ः जैनाचार्य श्री विद्यासागरजी महाराज 


सामान्य परिचय 
पूर्व नाम - बाल ब्रह्मचारी विद्याधर जैन अष्टगे। 
जन्मस्थान - सदलगा ग्राम के निकट चिक्कोड़ी, जिला 


बेलगाम (बेलगावी) कर्नाटक की 
शासकीय अस्पताल में हुआ। 

जन्मतिथि - आश्विन शुक्ल पूर्णिमा (शरद पूर्णिमा) 
गुरुवार, वी.नि. सं. 2472, वि.सं. 2003, 
ई.सन्‌ 0 अक्टूबर, 946 रात्रि :30 बजे । 


पिताश्री - श्री मल्लप्पाजी जैन अष्टगे (समाधिस्थ 
मुनिश्री मल्लिसागरजी ) । 
माताश्री - श्रीमती श्रीमंतीजी जैन अष्टगे (समाधिस्थ 


आर्यिका श्री समयमति जी) 


भाई-बहन - +. श्रीकांतजी (स्व.) 2. बहन सुमतिजी (स्व.) 3. महावीरजी 4. विद्याधरजी 
(जन्मक्रम से) 5. बहन शांताजी 6. बहन सुवर्णाजी 7.धनपालजी (धन्यकुमार ) 
(स्व. ) 8. अनंतनाथजी 9. शांतिनाथजी, 0. अनाम संतान (गर्भ में मृतक ) । 


मातृभाषा - कन्नड़। 

शिक्षा - 9 वीं कक्षा (मैट्रिक), माध्यम कन्नड़ भाषा । 

अन्य भाषा ज्ञान - मराठी, हिंदी, प्राकृत, संस्कृत, अपभ्रंश, अंग्रेजी, बंगला आदि। 

ब्रह्मचर्य व्रत - ॥4 वर्ष की उम्र में लग्न (विवाह) तक का ब्रत क्षुल्लक सूरिसिंहजी महाराज से 


चाँद शिरडवाड़ जिला बेलगाम (बेलगावी ), कर्नाटक, बुधवार, वी.नि.सं.2486, 
वि.सं.207, ई.सन्‌ 9 अक्टूबर 960, दीपावली के दिन। 

आजीवन ब्रह्मचर्य ब्रत - आचार्य श्री देशभूषणजी महाराज से चूलगिरि, जयपुर, राजस्थान वी.नि.सं.2492, 
वि.सं. 2023, ई.सन्‌ 966 | 

सातवीं प्रतिमा - आचार्यश्री देशभूषणजी महाराज से श्रवणबेलगोला, हासन, कर्नाटक, वी.नि.सं. 
2493, वि.सं. 2023, ई.सन्‌ 966 | 


+ मुनिदीक्षा - अजमेर, राजस्थान, अषाढ़ शुक्ल पंचमी, रविवार, वी.नि.सं. 2495, वि.सं. 2025, 

ई.सन्‌ 30 जून 968 | 

दीक्षा गुरु - महाकवि दिगम्बराचार्य श्री ज्ञाससागरजी महाराज | 

आचार्य पद - नसीराबाद, अजमेर, राजस्थान, मार्गशीर्ष कृष्ण द्वितीया, बुधवार, वी.नि.सं. 
2499, वि.सं. 2029, 22 नवम्बर, 972॥ 

दीक्षित शिष्य - बाल ब्रह्मचारी 20 मुनि, 772 आर्यिका, 22 ऐलक, ॥2 श्षुल्लक, 3 क्षुल्लिका, 
सहमस्राधिक बाल ब्रह्मचारी भाई एवं बहनें । 

सफल प्रेरक - आपकी प्रेरणा से सहस्राधिक उच्चशिक्षित बाल ब्रह्मचारी शिष्य-शिष्याओं के 


साथ आपके गृहस्थावस्था के माता-पिता, दो छोटे, भाई, दो छोटी बहनें भी 
मोक्षमार्ग के पथिक बने | आप लाखों की संख्या में जनमानस को सात्त्विक जीवन 
निर्वाह की प्रेरणा दे रहे हैं । राष्ट्र के कर्णधारों को दिशाबोध दे रहे हैं । 

वैशिष्ट्य - धर्म-दर्शनविज्ञ, साहित्यकार, सिद्धांतवेत्ता, राष्ट्रीय चिन्तक, आध्यात्मिक 
प्रवचनकार, भारतीय संस्कृति के मर्मज्ञ, जैन मुनि संहिता के तपस्वी साधक । 


संयम स्वर्ण महोत्सव के उपलक्ष्य में प्रकाशित 


प्रवचन प्रमेय 


आचार्य श्री 408 विद्यासागरजी महाराज 


कृति 
प्रवचनकार 
संकलन 
पावन संदर्भ 


आशीर्वाद एवं प्रेरणा 
पुण्यार्जक 


मुद्रक 


-प्रवचन प्रमेय 
-संत शिरोमणि आचार्यश्री 08 विद्यासागरजी महाराज 
-ब्र. राकेश जैन शास्त्री, सागर 


- आचार्य श्री विद्यासागरजी महाराज का 
“'संयम स्वर्ण महोत्सव '', 30 जून 208, 
श्री दिगम्बर जैन समाज, शान्ति नगर, बण्डा 
जिला-सागर (म.प्र.) 


- अध्यात्मयोगी आचार्यश्री ।08 आर्जवसागरजी महाराज 


- श्री जैन अभिषेक रोहित सुशील कुमार गंगवाल 

. मे. “स्वस्तिक'' टाइल्स एजेंसी 
होलसेलर-रिटेलर-सिरामिक टाइल्स, 
ग्रेनाइट, मार्बल एवं सेनेटरी, 4, यशोदा 
भवन, 00 फीट रोड, सुन्दर राजा नगर, 
होटल जानकोरमन इन के सामने, पांडिचेरी 

2. स्वस्तिक मिनरल्स, किशनगढ़ 

मो. 9443658704, 720002097], 8220046737 


- पारस प्रिन्टर्स (पवन जैन “पारस ') 
207/जी-40, सांई बाबा काम्प्लेक्स, जोन-॥ 
एम.पी. नगर, भोपाल 
फोन 0755-4260034, 9826240876 


प्रकाशक व प्राप्ति स्थान - भगवान महावीर आचरण संस्था समिति, 


एम.आई.जी. 8/4, गीतांजली कॉम्पलैक्स, 

कोटरा सुल्तानाबाद, भोपाल 462003 

मो. ; 7222963457, 942560१6, 9425604832, 
9425440653, 9425044357 


प्राक्कथन 


सन १986 में केसली (जिला सागर) में परम पूज्य संत शिरोमणि 
आचार्य प्रवर श्री विद्यासागरजी महाराज ससंघ के सान्निध्य में सम्पन्न हुए 
पंचकल्याणक महोत्सव के अवसर पर आचार्यश्री के अमूल्य प्रवचनों का 
संकलन “' प्रवचन प्रमेय '” ब्र. राकेश भैया, सागर द्वारा तैयार किया गया था। 
अब वह संकलन अनुपलब्ध होने से भव्यगणों को पुन: स्वाध्याय हेतु आचार्य 
विद्यासागरजी महाराज से दीक्षित परम प्रभावक परम पूज्य आचार्य श्री 408 
आर्जवसागरजी महाराज की प्रेरणा एवं आशीर्वाद से पुनः प्रकाशित करने का 
सौभाग्य विशेषत: “आचार्य श्री विद्यासागरजी महाराज का स्वर्ण संयम 
महोत्सव '' के शुभ अवसर पर मिला है। 

गुरुवरश्री आर्जवसागरजी महाराज का चातुर्मास 2004 में म.प्र. की 
राजधानी भोपाल में होने के साथ ही यहाँ दो पंचकल्याणक अतुलनीय 
प्रभावना सहित सम्पन्न हुए। देश के ॥3 प्रमुख राज्यों में प्रवचनों, 
पंचकल्याणकों, षोडसकारण ब्रत, शुद्ध आम्राय पूर्वक सम्यग्दर्शन, आदि के 
माध्यम से श्रावकों को उनकी प्रांतीय भाषाओं का अभ्यासकर उसके माध्यम 
से अनेक भव्यों की मुनि, ऐलक, श्लुल्लक, ब्रह्मचारी, प्रतिमाधारी आदि 
बनाकर अनूठी प्रभावना की । इस दौरान जहाँ 997 में कोपरगांव में चातुर्मास 
दशलक्षण पर्व के निमित्त “धर्मभावना शतक '' लिखी गई। पारोला के 
प्रवचन से “ “बचपन का संस्कार '' पुस्तक बनी | 994 में दक्षिण भारत के 
श्रावकों की शंका समाधान के निमित्त '“जैनागम संस्कार '' ग्रन्थ का तमिल 
भाषा, कन्‍नड़ भाषा (उत्तरभारत के लिए हिन्दी भाषा) में रचना हुई वहीं 997 
के कनन्‍नलम चातुर्मास षोडसकारण अवसर पर मुनिश्री का एक आहार एक 
उपवास करने का मानस बनने से “'तीर्थोद्य काव्य '' रचना साकार हुई । साथ 
ही “आर्जव कविताएं'', “चौबीस ठाणा'', “मोक्ष तरुं दस धर्म ' 
तमिलभाषा में लिखी गईं | सन्‌ 2004 में भोपाल चातुर्मास में कुछ प्रवचनों के 


संग्रह स्वरूप “परमार्थ साधना '' बनी। साथ ही, भविष्य में गुरुवर द्वारा 
रचित साहित्य निःशुल्क उपलब्ध कराने हेतु एक संस्था बनाने तथा आधुनिक 
जीवन के परिप्रक्ष्य में अहिंसात्मक जीवन शैली के प्रचार-प्रसार हेतु एक 
पत्रिका आरंभ करने का विचार मुनिश्री के भकतगणों के द्वारा किया गया। सन्‌ 
2005 में अशोक नगर के चातुर्मास में दशलक्षण पर्व के प्रवचनों से ''पर्यूषण 
पीयूष '' कृति बनी | सन्‌ 2006 में रांची चातुर्मास में कर्म का मर्म समझाने के 
लिए “जैन धर्म में कर्म व्यवस्था '' पुस्तक बनी | गुरुवर आर्जवसागरजी की 
पावन प्रेरणा एवं आशीर्वाद से, इसी मध्य भ. महावीर आचरण संस्था 
समिति का पंजीकरण एवं '' भाव विज्ञान '' त्रैमासिक पत्रिका हेतु पंजीकरण 
हुआ। सतना में ग्रीष्मफकालीन के समय सन्‌ 2007 में लगे शिविर के समय 
“वारसाणुवेक्खा '' एवं “'दृष्टोपदेश '' का पद्यानुवाद हुआ। ध्यान से कर्म 
निर्जरा हेतु अनुपम एवं उपयोगी कृति ''सम्यक्‌ ध्यान शतक '' को दोहा- 
पद्यों में रचना ग्वालियर चातुर्मास 2008 में हुई । साथ ही धार्मिक पाठशालाओं 
के निमित्त “ “नेक जीवन ' ' कृति बनाई गई । 

रांची 2006 एवं अलवर नगरी (2042) में हुए प्रवचनों का प्रकाशन 
न्यूज पेपर का संकलन कर “'आर्जव वाणी '' एवं गुरुवर की कविताएँ 
“आर्जव कविताएँ '' नामक कृति हिन्दी में तैयार हुई । सन्‌ 204 में नेमावर 
अतिशय क्षेत्र में ' समाधितंत्र '' ग्रंथ का पद्यानुवाद हुआ। 

सन्‌ 205 में मुनिश्री आर्जवसागरजी महाराज के द्वारा की गई साहित्य 
सृजन एवं शुद्ध आगामिक चर्या से हुई जैनधर्म की महती प्रभावना से प्रभावित 
होकर चारित्र चक्रवर्ती आचार्य श्री शांतिसागरजी की परम्परा के वयोवृद्धाचार्य 
आचार्यश्री सीमंधरसागरजी महाराज ने समाधि पूर्व मुनिश्री को अपना आचार्य 
पद सौंपा। आचार्यश्री आर्जवसागरजी महाराज ने सन्‌ 2075 में सिद्ध क्षेत्र 
तारंगाजी चातुर्मास में द्वव्यसंग्रह का पद्यानुवाद पूर्ण किया। द्वितीय आचार्य 
पदारोहण दिवस के पावन अवसर पर 2077 में संघस्थ आर्यिकाद्वय श्री 05 
प्रतिभामति माताजी एवं श्री 05 राजितमति माताजी द्वारा '“जैन शासन का 


हृदय '' पुस्तक में नौ प्रवचनों का संकलन हुआ। 

हमारी संस्था से क्षु. पार्श्वकीर्तिवर्णी (वर्तमान में आ.विद्यानंदजी ) द्वारा 
लिखित ''विश्वधर्म की रूप रेखा '' पुस्तक का भी प्रकाशन किया जा चुका 
है जो वर्तमान में अब अनुपलब्ध है । 

जबलपुर पुरवा चातुर्मास के दौरान सन्‌ 2077 में द्रव्यानुयोग के अन्तर्गत 
वारसाणुवेक्खा, इष्टोपदेश, समाधितंत्र एवं द्रव्यसंग्रह नामक चार ग्रंथों का 
आचार्यश्री आर्जवसागरजी द्वारा किये गये पद्यानुवाद की संगठित कृति 
“'जिनागम संग्रह'' परम पूज्य संत शिरोमणि आचार्यश्री विद्यासागरजी 
महाराज के 50 वें संयम स्वर्ण जयंती महोत्सव के अवसर पर प्रकाशित 
हुआ। हाल ही में ग्रीष्मकाल के शाहपुर (सागर) प्रवास पर आ.श्री 
आर्जवसागरजी महाराज द्वारा रचे गये प्रशनोत्तर रत्तमालिका एवं तत्त्वसार 
कृतियों के पद्यानुवाद का प्रकाशन प्रकाशाधीन है । 

इस बीच हमारे परम सौभाग्य से हमारी संस्था द्वारा आ.श्री 
आर्जवसागरजी की उत्कृष्ट भावना से जो भाव विज्ञान पत्रिका में निरन्तर 
प्रकाशित किये जा रहे आ.श्री विद्यासागरजी द्वारा केसली पंचकल्याणक में 
एकान्तवाद के खण्डन व तीर्थंकर पद की महिमा पर दिये गये प्रवचन जो कि 
“प्रवचन प्रेमय '' पुस्तक के रूप में थे उन्हें उसी पुस्तक के नवीन संस्करण 
के रूप में प्रकाशित किया जा रहा है, जिसे पढ़कर भव्यगण संतशिरोमणि की 
वाणी रूपी गंगा में अपनी आत्मा का अवगाहन कर एवं अपने आपके कर्म मैल 
का प्रक्षालन कर जीवन को अवश्य सफल बनावेंगे। 

“प्रवचन प्रमेय'' पुस्तक का प्रकाशन श्रीमान जैन अभिषेक रोहित 
सुशील गंगवाल, पांडीचेरी के सौजन्य से किया जा रहा है, जिन्हें हम धन्यवाद 
का पात्र मानते हैं । इत्यलं ! 

डॉ. अजित जैन 
श्रुतपंचमी 208 सम्पादक- भाव विज्ञान पत्रिका 
भोपाल (म.प्र.) 


केसली के प्रशस्त वातावरण में हुये ये प्रवचन तथाकथित 
स्वाध्यायीजीवों व अल्पज्ञों के लिए एक अभूतपूर्व दिशादर्शक सिद्ध होंगे। 
वहाँ उपस्थित अनेकों विद्वज्जनों के समक्ष उन्हें व समस्त प्राणी समूह के लिए 
यह उपदेश हुआ | इसमें आये सम्बोधन दिद्वद्वर्ग के लिए हैं । 

बहुचर्चित इन प्रवचनों को वहाँ अनुपस्थित रहने वालों के हिताय 
आलेखित कराकर प्रकाशित किया जा रहा है। प्रकाशन में समय की अल्पता 
ने तथा हमारे प्रयासों ने आपके समक्ष हमें इस रूप में प्रस्तुत किया है । आशा है 
सुधि पाठक खूबियों-खामियों को नजर-अन्दाज करेंगे और आवेग को शान्त 
कर प्रसन्न होंगे। पाठकों का विश्वास चाहूंगा कि वे ज्ञानोदय प्रकाशन के प्रति 
उदार और गरिमावान होंगे। इस संस्करण के माध्यम से कृतज्ञता पूज्यश्री की 
जो उनके अमृतवचनों के प्रकाशन कर सकने के ये दुर्लभ क्षण मिल सके। 
इसके साथ ही याद करने-रखने का वायदा सहयोगियों को भी देना-लेना 
चाहूंगा। 
26 जनवरी 987 ब्र. राकेश जैन शास्त्री, सागर 

प्रवचन प्रमेय आचार्यश्री 08 
पंचकल्याणक प्रवचन विद्यासागरजी महाराज 
प्रथम देशना 


हैं नम: सिद्धेभ्य: । मैं नम: सिद्धेभ्य:। मैं नमः सिद्धेभ्य:। 
सनन्‍मति को मन नमन हो मम मति सनन्‍्मति होय। 
सुर-नर-पशु-गति सब मिटें, गति पंचम गति होय॥ 
कुन्दकुन्द को नित नमूं, हृदय कुन्द खिल जाय। 
परम सुगन्धित महक में, जीवन मम घुल जाय॥ 
( मंगलाचरण -4 ) 
यह पंचकल्याणक महोत्सव का अवसर आप लोगों को उपलब्ध हुआ 
है।जनता ने आग्रह किया था, प्रार्थना की; कि आप भी यहाँ पर आयें-पधारें। 
हमने कहा- देखो ! जैसा अभी पण्डित जी ने कहा- महाराज जी कुछ कहते 
नहीं। मैं तो वह कहता हूँ जो आत्मा की बात होती है। आत्मा का स्वभाव 
देखना जानना है । इसलिए क्‍या होता है ? आपको भी देखना है । लेकिन आप 
कुछ होने से पहले ही देख लेना चाहते हैं, जो सम्भव नहीं है । 
वस्तु का परिणमन जिस समय, जिस रूप में होता है, उसी को देखा जा 
सकता है और उसी का अनुभव किया जा सकता है। रागी, द्वेषी, कषायी, 
व्यसनी व्यक्ति परिणमन तो कर रहा है किन्तु वह उसका जानना- देखना 
छोड़कर भविष्य की लालसा में पड़ जाता है, संसार की यही रीति है । यही रीति 
आप लोगों को पसंद आती है इसलिये संसार में हैं । जिस दिन वस्तु का वर्तमान 
परिणमन हमारा ध्येय बन जाये, पेय बन जाये, ज्ञेय बन जाए उस दिन संसार में 

हमारे लिये कोई भी वस्तु अभीष्ट नहीं रह जायेगी । हमने यही कहा, अभी भी 
वही कहूँगा और आगे के लिए क्‍या कह सकता हूँ- पता नहीं? जब कभी भी 
पूछा जाए, यही कहता हूँ नहीं भी पूछे तो भी मैं यही कहना चाहता हूँ कि 
देखना-जानना अपना स्वभाव है तो उसे हम भूलें ना। 

ऊपर के मंगलाचरण में आचार्य कुछकुन्द देव को नमो5स्तु किया गया 
और प्रार्थना की; कि हे भगवन्‌ |! जिस प्रकार आपका जीवन निष्पन्न-सम्पन्न 
हुआ, उसी प्रकार हमारा भी जीवन सम्पन्न हो । हमारा भी जीवन प्रतिपनन हो । 
हम अभ्युत्पन्न-मति वाले हों । हमारे पास मति तो है, लेकिन वह मति चौरासी 
लाख योनियों में भटकने-भटकाने वाली है । उसको हम भूल जायें और आप 
जैसे बन जायें, बस और कोई इच्छा नहीं । 

मोक्षमार्ग इतना बड़ा नहीं है, जितना हमने समझ रकक्‍्खा है । हम सोचते 
हैं कि अनन्तकाल से परिचय में आने पर भी यह अधूरा-सा ही लगता है, कभी 
भी पूरा नहीं, अतः मोक्षमार्ग बहुत बड़ा है। लेकिन मोक्षमार्ग बहुत अल्प- 
स्वल्प है । कल्पकाल से आ रहे दुःख को शान्ति में परिवर्तित कराने की क्षमता 
इसमें है।मोक्षमार्ग बहुत प्रयास करने पर प्राप्त होता है ऐसा भी नहीं है । यह तो 
बहुत शान्ति का मार्ग है। जैसे- एक भवन निर्माण कराना था। देश-विदेशों से 
इन्जिनियरों को बुलवाया गया। उन्होंने नक्शा आदि तैयार कर दस साल तक 
परिश्रम किया और दस-बीस लाख रुपये खर्च कर, उसे तैयार भी कर दिया। 
लेकिन वह पसंद नहीं आया। अब तो यही समझ में आता है कि जिस प्रकार 
तैयार होने में दस साल और लाखों रुपये लगे हैं, वैसे ही इसे साफ करने में 
और लगेंगे इन्जीनियरों से पूँछा गया- हमें यह पसन्द नहीं है । इसके निर्माण 
में तो दस साल लग गये तो क्या इसको गिराने में भी इतना ही समय लगेगा? 
उन्होंने कहा- नहीं ! निर्माण के लिए बहुत समय लगता है, नाश के लिये नहीं । 
इसी प्रकार “'कर्मक्षय के लिये इतने प्रयास जंजाल और उलझनों की कोई 
आवश्यकता नहीं ।'' आपने जीवन में बहुत कुछ कमाया है, जमाया है, अर्जित 
किया है व उसको बांध-बूंधकर रखा है, लेकिन अब उसे छोड़ने के लिए लम्बे 

समय की आवश्यकता नहीं | इतना ही आवश्यक है कि अपनी खुली आँखों 
को इन पदार्थों की तरफ से मोड़ लें । दृष्टि नाशा पै धरें'' बन्द भी नहीं करना 
है।मात्र अपनी आँखों के बीच में एक ''ऐंगिल '' बन जाए- कोण बन जाए तो 
हमारा दृष्टिकोण भीतर की ओर आ जाएगा, यही पर्याप्त है। वहीं के वहीं 
परिवर्तन हो जाएगा। सब वस्तुएं वहीं धरी रहेंगी | सागर, सागर में है; जयपुर 
जयपुर में है । जयपुर वाले यहाँ पर तभी तक हैं जब तक कि उनका दृष्टिकोण 
उधर है- सम्बन्ध जोड़ रखा है। लेकिन न जयपुर आपका है ना हमारा। न 
सागर आपका है, ना किसी अन्य का । सागर, सागर में है । भवसागर, भवसागर 
में है ।हम तो उसमे तैर रहे हैं ।बस! आप सागर में रहते हैं और हम सागर पर 
रहते हैं, इतना ही अन्तर है। 

बन्धुओं | सागर पर कहने वाला, भवसागर में रहने वाला नहीं होता। 
यह संसारी प्राणी नहीं हुआ करता | वह तो मुमुश्षु हुआ करता है । चाहने वाले 
मोही का नाम मुमुक्षु नहीं हुआ करता। “'मोक्तुमिच्छु : मुमुश्षु:'' मुमुश्षु शब्द 
की व्युत्पत्ति ही कहती है कि वह जोड़ता नहीं, छोड़ने की इच्छा करता है। 
लेकिन संसारी प्राणी जोड़ने की इच्छा करता है। भेया ! आप क्या चाहते हैं, 
जोड़ना या छोड़ना? जोड़ना चाहते हैं, इसीलिए मैं कहता हूँ- भैया ! मुमुक्षु की 
कोटि में नहीं आ सकते । पण्डित जी अभी बोल रहे थे कि क्या छोड़ें? जो जोड़ा 
है, उसे ही छोड़ना है। जिसके साथ हमारी लगन है, प्यार है। जिसको हमने 
अपनी तरफ से इंगित किया, प्रयास के साथ अर्जित किया, उसे ही छोड़ना है। 
लेकिन लगता है यदि भगवान भी कह दें तो छोड़ना आप लोगों को सम्भव नहीं 
हो सकेगा। भगवान कह भी तो रहे हैं- “कि तुम्हें वही छोड़ना है, जो जोड़ा 
है। मैंने जो जोड़ा है, वह नहीं । पूर्वावस्था में मैंने भी जो जोड़ा था उसे छोड़ 
दिया। लेकिन अब जो यह जुड़ गया है वह अब जीवन का अंग/हिस्सा बन 
गया है। जीवन का स्वभाव धर्म है। धर्म को कभी नहीं छोड़ना है । फिर क्‍या 
छोड़ना है? छोड़ना वही है, जो आपने जोड़ा है । मुझे यह नहीं पता कि आपने 
क्या-क्या जोड़ रखा है । भगवान का कहना तो इतना ही है कि, जो जोड़ रखा 

है, जोड़ते जा रहे हो और जो जोड़ने का संकल्प ले लिया है- भविष्य का 
जीवन जीने के लिये जो तैयारी करने का प्रयास चल रहा है, बस ! उसको ही 
छोड़ना है। फिर सारा का सारा भविष्य ही अन्धकारमय नहीं हो जाएगा? 
अन्धकार नहीं होगा। यह जो ''आर्टीफिशियल लाइट '' है उससे आँखों पर 
चमक आ रही है । इसको फेंक दीजिए 

वर्तमान में जितना भी प्रकाश है, वह आँखों को खराब करता है। अतः 
इस प्रकाश को छोड़ दीजिए | यह प्रकाश, प्रकाश नहीं है । प्रकाश तो वह है, 
जिसमें कोई भी वस्तु अन्धकारमय नहीं रहे । कोई भी पदार्थ ज्ञातव्य नहीं 
रहे। वह प्रकाश लाइये । बाहर से '' स्टोर '' किया गया प्रकाश हमारे काम का 
नहीं | वह अन्धकार के सामने शोर करता है और उसे भगा देता है। लेकिन 
भगाने वाला प्रकाश, प्रकाश नहीं हो सकता। “' प्रकाश तो अपने-आप में 
सबको लीन कर लेता है, चाहे वह अन्धकार ही क्‍यों न हो।'” समन्तभद्र 
स्वामी ने स्वयंभूस्तोत्र में कहा- 

दीपस्तम: पुदूगलभावतो5स्ति 

दीपक का प्रकाश तम को कभी भगाता नहीं, किन्तु तम को ही 
प्रकाशमय बना देता है । वस्तु का एक स्वभाव-गुण, प्रकाशमय होना भी है तो 
दूसरा विभाव अन्धकारमय होना। हमारा ज्ञान एक ही है; वही ज्ञान, अज्ञान 
हुआ है, अब उसे ही ज्ञान की ओर “'डायवर्ट '” करना है। और कोई क्रिया 
नहीं, वहीं के वहीं सब कुछ हो जाएगा। कहीं भागना नहीं, कहीं जाना नहीं । 
किन्तु जो जोड़ने का भाव है, जिसके साथ जुड़न चल रहा है, उसको जानना है, 
पहचानना है। यह कोई उलझन की बात नहीं | बहुत सीधी-सादी बात है। 
मुमुक्षु के जुड़ नहीं रहा, जोड़ नहीं रहा, उसे छोड़ने की इच्छा कर रहा है। 
छोड़ने की इच्छा, इच्छा नहीं है। वह छोड़ेगा, और ऐसे छोड़ेगा कि बस यूँ. 
आँख फेर लेगा। अरे! आँख क्या फेरेगा, उसमें भी तो गरदन को व्यायाम 
करने की आवश्यकता है लेकिन वह तो वहीं के वहीं, वैसा का वैसे ही 
स्वस्थ हो जाएगा। अब आप भले ही पूछने लग जाए कि- क्या बात हो गयी, 

ऐसी कौन-सी उपेक्षा आ गई । उसके लिये तो अब उपेक्षा नहीं, मात्र किसी से 
भी अपेक्षा नहीं है, इतना ही है। दुनिया की दृष्टि में वह नटखट-सा लगने 
लगता है । जब हमारा पेट भरा हो तक किसी की आवश्यकता नहीं- अपेक्षा 
नहीं । आप मेहमान के यहाँ गये हैं। आपके सामने बहुत से व्यंजनों से शोभित 
थाली परोस दी गई और पूछा जाता है कि आपको क्या दें? क्या चाहिए?...... 
बस ! इतना ही चाहिये कि अब अधिक मत पूछिए। क्योंकि हमारा पेट भरा है 
साथ ही पेट, पेट ही है नगरपालिका का कचराघर नहीं। आपने जो अनेक 
प्रकार के व्यंजन बना रखे हैं, उन्हें इसमें डालें, ऐसा नहीं हो सकता। भरपेट 
होने पर कोई इच्छा नहीं । इच्छा बताने की आवश्यकता ही नहीं | क्या आपको 
इतना भी ज्ञान नहीं है कि- जहाँ पर अपेक्षा है, वहाँ पूंछतांछ होती है । जहाँ पर 
अपेक्षा नहीं वहाँ उपेक्षा हो गई ।इन शब्दों की व्युत्पत्ति यूँ कहना चाहूँगा- 
“ अपगतं ईक्षणं यस्य सा इति अपेक्षा '' 

अर्थात्‌ जिसके जानने-देखने की समीचीन दृष्टि ही समाप्तप्राप्य : है- 
हो चुकी है उसका नाम अपेक्षा है। और ''ईक्षणस्य समीप इति उपेक्षा '' 
अर्थात्‌ बिलकुल निकट से देख रहा है । बहुत निकट आ चुका है इसलिए दूसरे 
पदार्थों की अपेक्षा नहीं, उसी का नाम उपेक्षा है। समन्तभद्राचार्य ने 
स्वयंभूस्तोत्र में अरनाथ भगवान्‌ की स्तुति करते हुए कहा है- 

“'दृष्टिसम्पदुपेक्षास्त्रैस्त्वया धीर! पराजित: '' 

सम्यग्दर्शन- देखना, सम्पत्‌- आत्मा की सम्पदा ज्ञानधन। 
समन्तभद्राचार्य ने रलत्रय की विभिन्न स्थानों पर भिन्‍न-भिन्‍न शब्दों से बात 
कही है, सम्पद्‌-वीतराग विज्ञान । ज्ञान नहीं, किन्तु वीतरागविज्ञान | चारित्र के 
लिए भी उन्होंने ऐसा शब्द चुना जिसे दुनिया '' उपेक्षा '' की दृष्टि से देखती है, 
रागद्वेष की दृष्टि से देखती है। चारित्र के लिये ““उपेक्षा'' भी बोलते हैं। 
जिसके पास आना किसी को इष्ट नहीं । दूर जाना तो बहुत इष्ट-सरल है। 
समझने के लिए- कोई व्यक्ति निर्धन था, अब उसे कुछ धन मिल गया तो 
उसमें गति आ गई । पहले गति तो थी लेकिन पैरो में थी। पैरों से पैदल चलता 

था। अब भी पैरों में ही गति है, लेकिन अब पैडल चला रहा है । साइकल पर 
बैठ गया है । गति हो गई, प्रगति हो गई, किन्तु अभी रास्ते पर चल रहा है । जब 
विशेषरूप से धन कमाता है तो मोटरसाइकल ले आता है। पहले 
“बाइसिकल '' थी अब '' मोटरसाइकल '' आ गई । यदि और धन आ जाता है 
तो उसमें गति और तेज हो जाती है। गति तो तेज होती है पर आत्मा को 
छोड़कर, केन्द्र को छोड़कर, बाहर की ओर होती है । आत्मा को बहिरात्मा बना 
देता है धन । जिससे भागने लगाता है | तेज चलने से ''एक्सीडेन्ट '' हो सकता 
है। धन की वृद्धि से वह अब मोटरसाइकल से कार पर आ जाता है। इससे 
आगे कार से भी उठने लगता है। कार भी बेकार लगने लगती है तो प्लेन का 
बात आ जाती है | जैसे-जैसे धन बढ़ता गया, वैसे वैसे विकास तो होता गया, 
लेकिन धर्म को नहीं समझ पाया, जो इसकी निजी सम्पदा है। इस प्रकार धन 
के विकास में संसारी प्राणी अपनी सम्पदा-ज्ञान का दुरुपयोग भी करता जा रहा 
है। 

कल्पना करिये, जो पैदल यात्रा करता है, यदि वह गिर जाता है तो क्या 
होता है? थोड़ी-बहुत चोट लग जाती है। फिर उठ जाएगा और चलने लग 
जायेगा। यदि साइकल से गिर जाए तो? थोड़ी ज्यादा चोट लग सकती है । यदि 
मोटर साइकल से गिरे तो? उसे उठाकर अस्पताल लाना होगा। यदि कार से 
दुर्घटना हो जाए तो? गंभीर समस्या हो जाती है । और यदि प्लेन से यात्रा करते 
हुए “एक्सीडेन्ट'' हो जाता है तो? वह इस गति से ही चला जाता है । दिवंगत 
हो जाता है । स्वत: ही राख हो जाता है उसके मृत शरीर का दाह संस्कार करने 
की भी कोई आवश्यकता नहीं पड़ती । 

बन्धुओं ! धन असुरक्षित करता है और धर्म सुरक्षित | समन्तभद्रस्वामी ने 
कहा- भगवन्‌ कामवासना को आपने कौन-से श्त्रों के द्वारा जीता? कामदेव 
को अपने अण्डर में कैसा रखा? दृष्टि- सम्यग्दर्शन, सम्पद्‌- सम्यग्ज्ञान और 
उपेक्षा- सम्यक्‌चारित्र वीतरागविज्ञान, इन तीनों शस्सत्रों के द्वारा ही आपने उस 
वासना को, जो उपयोग में ही लीन- एकमेक हो रही थी, जीत लिया। अपने 

अण्डर में कर संयमित बना लिया, नियमित बना लिया | यह रास्ता बहुत सरल 
है ।इसको समझने की ही देर है कि वह सारा का सारा काम समाप्त हो जाएगा 
जो अनन्तकाल से चला आ रहा है। 

ऐसी ही भावनाओं को लेकर कोई भव्य- कश्चिद्भव्य: 
प्रत्यासन्ननिष्ठ: प्रज्ञावान्‌ स्वहितमुपलिप्सुर्विविक्ते परमरम्ये 
भव्यसत्त्वविश्रामास्पदे क्‍्वचिदाशभ्रमपदे मुनिपरिषन्मध्ये संनिषण्णं 
मूर्त्मिव मोक्षमार्गमवाग्विसर्ग वपुषा निरूपयन्तं युक्त्यागमकुशलं 
परहितप्रतिपादनैककार्यमार्यनिषेव्य॑ निर्ग्रन्थाचार्यवर्यमुपसद्य सविनयं 
परिपृच्छति सम । 

प्रत्यासन्‍्न भव्य, प्रज्ञावान्‌- बुद्धिमान- ज्ञानवान्‌ है। इन उपाधियों के 
साथ एक उपाधि है, “'स्वहितमुपलिप्सु:'' यह मुमुक्षु का सबसे पैनी 
दृष्टिवाला लक्षण है। मुमुश्षु वही है, जैसा पहले कहा था- “'मोक्तुमिच्छु 
मुमुश्षु:''। “'भोक्तुमिच्छु: बुभुश्षु:'' हो जाता है। बुभुश्षु की चाह असमाप्त है 
और मुमुक्षु अपनी चाह को ही मेटना चाहता है। मुमुश्षु की दृष्टि, धन के 
विकास में नहीं । जैसे-जैसे धन का विकास चाहेगा वैसे-वैसे वह बुभुक्षु बनता 
चला जाएगा। भोग का पथ संसारी प्राणी अनन्तकाल से चलता आया है | यह 
ऐसा पथ है ''कापथे पथि दुःखानाम्‌'” जिस पर ““राउन्ड”” लगाते हुये भी 
लगता है कि मैं बिल्कुल नये पथ पर चल रहा हूँ । वह पथ, जनपथ की ओर ले 
जाता है, जिनपथ की ओर नहीं । जनपथ, जिस पथ पर वासना से युक्त लोग 
चलते रहते हैं ।जिनपथ से विपरीत दिशा की ओर ले जाता है । जनपथ जिनपथ 
कदापि नहीं बन सकता। 

आज की यह आयोजना, जिनपथ पर चलने के लिये ही है। राग के 
समर्थन के लिए नहीं, वीतरागता एवं वीतरागी के समर्थन के लिए है | हमें धन 
का समर्थन- परिवर्तन नहीं करना किन्तु उसका परिवर्जन/विसर्जन करने का 
काम, इस अवसर पर करना है। धन के द्वारा नशा, वासना का ऐसा रंग चढ़ 
जाता है, जिससे लगता है कि हम बहुत सुख का अनुभव कर रहे हैं । लेकिन 
ध्यान रखिये जैसे-जैसे धन बढ़ता जाएगा वैसे-वैसे धर्म ओझल होता जाएगा 

एवं उसका पथ भी | पथ पर चलने के लिए बोझिलपना भी आता जाता है। 
जहाँ से उपासना प्रारम्भ होती है, वहाँ बढ़ने के लिए इन पदों में शक्ति क्यों 
नहीं आ रही, कहाँ जा रही है ? जबकि वासना की ओर बढ़ने के लिए स्वप्रेरित 
है। आत्मा को/जीव को उस ओर बढ़ने के लिए धन का विसर्जन आवश्यक 
होता है। इस प्रकार सारी इच्छाओं को विसर्जित कर अपने हित को चाहने 
वाला वह भव्य कहाँ जा रहा है '' क्वचिदाश्रमपदे मुनिपरिषणमध्ये '' एकान्त 
स्थल में जहाँ मुनि-महाराजों की मण्डली के बीचों बीच बैठे हैं आचार्य 
महाराज । वे रागी नहीं, वासना ग्रस्त नहीं, मोही नहीं, परम वीतरागी हैं | युक्ति 
और आगमम में कुशल हैं। कुछ बोलते नहीं, वह तो अपनी मुद्रा के द्वारा, 
वीतरागी छवि के द्वारा- नग्नकाय के द्वारा मोक्षमार्ग का, बिना मुख खोले 
उपदेश दे रहे हैं। जैसा कि पण्डितजी ने कहा था “चलते फिरते सिद्धों से 
गुरु ऐसे सन्‍त जो अरहन्त के उपासक हैं, धनपति के नहीं। धन की चाह 
नहीं | जो चाह की दाह में झुलसा हुआ अपना आत्मतत्त्व है उस आत्मतत्त्व को 
बाहर निकाल कर, धर्मरूपी परमामृत में उसे डूबोना चाह रहे हैं ताकि 
अनन्तकाल की दाह, झुलसन, उत्पीड़न और जलन शान्तिरूप परिवर्तित 
हो जाये। 

इसी प्रकार शान्ति की तलाश में निकला, वह भव्य सोचता है कि- 
वर्तमान में जो चीजें अच्छी लग रही हैं | वे चीजें जहां तक अच्छी लगती चली 
जायेंगी, वहाँ तक उनके सम्पादन में लगा रहूँगा। और यह सब जनपथ का ही 
माहौल है। इससे मेरा उद्धार होने वाला नहीं | वह इस पथ से हटकर अपने 
हृदय में एक अद्भुत किरण की उद्भूति चाहता है । अत: जनपथ को छोड़कर 
जिनपथ की ओर आया है । वह ऐसे मुनिमहाराज आचार्य महाराज को देखकर 
कहता है- आज मैं कृतकृत्य हो गया। मुझे आज समझ में आ गया। मैंने जो 
अन्यत्र देखा वह वहाँ पर देखने को नहीं मिला और जो यहाँ पर देखा वह 
अन्यत्र देखने के लिए नहीं मिला । सुख की मुद्रा देखने का अवसर आज 
मिला। सुख की मुद्रा यही है। अन्यत्र तो मात्र उसका अभिनय है। 


नग्नकाया में रहने वाली, आत्मा के अंग-अंग से वीतरागता फूट रही है। 
यही एक मात्र आत्मतत्त्व का दिग्दर्शन है । यही हितकारी मुद्रा है । हितैषी है। 
हितैषी का मतलब लोक हितैषी या स्वहितैषी ? किसका हित? क्या संसार का 
हित करने की आप सोच रहे हैं | तो संसार का हित करने के लिए स्वयं अपने 
आपका हित करना आवश्यक है ।जो व्यक्ति हित के पथ पर नहीं चलता वह 
दूसरों का हित नहीं कर सकता। मात्र हित की बात कर सकता है, लेकिन 
हित से मुलाकात नहीं करा सकता। हित की बात करना अलग है और 
हित से मुलाकात अलग। मुलाकात में उसका साक्षात्कार है, बात में 
नहीं। ऐसे हितकारी आत्मतत्त्व को दिखा नहीं सकते क्‍योंकि वह देखने में 
आता भी नहीं। पण्डित जी अभी-अभी कह रहे थे कि- जीवतत्त्व को 
पहचानना आवश्यक है | ठीक है ! लेकिन उसके साथ यह भी कह गये कि- 
अध्यात्म ग्रन्थ आत्मतत्त्व का साक्षात्‌ स्पर्श करा देते हैं। बात प्रासंगिक है, 
इसीलिए मैं उठाना आवश्यक समझता हूँ ताकि चार-पाँच दिनों तक उस पर 
विचार-विमर्श हो जाए। 
सन्‍्तों ने, धर्मात्माओं ने, लेखकों ने और विद्वानों ने जिनवाणी को माँ की 
कोटी में रखा । उन्होंने कहा- 
अरहंतभासियत्थं॑ गणहरदेवेहिं गंथियं सम्मं। 
पणमामि भत्तिजुत्तो, सुदणाणमहोवहिं सिरसा॥ 
श्रुतभक्ति/पाक्षिकप्रतिक्रमण 2 
उस श्रुतसागर को मेरा नमस्कार हो, जिस श्रुतसागर का उद्भव वीरप्रभु 
जिन्होंने अर्हन्त पद प्राप्त किया उसके उपरान्त- उसका विश्लेषण किया, से 
हुआ है । वीर प्रभु ने हमें साक्षात्‌ शाब्दिक वाणी नहीं दी, क्योंकि शब्दों का एक 
जाल होता है, सीमा होती है, शक्ति होती है और अपनी सामर्थ्य भी | जबकि 
वस्तु तत्त्व विश्लेषण अनन्त होता है । शब्दों में अनन्त को बांधने की सामर्थ्य 
नहीं। इसलिए वस्तुतत्त्व उन शब्दों की पकड़ में आने वाला नहीं। अतः 
भगवान्‌ ने (वीरप्रभु ने) जो बखान किया वह अर्थश्रुत है, अर्थश्रुत को ही 

विश्व के सामने रखा। अब आप समझ लीजिए! अर्थश्रुत अलग है और 
शब्दश्रुत अलग। दोनों में बहुत अन्तर है शब्दश्रुत वह वस्तु है जो हम लोगों 
तक “'डायरेक्ट लाईन '' से मिलती है, सीधे अर्थ बोध कराता है। जबकि 
अर्थश्रुत- “इन डायरेक्ट लाइन '' माध्यम बनाकर अर्थबोध कराता है। जैसे 
विद्युत लाइन दो प्रकार की होती है, एक पावर वाली और एक घर की । पावर 
वाली लाइन “डायरेक्ट '' होती है और घर वाली ''इनडायरेक्ट '' मिलती है। 
वह स्टोररूम से शाखा-उपशाखाओं में विभक्त होकर घर तक दी जाती है, 
तभी वह जीरो वाट से सौ वाट तक के लिए पर्याप्त होती है। इसी प्रकार 
भगवान ने जो अर्थश्रुत दिया वह अनन्तात्मक है, वह साक्षात्‌ रूप से हमारे 
काम का नहीं । उसको सुनकर ही गणधर परमेष्ठी ने भी उसका अनन्तवाँ भाग 
समझ पाया। अर्थात्‌ भगवान ने जो कहा यह अनन्त और जो गणधर परमेष्ठी 
के पल्‍ले पड़ा वह उसका भी अनन्तवां भाग। छद्मस्थ के पास ऐसी कोई भी 
शक्ति नहीं, जो अनन्त को झेल सके | गणधर परमेष्ठी हमारे पूज्यनीय, हम से 
बड़े हैं लेकिन वह भी छदमस्थ ही हैं | इसलिये अनन्त को झेलने की क्षमता 
उनके पास भी नहीं। इसके बाद, उन्होंने जितना झेला, उसे पूरा का पूरा 
द्वादशांग के रूप में नहीं दे सके | कोई भी ''माइण्ड '' ऐसा नहीं है जो जितना 
विचार करे और उतने को- पूरे को ही शब्द का रूप दे सके । शब्द में उतना रूप 
आ नहीं सकता | क्योंकि विचार, जानना वह तो बहुत प्रवाह के साथ होता है, 
लेकिन शब्द उसको बांधता है, जो आसान नहीं । 

जिस प्रकार नदी प्रवाहक बहुत होती है, परन्तु बीच-बीच में 40-50 
मील पर बांध बांधकर काम लेते हैं, उसी प्रकार अनन्तप्रवाहरूप श्रुत को एक 
मात्र बांध के रूप में संग्रह किया, जिसका ही नाम जिनवाणी है। गणधर 
परमेष्ठी ने उन तत्त्वों को जो कि सांसारिक उलझनों में काम आने की गुंजाइश 
रखते हैं, समीचीन रूप से पिरोया है। अनन्ततत्त्वों को कभी गूंथा नहीं जा 
सकता । उनको मात्र जाना जा सकता है। गणधर परमेष्ठी ने अनन्त को अभी 
तक नहीं जाना कैवल्य के उपरान्त जानेंगे, यह बात अलग है। 

भगवान ने जो जाना वह अनन्त, जो कहा वह अनन्तवां हिस्सा। इसके 
बाद गणधर प्रभु ने जो समझा-झेला वह उसका भी अनन्तवां हिस्सा तथा 
जिसको शब्द का रूप दिया यह उसका भी अनन्तवां हिस्सा | इसके उपरान्त, 
जो द्वादशांग के रूप में कहा गया यह भी उसका अनन्तवां हिस्सा, जिसको 
ग्यारह अंग और चौदह पूर्वों के नामों से जाना जाता है । इसके बाद- 

“ भरतरावतयोर्वृन्द्विह्लासी षघट्समयाभ्यामुत्सर्पिण्यवसर्पिणी भ्याम्‌ 

इसके अनुसार क्षीण होता गया। जैसा हम लोगों का पुण्य उसी के 
अनुरूप यहाँ आ करके खड़ा हुआ है। आज एक अंश का भी ज्ञान नहीं है। 
जिन कुन्दकुन्द भगवान को हम मंगलाचरण में याद करते हैं, उनको भी एक 
अंग का ज्ञान नहीं था। ऐसा जिनवाणी ही उचरती है । जितना था, उतना तो था, 
लेकिन इतना नहीं था, जितना कि हम समझ लेते हैं । उनको अनन्त ज्ञान नहीं 
था। एक अंग का भी ज्ञान नहीं था, क्योंकि अंग का पूर्ण ज्ञान होना अलग है 
और उसके कुछ-कुछ अंशों का ज्ञान होना अलग । इसी कालक्रम में जिनवाणी 
की यह स्थिति आ गई कि उसे चार अनुयोगों के रूप में बांटा गया। चार 
अनुयोगों की जो परिभाषा वर्तमान में हम लोग समझते हैं वह प्राय: सम्यक्‌ 
नहीं है । हमें जिनवाणी माँ की सेवा करना है तो उसके स्वरूप को भी समझना 
होगा। तभी नियम से उसका फल मिलेगा, इसमें कोई सन्देह नहीं। माँ हमें 
मीठा-मीठा दूध पिलाती है, नीचे का, जिसमें कि मिश्री अधिक होती है 
क्योंकि उसे ही खिलाने-पिलाने का ज्ञान होता है । इसके साथ-साथ अच्छी- 
अच्छी बातें समझाने वाली माँ ही होती है । 

जिनवाणी- प्रथमानुयोग, करणानुयोग, चरणानुयोग और द्रव्यानुयोग के 
भेद से चार भागों में बांटी गई । लेकिन प्रथमानुयोग कया है? करणानुयोग क्या 
है? चरणानुयोग क्या है? द्रव्यानुयोग क्या है? यह जानना बहुत ही आवश्यक 
है। इसके समझे बिना और जिनवाणी को सही-सही जाने बिना, भटक 
जायेंगे। जिनवाणी ऐसे-ऐसे ““प्वाइन्ट '' दे देती है जिससे हमारा कल्याण 
बहुत जल्दी हो सकता है/ हो जाता है | वह हमें ''शार्टकट '' भी बता देती है। 

हमारा जीवन बहुत कम/छोटा है, उसमें भी काल का सदुपयोग हो तभी 
जिनवाणी का सही-सही ज्ञान एवं जिनवाणी के सहारे से चारों अनुयोगों का 
सही-सही ज्ञान हो सकता है। आचार्य समन्तभद्र स्वामी हुए हैं जो पहले 
भगवान्‌ की प्रार्थना ना कर; परीक्षा लेते थे और बाद में ऐसे ''सरण्डर '' हो 
जाते थे कि उन जैसे शायद ही कोई अन्य मिले। इतनी योग्यता थी उनमें। 
उन्होंने कहा- 

प्रथमानुयोगमर्था-ख्यानं चरितं पुराणमपि पुण्यम्‌। 

बोधिसमाधिनिधानं, बोधति बोध: समीच्ीन:॥ 

भगवान्‌ आपका प्रथमानुयोग बोधि और समाधि को देने वाला है। 

बोधि- रलत्रय की प्राप्ति। समाधि- अन्तिम समय सलल्‍लेखना के साथ समता 
के परिणाम अर्थात्‌ रलत्रय को देने और उसमें सफलता प्राप्त कराने की क्षमता 
इस प्रथमानुयोग में है | प्रथमानुयोग बहुत ''राउण्ड '' खाकर के तत्त्व पर भले 
ही आता है लेकिन प्रथमानुयोग पढ़ने के उपरान्त समन्तभद्र स्वामी जैसे कहते 
हैं कि यह बोधि और समाधि का निधान अर्थात्‌ भण्डार है । यह तो प्रथमानुयोग 
की बात हुई । अब चरणानुयोग क्या है इसे कहते हैं- 

गृहमेध्यनगाराणां चारित्रोत्पत्तिवृद्धिि रक्षांगम्‌। 

चरणानुयोगसमयं, सम्यग्ज्ञानं विजानाति॥ 

चरणानुयोग हमें चलना-फिरना सिखाता है । कैसे चलें और किस ओर 

चलें? इसका निर्णय तो हमने कर लिया, किन्तु चाहे सागार हो या अनगार, 
दोनों के लिए इस ओर जाने के साथ पाथेय होना अनिवार्य है । वह पाथेय इस 
चरणानुयोग से मिलता है। इसके बारे में कोई विशेष चर्चा की आवश्यकता 
नहीं है। मात्र करणानुयोग और द्रव्यानुयोग को ही सही-सही समझना है, कि 
करणानुयोग क्या है? और द्रव्यानुयोग क्या है? इन दोनों के बारे में ही बहुत- 
सी भ्रान्तियां हुई हैं और आगे भी होने की सम्भावना है। एक बात ध्यान 
रखिये। मैं निराधार नहीं बोल रहा हूँ | माँ जिनवाणी की शरण और आगम का 
आधार लेकर ही बोल रहा हूँ। समन्तभद्राचार्य ने करणानुयोग के लिए 


42 


(प्रवचन प्रमेय ) 


कहा है- 
लोकालोकविभ क्तेर्युगपरिवृत्तेश्चतुर्गतीनां च। 
आदर्शमिव तथामति-रवैति करणानुयोगं च॥ 
जहाँ पर लोक और अलोक का, चारों गतियों का, नरक-स्वर्गादिक का 
विभाजन हो अथवा कम शब्दों में कहें तो भौगोलिक-स्थितियों का वर्णन 
कराने वाला करणानुयोग है । करणानुयोग का अर्थ हुआ- भौगोलिक जानकारी 
देने वाला। जैनाचार्यों का भूगोल किस प्रकार का है यह बताता है और खगोल 
किस प्रकार का यह भी । ““ गोल ”” होने की बात को गोल कर दीजिये क्योंकि 
यह तो आज विसंवादित विषय है। मैं तो यहाँ पर करणानुयोग का विषय 
बताना चाहता हूँ नरक, स्वर्ग, नदी, पहाड़, समुद्र, अकृत्रिम चैत्यालय और 
ऊर्ध्व-मध्य-अधोलोकों के विस्तार को आदर्शमिव- दर्पण के समान 
करणानुयोग सब कुछ, स्पष्ट करता है- सामने रख देता है । वे चराचर जीव- 
चौदह राजु उत्तंग नभ, लोक पुरुष संठान। 
तामें जीव अनादितें भरमत हैं बिन ज्ञान॥ 
इस लोक में- संसार में भ्रमण कर रहे हैं? यह सब ज्ञान करणानुयोग से 
होता है | संस्थानविचय धर्मध्यान के लिए यह सब जानना आवश्यक है। यह 
जानना अनिवार्य है कि कौन-कौन जीव कहाँ-कहाँ भटक रहे हैं? हम कहाँ 
पर भटक रहे हैं? हमारा कहाँ उद्धार होगा? किन कारणों के द्वारा उद्धार हो 
सकता है? क्षेत्र की अपेक्षा भी ज्ञान होना चाहिए- हम कहाँ पर रह रहे हैं? 
निराधार तो नहीं है ? कौन-सा आधार है ? यह सब ज्ञान होना आवश्यक है| 
अब द्रव्यानुयोग आ गया। द्रव्यानुयोग का रहस्य समझना बहुत कठिन 
है, बहुत गहरा है। अतः पहले उसे परिभाषित करना चाहूँगा। आचार्य 
समन्तभद्र स्वामी के शब्दों में - 
जीवाजीवसुतत्वे पुण्यापुण्ये च बन्धमोक्षौ च। 
द्रव्यानुयो गदीप: श्रुतविद्यालोकमातनुते ॥ 
समन्तभद्राचार्य ही एक ऐसे आचार्य हुए जिन्होंने चारों अनुयोगों को 

बहुत स्पष्ट किन्तु अल्प शब्दों में बहुत गहरे अर्थ के साथ परिभाषित किया। 
संसार में छोड़ने योग्य मात्र पाप और पुण्य, ये दो ही हैं, तीसरी कोई वस्तु नहीं । 
इन दोनों बन्धनों में ही सभी बंधे हुए हैं । उनको हम छोड़ना चाहते हैं लेकिन 
छूटे कैसे? कब और किस विधि से? इसका वर्णन करने के लिए आचार्यो ने 
द्रव्यानुयोग की रचना की । बन्ध क्या है और मोक्ष क्या? आख्व क्या और संवर 
क्या? किस गुणस्थान में कौन-कौन से कर्मों का आख्रव होता है और किस- 
किस का बन्ध? आस्रव और बन्ध ही तो संसार के कारणभूत हैं। इनके द्वारा 
हमारा कभी भी कल्याण होने वाला नहीं । संवर और निर्जरा, मोक्ष तत्त्व के 
लिए कारण हैं- मोक्षमार्ग है । मोक्षतत्त्व इनसे भिन्‍न है । इस प्रकार का विभाजन 
द्रव्यानुयोग में किया गया है। इन सातों तत्त्वों, नव पदार्थ और छह द्र॒व्यों को 
जानना द्रव्यानुयोग से होगा। आप पूछ सकते हैं कि द्रव्यानुयोग में कौन-कौन 
से ग्रन्थ लेना चाहिए? कारण कि कुछ लोगों की धारणा यह हो सकती है कि 
द्रव्यानुयोग में केवल समयसार, नियमसार, पंचास्तिकाय, प्रवचनसार आदि 
कुन्दकुन्द स्वामी के ग्रन्थ ही आते हैं । लेकिन ऐसा नहीं है । 

इसके दो भेद करना चाहिए | जैसा कि अभी पण्डित जी ने भी कहा था 
कि आगम और परमागम दो नाम आते हैं। जैनाचार्यों ने इसे आगम और 
अध्यात्म नाम दिये हैं ।'' अध्यात्म '” यह शब्द हमारा नहीं है बल्कि आचार्य 
वीरसेन स्वामी ने धवला की 43वीं पुस्तक में उपयोग किया है। कहने का 
मतलब, दो भेद हो गये- आगम और अध्यात्म । अब आगम के भी दो भेद 
करना चाहिए- “दर्शन! और “सिद्धान्त ''। दर्शन- जो षट्दर्शनों का बोध 
देने वाला है अर्थात्‌ न्याय की पद्धति को लेकर जैसा आचार्य समन्तभद्र, 
अकलंकदेव, पूज्यपादस्वामी आदि कई आचार्यो ने न्याय को पताका 
'फहरायी, न्याय का बोध कराया उसे दर्शन कहते हैं । उन्होंने जैनतत्त्व क्या है? 
इसको दर्शन के माध्यम से ही विश्व के कोने-कोने तक पहुँचाने का प्रयास 
किया। इसी के माध्यम से हम विश्व को आकृष्ट कर सकते हैं, सिद्धान्त और 
अध्यात्म के माध्यम से नहीं । अध्यात्म के माध्यम से आकृष्ट नहीं किया जाता, 

किन्तु वह तो हमारे पास क्या है? हमारी स्थिति क्या है? इसकी जानकारी करा 
देता है। वह आत्मतत्त्व को स्पष्ट रूपेण बता देता है। वैसे तो आत्मतत्त्व को 
सब लोग मानते हैं परन्तु वे सभी अध्यात्मनिष्ठ नहीं हैं । इस प्रकार दर्शन और 
सिद्धान्त में भेद है। दर्शन के ग्रन्थों में भी न्‍्याय-पग्रन्थों को संग्रहीत करना 
चाहिए। 

सिद्धान्त के दो प्रकार “जीवसिद्धान्त'' और “कर्मसिद्धान्त '' 
जानना चाहिए। कर्मसिद्धान्त में बन्ध कया? मोक्ष क्या? संवर क्या? और 
आमस्रव क्या? यह सभी कुछ बताया जाता है । और जीव सिद्धान्त में जीव के 
भेद, योनिस्थान, कहाँ-कहाँ पर रहता है? उसको जानने के लिए, ढूंढने के 
लिए मार्गणा के अनुसार ढूंढ़ना होगा- इस प्रकार का वर्णन होता है। 
घट्खण्डागम में मार्गणा के ईहा, ऊहा, अपोहा, मार्गणा, मीमांसा आदि नाम 
बताये हैं । यानि जीवसिद्धान्त के बारे में और कर्म सिद्धान्त के बारे में ऊहापोह 
करो, छानबीन करो। इस प्रकार आगम के भेद, दर्शन और सिद्धान्त को 
समझा | अब अध्यात्म की ओर आते हैं । 

अध्यात्म को भी दो प्रकार से, ''एक भावना '' और ''दूसरा ध्यान '', 
जानना चाहिए। भावनाओं में बारहभावना, सोलहकारणभावना, मेरी भावना 
और तपभावनाएं आदि-आदि लेना चाहिए। जिन भावनाओं के माध्यम से 
“'डीप'' उतर सकते हैं उन्हें लेना चाहिए। 

““बैराग्य उपावन माई चिन्ते अनुप्रेक्षा भाई '' 

छहढाला की पंक्ति है यह । छहढालाकार दौलतरामजी ने तो गागर में 
सागर को समाहित कर दिया। अर्थात्‌ भावना के साथ ही लक्ष्य में विशेष 
लगाव होता है । एक आंग्ल कवि ने कहा- भोजन करने से पहले, भोजन की 
भावना आवश्यक है | इससे भूख अच्छी लगती है कड़ाके की लगती है, जिसे 
उदीरणा कहते हैं? भोजन के समय एक आमन्त्रण और निमन्त्रण ये दो चीजें 
होती हैं। नहीं समझे ! आमन्त्रण करके जल्दी से नहीं बुलायेंगे। एक बार 
कहकर चले जाएंगे, ताकि आप लोग अन्य भावनाओं से निवृत्त होकर केवल 

भोजन की ही भावना करें | 2-3 घण्टे होने पर कड़ाके की भूख आ जाएगी, तब 
आप भोजन को बेठेंगे। अर्थात्‌ भूख अच्छी खुल जानी चाहिए। इसे अपने 
शब्दों में कहे यदि भोजन करना है तो अच्छे ढंग से करो । इसलिए आपको 9 
बजे बता देंगे कि भोजन अच्छा होगा, स्वादिष्ट होगा, अमुक-अमुक चीजें 
बनेंगी, पर्याप्त मात्रा में मिलेगी, लेकिन 42 बजे मिलेगी- कहा जाता है । 

यही बात भावना की है, वैराग्य की है। आप लोग ऊपर छत्र अर्थात्‌ 
पंखा लटका रहे हैं- चला रहे हैं और कहें- '“पल रुधिर राध मल थेली की 
कस बसादिते मैली '' तो कभी भी शरीर के प्रति वैराग्य होने वाला नहीं । फिर 
कैसे हो? यह बहुत गन्दा है, ऊपर गन्ध न लगाकर गन्दगी की अनुभूति करिये, 
अपने आप ही इसके प्रति घृणा हो जाएगी । आज तो आप लाइफबाय लगा लेते 
हैं, क्रीम लगा लेते हैं ।हम हमाम का प्रयोग कर, टीनोपाल के कपड़े पहनकर 
स्नो लगाकर बारह भावनाओं का चिन्तन करना चाहते हैं, लेकिन इस विधि से 
तो बारह भावनाओं में न उतरकर, वैराग्य में न डूबकर, निद्रादेवी से घिर जाते 
हैं । यह वासना की स्थिति है । जिसका वर्णन हम नहीं कर सकते। इसलिए 
भावनाओं का सही रूप रखें, तब ही अध्यात्म में ज्ञान की गति होगी । 

अब ध्यान की बात आती है। ध्यान कैसे करें और कौन करे? ध्यान की 
चर्चा तो समयसार, प्रवचनसार, पंचास्तिकाय आदि कुन्दकुन्ददेव का जितना 
भी साहित्य है, वह करता ही है, लेकिन उस साहित्य के अनुरूप लीन होने की 
क्षमता किसमें है? स्वसमय में ही वह क्षमता है। आचार्य कुन्दकुन्ददेव 
कहते हैं कि मैंने तो एक ही गाथा में सब कुछ कह दिया जो कहना था। 
वह यह- सम्यग्दर्शन, सम्यग्ज्ञान और सम्यक्चारित्र से युक्त स्वसमय है 
तथा पर में स्थित वह परसमय है । यह स्वसमय एवं परसमय की चाकलेट 
जैसी परिभाषा है| मैं कुन्दकुन्द देव की एक-एक गाथा को चाकलेट समझता 
हूँ। चाकलेट कौन खाता है और कैसे खायी जाती है? चाकलेट खायी नहीं 
जाती, चूसी जाती है । कौन चूसता है खाली पेट वाला? नहीं । खाली पेट वाला 
तो तीनकाल में नहीं चूस सकता | उसको तो भूख लग रही है । जल्दी-जल्दी 

खा लेना चाहता है, स्वाद भी नहीं ले सकता। वह यदि चाकलेट खाता है तो 
उसको कोई फल नहीं, कारण चाकलेट खाने की चीज ही नहीं । मैं यही सोच 
रहा हूँ कि एक ही गाथा के द्वारा, स्वाद ऐसा आ जाता है फिर चार सौ 
उनतालीस की क्‍या आवश्यकता। कोई भी एक गाथा ले लीजिए, उसमें भी 
वही है । जिसको संसार के भोगों की भूख है वह इन गाथाओं को चाकलेट के 
रूप में काम न लेकर सीधा खा जाएगा और कुन्दकुन्द स्वामी के द्वारा निहित 
स्वाद को नहीं ले सकेगा। आज प्राय: यही हो रहा है। सारा समयसार मुखाग्र 
है | अरे! समयसार को मुखाग्र करने की जरूरत नहीं, हृदयंगम करने की 
आवश्यकता है। आज समयसार, पंचास्तिकाय, प्रवचनसार आदि का जो 
असर पड़ा है मात्र सिर तक ही पड़ा है । यदि भीतर उतर जाएंगे तो आपको ज्ञात 
होगा कि यह समयसार ग्रन्थ भी, जो बाहर दिख रहा है, भार हो जाएगा। यह 
ग्रन्थ भी ग्रन्थि का रूप धारण कर लेगा । किसके लिये? जो पेट भर खा लेता है 
उसे | पेट भरने के बाद कोई भी अच्छी से अच्छी वस्तु दिखा दीजिए, तब यही 
कहा जाएगा- ' ऊँ हूँ। भैया ! ऐसा क्‍यों कह रहे हो? मान नहीं रहे हैं आप तो मैं 
क्या करूँ?... नहीं एक और ले लीजिए? भैया! लेने को तो ले लूंगा परन्तु 
उल्टी हो जाएगी । 

उसी तरह समयसार पढ़ने के उपरान्त उल्टी- रागद्वेष की बात; समझ में 
नहीं आती | चमक-दमक की ओर दृष्टि हो, स्व से बाहर आना खतरनाक न 
लगे, वह सब समझ में नहीं आता । पण्डितजी अभी कह रहे थे- मुनि महाराज 
बाहर आ जाए तो पंचपरमेष्ठी-परमात्मा और भीतर रहे-चले जाए तो आत्मा। 
आत्मा और परमात्मा को छोड़कर कुछ नहीं है । बिल्कुल ठीक | लेकिन अन्दर 
बाहर यह क्यों हो रहा है? जब तक सोलहवीं कक्षा पार नहीं कर ले तब तक 
यह होगा, कारण उसे भिन्‍न-भिनन प्रकार के '' सब्जेक्ट '' होते हैं परन्तु एम.ए. 
में एक ही रहेगा। एम.ए. के आगे वह विद्यार्थी नहीं रहता, परीक्षा नहीं होती । 
अब आया समयसार में | समयसार अर्थात्‌ शोध, सोलह कक्षाओं में पार होने 
के उपरान्त ही किया जाता है । लेकिन ध्यान रखिए- 

“शब्द सो बोध नहीं, 
बोध सो शोध नहीं।'' 

शब्द कहते ही बहुत आगे की ओर चले जाते हैं, परन्तु उसका नाम बोध 
नहीं | शब्द अलग है और बोध अलग | इसी तरह बोध ही शोध नहीं है । बोध 
अलग है और अनुभव (शोध) अलग । पहले तो शब्द के माध्यम से बोध दिया 
जाता है कि संसार में क्या-क्या है, फिर उसके बाद एक विषय को ध्यान का 
विषय बनाते हैं । 

आजकल की बात बिल्कुल अलग है कि बिना निर्देशक के भी शोध हो 
रहे हैं। पण्डित जी |! आपने भी तो शोध किया है । अजमेर की बात है । जब 
पहली-पहली बार टोडरमल स्मारक से आये थे आप। उस समय मैं (गुरु) 
महाराजश्री के पास में ही बैठा था। धोती-कुर्ते पर नहीं आये थे, शायद 
पायजामा पहनते थे । उस समय किसी ने कहा था- आप शोध कर रहे हैं । क्या 
विषय है? टोडरमल जी के व्यक्तित्व एवं कृतित्व पर | बहुत अच्छी बात है। 
हमने पूछा- निर्देशक कौन है? सम्भव है “सागर यूनिवर्सिटी '' से था कोई । 
प्रसंगवश ये भी बताया कि आजकल शोध की “' थ्योरी '” भी कुछ अलग है। 
आजकल ऐसे भी निर्देशक होते हैं जिनके ' ' अण्डर '' में शोध किया जा रहा है, 
परन्तु उन्हें उस विषय का ना तो आगे का, ना पीछे का और ना बीच का ही ज्ञान 
है। वे उन्हें उपाधियाँ दिला रहे हैं । पण्डित जी ! जिन्हें ककहरा भी नहीं आता 
उनसे आप उपाधि ले रहे हैं । उनसे कोई उपाधि नहीं लेना चाहिए | यदि उपाधि 
लेना ही है तो कुन्दकुन्दाचार्य, समन्तभद्राचार्य, अमृतचन्द्र जी और जयसेन 
आदि हैं, इनसे लीजिए तो वह वस्तुत: उपाधि कहलायेगी । अध्ययन करना तो 
वस्तुत: अपने से ही होता है, निर्देशक तो मात्र व्यवहार चलाने के लिए हैं। 
आज निश्चय को कोई प्राप्त नहीं करना चाहता। अध्ययन अलग है और 
मनन-चिन्तन अलग | पठन-पाठन और भी अलग है। भिन्‍न-भिन्‍न शब्द हैं, 
भिन्‍न-भिनन्‍न वस्तुएं। समभिरुढ़नय की अपेक्षा से इनका वाच्यभूत विषय भी 
बहुत भिन-भिनन्‍न है । इसलिए ' शब्द सो बोध नहीं, बोध सो शोध नहीं ।' ! 

हमें आत्मा का शोध- अनुभव करना है, इसलिए सर्वप्रथम ध्यान करना 
होगा और ध्यान के लिए भावना की आवश्यकता पड़ेगी। भावना, बिना 
भूमिका के नहीं होती | देख लीजिए संवर के प्रकरण को, आचार्य उमास्वामी 
आदि आचार्यो ने कहा- 

“'स गुप्तिसमितिधर्मानुप्रेक्षापरिषह जयचारित्रै: ' ' 

ये जितने भी हैं वह एक दूसरे के लिए निमित्त-नैमित्तिक या कार्य- 
कारणपने को लेकर हैं। अर्थात्‌ संवर करने के लिए गुप्ति की आवश्यकता, 
गुप्ति के लिए समिति की, समिति के लिए धर्म की, धर्म के लिए अनुप्रेक्षा की, 
अनुप्रेक्षा के लिए. परिषहजय की और परिहषहजय के लिए चारित्र की 
आवश्यकता है और चारित्र प्राप्ति के लिए- आत्मा को प्राप्त करने के लिए 
सबसे पहले बाधकतत्त्वों को छोड़ना पड़ेगा। 

वत्थुं पडुच्च जं पुण, अज्झवसापणं तु होई जीवाणं। 
ण य वत्थुदो दु बंधो, अज्ञवसाणेण बंधोत्ति॥ 

आचार्य कुन्दकुन्द भगवान ने एक जगह बन्ध की व्याख्या करते हुए 
कहा- वस्तु मात्र से बन्ध नहीं होता । बन्ध तो अध्यवसान के कारण होता है। 
अध्यवसान, स्वयं बन्ध तत्त्व है । एक शिष्य ने महाराज से कहा- आपने बहुत 
अच्छी बात कही है कि अध्यवसान से बन्ध होता है तो हम अध्यवसान नहीं 
करेंगे । वस्तुओं को छोड़ने की बात अब छोड़ देना चाहिए। आचार्य ने कहा- मैं 
आपके ही मुख से यह बात सुनना चाहता था । बहुत अच्छी बात कही । मैं वस्तु 
के लिए कहाँ छुड़वा रहा हूँ? और यदि छोड़ने की कोशिश भी करोगे तो क्या- 
क्या छोड़ सकोगे? लेकिन मैं पूछता हूँ- वस्तु के प्रति जो राग है, मोह है उसे 
भी छोड़ना चाहोगे, कि नहीं ? हाँ! उसको तो छोड़ना चाहूँगा। हमारे 
अन्दर जो राग, मोह, द्वेष हो रहे हैं वह वस्तु को बुद्ध्धि में पकड़ रखने के 
कारण ही हो रहे हैं ।इसीलिए हमने पहले वस्तु को छोड़ने की बात कही । 
समझने के लिए- आपके सामने एक थाली परोस दी गई, भले ही आप भोजन 
नहीं करना चाहते हैं। आप यह भी कह रहे हैं कि मुझे भोजन की इच्छा 

बिल्कुल नहीं । फिर भी कहा जा रहा है कि आप अपनी रुचि के अनुसार कुछ 
भी खा लीजिए। अब आपका हाथ किस ओर जाएगा? ''विदाउट इन्टेन्शन 
युवर हेन्ड केन नॉट गो टू रसगुल्ला '' बिना अभिप्राय आपका हाथ रसगुल्ला 
की ओर ही जाए यह सम्भव नहीं । यह कोई '' कम्प्यूटर-सिस्टम '' करके हाथ 
में ज्ञान भर दिया गया है क्या? इसलिए रसगुल्ला की ओर जाता है और वहीं 
पर रखी है रूखी-सूखी बाजरे की रोटी, उसे नाक सिकोड़कर उपेक्षा की दृष्टि 
से देख रहा है । आखिर ऐसा क्‍यों? हमने हाथ को पूछा, क्योंकि आपसे तो कुछ 
पूछ नहीं सकते, कारण आपने कह दिया- मेरे पास कोई राग नहीं, द्वेष नहीं, 
इच्छा नहीं । इसलिए हाथ को पूछा | लेकिन हाथ कहता है मुझे क्या पूछ रहे 
हो? हम तो केवल काम करने वाले हैं। फिर करा कौन रहा है? भीतर पूछो, 
भीतर। भीतर कौन पूछे, कौन जाए भीतर? न जाइए, कोई बात नहीं लेकिन 
“फेस इज़् द इन्डेक्स ऑफ द हार्ट '' यह मुख मुद्रा ही हृदय की अनुक्रमणिका 
है हृदय में जो बात होगी, वही अंग और उपांग की चेष्टाओं से बाहर आयेगी। 
इसलिए राग भीतर है तभी वस्तुओं का संकलन हुआ- “यह बात 
अमृतचन्द्र जी ने स्पष्ट रूप से कही आत्मख्याति में!” इसलिए हम 
अध्यवसान से पहले वस्तु को छूड़ा रहे हैं ।यदि वस्तुओं को नहीं छोड़ा तो 
तीन काल में भी अध्यवसान छूटने वाला नहीं । 
“बिन जाने ते दोष गुणन को कैसे तजिये गहिये '' 

वस्तुओं को छोड़िये और यह भी जानिये कि कया छोड़ना है? यह ज्ञान 
जिसको नहीं होता वह तीन काल में भी वस्तुतत्त्व को प्राप्त नहीं कर सकता। 
हमें गुणों को तो प्राप्त करना है और दोषों को निकालना है । ध्यान रखिये, मात्र 
बातों के जमा खर्च से कुछ भी होने वाला नहीं, चाहे जीवन भी क्‍यों न चला 
जाये, कुछ करना होगा। सर्वप्रथम जो ग्राह्म है उसे जानना-पहचानना 
आवश्यक है और इसके साथ उसके '' अगेन्स्ट '” को भी जानना आवश्यक है। 
उपाय के साथ-साथ अपाय भी जानिए। उस उपाय को प्राप्त करने में किससे 
बाधा आ रही है दुःख क्‍यों हो रहा है? दुःख को समझना ही सुख को प्राप्त 

करने का सही रास्ता है। आचार्य पूज्यपाद स्वामी ने एक जगह कहा- हे 
भगवन्‌ | हम आपके पास इसलिए नहीं आये कि आप बुला रहे हैं। इसलिए 
भी नहीं, कि आपकी पहचान पहले से है या आप सुख को जानते-देखते हैं । 
बल्कि हमें तो ऐसी पीड़ा हुई कि उससे हम भागने लगे और भागते-भागते हर 
जगह गये लेकिन शान्ति नहीं हुई, परन्तु आपके चरणों में आते ही दिल को 
बहुत शान्ति हो गई, इसलिए आए हैं। 

दुःख को हम छोड़कर आये, पुरुषार्थ हमारा है और भगवान के 
सान्निध्य में आये | इधर रास्ते तो बहुत हैं- पथ बहुत हैं, जहाँ -जहाँ भटकने से 
च्युत होता गया, उनको छोड़ता गया और यहाँ तक आ गया। यही सच्चा 
पुरुषार्थ है- स्व की ओर मुड़ना ही पुरुषार्थ है। 

इस प्रकार द्रव्यानुयोग के द्वारा- कर्मसिद्धान्त, जीवसिद्धान्त के द्वारा 
जीव, अजीव, बन्ध और आख़वादि तत्त्वों को जानिए। इनके १48 प्रकार के 
कर्मो के बारे में जानिए । किस द्रव्य का कैसा-कैसा परिणमन होता है, इसको 
समझने का प्रयत्त करिये। कारण कि जैनागम में तीन चेतनाएं- 
कर्मफलचेतना, कर्मचेतना और ज्ञानचेतना ही कहीं गई हैं । कोई चौथी- 
कालचेतना नहीं । आदि की दो चेतनाओं के द्वारा ही जीव संसार से बंधा 
हुआ है। एक कर्म करने वाली चेतना, एक कर्म को भोगने वाली चेतना और 
एक केवल ज्ञान का संवेदन करने वाली चेतना। इन चेतनाओं को भी 
द्रव्यानुयोग से ही समझा जा सकता है । 

इस प्रकार चारों अनुयोगों के विभाजन को, जो निराधार नहीं, आधार के 
अनुसार कहा गया | एक बार पुन: द्रव्यानुयोग में आने वाले ग्रन्थों को गिन लें- 
जीवकाण्ड, कर्मकाण्ड, धवला, जयधवला, महाबन्ध आदि ये सभी सिद्धान्त 
में एवं समयसार, पंचास्तिकाय, प्रवचनसार, द्रव्यसंग्रह आदि अध्यात्म में। 
इसके साथ-साथ भावनाग्रन्थ भी गिनना चाहिए ज्ञानार्णवकार आचार्य 
शुभचन्द्र ने कहा- भावना ही एकमात्र अध्यात्म का प्रवाह है। अत: अध्यात्म 
तक पहुँचने के लिए अनुप्रेक्षा आवश्यक है। भावना “'आर्टफीशियल '' नहीं 

होना चाहिए। भावना, भावना के अनुरूप होती है तब- 
सब्बवे खलु कम्मफलं थावरकाय तसा हि कज्जजुद॑। 
पाणित्तमदिक्कंता णाणं विंदंति ते जीवा॥ 
जिसमें कर्मफलचेतना तो समस्त एकेन्द्रिय जीवों को हुआ करती है, 
कर्म के फल को बिना प्रतिकार किये सहन करते रहते हैं | दूसरी कर्मचेतना 
कर्म करने रूप प्रवृत्ति है । जिसमें त्रसादिक जीव इष्टानिष्ट के संयोग-वियोग 
से प्रतिकारादिक की क्रिया, भाव करते रहते हैं। और तीसरी ज्ञानचेतना है 
जिसके संवेदन के लिए आचार्य कुन्दकुन्द देव कहते हैं कि उस ज्ञानचेतना की 
बात क्‍या बताऊँ, जिसका संवेदन (अनुभव) मात्र सिद्धों को ही हुआ करता 
है। आचार्य कुन्दकुन्ददेव ने पंचास्तिकाय में ''पाणित्तमदिक्कंता'' शब्द 
लिखा है । जिसकी टीका करते हुए आचार्य जयसेनस्वामी लिखते हैं कि जो 
प्राणों से अतिक्रान्त/रहित हो चुके हैं यानि दस प्रकार के प्राणों से रहित, तो मात्र 
सिद्ध परमेष्ठी हुआ करते हैं, उन्हीं सिद्ध परमेष्ठियों के लिए इस ज्ञानचेतना 
का संवेदन हुआ करता है। धन्य है वह ज्ञानचेतना जिसकी अनुभूति संसार में 
रहते हुए केवली अर्हन्त परमेष्ठी को भी नहीं हुआ करती है। 
“ भावना भवनाशिनी '' 
भावना ही भव का, संसार का उच्छेद करा देती है। आप लोगों का यह 
जिज्ञासु-भाव सराहनीय है । आपकी भावना ऐसी ही होती रहे, ऐसी भगवान से 
प्रार्थना करता हूँ। आप प्रभावना की ओर न देखकर भावना की ओर देखें और 
समझें कि हमारी भावना किस ओर बढ़ रही है । यदि विषयों की ओर नहीं है तो 
मैं समझूंगा कि आज का यह प्रवचन सार्थक है, नहीं तो काल अपनी गति से 
चल ही रहा है और हम अपनी चाल से | इससे कुछ होने वाला नहीं । हमारे 
द्रव्य का परिणमन, गुण को परिणमन और आत्मपरिणति, तीनों अशुद्ध हैं, इस 
अशुद्धता का अनुभव करना हमें इष्ट नहीं। अत: शुद्धि के अनुभव की ओर 
बढ़ें ! 
“महावीर भगवान की जय! 
(केसली 7-3-86 अवतरणदिवस प्रात: बेला) 

[ द्वितीय देशना | 


हैं नम: सिद्धेभ्य:। हैं नमः सिद्धेभ्य:। मैं नमः सिद्धेभ्य:। 
नीर-निधि से धीर हो, वीर बने गंभीर 
पूर्ण तैरकर पा लिया, भवसागर का तीर॥ 
अधीर हूँ मुझे धीर दो, सहन करूँ सब पीर। 
चीर-चीर कर चिर लखूं, अन्तर की तस्वीर॥ 
(स्वयंभूस्तोत्र पद्यानुवाद 24/9-0) 
वस्तु है, और उसके ऊपर आवरण है। वस्तु है और उसके ऊपर दूसरे 
पदार्थों का दबाव है । जब वस्तुएं स्वतन्त्र हैं- अपना-अपना परिणमन करती हैं 
फिर इन बाहरी वातावरणों से प्रभावित होने का बंधन, आखिर क्‍यों?- इस 
प्रकार जिज्ञासा लेकर प्रातःकाल कोई भव्य आया था, आचार्य श्री के चरणों में । 


23 


(प्रवचन प्रमेय ) 


वह भावुक है, साथ में विवेकवान्‌ भी। उसका लक्षण बहुत अच्छा है कि 
“अपना हित चाहता है '' । बिलकुल ठीक, उपदेश जो होता है वह न देवों को 
होता है ना ही तिरय॑चों को। ना भोगभूमि के जीवों के लिए होता है और ना 
नारकियों के लिए। उपदेश मात्र मनुष्यों के लिए है, वह भी जो समवसरण की 
शरण में गये हैं । वहाँ पर जितना क्षेत्र लांघना आवश्यक था, लांघकर गये हैं। 
उन्हीं को देशना मिलती है। 

देशना देना भगवान का लक्षण नहीं है। उनका कर्त्तव्य नहीं है। उनके 
लिए अब कोई भी कर्त्तव्य शेष नहीं | कोई लौकिकता भी नहीं रही । वे बाध्य 
होकर के भी नहीं कहते हैं| मात्र जो पुण्य लेकर के गया है- सुनने का भाव 
लेकर गया है प्रभु के चरणों में, वह उसे पा लेता है । जहाँ तक मुझे स्मरण है 
श्वेताम्बर साहित्य में देशना के बारे में कहा है कि- '' प्रभु की देशना सर्वप्रथम 
देवों के लिए हुई '” परन्तु इसमें कोई तुक- तथ्य नहीं बैठता । जो भोगी होते हैं 
उनके लिए योग का व्याख्यान- उपदेश हो, यह संभव-सा नहीं लगता, क्योंकि 
रुचि के बिना “इन्ट्रेस्‍्ट'' के बिना ''इन्टर'' संभव नहीं है। उसके बिना 
भीतरी बात, जो यहाँ चल रही है उतरेगी नहीं। प्रभु की देशना में बाहरी 
बात भले ही चलती रहे लेकिन वे सभी भीतर के लिए चलती है और वे 
भीतर ही भीतर गूंजती भी रहती हैं । 

उस भव्य ने हित तो चाहा है और वह हित किसमें है? ऐसा पूछा है। 
हित मोक्ष में है “'स आह मोक्ष: इति'' ऐसा आचार्य परमेष्ठी ने कहा, फिर 
उससे प्राप्त करने से साधनों के बारे में कहा- बात ऐसी है कि साध्य के बारे में 
दुनिया में कभी विसंवाद नहीं होते, होते हैं तो मात्र साधन को लेकर और 
उसको लेकर हुए बिना रहते भी नहीं है । मंजिल में विसंवाद नहीं होता, मंजिल 
से पथ की ओर नहीं चलते, बल्कि मंजिल को सामने कर जब चलना चाहते हैं 
तो पथ का निर्माण होता है । सबसे पहले पथ-विचारों से बनते हैं और विचारों 
के पथ का निवारण कैसे हो ? बाह्य पथों में तो मंजिल ही पहुँच से, आसानी से 
निवारण संभव है लेकिन विचारों में कैसे ? प्रभु कहते हैं कि- उस समय हमारा 

ज्ञान पंगु ही रहेगा। अनन्तशक्तियों का पिण्ड जो आत्मा है उसमें अन्तरायकर्म 
के क्षय से होने वाला जो बल, वह भी घुटने टेक देगा | इसमें कोई सन्देह नहीं । 
उसका बल इतना होकर भी- कितना होकर? तीन लोक की सर्वाधिक शक्ति 
होकर भी, एक व्यक्ति को भी झुका नहीं सकती । विचारों की पॉवर (शक्ति) 
बहुत हुआ करती है । विचारों की शक्ति एक कील के समान है । 

एक भैंसा था । बहुत शक्तिशाली होता है भेंसा । एक छोटी-सी कील के 
सहारे उसे बांध दिया जाता है | वह पूरी शक्ति लगाता है, फिर भी वह कील 
उखड़ती नहीं । क्‍यों नहीं उखड़ती ? ऐसी कया बात है। बात ऐसी है, उसके 
निकालने के लिए पहले हिलाना आवश्यक होता है। बिना हिलाये वह पूरी 
शक्ति भी लगा दे, तो भी उखड़ नहीं सकती | कुछ ठीक-ठीक मेहनत करने 
पर उस कील को तो उखाड़ सकता है। परन्तु तीन लोक के नाथ, जो 
अनन्तशक्ति से सम्पन्न हैं, वे भी एक वस्तु का दूसरी वस्तु के ऊपर पड़ते 
प्रभाव को, भीतरी वस्तु के परिणमन में बाल-मात्र भी अन्तर नहीं करा सकते। 
वे निरावरण अपने लिए हुए हैं, दूसरों- (हम लोगों ) के लिए नहीं । 

मोक्ष एक मंजिल है। वहाँ तक पहुँचने के लिए मार्ग की नितान्त 
आवश्यकता है । क्या है वह मार्ग? तीन बातें हैं - दर्शन, ज्ञान और चारित्र जो कि 
““सम्यक्‌ '' उपाधि से युक्त है- 

“सम्यग्दर्शनज्ञानचारित्राणि मोक्षमार्ग: '' 

सम्यग्दर्शन का अर्थ क्या है? “'तत्वार्थश्रद्धानं सम्यग्दर्शनम्‌'' कहा 
है। आप सोचते होंगे कि हम काँच ले लें, चश्मा लगा लें, उपनयन खरीद लें 
ताकि तत्त्वों को देख सकें और उनके ऊपर श्रद्धान कर सकें । लेकिन नहीं, तत्व 
क्या है? इसकी चर्चा तो बहुत हो सकती है परन्तु “समझ में आ जाए, समझ 
में बैठ जाए'', यह समझ से परे है | यहाँ पर तत्त्व और अर्थ के ऊपर श्रद्धान 
करने की बात कही गयी है न कि देखने की। ध्यान रखिए, तत्त्व कभी दिख 
नहीं सकता | जो दिखता है वह तत्त्व नहीं है जो दिखाने की कोशिश कर रहे हैं, 
वे भी दिखा नहीं सकते । 

कोविदिदच्छो साहू संपडिकाले भणिज्ज रूवमिणं । 
पच्चक्खमेव दिट्ठं॑ परोकक्‍्खणाणे पवटूठंत॑॥ 

ऐसा कौन-सा विद्वान है, कौन-सा साधु-सज्जन है, जो यह कहे कि 
आज भी मैं वस्तुतत्त्व को यूँ हाथ पर, हथेली के ऊपर रखकर देख रहा हूँ 
अपनी आँखों से? अर्थात्‌ कोई नहीं। यदि कोई कहता भी है तो वह कहने 
वाला विद्वान नहीं हो सकता । चाहे गणधरपरमेष्ठी प्रवचन दें या स्वयं वीरप्रभु । 
या कोई और भी क्‍यों न हो, उनके प्रवचन में जो तत्त्व आयेगा वह परोक्ष ही 
होगा । कोशिश करके अनन्तशक्ति लगा करके भी किसी प्रकार से, किसी की 
आँखों से वस्तुतत्त्व को दिखा दें ताकि उसका भला हो जाए- यह संभव नहीं । 
देखने का नाम सम्यग्दर्शन कतई ही नहीं | किसी भी अनुयोग में देख लीजिए, 
देखने का नाम सम्यग्दर्शन नहीं । लेकिन '' पश्यति-जानाति '” इस प्रकार कहा 
तो है? हाँ कहा है, टीकाकार ने इसे खोला भी है कि देखने का नाम सम्यग्दर्शन 
न लेकर यहाँ पर “देखने का अर्थ श्रद्धान लेना चाहिए। प्रातःकाल एक बात 
चली थी कि सम्यग्दर्शन का अर्थ अपनी आत्मा में लीन होना है तथा अभी 
कहा- तत्त्वों के ऊपर श्रद्धान करना सम्यग्दर्शन है । बात उलझन जैसी लगती है 
कि “समयसार '” में भूतार्थ का नाम सम्यग्दर्शन है और तत्त्वार्थसूत्र में- 
तत्त्वार्थश्रद्धान का नाम सम्यग्दर्शन। जो तत्त्वों के ऊपर श्रद्धान करता है वह 
चूंकि अभूतार्थ माना जाता है । लेकिन इन दोनों में कोई विपरीतता नहीं है मात्र 
सोचने-समझने की बात जरूर है। 

श्रद्धान जो होता वह परोक्ष पदार्थ का होता है । सामने आने के उपरान्त 
हमें उन चीजों पर श्रद्धान करने की कोई आवश्यकता नहीं होती । उसमें लीन 
होने के बाद नाम तो संवेदन है, जो कि अध्यात्मग्रन्थों में बार-बार सम्यग्दर्शन 
के लिए कहा जाता है। आगम ग्रन्थों में भी सम्यग्दर्शन की बात कही है पर 
उससे विभाजन कर दिया गया है । वह विभाजन यह है कि सम्यग्दर्शन श्रद्धान 
का ही नाम है लेकिन केवल श्रद्धान के द्वारा तीन काल में भी मुक्ति नहीं होगी। 
ज्ञान का नाम सम्यग्ज्ञान है लेकिन उससे भी मुक्ति नहीं होगी। इसी प्रकार 

चारित्र के द्वारा भी मुक्ति नहीं होगी। फिर मुक्ति किससे होगी ? मुक्ति होगी 
जब भूतार्थता का अनुभव करेंगे तब। अर्थ यह हुआ कि ''सम्यग्दर्शन, ज्ञान 
और चारित्र ये तीनों एक उपयोग की धाराएं हैं । जिस उपयोग की धारा के द्वारा 
तत्त्वों पर श्रद्धान किया जाता है उसे सम्यग्दर्शन कहते हैं ।जब वही उपयोग की 
धारा चिन्तन में लग जाती है तब सम्यग्ज्ञान कहलाती है। जब कषायों का 
विमोचन राग-द्वेष का परिहार करने लग जाती है तो उपयोग की धारा को 
सम्यक्चारित्र संज्ञा मिल जाती है- 

“तत्र सम्यग्दर्शनं तु जीवादिश्रद्धानस्वभावेन ज्ञानस्य भवनम्‌। 
जीवादिज्ञानस्वभावेन ज्ञानस्य भवन ज्ञानम्‌। रागादिपरिहरणस्वभावेन 
ज्ञानस्य भवन चारित्रम्‌। तदैव सम्यग्दर्शनज्ञानचारित्राण्येकमेव ज्ञानस्य 
भवनमायातम्‌। ततो ज्ञानमेव परमार्थमो क्षहेतु: । 

अमृतचन्द्राचार्य की आत्मख्याति की ये पंक्तियाँ हैं। बहुत कठिन 
लिखते हैं वे, लेकिन भाव तो समझ में आ ही जाता है- ज्ञान का श्रद्धान के रूप 
में परिणत होना सम्यग्दर्शन, ज्ञान का चिन्तन के रूप में परिणत होना सम्यग्ज्ञान 
और ज्ञान का रागद्वेष परिहार करने में उद्यत होना सम्यक़ारित्र है । इन तीनों की 
एकता से ही मुक्ति संभव है, अन्यथा कभी नहीं । 

सम्यग्दर्शन, ज्ञान, चारित्र- ये तीन नहीं है किन्तु उपयोग की धारा में जब 
तक भेद प्रणाली चलती है तब तक के लिए भिन्न-भिन्न माने जाते हैं। 
आचार्यों ने अध्यात्मग्रन्थों में इसे खोला है। इसी का नाम सरागसम्यग्दर्शन, 
भेद्सम्यग्दर्शन, व्यवहारसम्यग्दर्शन और शुभोपयोगात्मक परिणति आदि- 
आदि कहा है। इसी का नाम श्रद्धान भी है। जब तक आत्मा अपने गुणों को 
प्रत्यक्ष नहीं देख लेता, तब तक उसे समझाना पड़ता है, उपदेश दिया गया है, 
कि तुम सर्वप्रथम इसको समझो, फिर इसको | समझो का अर्थ-श्रद्धान करो, 
उतारो। एक बार श्रद्धान मजबूत हो गया तब ही श्रद्धेय, पदार्थ की ओर 
यात्रा/गति होगी अन्यथा तीन काल में भी संभव नहीं ? इसे आचार्यो ने वीतराग 
सम्यग्दर्शन का साधक सम्यग्दर्शन माना है । उन्होंने कहा है- 

“हेतु नियत को होई।'' 

जैसे प्रातःकाल भी छहढाला की पंक्ति कही गयी थी, कि निश्चय 
सम्यग्दर्शन के लिए हेतुभूत यह व्यवहार सम्यग्दर्शन होता है। व्यवहार 
सम्यग्दर्शन फालतू नहीं है, किन्तु पालतू है । अभूत नहीं है, वह बाह्य भी नहीं 
है। अभूतार्थ की व्याख्या '“जयसेनाचार्य जी! ने इतनी बढ़िया लिखी है, 
अमृतचन्द्राचार्य जी ने भी अपनी आत्मख्याति में अभूतार्थ क्या वस्तु है इसे 
लिखा है। उन्होंने कहा है- भेदपरक जो कुछ भी है वह अभूतार्थ है और 
अभेदपरक “' भूतार्थ  '। इसको निश्चयसम्यग्दर्शन भी कहते हैं, इसी के साथ 
रलत्रय की एकता मानी गई है। लीनता मानी गई है। स्थिरता मानी गई है। 
जिसके द्वारा हमें साक्षात्‌ केवलज्ञान की उपलब्धि अन्तर्मुहूर्त के अन्दर हो 
जाती है। यह विभाजन हमें आगम अर्थात्‌ धवला, जयधवला, महाबन्ध, 
गोम्मटसार आदि ग्रन्थों में नहीं मिल सकेगा। यह मात्र अध्यात्म ग्रन्थों में ही 
मिलता है। इसके द्वारा यात्रा पूर्णता को प्राप्त होती है, अन्यथा जो व्यक्ति 
अपनी यात्रा इस जीवन में नहीं कर पाता तो उसे मुकाम करने की आवश्यकता 
पड़ेगी। उसका मुकाम बीच में ही होगा, मंजिल पर नहीं । जो सीधे मंजिल 
जाना चाहते हैं, उनकी प्रमुखता के साथ यह बात- अभेदरलत्रय की, की 
गई है। 

सरागसम्यग्दर्शन परोक्ष-पदार्थ का हुआ करता है और श्रद्धान तब तक 
ही होता है जब तक पदार्थ परोक्ष है। वीतराग सम्यग्दर्शन का विषय 
“आत्मतत्त्व, शुद्धपदार्थ शुद्ध अस्तिकाय और शुद्ध समयसार है ''- ऐसा 
आचार्यों ने कहा है। इसको और भी बारीकि से खोलने का प्रयास किया है, 
उन्होंने कहा है कि- जिस प्रकार केवली भगवान्‌ अपनी दृष्टि के द्वारा 
शुद्धतत््वका अवलोकन करते हैं, वैसा अवलोकन छद्मस्थावस्था में न भूतो न 
भविष्यति। क्‍योंकि बात यह है कि चाहे शुद्धोपयोग हो या शुभोपयोग या 
अशुभोपयोग, कोई भी उपयोग हो, जब तक कर्मों के द्वारा उपयोग प्रभावित 
होता है तब तक उसमें वस्तुत्त्व का यथार्थावलोकन नहीं हो सकता। अत: 

बारहवें गुणस्थान तक निश्चयसम्यग्दर्शन की संज्ञा दी जाती है। इसके बाद 
शुद्धोपयोग की परिणति, केवलज्ञान के उपरान्त नहीं रहती। इसका मतलब 
यह हो गया कि- शुद्धोपयोग भी आत्मा का स्वभाव नहीं है । शुभोपयोग और 
अशुभोपयोग तो है ही नहीं । इसमें उन्होंने हेतु दिया-ध्यान का नाम शुद्धोपयोग 
है और ध्यान आत्मा का स्वभाव नहीं, अत: शुद्धोपयोग भी आत्मा का स्वभाव 
नहीं। 
“'इन्द्रियज्ञानं यद्यपि व्यवहारेण प्रत्यक्ष भण्यते तथापि निश्चयेन 
केवलज्ञानपेक्षया परोक्षमेव '' 

जब इन्द्रियज्ञान की अपेक्षा, मन की अपेक्षा, श्रुत की अपेक्षा और कोई 
बाहरी साधनों की अपेक्षा से तत्त्वों का निरीक्षण करते हैं, तब शुद्धोपयोग भी 
“प्रत्यक्ष” संज्ञा को प्राप्त हो जाता है । लेकिन शुद्धोपयोग और केवलज्ञान में 
उतना ही अन्तर है, जितना सर्वज्ञता और छद्मस्थावस्था में | अध्यात्मग्रन्थों में 
इस सबका खुलासा किया गया है। जो व्यक्ति इस परम्परा का सही ढंग से 
अध्ययन करता है उसके लिए कहीं पर भी विसंवाद का कोई सवाल ही नहीं । 

सर्वप्रथम हमें जो सम्यग्दर्शन उत्पन्न होगा वह व्यवहार सम्यग्दर्शन- 
सराग-सम्यग्दर्शन ही होगा। इसकी उत्पत्ति में दर्शमोहनीय का और 
चारित्रमोहनीय की अनन्तानुबन्धी का उपशम-क्षय- क्षयोपशम होना अनिवार्य 
है ।इसी का नाम व्यवहार सम्यग्दर्शन है । इसके बल पर ही आगे कदम उठेंगे। 
यदि व्यवहार सम्यग्दर्शन नहीं है तो मोक्षमार्ग में आगे कदम उठा सकने का 
कोई सवाल ही नहीं रह जाता है | महाराज ! एक प्रश्न बार-बार आता है कि 
व्यवहार पहले होता है या निश्चय? कैसे कया होता है, कुछ यह भी बता 
दीजिये? भैय्या निश्चय, व्यवहार के बिना नहीं होता और व्यवहार जो होता 
वह निश्चय के लिए होता है। अब निर्णय करना है कि कौन पहले होता है, 
कौन बाद में । मैं तो आपसे यही कहूंगा कि यदि आपको समझना है तो दो की 
जगह तीन रखिये, अब क्रम स्पष्ट हो जायेगा । लौकिक दृष्टि में हमने निश्चय 
और निर्णय का भेद समाप्त कर रखा है, इसलिए यह विवाद है। लेकिन 

बन्धुओं? निर्णण अलग है और निश्चय अलग। सर्वप्रथम निर्णय होता है, 
क्योंकि निर्णय के बिना- अवाय के बिना कदम ही आगे नहीं उठा सकते । और 
निश्चय संज्ञा जिसको दी गई है उसका अर्थ- “पर्याप्त मात्रा में सब कुछ प्राप्त 
कर लेना है ''।निश्चय का नाम साध्य है । व्यवहार साधन होता है । इस प्रकार 
जिस साध्य को सिद्ध करना- प्राप्त करना है उसका लक्ष्य बनाना निर्णय 
है और जिसके माध्यम से, साधन से साध्य सिद्ध होता है वह व्यवहार है 
तथा साध्य की उपलब्धि होना निश्चय है, इस तरह पहले निर्णय होता है 
फिर व्यवहार और अन्त में निश्चय। निर्णय के बिना जो मार्ग में आगे 
चलते हैं वह गुमराह हो जाते हैं और व्यवहार के बिना जो व्यक्ति निश्चय 
को हाथ लगाना चाहते हैं उनकी क्‍या स्थिति होती है? तो आचार्य 
कहते हैं- 

ज्ञान बिना रट निश्चय-निश्चय निएचयवादी भी डूजे। 

क्रियाकलापी भी ये डूबे, डूबे संयम से ऊबे॥ 

प्रमत्त बनकर कर्म न करते अकम्प निशचल शैल रहे। 

आत्मध्यान में लीन किन्तु मुनि, तीन लोक पर तैर रहे ॥ 
अमृतचन्द्र सूरि ने आत्मख्याति के कलश में एक कारिका लिखी, जिसका यह 
भावानुवाद किया गया है- निश्चय-निश्चय कहने मात्र से निश्वय कभी हाथ 
नहीं लग सकता और मात्र व्यवहार करते-करते भी कभी निश्चय की प्राप्ति 
नहीं हो सकती | निर्णय करने से भी मतलब सिद्ध होने वाला नहीं । निर्णय भी 
आगमानुकूल ही होना चाहिए। व्यवहार भी ऐसा हो जो निर्णय के अनुरूप 
आगे पग बढ़ा रहा हो और निश्चय की भूख खोल रहा हो । अन्यथा तीनों व्यर्थ 
हैं। अर्थात्‌ वह निर्णय सही नहीं है जो व्यवहार की ओर कदम नहीं 
बढ़ाता और वह व्यवहार भी सही नहीं माना जाता जो निश्चय तक नहीं 
पहुँच पाता। मात्र व्यवहाराभास है। “हेतु नियत को होई ''- व्यवहार 
वास्तविक वही है जो निश्चय को देकर ही रहता है । कारण वही माना जाता है 
जो कार्य का मुख दिखा ही देता है । ऐसा संभव नहीं कि प्रभात के 5-6 तो बज 


जाएं और पौ न फटे। प्रातः सूर्योदय से पूर्व ही यह श्रद्धान हो जाता है कि 

ललाई आ चुकी है, अब प्राची दिशा में नियम से सूर्योदय होगा । यही बात यहाँ 
कही गई है कि श्रद्धान रखो । किसके ऊपर श्रद्धान रखें? तो सच्चे देव-गुरु- 
शास्त्र के ऊपर श्रद्धान रखो, यही व्यवहार सम्यग्दर्शन है। 

धवला का वाचन हो रहा था। उस समय यह बात आई थी कि 
दर्शनमोहनीय कया काम करता है? आचार्यों ने लिखा- जो सात तत्त्वों को 
विषय बनाने की क्षमता अथवा उनके ऊपर श्रद्धान करने की क्षमता को फेल 
कर देता है वह दर्शनमोहनीय है । मतलब यह हुआ कि मात्र शुद्धात्मा की बात 
ही नहीं कही गई धवला में ।इसीलिए आचार्य कहते हैं कि- दर्शनमोहनीय की 
वजह से जीव की दृष्टि ' राँग'' (गलत) हो रही है। दृष्टि अर्थात्‌ श्रद्धान ही 
गलत है। 

शुद्ध-आत्मतत्त्व विद्यमान है और उसको प्राप्त करने की क्षमता भी। 
लेकिन क्षमता होते हुए भी आज तक हम प्राप्त नहीं कर सके। इसमें क्‍या 
गड़बड़ी हो रही है ? आचार्य कहते हैं कि- हमारा आत्मतत्त्व- द्रव्य उलट गया 
है, पलट गया है। हमारे द्रव्य का परिणमन कैसा हो रहा है ? परिणमन जो हो 
रहा है वह पदार्थो-गुणों और द्रव्यों का हो रहा है । पर्याय का कभी भी परिणमन 
नहीं हुआ करता। पर्याय अपने-आप में '“*परिणमन'' ही है। उसकी स्वयं 
कोई परिणति नहीं होती। कर्त्ता जो होता है वही परिणमन करता है- 
परिणमनशील हुआ करता है | फिर द्रव्य शुद्ध कैसा माना जा सकता है, जैसे 
कि कहा जाता है । जिस द्रव्य से अशुद्ध पर्यायें पैदा हो रही हैं वह अशुद्ध 
ही है। ऐसा कभी नहीं हो सकता कि द्रव्य का परिणमन तो शुद्ध हो और 
उसके '' परिणाम ' ' पर्यायें अशुद्ध पैदा हों । 

मैं गुण को लेकर के कुछ बात और कहना चाहूँगा कि शुद्धोपयोग गुण 
अपने आप में शुद्ध नहीं है, किन्तु शुद्ध होने का कारण होने से शुद्धोपयोग कहा 
जाता है। 

शुद्धोपयोग आत्मा का स्वभाव तीन काल में नहीं हो सकता | इसीलिए 
शुद्धोपयोग को पैदा करने वाला जो आत्मा है वह शुद्धात्मा नहीं है । अत: स्पष्ट 

है कि ज्ञान गुण को शुद्ध बनाना होगा । आत्मद्रव्य को शुद्ध बनाना होगा । पर्याय 
को कोई सीधा कभी भी शुद्ध नहीं बना सकता | पर्याय तो पकड़ में भी नहीं आ 
सकती। ध्यान रखिये ! हमें पर्याय को नहीं मांजना। पर्याय को मांजने में लग 
जाएंगे तो गड़बड़ हो जाएगा । महाराज ! फिर द्रव्य को शुद्ध कैसे कहा गया है? 
आचार्य कहते हैं कि द्रव्य को शुद्ध इसलिए कहा गया कि उसमे शुद्ध होने की 
क्षमता है | शुद्धि भी दो प्रकार से अभिव्यक्त होने योग्य है- एक तो अनन्तकाल 
से एक द्रव्य में कोई अन्य द्रव्य के प्रदेश आकर चिपके नहीं (मिले नहीं) 
इसका उसमें और उसका इसमें कुछ भी संकर नहीं हुआ, व्यतिकर नहीं हुआ। 
इस अपेक्षा से द्रव्य को शुद्ध कहा गया है । यह भिन्न-द्रव्यों की अपेक्षा से कहा 
गया है। दूसरी, परिणमन की अपेक्षा से शुद्धि कही जाती है । यानि ''स्वभावात्‌ 
अन्यथा भवनं विभाव:'' यह अशुद्धि है। ज्ञान गुण का स्वभाव से अतिरिक्त 
जो परिणमन है वह विभाव है । मतिज्ञान, श्रुतज्ञान, अवधिज्ञान, मन: पर्ययज्ञान, 
शुभोपयोग, अशुभोपयोग, शुद्धोपयपोग आदि जो भी कोई परिणमन हैं, 
केवलज्ञान के पूर्व की जितनी भी अबस्थाएं हैं वे सभी अशुद्ध गुण की 
परिणतियाँ हैं । इस प्रकार की श्रद्धा सम्यग्दृष्टि जीव गुरुदेव के मुख से सुनकर 
अथवा जिनवाणी माँ के इशारे से बना लेता है, भले ही वह तत्त्व देखने में नहीं 
आ रहा हो । इसीलिए कहा- 
कोविदिदच्छो साहू संपडिकाले भणिज्ज रूवमिणं । 
पच्चक्खमेव दिट्ठ॑ परोक्खणाणे पवटूठंत॑॥ 

आत्मतत्त्व का ऐसा ही स्वरूप है। इसलिए इसके ऊपर श्रद्धान नहीं 
रहने के कारण संसारी प्राणी दर-दर भटकता चला जा रहा है। अपनी शक्ति 
को एक बार भी उघाड़ने प्रयास नहीं किया, अनन्तकाल व्यतीत हो गया इस 
जीव का। अनन्तों बार माँ के उदर में जा-जाकर कम से कम भी नौ-नौ महीनों 
तक शीर्षासन लगाया। ध्यान रखिये, कोई भी हो, उसे नौ महीने तक माँ के 
उदर में शीर्षासन लगाना ही पड़ता है - 

जननी उदर वस्यो नव मास, अंग सकुचते पाई त्रास। 


निकसत जे दुःख पाये घोर, तिनको कहत न आवे ओर॥ 

कहाँ तक कही जाए उस वेदना की कथा | वेदना होना वहाँ स्वाभाविक 
है, लेकिन इतनी वेदना-पिटाई होने के बावजूद जीव कभी मिट नहीं सका। 
पिटना बात अलग है और मिटना अलग। द्रव्य पिट सकता है, मिट नहीं 
सकता। उसके ऊपर अमिट छाप है। वस्तु/द्रव्य का यह स्वभाव है कि वह 
कभी मिट नहीं सकता । वह तो “' था”! “है '' और “रहेगा '' । ऐसा होने मात्र 
से उसे सुख नहीं, सुख का अनुभव नहीं हो सका आज तक | जन्म, जरा, मृत्यु 
जैसे महान्‌ रोग नष्ट नहीं हो सके । इसे जब तक अटूट श्रद्धान नहीं होगा कि 
“मैं भी शुद्ध बन सकता हूँ '', मेरे गुण द्रव्य शुद्ध हो जाने से मेरी जो कुछ 
भी स्थितियां हैं वे सब शुद्ध हो सकती हैं '' तब तक ये राग-द्वेष नष्ट होने 
वाले नहीं । ऐसा श्रद्धान कौन बना सकता है ? जिसका दर्शनमोहनीय कर्म का 
उपशम-क्षय-क्षयोपशम होगा, वही कर सकेगा। इसके बिना श्रद्धान होना 
तीन काल में भी संभव नहीं । भले ही वह श्रद्धान को शब्दों में कह सकता है 
लेकिन श्रद्धान जैसी शुभ घड़ी उसे प्राप्त नहीं है। 

धन्य हैं वे ! जो भगवान्‌ बनने चले हैं । वह व्यक्ति महान्‌ भाग्यशाली है 
जिसको इसके ऊपर यथार्थ श्रद्धान हो गया कि मैं भी इसी प्रकार का तत्त्व हूँ, 
ऐसा बन सकता हूँ, जो यद्वा-तद्वा जिस किसी भी व्यक्ति की कही बातों का 
श्रद्धान नहीं करता । सच्चे देव-गुरु-शास्त्र पर श्रद्धान करता है उसे ही व्यवहार 
सम्यग्दृष्टि कहते हैं। वह कर्म के क्षय को उद्देश्य बनाकर तत्त्वश्रद्धान, 
सम्यग्ज्ञान के साथ-साथ आगे कदम बढ़ायेगा और क्रमश: महावीर तक 
जाएगा। 

विषय पुनः दुहरा दूँ। वीतराग सम्यग्दर्शन अभेदरलत्रय की प्राप्ति के 
साथ ही हुआ करता है । उपयोग की धारा जिस समय शुद्ध में ढल जाती है उस 
उपयोग को शुद्धोपयोग कहते हैं। शुद्धोपयोग वह वस्तु है जो सम्यग्दर्शन के 
द्वारा आगे बढ़कर, अपनी आत्मा में लीन हो जाता है। इसी को निश्चय 
सम्यग्दर्शन भी कहते हैं | आचार्यों ने, अमृतचन्द्राचार्य ने और जयसेनाचार्य ने 
भी खोला है इसे | उन्होंने कहा- “'अत्र तु बीतरागसम्यग्दृष्टिनां कथनम्‌' 

यहाँ पर वीतराग सम्यग्दृष्टियों का ही कथन है । नीचे वाले की विवक्षा नहीं है । 
फिर महाराज क्या नीचे वाला फेल माना जाएगा? नहीं, अपने आपमें- अपनी 
कक्षा में तो पास है । ऊपरी कक्षा में उसकी बात नहीं कही जाएगी, क्योंकि यहाँ 
पर अभेदरत्नत्रय की बात कही जा रही है। जबकि धवला, जयधवला, 
महाबन्ध इत्यादि में सम्यग्दर्शन को चतुर्थ गुणस्थान से बारहवें गुणस्थान तक 
घटाते चले जाते हैं । परन्तु आचार्य कुन्दकुन्ददेव कहते हैं कि हम यहाँ पर जो 
बात कह रहे हैं, वह श्रद्धान वाली बात नहीं है किन्तु ध्यान वाली बात है- 
ध्यान से सुनिये आप । 

ध्यान की बात करना अलग है और ध्यान से बात करना अलग। 
इन दोनों में बहुत अन्तर है। ध्यान के केन्द्र खोलने मात्र से कोई ध्यान में 
केन्द्रित नहीं होता। आज हम मात्र उपदेश देने में- ध्यान के केन्द्र खोलते जा 
रहे हैं, इससे अध्यात्म का प्रचार-प्रसार नहीं होगा किन्तु प्रचाल होगा। चार 
और चाल में कया अन्तर है? बहुत अन्तर है। चार का अर्थ स्वयं में चलने में 
आता है ““चरति एव चार: '' और प्रचाल में वह बाहर की ओर भाग रहा है। 
इतना अन्तर है दोनों में । 

वीतराग-सम्यग्दर्शन अभेदपरक होता है और सराग-सम्यग्दर्शन 
भेदपरक | मोक्षमार्ग में दोनों आवश्यक हैं । एक उदाहरण दे देता हूँ-- बहुत दिन 
पहले, गृहस्थावस्था की बात है । कार में बैठकर जा रहे थे । गाड़ी तेज रफ्तार से 
चल रही थी ।उस समय ड्राइवर को सामने से एक गाड़ी आती हुई देखने में आ 
गई- कानों में ''हार्न! ' की आवाज भी आ गई । ड्राइवर ने ऊपर वाली लाईट 
जला दी, जिसका प्रकाश सामने आती गाड़ी पर पड़ा । गाड़ी देख लेने पर लाईट 
पुनः नीची कर दी, निश्चय और व्यवहार, यहाँ दोनों घटित हो जाते हैं। 
निश्चय अपने लिए है और व्यवहार पर के लिए, ऐसा नहीं, किन्तु 
व्यवहार भी पर के साथ-साथ स्व के लिए होता है। जैसे कि गाड़ी की 
लाईट चूंकि दूसरी गाड़ी देखने के काम आती है । इसका अर्थ- वह लाईट मात्र 
दूसरों के लिए ही है ऐसा नहीं है, किन्तु हम स्वयं ''एक्सीडेंट'' से बचें 


34 


(प्रवचन प्रमेय ) 


इसलिए भी उसका प्रयोग होता है । नीचे की लाईट यदि गुम कर दी जाए तो 
आगे चलना ही मुश्किल हो जाएगा। इसके साथ-साथ एक और स्थिति है कि 
बीच में एक गाड़ी जा रही थी । उसने ज्यों ही अपना ब्रेक लगाया त्यों ही गाड़ी 
पीछे जो “'नम्बरप्लेट'' थी उस पर लगी लाईट जल गयी | वह कैसी होती है 
भेया! लाल होती है। लाल नहीं होती | लाईट तो जैसी होती है वैसी ही है, 
लेकिन उसका काँच लाल होता है । वह सही-सही व्यवहार चलाने के लिए 
लगाया जाता है जिसके माध्यम से मार्ग बाधक-तत्त्वों से रहित होता है और 
गाड़ी की यात्रा आगे निर्बाध होती है। 

व्यवहार और निश्चय दोनों को समझने की आवश्यकता है | व्यवहार 
कोई खेल नहीं है । व्यवहार, निश्चय के लिए है । जब तक निश्चय नहीं है तब 
तक व्यवहार का पालन पोषण करना आवश्यक है क्योंकि व्यवहार के द्वारा ही 
हम निश्चय की ओर ढलेंगे-बढ़ेंगे । निश्वय की भूमिका बहुत लम्बी-चौड़ी 
नहीं है, किन्तु केवलज्ञान होने के उपरान्त निश्चय की- शुद्धोपयोग की वही 
स्थिति होती है जो शुद्धोपयोग होने के पूर्व शुभोपयोग और अशुभोपयोग की 
होती है | कार्य हो जाने पर कारण की कोई कीमत नहीं रह जाती, लेकिन कार्य 
से पूर्व कारण की उतनी ही कीमत है जितनी कार्य की | सरागदशा में, व्यवहार 
दशा में हमें किस रूप में चलना है? इसको जानने की बड़ी आवश्यकता है। 
व्यवहार को व्यवहार के रूप में बनाए रखिए | व्यवहार को व्यवहाराभास मत 
बनाईये | व्यवहार जब व्यवहाराभास बन जाता है तो न वह निश्चय को पैदा 
करता है और न लौकिक व्यवहार को। उसका कोई भी फल नहीं होता। 
आभास मात्र रह जाता है । अभास में सुख नहीं, शान्ति नहीं मात्र वह आभास है 
इसीलिए-'' प्रमत्त बनकर कर्म न करते अकम्प निशचल शैल रहे '' आत्मा 
में अकम्प रहने का मतलब है आत्मा का अप्रमत्त होना | प्रमत्त बनकर कर्म न 
करते '' यह अवस्था बाबलेपन की अवस्था है जो भीतरी दृष्टि को फेल कर 
देती है। उसके द्वारा केवलज्ञान तीनकाल में नहीं हो सकता। प्रमत्त बनने का 
अर्थ- मिथ्यादृष्टि होना नहीं है, बल्कि सराग अवस्था में जाना। यह काम इस 

कक्षा का नहीं। यहाँ अप्रमत्त अवस्था का अभेद अवस्था का प्रसंग है। 
“अमृतचन्द्राचार्य '' ने प्रवचनसार में कहा है कि, मात्र सम्यग्दर्शन के द्वारा 
मुक्ति नहीं और इसके बिना भी मुक्ति नहीं । ज्ञान के द्वारा भी मुक्ति नहीं और 
ज्ञान के बिना भी मुक्ति नहीं । चारित्र के द्वारा भी मुक्ति नहीं और उसके बिना 
भी मुक्ति नहीं। अन्त में उन्होंने कहा- रलत्रय के द्वारा भी मुक्ति नहीं होगी, 
नहीं होगी, नहीं होगी। तब आप कहेंगे- हमें रत्नत्रय का अभाव कर लेना 
चाहिए। आपके पास जब रतलत्रय है ही नहीं तो अभाव क्या करेंगे? वस्तुतः 
मोक्षमार्ग ध्यान के अलावा और कुछ भी नहीं है। वह भी उपयोग की 
एकाग्रदशा का नाम है। 

हलुआ में न हम शक्कर पाते हैं, नाघी और ना आटा । किन्तु शक्कर, घी 
और आटा के बिना हलुवा कुछ नहीं है । हाँ | तीनों को तीन कोनों में रख दीजिए 
तब हलुआ नहीं बनेगा | मिला दे तो भी नहीं बनेगा । फिर कब बनेगा? जब तक 
अग्नि का योग नहीं दिया जाएगा- तीनों मिलकर एकमेक नहीं होंगे तब तक 
हलुआ नहीं बन सकेगा। इसी प्रकार उपयोग में, जो बाहरी-वृत्ति को देखकर 
उथल-पुथल मच रही है। उसे भीतर कर लेने को ही “अभेद'' कहते हैं। 
समयसार में एक गाथा आती है, जिसमें एक नामावली दी गई है- 

बुद्धी ववसाओवि य, अज्झवसाणं मदी य विण्णाणं। 

एकट्ठमेव सब्बं, चित्त भावो य परिणामो॥ 

विज्ञान कहो, परिणाम कहो, अध्यवसान कहो, ये नामावली एक ही 
बात की गठरी में बंध जाती है। मतलब इन सबसे ज्ञान का चिन्तन- उपयोग 
को भिन्‍न रखना है। सराग सम्यग्दर्शन के साथ चिन्तन का जन्म होता है, 
किन्तु वीतराग सम्यग्दर्शन में चिन्तन मौन- शून्य हो जाता है। सराग 
सम्यग्दर्शन में ज्ञान को सम्यक्‌ माना जाता है जबकि वीतराग सम्यग्दर्शन 
में ज्ञान को स्थिर माना जाता है। 

ज्ञान कम्पायमान है । उसकी व्यग्रता को मिटाने के लिए ध्यान है। ध्यान 
ही मुक्ति है। हाँ! पहले श्रद्धान होता है, ध्यान नहीं । वह श्रद्धान भी, जब तक 

वस्तु परोक्षभूत है तब तक ही अनिवार्य है, बाद में श्रद्धान नहीं। वीतराग 
सम्यग्दर्शन को धवला, जयधवला आदि में ग्यारहवें- बारहवें गुणस्थान में 
घटाते हैं, जिसको '' छद्मस्थ वीतराग '' संज्ञा देते हैं । आचार्य कुन्दकुन्ददेव भी 
कहते हैं कि वीतराग बनने के उपरान्त करना-धरना सब कुछ छूट जाता है। 
वस्तुतः यह एक सम्यक्प्रणाली है। इसके ऊपर प्रगाढ़ श्रद्धान करना ही 
जिनवाणी की सेवा है। श्रद्धान करना मात्र सेवा नहीं है, किन्तु उसके अनुसार 
अपने जीवन में उन सिद्धान्तों को ढालते चले जाना ही सच्ची सेवा है। तब 
कहीं जिनवाणी का आशय- अभिप्राय क्‍या है? इसे ज्ञात कर सकेंगे। लेकिन 
हम तो ऐसा निर्णय ले लेते हैं कि सर्वप्रथम तो सारा का सारा सुना जाए बाद में 
हम करना प्रारम्भ करेंगे, जो होना असंभव है । आचार्य एक-एक कदम आगे 
बढ़ने पर एक-एक सूत्र देते चले जाते हैं । यदि वह कदम उठाता है तो उसे 
आगे का सूत्र बताया जाता है | यदि नहीं उठाता तो, ज्यों का त्यों रहने देते हैं । 
उसे पीछे भी नहीं भगाते। कहते हैं- “यहीं पर रह जाओ, कोई बात नहीं । 
पीछे वाले आएँ तो उनके साथ आ जाना '' ऐसा कहकर उसे छोड़ देते हैं साथ- 
साथ यह भी कह देते हैं कि तुम आगे बढ़ोगे तो तुम्हें भी नियम से सूत्र मिलेंगे। 
भगवान्‌ का, आचार्यों का हमारे ऊपर बड़ा उपकार है, जिन्होंने ऐसे- 
ऐसे गूढ़ तत्त्वों की, सामान्य से सामान्य व्यक्ति समझ सके, ऐसी प्ररूपणा की । 
उन्होंने इसे मुड़कर भी नहीं देखा। मुड़कर देखना उनका स्वभाव भी नहीं है। 
कहाँ तक मुड़कर देख सकेंगे ? अनन्त केवली हमारे सामने-सामने से निकल 
गए हैं, और इसी स्टेशन पर खड़े हैं । जैसे- गाड़ियां आती हैं- जाती हैं। आती 
हैं, चली जाती हैं । बहुत सारे लोग चले जाते हैं | जाते-जाते मुड़कर के देखते 
तक नहीं | हमें बुलाते नहीं । कदाचित देख भी लें, आवाज भी दे दें, तब भी 
आते नहीं हैं। ऐसी कैसी बात है? कैसी करुणा है इनकी? भैय्या! उनका 
स्वभाव ही ऐसा है। क्या करें | कहाँ गये वे कुन्दकुन्द भगवान्‌, उमास्वामी, 
समन्तभद्राचार्य, अकलंकस्वामी और सारे के सारे अनन्त तीर्थंकर कहाँ गए? 
वर्तमान में हम केवल उनका परोक्षरूप में स्मरण करते हैं। ऐसा समवसरण 

होता है, ऐसा गर्भकल्याणक, ऐसा जन्मकल्याणक, तपकल्याणक पांचों 
कल्याणक होते हैं । उनके तो कल्याणक हो गए- हो जाते हैं यहाँ पर तो पंचों 
का कल्याण नहीं होता, दूसरी जनता की तो बात ही अलग है । क्यों नहीं होता? 
आचार्य कहते हैं- “' धम्मं भोगणिमित्तं ''। धर्म को हम भोग-ऐशो-आराम 
के लिए ख्याति-पूजा-लाभ के लिए नाम बड़ाई के लिए करते हैं। परन्तु ऐसा 
नहीं होना चाहिए । हम जो करते हैं वह हमारे लिए ही है, हमारी उन्नति के लिए 
है यह विश्वास पहले दृढ़ बनाना चाहिए । फिर भी यदि होता है तो क्या करें? 
अनन्तकाल से इस प्रकार का कार्य ही नहीं किया। इसलिए जो भावुकता में 
आकर कर लेते हैं, उनको भी समझना-समझाना होगा कि- देखो भैय्या! 
इसका परिणाम अच्छा निकलना चाहिए। यह काम तो बहुत अच्छा किया 
आपने | जैसे- आप सुन रहे हैं। तब मैं यह थोड़े ही कहूँगा कि आपका सुनना 
ठीक नहीं । बल्कि मैं तो यही कहूँगा कि पंचों का कल्याण इस प्रकार से कभी 
नहीं हो सकता | जब तक ये शब्द नहीं कहे जायेंगे तब तक कल्याण होने वाला 
नहीं। आचार्य कहते हैं- ख्याति-पूजा-लाभ के लिए नहीं किन्तु कर्मक्षय के 
हेतु धर्म होना चाहिए। 
आदहिदं कादव्वं, जं॑ सक्‍कई तंपरहिदं च कादव्वं। 
आदहिदं-परहिदादो, आदहिदं सुट्ठु कादव्बं॥ 

आचार्य कुन्दकुन्ददेव की वाणी कितनी मीठी है और कितनी पहुँची हुई 
है तथा कितनी तीखी भी है। क्या कहती है? आत्मा का हित पहले स्वयं करें। 
आप तो सोचते हैं, अपना कल देखा जाएगा, आज तो दूसरों का करा दूँ। दूसरों 
का तू नहीं कर सकेगा | पहले तू खुद भोजन करने बैठ जा, तुझे देखकर दूसरों 
को भी रुचि उत्पन्न हो सकती है। भोजन की मांग हो सकती है | लेकिन स्वयं 
के बिना दूसरों को समझ में नहीं आयेगा । जो कुछ करना है कर लो | उपकार 
भी करना है तो लोगों से कह दो- तुम भी बैठ जाओ, भाई ! तुम भी बैठ जाओ। 
लेकिन जिस व्यक्ति को भोजन करना ही नहीं, तो उसकी ओर पीठ कर दें, 
और एक बार जल्दी-जल्दी भोजन कर लें। संसार में कोई स्थायी रहने वाला 

नहीं। “संसार '' शब्द ही कह रहा है कि जल्दी-जल्दी काम कर ले, नहीं तो 
सूर्य अस्ताचल की ओर जा रहा है । वह कभी भी रुकने वाला नहीं । उसको मैं 
क्या कहूँ, स्वयं आचार्य कहते हैं कि- भगवान्‌ भी उसे रोकना चाहे तो नहीं 
रोक सकते, और भगवान्‌ किसी को रोकना भी नहीं चाहते । 

काल रुकता नहीं और किसी को रोकता भी नहीं । इतना तो अवश्य है 
कि- चल-चल, मेरे साथ चल। तेरे भीतर ही भीतर परिवर्तन होता चला 
जाएगा, बस ! तू अपने स्वभाव की ओर देख ले मैंने तो अपने स्वभाव को न 
छोड़ा है, न कभी छोड़ूंगा । क्यों नहीं छोड़ता ? आचार्य कहते हैं कि- कालद्रव्य, 
धर्मद्रव्य, अधर्मद्रव्य और आकाश द्रव्य, शुद्धद्रव्य-शुद्धतत्त्व है । इनके लिए 
शुद्धि की कोई आवश्यकता नहीं होती । किन्तु जीव और पुद्गल, ये दो तत्त्व 
ऐसे हैं जो शुद्ध भी हो जाते हैं और अशुद्ध भी । पुद्गल द्रव्य ऐसा ही है कि वह 
शुद्ध होने के उपरान्त कालान्तर में अशुद्ध हो सकता है, परन्तु जीव तत्त्व ऐसा 
नहीं है । वह एक बार शुद्ध हुआ कि पुन: कभी भी अशुद्ध नहीं होता । उसके 
शुद्ध करने के लिए क्‍या करें, वह तो आज तक शुद्ध नहीं हो पा रहा है? उसे 
शुद्ध करने के लिए सारे के सारे साबुन बेकार हैं । फिर उसके लिए कौन-सा 
रसायन है जिसके द्वारा उसकी अशुद्धि मिट सकती है? आचार्य कहते हैं कि 
एकमात्र ही रसायन है उसके लिए वह भी यह- 

रत्तो बंधदि कम्मं मुंचदि जीवों विरागसंपण्णो। 
एसो जिणोवबदेसो तम्हा कम्मेसु मा रज्ज॥ 

चार-चरणों में, चार बातें कही गयी हैं- बन्ध की व्यवस्था-राग करोगे 
तो बन्ध होगा, मुक्ति की व्यवस्था-वीतरागता को अपनाओगे तो मुक्ति 
मिलेगी, उपदेश- यह जिनेन्द्र भगवान्‌ का उपदेश है ।इसलिए ''जो कुछ होना 
है सो होगा'' ऐसा नहीं कह रहे कुन्दकुन्द भगवान्‌। क्‍या कहते हैं- '' तम्हा 
कम्मेसु मा रज्ज '” यह राग की बात छोड़ दे । 

“यह राग-आग दहे सदा ताते समामृत सेडए '' 
अरे! ममता, मोह, मत्सर की इस देह को धारण करते-करते 

अनन्तकाल व्यतीत हो गया। अब एक बार भी आंख मीचकर अपने आपको 
देख ले कि “मैं कौन हूँ '' “यहाँ पर क्यों आया हूँ!” ““कब तक चलना है '' 
इसके बीच में कोई रास्ता है कि नहीं ? 

आज अफसोस की बात तो यह है कि इस संसारी प्राणी को ज्ञान मिलने 
के उपरान्त भी, “धम्मं भोगणिमित्तं ' है। सोचता है, बहुत सोचता है, 
“सद्दहदि ''- श्रद्धान करता है, “'पत्तेदिय '' प्रतीति करता है, 'रोचेदि'' 
रुचि करता है, '“फसेदि '' स्पर्श भी करता है। तत्त्व का ऐसा स्पर्श करता है 
जैसे- दो मैगनेट मिल गए हों । फिर भी भीतर का भोग परिणाम समाप्त नहीं हो 
पा रहा है यह सही दृष्टि नहीं है। कल या परसों के दिन हम सब देखेंगे कि- 
भोगों को किस प्रकार से उड़ा देते हैं- लात मार देते हैं भगवान | इस सबकी 
आयोजना आप सुनेंगे, देखेंगे भी । गद्गद्‌ हो जाएगा हृदय। आज हमारे पास 
एक कोंड़ी बराबर भी भोग नहीं है, फिर भी उसको छोड़ने की हिम्मत नहीं 
होती । लेकिन तीन लोक की सम्पदा, उसको भी लात मारते हैं ।यह कमाल की 
बात है, भीतरी बात है । भीतर से ही यह काम होता है, उसके बिना सम्भव नहीं 
है। 

सही दृष्टि यही है, जिसको यह श्रद्धान हो गया है कि- तीन लोक की 
सम्पदा मेरे काम आने वाली नहीं । यह सम्पदा वस्तुत: सम्पदा ही नहीं । सम्पदा 
किसको कहते हैं? आचार्य समन्तभद्र स्वामी ने “'स्वयंभूस्तोत्र '' में अरनाथ 
भगवान्‌ की स्तुति करते हुए कहा है- 

मोहरूपो. रिपु: पाप: कषायभटसाधन:। 
दृष्टिसम्पदुपे क्षास्त्रैसत्वया धीर! पराजितः॥ 

हे भगवन्‌! सम्पदा वही होती है, जो वीतराग-विज्ञान है, रलत्रय है। 
इसके माध्यम से उसी को प्राप्त कर सकते हैं जो अनन्तकाल तक अक्षय- 
अनन्त मानी जाती है । वही मेरे लिए प्राप्तव्य है- प्रयोजन है । इस प्रयोजन को 
बना करके जो व्यक्ति सात तत्त्वों के ऊपर श्रद्धान करता है, नौ पदार्थों, छह 
द्रव्यों के ऊपर श्रद्धान करता है, उसका श्रद्धान ही वीतराग-विज्ञान के लिए 

कारण बन जाएगा और अन्यथा प्रयोजन के साथ वही ख्याति-पूजा-लाभ या 
सांसारिक वैभव के लिए भी कारण बन जाएगा। जिनवाणी तो आपने पढ़ी 
लेकिन भोगों के लिए पढ़ी तो प्रयोजन सही-सही नहीं माना जाएगा। 

वर्णी जी की '' मेरी जीवन गाथा ' में एक घटना है । उसमें उन्होंने लिखा 
है- देखो बन्धुओ ! ध्यान रखिये, ''कभी भी जिनवाणी माता के माध्यम से 
अपना व्यवसाय नहीं चलाना ''। क्योंकि जिसके द्वारा रत्नत्रय का लाभ 
होता है उसको तुम क्षणिक व्यवसाय का हेतु बना रहे हो। चार पुरुषार्थ हैं- 
अर्थ, काम, धर्म और मोक्षपुरुषार्थ | तो अर्थ पुरुषार्थ करो और वित्त का अर्जन 
करो लेकिन जिनवाणी के माध्यम से तो रत्लत्रय की सेवा करो, रत्लत्रय को 
प्राप्त करने का व्यवसाय करो | इसी का नाम सम्यग्ज्ञान है। बड़ी अच्छी बात 
कह दी। छोटी जैसी लगती है, लेकिन है बहुत बड़ी । ठीक है ! जिनवाणी का 
क्या गौरव होना चाहिये? उसे कैसे रखे, कैसे उठायें? इसका ख्याल रखना 
चाहिए। जैसे- आप लोग जब धुले हुए- साफ-सुथरे अच्छे-अच्छे कपड़े 
पहिनकर आ जोते हैं तो कैसे बैठते हैं? मालूम है आपको ! आपके बैलने में 
आदान-निशक्षेपण समिति आ जाती है । भीतर जेब में रखी रुमाल, एक प्रकार से 
पिच्छी का काम करने लग जाती है । उस समय हम सोचते हैं कि भैय्या ! यह 
कौन-से मुनि महाराज आ गए। कैसी आदान-निक्षेपण समिति चल रही है। 
यदि रुमाल नहीं है आपके पास तो फूंक ही मारते हैं और ऐसे बैठ जाते हैं, जैसे 
बिल्कुल ठीक-ठीक आसन लगाकर प्राणायाम होने वाला है। ऐसे कैसे बैठ 
गये? कौन-सी आसन है वह ! आसन-वासन कुछ नहीं है वह, किन्तु बसन 
गन्दी न हो इसलिए ऐसा बैठते हैं आप लोग | इस प्रकार की प्रवृत्ति करते समय 
जरा सोचो तो बन्धुओं | इससे किसकी रक्षा हो रही है? वस्त्र की या जीवों की । 
जब व्त्रों की रक्षा आप इतने अच्छे ढंग से करते हैं तब जिनवाणी की रक्षा 
किस प्रकार करना चाहिए? आचार्य ने कहा है- उसको नीचे मत रखो । जहाँ 
कहीं उसे ऊँचे आसन पर रखो । उसके प्रति आदर से खड़े होओ। 

जब कभी मुझे समय मिलेगा, तब सम्यग्ज्ञान के बारे में कहँगा। जिस 

प्रकार सम्यग्दर्शन के आठ अंग हैं, उसी प्रकार से सम्यग्ज्ञान के आठ अंग हैं। 
इन आठ अंगों को देखकर ऐसा लगता है कि हमारा ज्ञान अभी बहुत कुछ 
संकुचित दायरे में है । हम वस्तुतः इन अंगों का पालन नहीं कर पा रहे हैं, फिर 
भी सम्यग्ज्ञानी होने का दम्भ रखते हैं । ऐसा सम्भव नहीं है कि '' अंग के बिना 
अंगी की रक्षा हो जाए!'। यदि सम्यग्ज्ञान की रक्षा चाहते हो तो उस 
जिनवाणी माँ की रक्षा करो। ध्यान रखिये- जब तक इस धरतीतल पर 
सच्चे देव-गुरु-शास्त्र रहेंगे, तब तक ही हमारी भीतरी आँखें खुल 
सकेंगी। भीतरी आँख जितनी पवित्रता के साथ खुलेगी, उतना ही 
पवित्र-पथ देखने में आयेगा। ज्यों ही इसमें दूषण आने लग जाएंगे तो 
पथ की पवित्रता भी नष्ट/ समाप्त हो जाएगी। दृष्टि-दूषण के कारण 
कौन-कौन है? अज्ञान, राग, लोभ, और भय। इन चोरों के द्वारा ही दृष्टि में 
दूषण आता- आ सकता है । पवित्र वस्तुओं में दूषण लगने के ये चार-मार्ग हैं। 
यदि हमारा राग जागृत हो जाए या लोभ जागृत हो जाए तो लोभ के कारण हम 
तत्त्व को इधर उधर करने लग जाएंगे। जो हमारे लिए अभिशाप सिद्ध होगा। 
“वह घड़ी वरदान नहीं हो सकती, अभिशाप ही सिद्ध होगी क्योंकि 
जिनवाणी में परिवर्तन करना महान्‌ दोष का काम है साथ ही महान्‌ 
मिथ्यात्व का भी।'' दर्शनमोहनीय का जो बन्ध होता है। उसके लिए 
““तत्त्वार्थसृत्र '” में उमास्वामी महाराज ने कहा है- 
“केवलिश्रुतसंघधर्मदेवावर्णवादो दर्शनमोहस्य ' ' 

जिनवाणी का एक अक्षर भी यहाँ का वहाँ न हो, निहव न हो । इस प्रसंग 
पर में पुनः कहूँगा कि सरागसम्यग्दर्शन के साथ तत्त्व का श्रद्धान किया 
जाता है और बीतराग सम्यग्दर्शन के साथ ध्येय वस्तु को प्राप्त करने के 
लिए उपयोग को एकाग्र किया जाता है। ये दोनों सम्यग्दर्शन प्राप्त हो 
जाते हैं तो केवलज्ञान भी बहुत जल्दी प्राप्त हो जाता है। यही एक मात्र 
क्रम है। जिसे वृहद्द्॒व्यसंग्रह की टीका में स्पष्ट किया गया है- 

“'एषां भरतादीनां यत्सम्यग्दर्शनं तत्तु व्यवहारसम्यग्दर्शन '' 

गृहस्थावस्था में जो भरतादि थे उनके सम्यग्दर्शन की बात है, तो उन्हें 
क्षायिक सम्यग्दर्शन था उसे भी उन्होंने ' व्यवहार सम्यग्दर्शन'' यह संज्ञा दी 
है। वीतराग सम्यग्दर्शन के लिए वे कहते हैं कि जिस समय मुनि महाराज 
अभेद रलत्रय में लीन हो जाते हैं तब ही वीतराग सम्यग्दृष्टि हैं। वे मुनि 
महाराज ही वीतराग ज्ञानी है और वे ही वीतराग चारित्री भी हैं। इसीलिए 
उनको आदर्श मानकर उनके पगचिन्हों पर चलें तो नियम से एक दिन हमें भी 
वह घड़ी प्राप्त होगी, जिसकी प्रतीक्षा में हम अनादिकाल से हैं । 

मैं भगवान्‌ से बार-बार प्रार्थना करता हूँ कि आप लोगों की मति भी इसी 
ओर हो और मेरी मति इससे आगे बढ़ती हुई हो । जल्दी-जल्दी आगे पहुँच गए 
हैं जो, उनको आदर्श बनाकर वहाँ पर जाने के लिए याद रखें । जब तक हमारे 
सामने आदर्श नहीं रहेगा तब तक हमारे कदम ठीक-ठीक नहीं उठ सकेंगे। 
इस पंचमकाल में, वह भी हुण्डावसर्पिणी काल में यदि कोई शरण हैं तो सच्चे 
देव-गुरु-शास्त्र ही हैं ।देव का तो आज अभाव है, लेकिन अभाव होते हुए भी 
स्थापनानिक्षेप के माध्यम से आज भी हम उन वीतराग भगवान को सामने ला 
रहे हैं जिन भगवान के बिम्ब-दर्शनमात्र से भीतर बैठा हुआ अनन्तकालीन 
मिथ्यात्व छिन्‍न-भिन्‍न हो जाता है। सारी की सारी कषाय छिन्‍न-भिन्‍न हो 
जाती है | ऐसी प्रतिमा की स्थापना के लिए ही आप लोगों ने पांच छह दिन की 
यह आयोजना की है । अपने वित्त का सदुपयोग और अपने समय का, जो कुछ 
भी था, न्यौछावर किया । आप लोग भी इस आयोजना को देखने के लिए आए। 

भावना की थी। आज यही आपके लिए धर्म-प्रभावना का कारण है 
और ध्यान के लिए भी | लेकिन यह ध्यान रखिये-'' धम्मं भोगणिमित्तं '' रूप 
भावना नहीं होना चीहए। आप लोगों ने बहुत कुछ किया जो फालतू नहीं बहुत 
आवश्यक है, लेकिन इतना और कर लेना कि भीतर कभी भी भोगों की वांछा 
न हो। भीतर कभी भी ख्याति-पूजा-लाभ की वासना न हो। क्योंकि यह 
भावना जागृत हुई, कि सारा का सारा काम समाप्त । अन्दर रहने वाली बारूद में 
एक बार भी अगर, अगरबाती लग गई तो विस्फोट होने से कोई नहीं बचा 

सकता | वह विस्फोट ऐसा भी हो सकता है, जिसका जीवन में कभी अनुमान न 
किया हो । इसलिए अन्दर बारूद रहते हुए भी उसे अन्दर ही सुरक्षित रखो और 
अगरबत्ती लगने से पहले ही उसकी आती (बत्ती) को ऐसा तोड़ दो ताकि तीन 
काल में भी विस्फोट न हो । फिर चाहे उसे जेब में भी रख लें तो कोई डर नहीं । 
अत: सच्चे देव-गुरु-शास्त्र को आदर्श बनाकर चलना चाहिए, क्योंकि 
कुन्दकुन्द भगवान भी जब उनको आदर्श मानकर चले हैं तो हम किस खेत की 
मूली हैं। कया ज्ञान है हमारे पास? क्या चारित्र है? हमारे पास निश्चय से तो 
कुछ भी नहीं है । हम तो उनकी पग-रज होने के लिए जीवित हैं । नहीं तो इस 
संसार से हमारा कोई अस्तित्व नहीं । यदि वे नहीं होते तो हम अपनी आत्मा की 
आराधना कैसे करते? आत्मा की बात भी स्वपष् में नहीं आ सकती थी। हमें 
इस जिनवाणी की, ऐसे गुरुओं की और सच्चे देव की शरण मिली है, इसलिए 
हमारे जैसा बड़भागी और कौन हो सकता है । किन्तु बड़भागी कहकर रुकना 
नहीं चाहिए। रुकना वस्तु का स्वभाव नहीं और न ही पीछे मुड़कर देखना। 
इसलिए इस बड़भागीपन की याद रखते हुए सच्चे देव-गुरु-शास्त्र की शरण में 
जाकर रत्नत्रय का लाभ प्राप्त कर भगवान कुन्दकुन्द देव ने जिनको आदर्श 
बनाकर जो ज्ञान और चारित्र अंगीकार किया, वह हम कर सकें और सभी 
संसारी प्राणी उसे अंगीकार करने की चेष्टा करें 
“महावीर भगवान की जय”! 
(केसली 7-3-86 गर्भावतरण दिवस) 

| तृतीय देशना | 


मैं नम: सिद्धेभ्य:। नें नमः सिद्धेभ्य: । मैं नम: सिद्धेभ्य: । 


नमः श्रीवर्धभानाय निर्धूतकलिलात्मने। 
सालोकानां त्रिलोकानां यद्विद्या दर्पणायते ॥ ॥ 
( रलकरण्डश्रावकाचार ) 
संसारी प्राणी जन्म को अच्छा मानता है और मरण को बुरा। इसलिए 
हम पहले मरण को समझ लें । जन्म के बारे में मध्याह् में समझना अच्छा होगा। 
अभी का जो समय है उसमें पहले मरण को समझ लेते हैं फिर उसके उपरान्त 
स्वाध्याय और दान के विषय में भी कुछ समझने का प्रयास करेंगे। 
पहले तो, मरण किसका होता है ? मरण क्‍या अनिवार्य है और मरण का 

जीवन के साथ क्या सम्बन्ध है? इसको समझ लें। संसार में ऐसा कोई भी 
प्राणी नहीं है, जो मरण से न डरता हो, जबकि मरण एक अनिवार्य घटना है। 
फिर डरना क्यों? जहाँ जीवन भी एक अनिवार्य घटना और मरण भी | तो एक 
पहलू से प्रेम और एक पहलू को देखकर क्षोभ क्‍यों? इसमें क्‍या रहस्य है? 
अज्ञान! अज्ञान के कारण ही संसारी प्राणी मृत्यु को नहीं चाहता और मृत्यु से 
बच भी नहीं पाता। अभी-अभी यहाँ जन्म महोत्सव मनाया जा रहा था। 
लेकिन जहाँ से निकल करके आ रहा है, वहाँ पर मरणकृत शोक छाया होगा। 
यह मात्र अज्ञान के खेल हैं । तो मरण क्‍या है ? मरण, जीवन के अभाव का नाम 
है | जैसे- दीपक जल रहा है । वायु का एक झोका आ जाता है तो दीपक बुझने 
लगता है, भले ही उसमें तेल और बाती भी अभी जमाई हो, तब भी वह बुझ 
जाता है। इसी प्रकार आयुकर्म का क्षय होना अनिवार्य है। जब आयुकर्म का 
क्षय होना अनिवार्य है तो हम इसे समझ लें कि आयु क्‍या है? आयु एक प्राण 
है। दश प्राण होते हैं उनमें से एक आयु भी है '“दशप्राणै्जीवति इति जीव: '' 
दश प्राण इसलिए कह रहा हूँ कि यहाँ पर मनुष्य की विवक्षा रखी गई है। 
अर्थात्‌ जो दश प्राणों से जीता था वह जीव है, जो अब भी जी रहा है वह जीव 
है तथा जो आगे भी जियेगा, वह जीव है।*' अजीवत्‌ जीवति जीविष्यति इति 
वा जीवा: प्राणिन: '' । इन प्राणों का अभाव होना ही मरण है । आयु का अभाव 
होना ही मरण है। आयुकर्म का क्षय होना ही मृत्यु है। संसारी प्राणी मरण से 
भयभीत है अत: समझ सके कि वह घटना कया है ? आयु का क्षय- अभाव क्‍यों 
होता है? जिस अभाव को वह नहीं चाहता तो वह क्यों होता है ? जो हम चाहते 
हैं वह क्‍यों नहीं होता? अनचाहा होता है तो उसके ऊपर हमारा अधिकार क्‍यों 
नहीं? 

सन्‍्तों का कहना है, हमें उस ओर नहीं देखना है जहाँ सूर्य का प्रवास 
चलता है, यात्रा चलती है अविरल रूप से 2 घण्टे । वह चलती ही रहती है। 
कभी रुकती नहीं, यह नियम है ।कभी किसी को पीछे मुड़कर देखता नहीं और 
ना ही किसी की प्रतीक्षा करता है सूर्य । उसका यह कार्य है। लोग इसे पसंद 

करें, ठीक। नहीं करें, तो भी ठीक। वह चलता ही रहता है। इसी प्रकार 
आयुकर्म का खेल है । वह निरन्तर क्षय को प्राप्त होता रहता है । आयुकर्म क्या 
है? आयु आठ कर्मों का खेल है। वह निरन्तर क्षय को प्राप्त होता रहता है। 
आयुकर्म क्‍या है ? आयु, आठ कर्मों में एक कर्म है, जिसका सम्बन्ध 
काल के साथ है लेकिन वह काल नहीं है। हमारा सम्बन्ध कर्म के साथ 
हुआ, न कि काल के साथ। हाँ! कर्म का सम्बन्ध कितने काल तक 
रहेगा, उसमें कितनी शक्ति है, कितने-किस प्रकार के उसमें परिवर्तन हो 
सकते हैं और कब, यह सब काल के माध्यम से जानते हैं। 

“ आयु'' कहते ही हमारी दृष्टि काल की ओर चली जाती है, लेकिन 
यह ठीक नहीं । क्योंकि दृष्टि से ही सृष्टि का निर्माण हुआ करता है । जिसके 
साथ आपका सम्बन्ध है उसी को देखिये। काल कोई वस्तु नहीं हैं | मैंने कल 
कहा भी था कि चेतनाएं तीन होती हैं, कर्मचेतना, कर्मफलचेतना और ज्ञान 
चेतना। जीव का सम्बन्ध इन चेतनाओं के साथ हुआ करता है, अनुभव के 
साथ हुआ करता है, अन्य कोई चौथी काल चेतना नहीं है । अत: काल के साथ 
जीव का कोई भी सीधा सम्बन्ध नहीं है । यह बात अलग है कि काल, कर्म को 
नापने का माध्यम है। जैसे- ज्वर को थर्मामीटर के माध्यम से नापा जाता है। 
ज्वर आते ही थर्मामीटर की याद आती है और उसको भिन्न-भिन्न अंगों पर 
लगाकर देख लिया जाता है । ज्वर थर्मामीटर को नहीं आता अर्थात्‌ थर्मामीटर 
के अनुरूप भी नहीं आता, क्योंकि एक तो बुखार आने के उपरान्त ही उसका 
प्रयोग किया जाता है, आवश्यकता पड़ती है | दूसरी, पहले तो थर्मामीटर नहीं 
थे।मात्र नाड़ी के माध्यम से जान लेते थे। आज थर्मामीटर भी 94 के नीचे काम 
नहीं करता और 07-08 के ऊपर भी नहीं। कितनी गर्मी है, पता नहीं 
चलता । एक हड्डी का बुखार हुआ करता है, वह थर्मामीटर में आता ही नहीं, 
फिर भी ज्ञान का विषय तो बनता ही है। अर्थ यह हुआ थर्मामीटर होने से 
बुखार नहीं आता वह तो मात्र नापने में एक यन्त्र का काम करता है। उस यन्त्र 
में हम नहीं घुसे, और न उसके बारे में ज्यादा सोचें, सिर्फ इसके कि, बुखार 

कितना आया? कब तक रहेगा? जायेगा कि नहीं? इसके उपरान्त इलाज 
प्रारम्भ हो जाना चाहिए। 

इसी तरह आयु कहते ही हमारे दिमाग में काल की चिन्ता नहीं होनी 
चाहिए, कि अब कितना काल रह गया, क्‍या पता? काल रहता नहीं, काल 
टिकता नहीं, काल जाता नहीं, काल तो अपने- आप में है। फिर क्‍या वस्तु है 
काल? इसको हम आगमम के माध्यम से या अनुमान के माध्यम से जान सकते 
हैं। भगवान्‌ की वाणी द्वारा जो उपदिष्ट हुआ है उस पर श्रद्धान कर समझ 
सकते हैं । “ "काल कोई जानकार वस्तु नहीं है, जो हमें जान सके । हम ही उसे 
जानने की क्षमता रखते हैं '' लेकिन वर्तमान में नहीं है, यह बात अलग है । वह 
केवल श्रद्धान का विषय है। भगवान्‌ ने जो कहा, उसको हम मानते चले जाते 
हैं ।काल के माध्यम से अपने-आपको आंक सकते हैं | काल हमारे परिणमन 
का ज्ञापक है और इन परिणमनों के लिये सहायक काल है । काल निष्क्रिय है, 
उसके पास पैर नहीं, हाथ नहीं, ज्ञान नहीं। उसके पास अपना अस्तित्त्व है, 
अपना गुण-धर्म और अपना स्वभाव है। इस काल के बिना आयुकर्म क्‍या 
करता है ? नियम से अपने परिणामों के अनुरूप परिणमन करता चला जाता है। 
उसकी कई अवस्थाएं हुआ करती हैं, जिनका उल्लेख धवला, जयधवला एवं 
महाबन्ध में किया है। 

*' आयुक्खयेण मरणं'' जैसे दीपक के तेल और बाती का समाप्त 
होना उसकी मृत्यु है, अवसान है । उसी प्रकार संसारी प्राणी के घट में भरा हुआ 
आयुकर्म समाप्त हो जाना। फिर चाहे वह मोटा-ताजा हो, हृष्ट-पुष्ट हो या 
पहलवान भी क्‍यों न हो, बाहर से बिल्कुल लाल-सुर्ख टमाटर के समान 
दीखने वाला हो, उसका भी अवसान बहुत जल्दी हो जाता है, क्योंकि भीतर 
आयुकर्म समाप्त हो गया। 

एक व्यक्ति ने कहा था- महाराज जी | आजकल तो जमाना पलट रहा 
है। वैज्ञानिक, वस्तु की स्थायी सुरक्षा का प्रबन्ध करने जा रहे हैं, बस चन्द्‌ 
दिनों में उस पर कर लेंगे । कोई भी वस्तु को मिटने नहीं देंगे । यदि मिटती भी है 

तो समय-पूर्व नहीं मिट सकती । जैसे शास्त्रों में जहाँ कहीं भी मर्यादा सम्बन्धी 
व्यवस्था की गई है, कि आटे की सीमा गर्मी में पाँच दिन, ठण्ड में सात दिन 
और वर्षा में तीन दिन । लेकिन अब एक ऐसा यंत्र विकसित हो गया है। (बन 
गया है) कि उसमें आटा रखने से उम्र ज्यादा पाता है, उसकी सीमा अधिक 
दिन तक की हो जाती है । तथा आज जो बेमौसमी फल बगैरह मिल रहे हैं, वह 
सभी उसी की देन है। अब दीवाली में भी आम खा सकते हैं। आमतौर पर 
दीपावली में आम नहीं आ सकते, लेकिन फ्रिज में रख करके बे-मौसम में 
खाने के काम आते हैं |... बात बिल्कुल ठीक है कि आप एक फल जो कि पेड़ 
से तोड़ा गया है, रेफ्रिजिरेटर में रख दीजिए, लेकिन उसके अन्दर भी काल 
विद्यमान रहता है और वह परिणमन करने में सहायक होता है, क्योंकि 
परिणमन करना वस्तु का स्वभाव है। 
“'वर्तनापरिणामक्रियापरत्वापरत्वे च कालस्य '' 

कालद्रव्य का माध्यम बना करके प्रत्येक वस्तु का परिणमन निरन्तर 
चलता रहता है। यदि उस आम को 8-40 दिन के बाद, जब निकाल कर 
खायेंगे, तब रूप में, गन्ध में, रस में, वर्ण में और स्पर्श में नियम से अन्तर 
मिलेगा । यह बात अलग है कि इन्द्रियों के '' अण्डर '' में हुआ व्यक्ति उस रस 
के, रूप के और गन्ध के बारे में पहचान न कर पाये, लेकिन उनमें परिवर्तन तो 
प्रति समय होता जा रहा है । यही आम का मरण है । रूप का, रस का, गन्ध का, 
स्पर्श का और वर्ण का मरण है । प्रत्येक का मरण है। ध्यान रखिए! मात्र मरण 
का कभी भी मरण नहीं होता ।कोई अजर-अमर है तो वह मरण ही है । कोई 
नश्वर है तो जीवन है। आयु ही जीवन है और उसका क्षय होना नशएवरता 
है, मरण है। 

कर्मो का क्षय करना है लेकिन, सुनिये |! आयुकर्म को छोड़कर शेष सात 
कर्मों की निर्जरा बताई गयी है आगम में | कर्म मात्र हमारे लिए बैरी नहीं | '' 
आठ कर्मों की निर्जरा के लिए नहीं लिखा, किन्तु सात को लिखा है, आयुकर्म 
की निर्जरा नहीं की जाती है। जो आयुकर्म की निर्जरा में उद्यमशील है उसे 

“हिंसक '' यह संज्ञा दी गई है। 

जो आयुकर्म को नष्ट करने के लिये उद्यत है, कि '' किसी भी प्रकार से 
जल्दी-जल्दी जीवन समाप्त हो जाए! इस प्रकार की धारणा वाला व्यक्ति, ना 
जीवन का रहस्य समझ पा रहा है, ना मृत्यु का। कर्म-सिद्धान्त के रहस्य को 
समझने के लिए, अध्ययन करने के लिए, यदि एक प्रतिभा सम्पन्न व्यक्ति भी 
जीवन खपा दे, तो भी मैं समझता हूँ अधूरा ही रहेगा । फिर 0 दिन के शिविरों 
में कर्म के सम्बन्ध में कुछ भी नही समझ पायेंगे। कर्म के भेद-प्रभेद, उनके 
गुण-धर्म आदि बहुत विस्तार है । कहने को मात्र 448 कर्म हैं लेकिन उनके भी 
असंख्यातलोकप्रमाण भेद हैं ।इनका सम्बन्ध हमारी आत्मा के साथ है । इनका 
'फल भी आत्मा को भोगना होता है और इनके करने का श्रेय भी आत्मा को है 
अतः कर्ता-भोक्ता दोनों आत्मा ही है। अपने भावों का कर्ता होते हुए भी कर्मों 
कर्त्ता कैसे बना? अपना परिणमन करता हुआ अन्य भावों को पैदा करने में 
योगदान कैसे देता है? इन सबका हिसाब-किताब बहुत गूढ़ है। अत: इनके 
रहस्य को समझें । 

आयुकर्म हमारे लिए प्राण है। प्राण-मतलब जिसके माध्यम से हमारा 
वर्तमान जीवन चल रहा है। वह पेट्रोलियम का काम करता है। आपको 
सम्मेदशिखर जी की यात्रा करनी है । आपने एक मोटर की । उसमें एक पेट्रोल 
टैंक भी रहता है। वह क्‍या करता है? वह मोटर को चलाती है। और यात्री 
ऐशोआराम के साथ यात्रा सम्पन्न कर लेता है । अब यदि पेट्रोल टैंक फट जाय 
तो कया होगा? गाड़ी तो बहुत बढ़िया है, ब्रेक भी ठीक है । ड्राइवर भी ठीक है- 
शराब भी पीकर के नहीं बैठा, आराम के साथ- यन्त्र देख-देखकर वह गाड़ी 
को चला रहा है । फिर भी पेट्रोल समाप्त हो जाने से आगे नहीं चलेगी वह और 
आप भी नहीं जा सकेंगे। मतलब पेट्रोल समाप्त, गाड़ी बन्द, यात्रा समाप्त। 
पेट्रोल क्या है यही तो उस गाड़ी का आयुकर्म है। 

आयुकर्म के बारे में बहुत समझाना है, बहुत शान्ति से समझना है। 
उसकी उदीरणा-अपकर्षण-उत्कर्षण आदि-आदि जो भंग/करण हैं वह बहुत 

कुछ सोचने के विषय हैं, चिन्तनीय हैं। जीवन तो आप चाहते हैं, लेकिन 
जीवन की सामग्री के बारे में आप सोचते ही नहीं हैं । इसी से आपका पतन हो 
रहा है। मंजिल तक नहीं पहुँच पा रहे हैं। कामना पूर्ण नहीं हो पा रही है। 
आयुकर्म आत्मा के साथ बन्ध को प्राप्त होता है तो भावों के द्वारा ही स्थितियां 
और अनुभाग के साथ वर्गणाएं कर्म के रूप में परिणत हो कर आ जाती हैं। 
ऐसा पेट्रोलियम आपके साथ विद्यमान है तो जो काल के ऊपर आधारित नहीं, 
किन्तु अपना परिणमन वह पृथक रखता है । जैसे दो कैरोसिन की गैसबत्ती हैं। 
वे तेल के माध्यम से जलती हैं। रात में आपको कुछ काम करना था अतः 
दुकान से किराये पर ले आये | दुकानदार से पूछा- यह कब तक काम देगी? 
१2 घण्टे तक। अच्छी बात है। अब उन्हें लाकर काम चालू कर दिया। दिन 
डूबते ही आपने बत्तियां जला दीं। लेकिन चार घण्टे के उपरान्त एक बन्द हो 
गयी, बुझ गई । तो यह दूसरी के सहारे काम करता रहा, रात के बारह बजे तक। 
सुबह जाकर के दुकानदार को कहा- मैं तो एक गैसबत्ती का किराया दूंगा एक 
का नहीं । क्‍यों भैय्या क्या बात है? एक बत्ती ने काम नहीं दिया, हो सकता है 
आपने इस गैसबत्ती में कैरोसिन कम डाला हो। मालिक ने कहा- नहीं जी, 
ऐसी बात नहीं है । मैंने नापतोल कर तेल और हवा भर दी थी, फिर इसने काम 
नहीं किया तो उसमें कुछ गड़बड़ी होनी चाहिए । उसने देखा कि एक सुराख हो 
गया है तेल टेंक में । यानि बर्नर के माध्यम से तो तेल जाता था, वह तो प्रकाश 
के लिए कारण बनता है किन्तु जो एक छिद्र हो गया है वह बिना प्रकाश दिये 
कैरोसिन को निकाल देता है । इसीलिये यह चार घण्टे में समाप्त हो गया । जिसे 
8 घण्टे और चलना था, वह पहले ही समाप्त हो गया । हम पूछना चाहते हैं कि 
क्या तेल 42 घण्टे के लिए डाला गया था या चार घण्टे के लिए? तेल तो 2 
घण्टे का डाला, किन्तु छिद्र होने से बीच में ही समाप्त हो गया। अपनी सीमा 
तक नहीं पहुंच सका । इसी प्रकार आयुकर्म है, वह अपनी स्थिति को ले करके 
बंधता है लेकिन बीच में उदीरणा से स्थिति पूर्ण किये बिना ही समाप्त हो जाता 
है। इसमें कर्मों का कोई आधारभूत जो नोकर्म शरीररूपी गैसबत्ती उसकी 

खराबी है । इसकी खराबी का कारण भीतरी कर्मों का दोष नहीं देना चाहिये। 
कर्म जिस समय बंध को प्राप्त होता है तो चार प्रकार से बंध हुआ करता है- 
प्रकृति, प्रदेश, स्थिति और अनुभाग । 

प्रकृतिबन्ध- स्वभाव को इंगित करता है। प्रदेशबन्ध- कर्मवर्गणाओं 
की गणना करता है । स्थिति बन्ध- काल को बताता है कि इतने समय तक यहाँ 
रहूँगा जबकि काल द्रव्य से उसका कोई सम्बन्ध नहीं, मात्र अपनी क्षमता को 
काल के माध्यम से घोषित कर रहा है । और अनुभाग बन्ध-अपने परिणामों को 
बताने वाला होता है । यह चार प्रकार के बन्ध एक ही समय में हुआ करते हैं । 
ऐसा नहीं है कि पहले प्रकृति बन्ध हो फिर प्रदेश बन्ध या पहले स्थिति बन्ध 
फिर अनुभाग बन्ध | पहले कुछ प्रदेश आ जाए फिर शेष तीन प्रकार का बन्ध 
हो, ऐसा भी नहीं जिस समय लेश्याकृत मध्यम परिणाम होते हैं वह समय 
आयुकर्म के बन्ध के योग्य माना गया है, ना कि अन्य परिणामों का । अब समझ 
लीजिए- किसी ने अस्सी साल की आयु की स्थिति प्राप्त की अर्थात्‌ 80 वर्ष 
तक, वह कर्म टिकेगा, इससे आगे नहीं । लेकिन यदि बन्ध के बाद परिणामों में 
विशुद्धि आ गई तो स्थिति बढ़ जाने को उत्कर्षण कहते हैं और यदि परिणामों 
में अधःपतन/ अवपतन/संक्लेश हो गया तो स्थिति और घट गई, यह 
अपकर्षण है। ये दोनों ही कारण अगली आयुकर्म की अपेक्षा से इस जीवन में 
बन सकते हैं |जिसका उदय चल रहा है, जैसे- मनुष्यायु तो इसमें ना उत्कर्षण 
संभव है ना अपकर्षण। इसमें तो उदीरणा संभव है। जितने भी निषेक, 
कर्मवर्गणाएं हमें प्राप्त हो गई हैं, उनका समय से पूर्व अभाव अर्थात्‌ उदीरणा 
संभव है। इसी का नाम आचार्यों ने धवला में 'कदलीघातमरण' कहा है। 
कदलीघातमरण यानि केले का पेड़ जो कि बिना मौत के मार दिया जाता है। 
क्योंकि वह ज्यों ही फल दे देता है, त्यों ही किसान लोग उसे काट देते हैं, 
कारण कि उसमें दुबारा फल नहीं आता । इसलिए ताजा रहते हुए भी उसको 
समाप्त कर देते हैं । इसी प्रकार बाहरी निमित्त को लेकर आयुकर्म की उदीरणा 
होती है। 

आयुकर्म की स्थिति और मरण का काल, ये दोनों ही समान अधिकरण 
में नहीं होते हैं । अर्थ यह हुआ कि स्थिति को पूरा किये बिना ही वे सारे के सारे 
कर्म बिखर जाते हैं। कर्म-कार्मण शरीर का आधार होता है और कार्मण 
शरीर-नोकर्म का। ज्यों ही नोकर्म समाप्त हो गया, त्यों ही कार्मण शरीर की 
गति प्रारम्भ हो जाती है। एक आयुकर्म का अवसान हो जाता है । पूरी स्थिति 
किये बिना ही वीरसेन स्वामी का कहना है यदि ““जिसकी 25 वर्ष की उम्र में 
मृत्यु हो गई तो उसकी उम्र 25 वर्ष की ही थी'' ऐसा जो कहता है वह एक 
प्रकार से कर्म-सिद्धान्त का ज्ञान नहीं रखता । उन्होंने कहा है कि आयुकर्म का 
क्षय और उसकी स्थिति का पूर्ण होना एक समयवर्ती नहीं है। अर्थात्‌ उस 
व्यक्ति की उम्र अभी भी 55 वर्ष शेष थी, जिसको पूर्ण किये बिना ही उदीरणा 
के द्वारा अकालमरण को प्राप्त कर लेता है। 

अकालमरण का मतलब यह कदापि नहीं है, कि वहाँ पर कोई काल 
नहीं था। अकालमरण का अर्थ वही है, जो कदलीघातमरण का और जो स्थिति 
को पूर्ण कर मरता है वह सकालमरण का अर्थ है।इस अकालमरण की अपेक्षा 
या उदीरणा मरण की अपेक्षा से भी भगवान्‌ के ज्ञान में विशेषता झलकती है। 
वह क्या विशेषता है? भगवान्‌ ने मृत्यु को देखा और साथ-साथ उसको 
अकालमरण के द्वारा देखा। 

अकालमरण का अर्थ ऐसा नहीं लेना चाहिए जैसा कि कुछ लोग लेते 
हैं ।वे डर की वजह से अकालमरण को ही अमान्य कर देना चाहते हैं, लेकिन 
ऐसा संभव नहीं है। दुनिया में एक ऐसी भी मान्यता है कि आयुकर्म तो रहा 
आवे और शरीर छूट जावे, तो उसे प्रेतयोनि में जाना पड़ता है और जब तक 
आयुपूर्ण नहीं हो जाता तब तक उसे वहीं भटकना पड़ता है। (जैसे कि आप 
लोग राकेट को पेट्रोल भरकर भेज देते हैं ऊपर, तो भटकता रहता है- घूमता 
रहता है वह) । अत: उसका श्राद्ध करो, उसकी शान्ति करो, आदि-आदि कार्य 
करते हैं । नहीं तो सिर पर आ जाएगा। जैसे ''स्काईलैब '' के द्वारा आप लोग 
डर रहे थे। उसी प्रकार वे भी डरते रहते है कि हमारे ऊपर वह भूत सवार न हो 

जाये। लेकिन कुन्दकुन्द भगवान्‌ ने कहा है- ' आयुक्खयेण मरणं '' अर्थात्‌ 
आयुकर्म के निषेक रहे आवें और मृत्यु हो जाए, यह संभव ही नहीं तथा 
आयुकर्म समाप्त हो जावे और जीवन रहा आवे, यह भी संभव नहीं | इसका 
अर्थ यह भी नहीं है, जितना समय निकल गया उतने ही निषेक थे। लेकिन 
ऐसा संभव कदापि नहीं कि स्थितिबन्ध तो 80 वर्ष का था और 25 साल में ही 
जिसका अभाव हो गया- कदलीघातमरण हो गया, और भी कम में हो सकता 
है तो उतनी ही उम्र थी, ऐसा नहीं समझना चाहिए । उसकी क्षमता अधिक होती 
है ।इसको एक अन्य उदाहरण से समझ लीजिए- 

किसी एक व्यक्ति को नौकरी मिल गयी, कोई भी डिपार्टमेन्ट में | इस 
डिपार्टमेन्ट में नौकरी तो मिल गई। बहुत अच्छा काम मिला, लेकिन कब तक 
रह सकता हूँ? 50 वर्ष तक तुम रह सकते हो । अच्छी बात है ।इसके बाद कुछ 
और भी बातें लिखाई गई और कह दिया गया कि इन शर्तों के अनुसार आप 50 
वर्ष तक नौकरी कर सकते हैं। वेतन भी इतना-इतना मिलेगा, सब तय हो 
गया। एक दिन उसी कर्मचारी ने बदमाशी की, तो उन्होंने निकाल दिया, 
सस्पेण्ड कर दिया गया। अब वह कहता है कि हम तो हाईकोर्ट में नालिश 
करेंगे, आपने कहा था कि 50 वर्ष तक काम कर सकते हैं, फिर बीच में क्‍यों 
निकाला? यह कहाँ का न्याय है? उन्होंने कहा- हमने यह कहा था कि, हमारे 
जो कानून है उनके अनुसार चलोगे तो 50 वर्ष तक काम देंगे। इसका मतलब 
यह नहीं कि कि तुम यद्ठा तद्ठा करो । ' “चेयर '' के ऊपर बैठ जाओ और ऊंघते 
रहे, काम कुछ भी न करो, मात्र वेतन के लिए हाजिरी लगा दो यह कैसे 
चलेगा। कानून भंग होते ही बीच में काम से हाथ धोना पड़ सकता है। यदि 
सज्जन है तो बात ही अलग है। इसी प्रकार आयुकर्म बंधने के उपरान्त कुछ 
ऐसी स्थितियां आती हैं जिनमें स्थिति को पूर्ण किये बिना ही मृत्यु को प्राप्त कर 
सकते हैं और नहीं भी । 

इस रहस्य को समझना है कि क्या मृत्यु को हम बचा सकते हैं? प्रश्न 
बहुत ही विचारणीय है, तेज है, समस्याप्रद है। क्योंकि हम जानते हैं कि 

आयुकर्म को टाला नहीं जा सकता, रोका नहीं जा सकता, परिमाण कितना है ? 
गिना नहीं जा सकता, फिर कैसे इसकी रक्षा करें, मृत्यु से बचें? इसी के द्वारा 
जीवन चल रहा है। आचार्यों ने इसके विषय में उलझन न करके सुलझी-सी 
बात कही है- कि कर्म के ऊपर तुम्हारा कोई अधिकार नहीं । स्वयं का भी 
अधिकार नहीं है । तब अन्य का क्या? कौन-सा कर्म कब और किस रूप में 
उदय में आ रहा है, आ जाए, इसको हम नहीं जान सकते | कोई भी रसायन 
ऐसा नहीं है कि जो कर्मों को रोक सके, दबा सके। वे तो अपने आप अबाधित 
गति से निकल रहे हैं | तब आचार्यो ने कहा कि- आयुकर्म की रक्षा तो कर नहीं 
सकते लेकिन आयुकर्म की जो उदीरणा हो रही है उसे रोक सकते हो | उस 
उदीरणा के स्रोत कौन-कौन-से हैं, तो कहा है- भयानक रोग के माध्यम से, 
भुखमरी से, श्वास के रोकने से, शस्त्र के प्रहार से, अति संक्लेश परिणामों से 
तथा विषादिक के भक्षण से, ऐसे अनेक कारण हो सकते हैं। आचार्य 
कुन्दकुन्ददेव ने अष्टपाहुड में भी अकालमरण के निमित्तों को लेकर एक 
तालिका ही दे दी है। उन जैसा विश्लेषण अन्यत्र नहीं मिलता। उन्होंने एक 
बात बहुत मार्के की कही है कि अनीति नाम के हेतु से भी यह संसारी प्राणी 
अतीतकाल में अनन्तबार अकालमरण का कवल ( ग्रास) बन चुका है। 

आज के इस जमाने को देखने से ऐसा लगता है कि अनीति पर कोई भी 
रोक-टोक नहीं है। ''अन्धेर नगरी चौपट राजा, टके सेर भाजी टके सेर 
खाजा''। आज कोई व्यक्ति कन्‍्ट्रोल में नहीं है। लोकतन्त्र का जमाना और 
उसमें भी अनीति का बोलबाला है । अनीति राज्य कर रही है हमारे जीवन पर, 
फिर भी हम सम्यग्दर्शन की चर्चा कर रहे हैं । आचार्य समन्तभद्रस्वामी ने कहा 
है कि- जिस व्यक्ति के जीवन में बहुत आरम्भ और बहुत परिग्रह के प्रति 
भीतर से पीड़ा नहीं, उस व्यक्ति को सम्यग्दर्शन की भूमिका का भी सवाल नहीं 
उठता। आचार्य समन्तभद्र ही नहीं और भी कई आचार्य हुए हैं, जिन्होंने 
अनीति का खुलकर निषेध किया है। आज जो यद्दा-तद्ठा व्यापार कर रहा है, 
घूसखोरी देकर के या और कुछ भी देकर, देने को तैयार है, नेता बनने का 

प्रयास कर रहा है, उसका सर्वप्रथम निषेध जैनाचार्यों ने किया है । उन्होंने कहा 
है- “'न्यायोपात्तधनं''। न्याय के साथ जो धन कमाया जाता है, वही आगे 
जाकर के धर्म-साधन में सहायक होगा। अन्याय के साथ जो धन कमाता है 
वह तीन काल में भी मुमुक्षु नहीं बन सकता । उसकी बुभुक्षा-पिपासा इतनी है 
कि वह तीन काल में ही अपने जीवन को सम्हाल सके, असंभव है। फिर 
सम्यग्दर्शन कोई आसान चीज नहीं है, सम्यग्ज्ञान कोई आसान नहीं है, 
सम्यक्चारित्र तो और भी लम्बी-चौड़ी बात है । सम्यग्दृष्टि का भी चारित्र होता 
है। आचार्य कुन्दकुन्ददेव ने सम्यक्त्वाचरण चारित्र की परिभाषा बताते हुए 
अष्टपाहुड में कहा है- जिस व्यक्ति के जीवन में शासन के प्रति प्रेम नहीं 
अर्थात्‌ जिनशासन के प्रति गौरव नहीं, उसके जीवन में प्रभावना होना 
तीनकाल में संभव नहीं। 

आज हम देख रहे हैं जैनियों के यहाँ भी ऐसे-ऐसे कार्य होते चले जा रहे 
हैं, जिनसे कि जैनशासन को नीचा देखना पड़ता है। आप भले ही यहाँ 
टीनोपाल के कपड़े पहनकर आयें, अच्छे से अच्छे साफ सुथरे पहनकर आयें 
लेकिन वहाँ पर तो लोग कहेंगे ही कि ये जैन हैं । 

एक जमाना था कि जब टोडरमल जी थे, सदासुखजी थे, जयचन्द जी थे 
और दौलतराम जी थे। ये सभी ऋषि-मुनि नहीं थे, पण्डित थे। परन्तु उनके 
जीवन में सदासुख- सादगी थी ।गांधी जी ने विश्व में तहलका मचा दिया और 
स्वतंत्रता दिला दी। क्या पहनते थे वे, क्या रहन-सहन था उनका मालूम है? 
हर तरह से सादगी थी उनके जीवन में | जबकि, अब व्यक्ति ऐशोआराम में डूब 
रहा है। विलासता का अनुभव करने के लिए यह मनुष्य जीवन नहीं है 
बन्धुओ ! इसमें योग और साधना की सुगन्ध आनी चाहिए। एक बार गांधी जी 
को पूछा गया- आप इस प्रकार से कपड़े पहनते हैं, ऐसा जीवन बिताने से क्या 
होगा? अरे ! शरीर की रक्षा के लिए तो सभी कुछ आवश्यक है? तब उन्होंने 
कहा- “' हमने मात्र अपने विचारों को स्वतन्त्रता देने के लिए यह संग्राम छेड़ा 
है।'' यहाँ जीवन के नाम पर ऐशोआराम नहीं करना है । आज देश में सबसे 

बड़ा संकट सबसे बड़ी समस्या, भूख की नहीं, प्यास की नहीं बल्कि 
भीतरी विचारों के परिमार्जन करने की है इसी से विश्व में त्राहि-त्राहि हो 
रही है।यह समस्या धर्म के अभाव से, दया के अभाव से ही है । एक दूसरे 
की रक्षा करने के लिए कोई तैयार ही नहीं । जो रक्षा के लिए नियुक्त किये 
गये, वही भक्षक बनते चले जा रहे हैं । एक-दूसरे के ऊपर जो विश्वास था, 
प्रेम था, वात्सल्य था, वह सब समाप्त होता चला जा रहा है। अपनी मान- 
प्रतिष्ठा के लिए आज ऐसे-ऐसे घृणित कार्य किये जा रहे हैं, जिनसे कि 
जिनशासन और देश को अपार क्षति हो रही है। 

मेरे पास, आज से 2 साल पूर्व एक बन्द लिफाफा आया था, जिसमें एक 
कार्टून रखा था, उसमें कहा गया था कि महाराज ! वनस्पति घी के नाम पर 
उसमें अशुद्ध पदार्थ डाले जा रहे हैं वह भी जैनियों के द्वारा । क्या आप ऐसा न 
करने के लिए उन्हें-उपदेश नहीं दे सकते ? इस शताब्दी में ऐसे-ऐसे जघन्यतम 
कार्य हो रहे हैं और उसमें भी जैन सम्मिलित हैं | विश्व में वित्त की होड़ लग 
रही है इसीलिए कया हम भी वित्त कमा रहे हैं? आप अवश्य ही उपदेश 
दीजिए। मैंने कहा- भैय्या ! मैं उपदेश देने के लिए मुनि नहीं बना हूँ, फिर भी 
यदि आप उपदेश चाहते हैं तो सामूहिक रूप में उपदेश दे सकते हैं । किसी एक 
व्यक्ति को नहीं, कारण कि वह उपदेश नहीं माना जाएगा । मुझे भी देखकर के 
खेद होता है कि आज जो काण्ड हो रहा है उनकी चाहे व्यापार में, बहुत 
आरम्भ के बारे में और चाहे बहुत परिग्रह के बारे में, कोई सीमा नहीं रही है। 
धन का इतना अधिक लोभ करने वाले व्यक्ति के धर्म, दया, प्रेम सुरक्षित नहीं 
रह सकते। 

जैन शासन में जो पन्‍थ चलते हैं वे सागार और अनगार के हैं। 
अविरतसम्यग्दृष्टि का कोई पन्थ नहीं होता । अविरतसम्यग्दृष्टि तो मात्र 
उन दोनों पन्थों का उपासक हुआ करता है। जिसे जिन शासन के प्रति गौरव 
नहीं, आस्था नहीं, उसके पास चारित्र नहीं। आचार्य कुन्दकुन्ददेव कहते हैं 
कि- जिसके पास सम्यक्त्वाचरण चारित्र नहीं है उसके पास सम्यग्दर्शन 

भी नहीं है। जिस व्यक्ति में, साधर्मी भाईयों के प्रति करुणा नहीं, 
वात्सल्य नहीं, कोई विनय नहीं वह मात्र सम्यग्दृष्टि होने का दम्भ भर 
सकता है, सम्यग्दृष्टि नहीं बन सकता। आज अनीति के माध्यम से कई 
लोग मृत्यु के शिकार बनते चले जा रहे हैं। ''हार्ट-अटेक '' क्यों होता है? 
इसीलिए तो, कि अन्दर डर रहता है और ऊपर से शासन के करों का/टैक्सों का 
अपहरण करते हैं। लेकिन यह भगवान्‌ महावीर का दरबार है। इसमें 
अनीति-अन्याय के लिए कोई स्थान नहीं मिलता। यहाँ तो नीति-न्याय 
के अनुसार, सादगीमय जीवन से काम लेना होगा। 

सदासुखदास जी के बारे में मुझे पंक्तियां याद आ रही है । सदासुखदास 
जी जयपुर में रहते थे । किसी शासनाधीन विभाग में कार्य करते थे वहाँ। वर्षो 
काम करते रहे । एक बार सभी लोगों ने हड़ताल कर दी कि हमारे वेतन का 
विकास होना चाहिए। मांग पूरी भी कर दी गई | लेकिन सदासुखदास जी ने 
मांग ही नहीं की थी, तो मांग के अनुसार जब इनके पास ज्यादा वेतन आया तब 
उन्होंने कहा- ज्यादा क्‍यों दे दिया, कोई भूल तो नहीं हो गई ? इतने ही हमारे 
होते हैं, इतने आपके हैं |... नहीं, नहीं, सभी के वेतन में वृद्धि हो गई है । तब 
सदासुखदास जी ने कहा- सबके लिए हो सकती है लेकिन मुझे आवश्यकता 
नहीं । क्यों-क्या बात हो गई ? सभी ने लिया है तो आपको भी लेना चाहिए। 
उन्होंने कहा- मालिक को बता देना, मैं आठ घण्टे ही ड्यूटी कर उतना ही 
काम कर रहा हूँ कोई 6 घण्टे तो नहीं करने लग गया । जितना काम करता हूँ, 
उतना वेतन लेता हूँ। अत: उनसे कह दीजिए कि मुझे ज्यादा नहीं चाहिए । 
मालिक कहता है- ऐसा कौन-सा व्यक्ति है जो हड़ताल में शामिल नहीं हुआ। 
जाकर मेरा कह देना तो वह ले लेगा। सेवक ने कहा- भैय्या! ले लीजिए 
मालिक ने कहा है। नहीं, मैं नहीं ले सकता | अब मालिक ने उन्हें ही बुलाया 
और कहा मेरे कहने से ले लो। तब भी सदासुखदास जी ने कहा- मुझे नहीं 
चाहिए । फिर क्या चाहते हैं आप?- मालिक ने पूछा। “मुझे यही चाहिए कि 
अब शेष जीवन का अधिक से अधिक समय जिनवाणी की सेवा में लगा सकूं। 

अत: मुझे आठ घण्टे की जगह चार घण्टे का काम रहे और वेतन भी आधा कर 
दिया जाए |”! इसको बोलते हैं मुमुक्षु और उसकी जिनवाणी के प्रति साधना- 
सेवा। जैसे नाम था वैसा ही काम ''सदासुख '!। उन्होंने कहा- हम धन्य हैं। 
हमारे राज्य में इस प्रकार के व्यक्ति का रहना बहुत ही शोभास्पद है। 
सदासुखदास जी का जीवन कितना सादगीपूर्ण था। एक बार टीकमचन्द 
भागचन्द जी सोनी (जिन्होंने अजमेर के अन्दर नसिया जी का निर्माण कराया) 
के पास उनके द्वारा लिखे हुए पत्र मैंने स्वयं अपनी आँखों से पढ़े हैं। जब 
टीकमचन्द जी अपने परिवार सहित सम्मेदशिखर जी की यात्रा के लिए जाने 
वाले थे, उस समय सदासुखदासजी जयपुर में रहते थे, अत: कहा गया कि 
आपको भी सम्मेदशिखर जी की यात्रा के लिए साथ चलने के लिए आना है। 
मैं सारा प्रबन्ध कर लूंगा, आपको कोई चिन्ता नहीं करना है। सारी चिन्ताएं 
छोड़कर चलना है । लेकिन जबाव में पण्डितजी ने लिखा- मैं नहीं आ सकता 
हूँ क्योंकि मैने देशाव-काशिक ब्रत ले लिया है इससे हम सीमा छोड़कर नहीं 
जायेंगे। साथ ही मैं सल्‍लेखना के लिए भी प्रयास कर रहा हूँ, इसीलिए मैंने 
ड्यूटी भी कम कर दी है । अब मुझे आत्मकल्याण करना है । अब तो- 

अन्तः क्रियाधिकरणं, तप: फलं सकलदर्शिनः स्तुबते। 

तस्माद्‌ यावद्‌ विभवं, समाधिमरणे प्रयतितव्वयम्‌॥ 

समाधिमरण प्राप्त करने के लिए आचार्य समन्तभद्र स्वामी ने कहा- 
यदि वृद्धावस्था आ रही है तो जल्दी-जल्दी कीजिए, जब तक बैभव अर्थात्‌ 
शक्ति है शरीर में, तब तक इस ओर शक्ति लगा दीजिए अब, जिससे यह जीवन 
शान्त-निराकुलतामय बन जाए और आगे भी शान्ति का लाभ हो सके। 

आचार्य समन्तभद्र स्वामी के रत्नकरण्डक श्रावकाचार पर जो कि 
मूलतः श्रावकों के लिए लिखा गया है, सदासुखदास जी ने टीका की उसे आज 
भी आबाल-वृद्ध सभी पढ़ते हैं। मैं तो रत्नकरण्डक को रत्लत्रय स्तुति ग्रन्थ 
मानता हूँ। उसमें रत्नत्रय की स्तुति के माध्यम से सच्चे देव, गुरु, शास्त्र की 
उपासना करता हुआ व्यक्ति, अन्त में सल्‍लेखना लेकर के बहुत आरम्भ, बहुत 

परिग्रह क्या? वह तो बहुत दूर की बात होगी, अब तो थोड़ा-सा भी परिग्रह 
शनि के रूप में मानकर दूर फेंक देगा । उनकी कृतियां आज भी धरोहर हैं । हम 
उनका मूल्यांकन करने चलते हैं तो पाते हैं कि कितना अपार अनुभवमय 
जीवन था उनका। कितनी सादगी थी। मुनि बन जाते तो कितना उपकार कर 
जाते पता नहीं । भजनों में लिखते हैं कि “वे मुनिवर कब मिल हैं उपकारी '! 
यानि उनके जीवन में ऐसे मुनिमहाराजों के दर्शन भी सुलभ नहीं थे। लेकिन 
आज उनके भजन से ऐसा लगता है कि ये भी मुनिराजों से कम नहीं थे। उनके 
भीतर- मन में मरण से किंचित्‌ भी डर नहीं था। वे मरण के ऊपर महोत्सव 
मनाने में लगे रहे । अन्तिम समाधि, सदासुखदास जी की कैसी हुई मालूम है? 
उन्होंने पहले से तिथि लिख दी, कि फलां तारीख को इस समय, इस प्रकार की 
घटना होने वाली है । मैं कुछ भी नहीं कर सकूंगा । वही घटना, वही तिथि और 
वही समय । भागचन्द सोनी को आँखों में पानी आ रहा था सुनाते-सुनाते, कि 
इस प्रकार का उच्च आदर्शमय जीवन था सदासुखदास जी का। उन पत्रों को 
उन्हीं ने बताया था, जो कि एकत्रित कर रखे हैं । 

एक जीवन ऊपर कहा जा चुका और एक आज का जीवन है। आज 
यद्वा-तद्वा आचरण कर असमय में ही मृत्यु की गोद में पहुँच रहे हैं लोग । इस 
आयुकर्म को अच्छी तरह से रखना है । जीवन में डर नहीं होना चाहिए, लोभ 
नहीं होना चाहिए । 

“'क्रोधलोभभीरुत्वहास्यप्रत्याख्यानान्यनुवीचिभाषणं च पंच ' ' 

जिसके जीवन में क्रोध है वह सत्य का उद्घाटन नहीं कर सकता। जो 
व्यक्ति पाई-पाई के लिए लोभी बन रहा है वह जिनवाणी का, सत्य का प्रचार- 
प्रसार नहीं कर सकता भीरूत्व, ये क्‍या कहेंगे? क्या पता इसलिए पलट दो। 
आज कुछ, कल कुछ | अभी कुछ, रात को कुछ और सुबह कुछ । मन में कुछ, 
लिखना कुछ और कहना कुछ और ही । यह कुछ का कुछ, क्यों होता है । यह 
भीतरी दृढ़ता नहीं होने के कारण होता है। आचार्य कुन्दकुन्द, समन्तभद्र 
स्वामी आदि के उपासक जैनियों को आज क्या हो गया? उनके साहित्य को 

लेकर के हम क्या कर रहे हैं । जिनवाणी माँ के ऊपर आज कीमत लिखी जा 
रही है । भगवान्‌ के ऊपर भी कहीं कीमत लिखी क्या? नहीं लिखी । गुरुओं के 
ऊपर कीमत है क्या? नहीं है । फिर जिनवाणी के ऊपर कैसे-क्यों लिखी जाती 
है- जा रही है? जिनवाणी का भी कया कोई मूल्य है? आज 50 साल भी नहीं 
हुए गुजरात में श्रीमद्‌ रायचन्द जी हुए। जिन्होंने अगास में आश्रम खोला है। 
उन्होंने कहा था- जिनवाणी का कोई मूल्य नहीं होता है। अनमोल वस्तु है 
जिनवाणी, इसके लिए जितना भी देना पड़े कम है । वह जवाहारात की थाली 
लिए बैठे थे, जो भी व्यक्ति समयसार भेंट करता, उसको सारे जवाहरात दे देते 
थे।पर आज 5 रुपये, 0 रुपये, 25 रुपये होड़ लगी है । स्पर्धा हो रही है। क्‍या 
हो रहा है साहित्य का- जिनवाणी माँ का | बिल्कुल गलत है यह तरीका, यह 
विधि। जैसा-तैसा प्रकाशन करना, यद्दवा-तद्ठा प्रचार करना। शादियों में भी 
समयसार बांटा जा रहा है, जैसे कि पूड़ी बांटी जाती है। ऐसा नहीं होना 
चाहिए। यह अनमोल है, तब कया प्रत्येक व्यक्ति इसको पढ़ सकता है? यद्वा- 
तद्ठा ही पढ़ेगा। जिनवाणी की सेवा यही है कि जो सुपात्र है, उसको आप 
दीजिए । जो ककहरा भी नहीं जानता, उसके सामने जाकर के अपना साहित्य 
देंगे तो वह उसकी कीमत ही नहीं करेगा। रद्दी में बेच देगा। आज मौलिक 
साहित्य रद्दी में बेचा जा रहा है । हमने अपनी आँखों से देखा है कि बड़े-बड़े 
ग्रन्थों को बिस्तर में बांध दिया गया और कहाँ पर पटक दिया, यह आप भी 
जानते हैं ।यह आज की स्थिति है । आज जैनियों को क्‍या हो गया समझ में नहीं 
आता? यह सादगीपूर्ण जीवन के अभाव के कारण ही हो रहा है। अनाप- 
शनाप व्यवसाय करके वित्त आने से रात-दिन चैन नहीं । आज विएव में वित्त 
ज्यादा होने से विद्‌ यानि ज्ञान का अवमूल्यन होता चला जा रहा है। उसी 
कारण से आज जिनवाणी के प्रति आदर नहीं है, सत्य पहिचान नहीं है। 
पापों से भव नहीं है और सारी दुनिया भर से भय बढ़ता जा रहा है। 

मैं जयधवला का अध्ययन कर रहा था तब एक प्रसंग आया कि- जिस 
व्यक्ति को भयकर्म की उत्कृष्ट उदीरणा हो रही हो उस व्यक्ति के पास नियम 

से मिथ्यात्व रहेगा। जिस व्यक्ति को विशेष रूप से लोभ रहेगा, बहुत आरम्भ 
बहुत परिग्रह होगा उसके नियम से मिथ्यात्व कर्म की उदीरणा होगी । लोभ के 
साथ दर्शनमोहनीय का विशेष सम्बन्ध है । धवला-जयधवला-महाबन्ध पढ़ने 
का प्रयास करिये तब मालूम पड़ेगा कि हमारे परिणाम कब कैसे होते हैं| उन 
परिणामों के साथ कौन-सा परिणाम होना आवश्यक है। लोभ का यद्यपि 
चारित्रमोहनीय से सम्बन्ध है लेकिन वे कहते हैं कि जब अति लोभ होगा तब 
मिथ्यात्व कर्म की उदीरणा हुए बिना नहीं रहेगी । इसलिए आप यदि स्वयं को 
तथा दूसरों को- दुनिया को सम्यग्दर्शन से सहित देखना चाहते हैं तो सर्वप्रथम 
बहुत आरम्भ, बहुत परिग्रह छोड़ दीजिये। वैसे स्वाध्याय ज्यादा आवश्यक 
नहीं जितना आरम्भ-परिग्रह का त्याग । बहुत से आचार्यो ने स्वाध्याय के लिए 
जोर दिया पर ध्यान रखिये यह मुनियों को भी आवश्यक के रूप में नहीं है। 
स्वाध्याय 28 मूलगुणों में नहीं है । स्वाध्याय को तप के अन्तर्गत गिना गया है। 
आज केवल स्वाध्याय का, स्वाध्याय के द्वारा अनेक प्रकार की भीतरी 
वासनाओं को पूर्ण करने के लिए प्रचार-प्रसार किया जा रहा है जो कि 
बिल्कुल आगम विरुद्ध है। श्रावकों को भी आवश्यक नहीं बताया गया 
स्वाध्याय। ना धवला में ना जयधवला में, न महाबन्ध में, न रत्करण्डकादि 
श्रावकाचारों में आवश्यक बताया है। फिर यह प्रवाह में कैसे आ गया? मुझे 
मालूम नहीं । लेकिन इसके उपरान्त भी कह सकता हूँ कि मान लीजिए श्रावकों 
के षट्कर्मों में लिखा गया, तो पहले यह ध्यान रखिये कि षट्कर्म किसके होते 
हैं। आचार्यों ने कहा है- अहिंसादि ब्रत, चाहे अणुत्रत हो या महाव्रत उसकी 
सुरक्षा के लिए उन श्रावकों-मुनियों के लिए जीवन में छह आवश्यक कर्म 
बताये गये हैं। जैसे खेती की रक्षा बाड़ी के माध्यम से होती है, उसी प्रकार 
आवश्यकों को जानना। 

अब केवल स्वाध्याय-स्वाध्याय को करने-कहने की बजाय अपने 
जीवन से तामसी प्रवृत्तियों को कम करो, सत्य रखो, समता रखो, वात्सल्य 
रखो, प्रेम रखो और जीवन के प्रति गौरव रखो। हमारी कौन-सी संस्कृति है 

इस बात का ध्यान रखो, हम जैन हैं। जैन होने के नाते अपनी वृत्तियों को 
संयमित रखो । 

जैन कहते ही पहले अदालतों से छुट्टी मिल जाती थी। लेकिन आज 
जैन कहने की हिम्मत भी नहीं हो रही है। अखबारों में छपे समाचारों को 
देखकर बहुत ही दुःख होता है कि आखिर हम भी तो उसी कोटि में माने 
जायेंगे/आ जायेंगे | वैसे साधु किसी संप्रदाय के नहीं होते, साधु तो विश्व का 
होता है । फिर भी हमारे साथ ' “जिन '' एक ऐसा शब्द लगा है, वह उन भगवान्‌ 
को इंगित करता है, जो राग-द्वेष नहीं करते, विषय-कषाय से रहित होते हैं, 
आरम्भ-परिग्रह से रहित होते हैं, ऐसे जिन भगवान्‌ हुआ करते हैं। जिन 
भगवान्‌ की उपासना करने वाले जैन माने जाते हैं, तब जैन का कार्य भी इन 
जैसा होना चाहिए। उनके कदमों पर चलना चाहिये, चलने की स्पर्धा होनी 
चौीहए, होड़ होनी चाहिए, जबकि आज हम विपरीत दिशा में जाकर अपने को 
जैन सिद्ध करना चाहें तो दुनिया बावली नहीं, भोली नहीं, अंधी नहीं, आंखें 
लगाकर देखती है । आजकल आंखें तो क्या, आंखों के ऊपर आंखें (सूक्ष्मदर्शी 
इत्यादि) लगाई जा रही हैं | आंखें (निगाहें ) रखी जा रही हैं | कौन क्या-क्या 
कर रहा है, कौन क्या बोल रहा है, कौन-कैसा पलट रहा है कैसा उलट रहा 
है? कोई भी उसकी निगाहों से बच नहीं सकता । 

सदासुखदास जी के जीवन से हमें ज्ञात होता है कि जीवन बहुत सादगी 
पूर्ण होना चाहिए। यह बुन्देलखण्ड है और मैं मानता हूँ कि यहाँ पर अभी हवा 
नहीं है या नहीं के बराबर है लेकिन आने में देर नहीं । कहीं चक्रवात आ जाये 
तो इसे भी अपने चक्कर में ना ले ले, बस यही मैं चाहता हूँ कामना करता हूँ। 
इसको शुद्ध रखने की अधिक से अधिक कोशिश की जाए। हम भले ही 
शुद्ध-शुद्ध की चर्चा करते जाएं कि आत्मा शुद्ध है, हम शुद्धाप्राय वाले 
हैं किन्तु भगवान कहते हैं कि जिसका आचरण शुद्ध है उसकी आम्नाय 
शुद्ध है, जिसका आचरण शुद्ध नहीं उसकी आम्नाय शुद्ध नहीं। 
आम्नाय ( परम्परा ) आचार और विचार की एकता से ही चलती है। सही 

शुद्ध आम्नाय तो वही है जिसमें महान्‌ चारित्रनिष्ठ आचार्य कुन्दकुन्ददेव हुए 
समन्तभद्रस्वामी हुए और भी आचार्य हुए और हो रहे हैं | जिन्होंने श्रावकों के 
लिए अल्पबुद्धिशालियों को ग्रन्थ रचना की और जिनशासन की प्रभावना की, 
अपनी भावना के द्वारा । अन्त में अपने जीवन का कल्याण किया तथा हजारों- 
लाखों जीवों का कल्याण किया, उनका मार्ग प्रशस्त किया । अब आप वह मार्ग 
अक्षुण बनाये रखें, यही हमारा निवेदन है। 

बन्धुओं | नीति-न्याय को नहीं भूलिये। आज की पीढ़ी, जो कि 25 से 
40 वर्ष के बीच की है, यह ऐसी पीढ़ी है कि जो सम्पन्न है, और उसमें कुछ 
करने की कुछ पाने की सामर्थ्य है साथ ही कुछ जिज्ञासाएं व संभावनाएं भी हैं । 
ऐसी पीढ़ी के सामने यदि आपने अपने अनीतिमय जीवन को रखा तो उनके 
जीवन को पाला लग जायेगा। '* आप यदि करुणाकर, उनके भविष्यज्जीवन 
के बारे में करुणा करते हैं तो इस घृणित जीवन को आज से ही छोड़ दीजिए 
और संकल्प कीजिए की अब हम अपने जीवन में अनीति को कोई स्थान नहीं 
देंगे।'' तब समझा जाएगा कि प्रतिष्ठा-महोत्सव बहुत अच्छी बात है । अनीति 
से धनोपार्जन नहीं होना चाहिए और अनीति के द्रव्य का (धन का) दान नहीं 
देना चीहए। 

दान देने का अर्थ, यह नहीं है कि हम यद्वा-तद्ठा दान दें । यदि एक व्यक्ति 
चोरी करके दान दे तो क्या उसका दान कहलायेगा? नहीं ! नहीं ! ! वह तो पाप 
का ही कारण बन जाएगा। जो आरम्भ-परिग्रह किया था उसके द्वारा पाप का 
ही आस््रव हुआ और पाप का ही उपभोग हुआ करता है। अत: इसको छोड़ 
दो!...... बिना देखे छोड़ दो । जिस प्रकार मल को छोड़ते हैं उसी प्रकार इसको 
भी छोड़ने के लिए कहा है, किन्तु आज तो वह नाटक जैसा होता जा रहा है। 
जबकि सभी बातें सारी-दुनिया जान रही है, इसलिए अब किसी भी प्रकार के 
साहित्य के माध्यम से प्रचार-प्रसार नहीं किया जा सकता। 

आज तो हमारी नीति, हमारा न्याय, हमारा आचरण, हमारे विचार, 
हमारा व्यवहार जो कि समाज के सामने है, उसे देखकर ही मूल्यांकन किया 
जावेगा। आज की पीढ़ी इस प्रकार से अन्धानुकरण कर चलने वाली नहीं है। 

अनीतिपूर्वक “'गवर्मेन्ट '' के “टैक्स '' को डुबोकर, दान देना, दान नहीं माना 
जाता। आचार्य उमास्वामी जी ने कहा है- 
स्तेनप्रयोगतदाहतादानविरुद्धराज्यातिक्रमहीनाधिकमानोनमानप्रतिरूप 
कव्यवहारा: 

राज्यातिक्रम बहुत बड़ा दोष है और संभव है वह जैनियों के ऊपर कोई 
आपत्ति ला दे, इसीलिए सत्ता के विपरीत चलना धर्म नहीं, अधर्म माना 
जायेगा। ''जो सत्ता के विपरीत चलेगा, वह महावीर भगवान्‌ के शासन 
को भी कलंकित करेगा, दूषित करेगा '', बात यद्यपि कटु है लेकिन, कट 
भी सत्य हुआ करता है। जैसे- माँ को गुस्सा आ गया। क्‍यों आया? क्योंकि 
उसका लड़का उत्पथ-उन्मार्ग पर आरूढ़ हो जाता है तो उसका सब कुछ 
कहना, करना आवश्यक हो जाता है। इसलिए आप समझिये कि जब तक 
भीतर आत्मा के परिणाम उज्जवल नहीं होंगे, हमारा आचार-विचार 
उज्ज्वल नहीं रहेगा, तब तक हमारा सम्बन्ध महावीर भगवान्‌ से नहीं 
होगा। कुन्दकुन्द के साथ नहीं होगा । समन्तभद्र के साथ नहीं होगा। इतना 
ही क्या? आप लोग सुनते ही हैं- जब पिताजी अवसान के निकट होते हैं, तब 
बेटा को बुलाते हैं । क्या आज्ञा है बाबूजी ! और कोई आज्ञा नहीं । बस यही, कि 
जब तक आज्ञा का उल्लंघन नहीं करेगा तब तक ही मेरा बेटा है। देख ! तेरे 
लिए ही सब कुछ किया- दुकान बना दी, मकान बना दिया | खेती-बाड़ी कर 
दी, सब कुछ तो कर दिया, अब कोई आवश्यकता नहीं, लेकिन यह ध्यान 
रखना कि इस परम्परा में दूषण न लगे। नहीं तो उसी दिन से हमारा-तुम्हारा 
कोई सम्बन्ध नहीं। अब फर्म मेरी नहीं, तुम्हारी है अतः फर्म की परम्परा 
देखकर काम करना। आप इन सब बातों को तो करने जल्दी कटिबद्ध हो जाते 
हैं ।लेकिन यहाँ पर आप सोचते हैं कि- ऐसा करने से कहीं हमारा जीवन ही न 
मिट जाये लेकिन हमारा जीवन वस्तुत: धार्मिक जीवन है और इस दृश्य को 
देखकर भगवान्‌ महावीर क्या कहते होंगे, कुन्दकुन्द भगवान्‌ क्‍या कहते होंगे 
और समन्तभद्र महाराज क्‍या कहते होंगे ? जरा सोचो, विचार तो करो? 

हमारा साहित्य तो बहुत ही उज्ज्वल है । विश्व-भर में भी इस प्रकार का 
साहित्य नहीं मिल सकता, लेकिन हमारे इस आचरण को देखकर लोग व्यंग्य 
में कहते हैं कि क्या यह इसी साहित्य की देन है। जो व्यक्ति इस प्रकार के 
साहित्य के साथ होने पर भी अनीति के साथ चलता है, झूठ बोलता है, चोरी 
करता है, कुशील करता है, परिग्रह की होड़ लगाता है तो उसके मुख से जो 
शब्द निकलेगा वह विनाशकारी होगा, कार्यकारी शब्द तीन काल में भी संभव 
नहीं है। 

धन्य हैं वे समन्तभद्र ! धन्य हैं वे कुन्दकुन्द, जिन्होंने हमारे लिए मृत्यु 
की भीति से दूर हटा दिया। मृत्यु क्या है? दिखा दिया । जन्म क्या है ? सब कुछ 
बता दिया। 

जीव अरु पुदगल नाचै यामें कर्म उपाधि है 

अर्थात्‌ जीव और पुद्गल कर्म ये दोनों मिलकर यहाँ पर नाच रहे हैं। यहाँ 
प्रत्येक व्यक्ति नट (नाच दिखाने वाले ) हैं, तो फिर देखने वाला कौन है ? सारे 
के सारे नट ही हैं | देखने वाला कोई नहीं। अत: खुद ही अपनी आत्मा को 
सजग-जागृत बनायें और हम अपने नाटक को देखें, सोचें लेकिन इसमें टिके 
नहीं, भटकें नहीं । हम भटकते चले जा रहे हैं | राग-द्वेष-मोह-माया-मत्सर 
इत्यादि का स्वरूप समझें और इनको तिलांजलि दे दें। अपने एक मात्र 
शुद्धस्वरूप का, निरंजनस्वरूप अखण्डज्ञान का चिन्तन करें | कितना आनन्द, 
शक्ति और वैभव पड़ा है हमारे पास | एक महान्‌ सेठ होकर भी संसारी-प्राणी 
अज्ञान और कषाय के वशीभूत होकर भिखारी के समान दर-दर, एक-एक 
दाने के लिए मुहताज हो रहा है। भगवान्‌ कुन्दकुन्द को हमारे ऐसे जीवन पर 
दया, करुणा आती है, रोना आता है कि कैसे समझायें ? माँ का रोना स्वाभाविक 
है, क्योंकि आखिर उसकी वह सनन्‍्तान उसके जीवन के ऊपर ही तो निर्धारित 
है। में उसको दिशा-बोध नहीं दूंगी तो कौन देगा?- इस प्रकार वह सोचती 
रहती है विचार करती रहती है। 

बन्धुओ ! अनीति के व्यसन से बचिये ! वित्त की होड़ को छोड़ दीजिए 

और वीतरागता प्राप्त करने का एक बार प्रयत्न कीजिए | जीवन में एक घड़ी 
भी वीतरागता के साथ जीना बहुत मायना रखता है और हजारों वर्ष तक 
राग-असंयम के साथ जीना कोई मायना नहीं रखता। सिंह बनकर एक 
दिन जीना भी श्रेष्ठ है। किन्तु 00 साल तक चूहे बनकर जीने की कोई 
कीमत नहीं । सब कुछ छोड़ दीजिए-ख्याति, पूजा, लाभ, वित्त, वैभव | अपने 
आत्मवैभव की बात करिये। 

इन पांच दिनों में 2 दिन आपके थे और 3 दिन अब हमारे होंगे। अब 
भगवान्‌ हमारे हो जायेंगे। अभी तक तो वह मोह के पालना में झूले, लेकिन 
कल मोह को छोड़ेंगे तब कैसा माहौल होगा? क्या वैराग्य, क्या आत्मा का 
स्वभाव होता है? ज्ञात होने लग जायेगा । जितना भी वैभव है सब कुछ छोड़कर 
निकलेंगे वे । आप लोगों के पास कया है? षट्खण्ड का आधिपत्य भी छोड़कर 
चले जाते हैं | आपके पास तो छह खण्ड का भी मकान नहीं है ।एक खण्ड का 
है, वह भी चूंता है (रिसता है) बरसात के दिनों में यदि तूफान आ जाए तो 
छप्पर भी उड़ जाए। इस प्रकार आप तो एक खण्ड के भी अधिपति-स्वामी 
नहीं हैं, एक मकान के भी स्वामी नहीं है और फिर भी क्या समझ रहे हैं अपने 
आपको | यह सब पर्याय-बुद्धि है । इसमें कुछ भी नहीं है । 

ऐसे अनमोल क्षण चले जा रहे हैं, आप लोगों के । इसलिए, यदि साधु 
नहीं बन सकते, मुनि नहीं बन सकते तो ना सही, परन्तु श्रावकाचार के अनुरूप 
सदासुखदास जी का तो साथ आप सबको देना ही चाहिए। यानि श्रावक के 
ब्रतों को तो अंगीकार करना ही चाहिए जो कि परम्परा से मोक्ष-सुख के साधन 
हैं। 

“महावीर भगवान्‌ की जय '' 
(केसली 8-3-86 जन्म महोत्सव दिवस प्रातःकाल) 

। चतुर्थ देशना । 
से नम: सिद्धेभ्य ॥ से नम: सिद्धेभ्य || लें नम: सिद्धेभ्य ॥ 

समता सर्वभूतेषु, संयमे शुभभावना। 

आर्तरौद्रपरित्यागस्तद्द्धि सामायिकं मतं ॥( सामायिकपाठ ) 

प्रात: काल जन्मकल्याणक महोत्सव हो चुका है । उसी के विषय में 
कुछ कहना चाह रहा हूँ।'' भगवान का जन्म नहीं हुआ करता, जन्म के ऊपर 
विजय प्राप्त करने से बनते हैं भगवान | भगवान का जन्म नहीं होता किन्तु 
जो भगवान बनने वाले हैं उनका जन्म होता है इसी अपेक्षा से यहाँ पर 
जन्मकल्याणक मनाया गया। यह जन्ममहोत्सव हमारे लिये श्रेयस्कर भी 
होगा। क्‍या “हम भी अपना जन्म महोत्सव मनाये '' इस पर भी कुछ कहना 
चाहूँगा। अन्य विषयों पर भी कुछ कहूँगा। तो सबसे पहले जन्म को समझें । 
आचार्य समन्तभद्रस्वामी जी ने रत्नकरण्ड श्रावकाचार में एक कारिका के द्वारा 

अठारह दोष गिनाये हैं - 
क्षुत्पिपासाजरातंक जन्मान्तक भयस्मया: । 
न रागद्वेषमोहाश्च यस्याप्तः स प्रकीरतत्यते॥ 

इन दोषों से रहित होना ही भगवान्‌ का सही-सही स्वरूप है । जिन्हें हम 
पूज्य मानते हैं, चरणों में माथा झुकाते हैं, आदर्श होते हैं, उनके सामने घुटने 
स्वत: ही अवनत हो जाते हैं | यहाँ अठारह दोषों में एक जन्म भी आता है और 
मरण भी, किन्तु वह मरण महान पूज्य हो जाता है जिसमें फिर जन्म नहीं 
मिलता। 

प्रात: काल बात यह कही थी कि प्रत्येक वस्तु का परिणमन करना 
स्वभाव है। चाहे वह जीव हो या अजीव, कोई भी हो। इतना अवश्य है कि 
जीव-जीव के रूप परिणमन करता है और अजीव-अजीव के रूप में । कभी 
भी अजीव, जीव के रूप में तथा जीव अजीव के रूप में परिणमन नहीं करता। 
तब भी हमारी दृष्टि में जीव का परिणमन, जीव के रूप में न आकर अजीव के 
रूप में आता है, जो हमारी ही दृष्टि का दोष है । आचार्यों ने तो आप्त, सच्चे देव 
की परीक्षा करके, का लक्षण बता दिया । इसके माध्यम से कया होने वाला है? 
हमारे साध्य की सिद्धि होने वाली है। वे तो आदर्श रहेंगे और उनके माध्यम से 
हमारा भाव, हमारे भीतर उद्भूत होगा, स्वरूप की पहचान होगी। क्या कभी 
आपने दर्पण देखा है? दर्पण कहो, प्रतिमा कहो बात एक ही है । दर्पण को देखा 
है ऐसा तो कह देंगे । परन्तु वस्तुत: दर्पण देखने में आता नहीं । ज्यों ही दर्पण 
हम हाथ में लेते हैं त्यों ही उसमें अपना मुख दिखाई देने लगता है । दर्पण नहीं 
दिखता और दर्पण के बिना अपना मुख भी नहीं दिखता। 

भगवान भी दर्पण के समान हैं, क्योंकि वे अठारह दोषों से रहित हैं, 
स्वच्छ-निर्मल हैं । उनको देखकर, ज्ञान हो जाता है कि हमारे सारे के सारे दोष 
अभी विद्यमान हैं । इसलिए हमारा स्वरूप यह नहीं है । स्वरूप की पहचान दो 
प्रकार से होती है एवं सुख की प्राप्ति भी दो प्रकार से होती है । इसी तरह ज्ञान 
भी दो प्रकार का होता है । एक विधि रूप और दूसरा निषेधरूप | जैसे आपने 
बेटे से कहा- तुम्हें यहाँ पर नहीं बैठना है तो उसे अपने आप यह ज्ञान हो जाता 
है कि मुझे यहाँ न बैठकर यहाँ बैठना है । यदि वहाँ के लिए भी निषेध किया 

जाता है तो वह अन्यत्र प्रवृत्ति करता है । इस प्रकार से निषेध से ही विधि का 
ज्ञान हो जाता है । मात्र कहने का ढंग अलग-अलग है, बात तो एक ही है । इसी 
तरह मोक्षमार्ग में कहा जाता है कि पकड़िये अपने आपको | तब आप कहते हैं 
क्या पकड़ें महाराज ! कुछ भी दिखने में नहीं आता । कोई बात नहीं, यदि पकड़ 
में नहीं आता तो न पकड़िये, किन्तु जो पकड़ रखा है उसको छोड़िये '” - यह 
निषेध रूप कथन है । इससे निषेध करते-करते अपने आप ज्ञात हो जाता है कि 
यह हमारा स्वरूप है। 

आचार्य कुन्दकुन्ददेव ने एक स्थान पर लिखा है कि- आत्मा का स्वरूप 
क्या है? आत्मा का स्वभाव क्या है? आत्मा के लक्षण से हम स्वरूप को 
पहचान सकते हैं, स्वभाव को जान सकते हैं | तो मतलब यह हुआ कि लक्षण 
अलग है और स्वरूप-स्वभाव अलग । दोनों में बहुत अन्तर होता है। वर्तमान 
में लक्षण का संवेदन हो सकता है, होता है किन्तु स्वरूप का संवेदन नहीं 
होगा। उपयोग, आत्मा का लक्षण है इससे ही आत्मा को पकड़ सकते हैं। 
स्वरूप का श्रद्धान भी इस लक्षण के माध्यम से ही होगा। जिसकी प्राप्ति के 
लिए श्रद्धान किया जाता है जो उसकी प्राप्ति में साधना की भी आवश्यकता 
होती है । जैसे कि भगवान बनने के लिए प्रक्रिया कल से प्रारम्भ होने वाली है। 
साधना के लिए'' समयसार '' में आचार्य कुन्दकुन्द स्वामी जी ने लिखा है - 

अरसमरूवमगंधं॑ अव्वत्तं चेदणागुणमसदूदं। 
जाण अलिंगग्गहणं जीवमणिदिदट्ठसंठाणं॥ 

जीव रूपवान्‌ नहीं है। जीव गन्धवान्‌ नहीं है। जीव रसवान्‌ नहीं है। 
जीव स्पर्शवान्‌ नहीं है। जीव संस्थान वाला नहीं है । जीव उपयोग वाला है। 
अब सोचिये- यह नहीं, यह नहीं, यह नहीं, फिर स्वभाव क्या है आत्मा का? 
अनिर्दिष्ट संस्थान। संस्थान आत्मा का स्वभाव नहीं है। फिर संस्थान क्‍यों 
मिला, क्‍या कारण है? जब संस्थानातीत है तो संस्थान क्यों मिला, जो आकार- 
प्रकार से रहित है उसमें आकार-प्रकार क्‍यों? जो रूप, रस, गन्ध, वर्णवाला 
नहीं है फिर भी उसे रस, रूप, गन्ध के माध्यम से पहचान सकेंगे । जैसे पण्डित 
जी ने अभी कहा- क्‍या कहा था अपने आपको? हुकुमचन्द ही तो कहा था। 
कहने में भी यही आयेगा अन्यथा अपना परिचय कैसे संभव है? तब मैं सोच 

रहा था कि पण्डित जी अपनी आत्मा के बारे में क्या परिचय देते हैं? आखिर 
हुकुमचन्द यही तो कहना पड़ा । शब्द के माध्यम से ही अपनी आत्मा का बोध 
कराया, जो कि शब्दातीत है | अर्थ यह हुआ कि पण्डित जी ने विधि परक अर्थ 
कभी भी नहीं बताया, बता भी नहीं सकेंगे, क्योंकि कुन्दकुन्दस्वामी खुद कह 
रहे हैं ''अरस '' अर्थात्‌ रस नहीं है। तो कया है? भगवान्‌ ही जानें। अरस, 
अरूप, अगन्ध, अस्पर्श, अनिनिर्दिप्टसंस्थान नहीं है, -कोई आकार-प्रकार 
नहीं है अलिंगग्रहण रूप है | किसी बिम्ब के द्वारा, किसी साधन के द्वारा उसे 
पकड़ा नहीं जा सकता, फिर भी आखों के द्वारा देखने में आ रहा है, छूने में आ 
रहा है, संवेदन भी हो रहा है । सब कुछ हो रहा है । हाँ ठीक ही तो है, संवेदन, 
आत्मा के साथ बना रहने वाला है । चाहे गलत हो या सही | संवेदन, आत्मा 
का लक्षण है। महसूस करना, अनुभव करना आत्मा का लक्षण है। 
केवलज्ञान आत्मा का लक्षण नहीं है, वह आत्मा का स्वभाव है। स्वभाव 
की प्राप्ति उपयोग के ऊपर श्रद्धान करने से ही हुआ करती है। अन्यथा 
तीन काल में भी कोई रास्ता नहीं है। स्वभाव का श्रद्धान करो? जब ऐसा 
कहते हैं तो आप कहते हैं कि कुछ दिख ही नहीं रहा है महाराज! लेकिन 
श्रद्धान तो उसी का किया जाता है जो दिखता नहीं है, तभी सम्यग्दर्शन होता है। 

लक्षण अन्यत्र नहीं मिलना चाहिए | उसका नाम विलक्षण है । विलक्षण 
होना चाहिए भिन्न पदार्थों से ।घुले-मिले हुए बहुत सारे पदार्थों को पृथक करने 
की विधि का नाम ही लक्षण है । लक्ष्य तक पहुंचने के लिए लक्षण ही दिखता 
है, लक्ष्य नहीं | यदि लक्षण भी नहीं दिखता तो हम नियम से भटक रहे हैं ऐसा 
समझ लीजिए। आत्मा दिखेगा नहीं, आत्मा का स्वरूप भी नहीं दिखेगा। 
घबड़ाना नहीं। आचार्य कहते हैं- जो दिखेगा वह हमेशा बना रहेगा उसका 
लक्षण अलग है । चाहे सो रहे हों या खा रहे हों, पी रहे हों या सोच रहे हों । चाहे 
पागल भी क्‍यों न बन जायें । पागल भी अपना संवेदन करता रहता है । महाराज ! 
पागल का कैसा संवेदन होता है ? होता तो है लेकिन वह संवेदन पागल होकर 
के ही देखा जा सकता है, किया जा सकता है, कहा नहीं जा सकता, संवेदन 
कहने की वस्तु ही नहीं है । 

इस प्रकार उपयोग रूप लक्षण को पकड़कर घने अन्धकार में भी कूद 

सकते हैं। इसमें घबड़ाने की कोई आवश्यकता नहीं। लेकिन जिस समय 
लक्षण हाथ से छूट जाएगा, उस समय अन्धकार में नियम से भटकन है। हमें 
इसलिए नहीं घबड़ाना है कि कुछ भी अनुभव नहीं हो रहा, फिर कैसे प्राप्त करें 
उसे? किसके ऊपर विश्वास करें? '“विश्वास उसके ऊपर करना है जो हमें 
प्राप्त करना है । और वर्तमान में क्या करना है? वर्तमान में जो अवस्था है उसी 
को देखकर विश्वास को दृढ़ बनाते चले जाना है। आत्मा को वर्तमान में तो 
मात्र प्रत्यक्ष ज्ञाना ही देखते हैं और हम “'आगमप्रामाण्यात्‌ 
अभ्युपगम्यमानानां '' से जानते हैं | दूसरी बात, जितनी भी अर्थपर्याय होती हैं 
वे सारी की सारी आगम प्रमाण के द्वारा ही जानी जाती हैं । ये स्वभावभूत पर्यायें 
जोहें। 

लक्षण पर विश्वास करिये, जो त्रैकालिक बना रहता है। स्वभाव 
त्रैकालिक नहीं होता। आप कहेंगे महाराज ! आचार्यो ने तो कहीं-कहीं पर 
स्वभाव को भी त्रैकालिक होता है, ऐसा कहा है ।.... हाँ, कहा तो है लेकिन, 
जिस स्वभाव की बात यहाँ पर कह रहा हूँ, उस स्वभाव को त्रैकालिक नहीं 
कहा | उन्होंने कहा है- '“' अभूदपुव्वो हवदि '! 

ज्ञान को, सामान्य बनाने पर, उपयोग को सामान्य बनाने पर, यह 
स्वभाव त्रैकालिक रहेगा। चाहे निगोद अवस्था हो या सिद्धावस्था, या और भी 
शेष अवस्थाएं | परन्तु केवलज्ञान रूप जो स्वभाव है, वह त्रैकालिक नहीं होता। 
तत्कालिक हुआ करता है । यह बात अलग है कि उत्पन्न होने के उपरान्त, वह 
अनन्तकाल तक अक्षय रहेगा, तब भी पर्याय की अपेक्षा तो क्षणिक रहेगा। 
अर्थपर्याय तो और भी क्षणिक होती है | क्षणिक होना ही तो बता रहा है कि क्षय 
से उत्पन्न होता है- हो रहा है। हाँ! गुण जो हैं वे त्रैकालिक हैं। द्रव्य भी 
त्रैकालिक हुआ करता है। गुण की अपेक्षा से लक्षण होता है, पर्याय की अपेक्षा 
नहीं । केवलज्ञान को आत्मा का लक्षण माना जाए तो “'अव्याप्तिदोष'' आ 
जाएगा । इसलिए वह लक्षण नहीं स्वभाव है । उस स्वभाव की प्राप्ति कैसे होती 
है? जब साधना करेंगे तब। साधना कैसी करें महाराज? आचार्य कहते हैं- 
इसको (आत्मा को) अरस मान लें, अगन्ध मान लें, और अरूपी मान लें । जब 
अगन्ध है तो सूंघने के द्वारा हमें सुख नहीं आयेगा, जब अरस है तो चखने से 

पकड़ में नहीं आयेगा, अत: चखना छोड़ दें । देखने में तो रूपग्रहण होगा और 
आत्मा का स्वभाव अरूप है। अत: देखने का कोई मतलब नहीं, फिर उतार 
दीजिए चश्मा, आंख भी बन्द कर लीजिए, अब देखने की कोई आवश्यकता 
नहीं। इसलिए, जो कल भगवान्‌ बनने वाले हैं वह नासादृष्टि करेंगे। क्यों 
करेंगे? कल ही समझ में आयेगा, कि मेरा अस्तित्व होते हुए भी, वह मुझे तब 
तक नहीं मिलेगा जब तक सब ओर से दृष्टि नहीं हटेगी। आंख बन्द करूंगा, 
कान बन्द करूगा- कानों को बन्द करने का अर्थ, अब रेडियो की आवश्यकता 
नहीं | मतलब यही हुआ कि भीतर, अपने में उतरना है । भीतर की आवज को 
सुनो, जो आवाज शब्द नहीं, अशब्द हैं । अगन्ध है, सूंघने के द्वारा पकड़ में नहीं 
आयेगी । किससे पकड़ें? जिन-जिन साधनों के माध्यम से यह संसारी प्राणी 
पकड़ने की चेष्टा कर चुका है, कर रहा है और आगे करने वाला है, उन सभी 
को मिटाने का प्रयास ही साधना हो सकता है। 

तू अरूपी है, तो छोड़ दे रूप को और उसके पकड़ने के साधनों को। 
करण और आलोक प्रमाण की उत्पत्ति में कारण नहीं । जैसा कि ''परीक्षामुख '' 
में कहा है- 

“नार्थालोकौ कारणं '' 

अर्थ और आलोक के द्वारा ज्ञान की उत्पत्ति नहीं होती। इसी तरह 
इन्द्रियों के द्वारा भी ज्ञान की प्राप्ति नहीं होती । इनके द्वारा मात्र पुदूग लपदार्थ ही 
पकड़ में आते हैं, और कुछ भी नहीं । मतिज्ञान के द्वारा आप क्या पकड़ेंगे? 
पंचेन्द्रियों के विषय ही तो पकड़ेंगे । इसके अलावा मतितज्ञान का क्षेत्र-विषय, 
और है ही नहीं। मतितज्ञान के द्वारा पंचेन्द्रिय के विषयों का ग्रहण होता है, 
पंचेन्द्रिय के विषय सो आत्मा नहीं, मात्र जड़। फिर अपने आपको जानने के 
लिए- “मैं कौन हूँ!” जानने के लिए आचार्य कहते हैं- “वह नहीं, जो आज 
तक तुम समझते थे । यह नहीं, यह नहीं, नेति-नेति, एक ऐसी मान्यता नीति है। 
इतना ही नहीं, '“यह नहीं '' के साथ “इतना भी नहीं '' मानना होगा। फिर 
कितना? जितना पूछोगे, उतना नहीं । क्योंकि पूछना बाहरी दृष्टिकोण से हो 
रहा है और बात चल रही है अन्तरंग की । इसलिए “यह नहीं '' कहते ही 
समझने वाला अपने आप समझ लेता है कि, यह ठीक नहीं अतः दूसरी प्रक्रिया 

अपनानी होगी। 

आत्मा के लिए, दुनिया की किसी भी वस्तु की उपमा नहीं दी जा 
सकती । आत्मा अनिर्दिष्टसंस्थान रूप और अलिंगग्रहण है, और वस्तुएं इससे 
विपरीत | ऐसे विचित्र स्वरूप वाली आत्मा को हमें प्राप्त करना है । इसमें बहुत 
देर तो नहीं लगेगी, मात्र पांच इन्द्रियों के विषयों को गौण करना आवश्यक 
होगा। दुनिया को गौण मत करो, दुनिया को समाप्त करने का प्रयास मत 
करो, अपनी दृष्टि को, अपने भावों को, अपने दृष्टिकोण को पलटने 
का प्रयास करो। 

राजस्थान की बात है। एक सज्जन ने कहा- महाराज ! आपकी चर्या 
बहुत अच्छी है, बहुत प्रभावित भी हुआ हूँ आपसे । लेकिन एक बात है, यदि 
आप नाराज न हों तो। नाराज होने की क्‍या बात? आपको जहाँ सन्देह हो, 
बताओ? देखिए, बात ऐसी है नाराज नहीं होइये | हाँ-हाँ, कह रहा हूँ, नाराज 
होना ही क्‍यों? नाराज है तो महाराज नहीं, महाराज है तो नाराज नहीं। तो 
महाराज ऐसा है, आप एक लंगोटी लगा लो तो अच्छा होगा। हमने सोचा- 
इन्होंने कुछ सोचा तो है । सामाजिक प्राणी है, संभव है इनके लिए विकार नजर 
में आ रहा हो । मैंने कहा- अच्छा ठीक है । बात ऐसी है कि एक लंगोट तो आप 
खरीदकर ला देंगे लेकिन फिर दूसरी भी तो चाहिए। एक दिन एक पहनूंगा, 
एक दिन दूसरी । दूसरी आ भी जाए तो उसके धोने आदि का प्रबन्ध करना होगा 
तथा फटने पर सीने या नयी लाने की पुनः व्यवस्था करनी होगी । हाँ, जीवन 
बहुत लम्बा चौड़ा है, इससे आप जैसे लोग भी बहुत मिलेंगे । अतः सर्वप्रथम 
आपसे ही मेरा सुझाव है कि आपके जब कभी भी यह रूप देखने में आ जाए तो 
उस समय आप अपनी ही आंखों पर एक हरी पट्टी लगा लीजिए, उसको 
लगाना आंखों को भी लाभदायक भी होगा और रोशनी से शान्ति-छुटकारा भी 
मिलेगा। 

इतना कहते ही उनकी समझ में आ गया कि कमी कहां है। वस्तुतः 
विकार हमारी दृष्टि में है । विकार दुनिया में नहीं है, वस्तु में नहीं है। केवल 
दृष्टि में विकार को हटाना है, दृष्टि को मोड़ना है । दुनिया पर हर चीज थोपना 
नहीं चाहिए। ध्यान रखिये | सामने वाले के ऊपर जितना थोपा जाएगा, उतना 

ही वह अधिक विकसित- अधिक दिमाग वाला होता जाएगा। वह विचार 
करेगा कि यह क्‍यों थोपा जा रहा है? जैसा किसी के पीछे जितनी जासूसी 
लगाई जाती है वह उतना ही उससे ऊपर निकलने का प्रयास करता है क्योंकि 
उसके पास माइन्ड है, ज्ञान है। वह काम करता रहता है। रक्षा का प्रावधान 
करता रहता है । इसलिए सबसे बढ़िया यही है कि बाहर की ओर न देखें । 

मार्ग सरल है, स्वाश्रित है- पराश्रित नहीं है। आनन्दवाला है, 
कष्टदायक नहीं है । आंख मीच लो, 0-१5 मिनिट के उपरान्त, माथा का दर्द 
भी ठीक हो जाएगा | क्योंकि इन्द्रियों के माध्यम से जो मिल रहा है, हम उसकी 
खोज में नहीं हैं । हमारी खोज, उस रूप के लिए है जो सबसे अच्छा हो, उस 
गन्ध के लिए है जो तृप्ति दे, उस शब्द के लिए है जो बहुत ही प्रिय लगे- 
कर्णप्रिय हो। यह सब इन्द्रियों के माध्यम से “*ण भूदो ण भविस्सदि!। 
पंचेन्द्रिय के विषय मिलते रहते हैं और उनमें इष्ट-अनिष्ट कल्पना होती है। 
यह कल्पना आत्मा में- उपयोग में होती है वह भी मतित्ञान के द्वारा नहीं 
श्रुतज्ञान के द्वारा होती है मतिज्ञान के द्वारा इष्ट-अनिष्ट कल्पना, तीन काल में 
संभव नहीं है। मतिज्ञान एक प्रकार से निर्विकल्प-निराकार होता है। उसमें 
वस्तुएं दर्पणवत्‌ झलकती हैं । झलक जाने के उपरान्त यह किसकी है? यह 
विचारधारा बनना श्रुतज्ञान की देन है, मतिज्ञान की नहीं । श्रुतज्ञान के माध्यम से 
ही उसे चाहा जाता है, इससे वस्तु पर श्रुतज्ञान का आयाम होता जाता है। या यूं 
कहें, यह मेरे लिए बुरा है, यह मेरे लिए अच्छा है, इस प्रकार की तरंगें उठती 
रहती हैं । 

“'मतिज्ञानं यद्गृहयते तदालम्बय वस्त्वनन्तरं ज्ञान! 

अर्थात्‌ मतिज्ञान के द्वारा ग्रहण को गई वस्तु का अवलम्बन करके 
प्रकारान्तर से वस्तु का जानना श्रुतज्ञान है । श्रुतज्ञान बहुत जल्दी काम करता है, 
क्योंकि वह सुख का इच्छुक है । हमें मतिज्ञान को कन्ट्रोल करके श्रुतज्ञान को 
कन्ट्रोल करने का प्रयास करना चाहिए यही मोक्षमार्ग में ''पुरुषार्थ '' माना 
जाता है। 

सुख क्या है? दुःख का अभाव होना ही सुख है। जिस प्रकार से यह 
कहा गया, उसी प्रकार से आत्मा के विषय में भी जानना चाहिए। कारण कि 

नास्ति और अस्ति दोनों कथन एक साथ संभव नहीं हैं । यह वस्तुस्थिति है। 
जिस समय वस्तु उल्टी होती है उस समय सुलटी नहीं हो सकती । जिस समय 
सुलटी है उस समय उलटी नहीं । जिस समय आरोग्य रहता है उस समय रोग 
नहीं रहता, जिस समय रोग रहता है इस समय आरोग्य नहीं रहता । किन्तु जिस 
समय रोग आ जाता है उस समय आरोग्य का अनुभव भले ही ना हो, लेकिन 
आरोग्य का श्रद्धान तो रह सकता है अर्थात्‌ रोग का अनुभव करना मेरा स्वभाव 
नहीं है अत: इसे मिटा देना होगा। जब तक रोग रहेगा, तब तक स्वभाव का, 
निरोगता का अनुभव संभव नहीं । महाराज ! अनुभव रहित स्वभाव को कैसे 
माने? आचार्य कहते हैं- मानो! आगम के द्वारा कहे तत्त्व पर श्रद्धान रखो। 
छद्मस्थावस्था में स्वभाव का अनुभव तीन काल में भी संभव नहीं, केवलज्ञान 
के द्वारा वह साक्षात्‌ हो सकता है। आचार्य कहते हैं कि अर्थपर्याय विशिष्ट 
द्रव्य को धारणा का विषय बनाना अलग है और उसका संवेदन-साक्षात्कार 
करना अलग बात है । वह केवलज्ञान के द्वारा ही संभव है । 

“केवलज्ञानापेक्षया तु तत्‌ मानसिकप्रत्यक्षं परोक्षमेव किन्तु 

इन्द्रियज्ञानापेक्षया तत्कथंचित्प्रत्यक्षमपि ' 

आचार्य कहते हैं कि- केवलज्ञान की अपेक्षा से वह मानसिक- प्रत्यक्ष 
या छद्मस्थ ज्ञान परोक्ष ही है । मानसिक प्रत्यक्ष को '' प्रत्यक्ष '' की संज्ञा इन्द्रिय 
ज्ञान के अभाव को लेकर दी गई है | वह भी श्रद्धान के अनुरूप चलती है अत: 
पराश्रित है। स्वभाव को हमें प्राप्त करना है। अत: उसी का विश्वास- श्रद्धान 
आवश्यक है । कैसा है वह? 'अभूदपुव्वो हवदि सिद्धो '' ऐसा पंचास्तिकाय में 
कुन्दकुन्द स्वामी ने कहा है कि सिद्ध त्वरूप जो है वह अभूतपूर्व है । अभूतपूर्व 
का मतलब कया है? अभूतपूर्व का अर्थ बढ़िया- अपश्चिम है, अपूर्व वस्तु है। 
अर्थात्‌ ऐसी अवस्था कभी हुई नहीं थी। इसी तरह का अर्थ करणों में भी 
आपेक्षित होता है। जब गुणस्थान के क्रम बढ़ते जाते हैं उस समय विशुद्धि 
बढ़ती जाती है- भावों में वृद्धि होती है। उन करणों में एक अपूर्वकरण और 
एक अनिवृत्तिकरण भी है । जिनमें परिणामों की अपूर्बता होती है तुलना नहीं 
होती एक दूसरे से । इस प्रकार की व्यवस्था चलती रहती है उस समय । 

अर्थ यह हुआ कि स्वभावभूत वस्तुतत्त्त आज तक उपलब्ध नहीं हुआ 

हमें | उसका रूप, उसका स्वरूप प्रतीकारात्मक है | यह नहीं है, यह नहीं है- 
ऐसा प्रतिकार करते आइये-पलटते जाइये। और बिल्कुल मौन हो जाइये। 
जिसको पलट दिया उसके बारे में कुछ भी नहीं सोचिये | आपके पास वस्तुओं 
की संख्या बहुत कम है। लेकिन दिमाग में- सोचने में, उससे कई गुनी हो 
सकती है। दिमाग की यह कसरत तब अपने आप रुक जाएगी जब यह 
विश्वास हो जाएगा कि इसमें मेरा '“ बल '' नहीं है । 

कम्मे णोकम्मम्हि य अहमिदि अहक॑ च कम्मणोकम्मं। 

जा एसा खलु बुद्धी अप्पडिबुद्धो हवदि ताव॥ 

तब तक अप्रतिबुद्ध बल होता है जब तक कि कर्म में, नोकर्म में, मेरा- 
तेरा करता रहता है तब तक वह ज्ञानी नहीं, अज्ञानी माना जाता है । यह मैं हूँ, 
यह मैं हूँ- ऐसा चौबीसों घण्टे इन्द्रियों के व्यापार के माध्यम से सचित्त- 
अचित्त-मिश्र पदार्थों से जो कि भिन्न हैं, सम्बन्ध जोड़कर चलना और उसके 
साथ जो पोषक द्रव्य हैं उनके संयोग से हर्ष और वियोग से विषाद का अनुभव 
करना, अज्ञानी का काम है इसी के माध्यम से संसार की यात्रा बहुत लम्बी- 
चौड़ी होती जाती है | जैसे- अमेरिका में आपकी एक शाखा चलती हो। अब 
यदि अमेरिका पर बंबारडिंग होने लगे तो, आपके हृदय में भी वह शुरू हो 
जाएगी। तत्सम्बन्धी सुख-दुःख होने लगता है। आप से पूछते हैं कि भेया! 
आपका देश तो भारत है अमेरिका नहीं | वह तो विदेश है। बात तो ठीक है, 
लेकिन हमारा व्यापार सम्बन्ध तो अमेरिका से भी है। इसी प्रकार हमारा 
व्यापार भी वहाँ चलता है जहाँ इन्द्रियां हैं । उन्हीं से हित-अहित, सुख-दु:ख, 
हर्ष-विषाद का अनुभव करते हैं। 

पण्डित जी ने अभी सात प्रकार की “'टेबलेट'' के विषय में बताया। 
लेकिन मैं तो यह सोच रहा था कि संसार में सात प्रकार के भय होते हैं और 
सभी प्राणी उन भयों से घिरे हुए हैं । इसीलिए उन्होंने सात प्रकार की गोलियाँ 
निकाली होंगी । परन्तु सम्यग्दृष्टि सात प्रकार के भयों से रहित होता है इसलिए 
निःशंक हुआ करता है। जैसा कि '“समयसार ”” में आचार्य कुन्दकुन्ददेव ने 
कहा है- 

सम्मादिट्ठिजीवा णिस्संका होंति णिव्भया तेण। 
सत्तभयविप्पमुक्का जम्हा तम्हा दु णिस्संका॥ 

सातो भयों से मुक्त हो गये तो फिर गोली की कोई आवश्यकता नहीं 
रहेगी, और न कोई शस्त्रों की । क्योंकि उसके द्वारा न आत्मा मरता है, न मरा है 
और न मरेगा। महाराज! फिर जन्म किसका हो रहा है आज? इसी को तो 
समझना है । पांच दिन रखे हैं जिनमें एक दिन जन्म के लिए भी है। 

बहुत दिनों की प्रतीक्षा के उपरान्त एक के घर में सन्तान की प्राप्ति हुई । 
जिस समय जन्म हुआ, उसी समय उधर ज्योतिर्विद्‌ को बुलाकर कह दिया- 
भेय्या! इसकी कुण्डली बनाकर लाना और इधर साज-सज्जा के लिए कहा 
और मिठाई भी बंटने लगी। सब कुछ हो गया। लेकिन दूसरी घड़ी में ही 
ज्योतिषी कुण्डली बनाकर ले आया । कहता है- संतान की प्राप्ति बहुत प्रतीक्षा 
के बाद हुई, लेकिन ! लेकिन क्‍यों कह रहे हो? महान्‌ पुण्य के उदय से हुई, 
फिर लेकिन क्‍यों ?.... हाँ-हाँ पुण्य के उदय से हुई थी और लम्बी प्रतीक्षा के 
बाद हुई, बिल्कुल ठीक है । लेकिन... । लेकिन क्यों लगा रहे हैं?..... बात ऐसी 
है कि पाप और पुण्य दोनों का जोड़ा है । इसीलिए ''हुई थी'! ““पासटेन्स '! 
है। अब वर्तमान में वह नहीं है, वह मर जाएगी | इतने में ही वहाँ से खबर आ 
गई कि मृत्यु हो गई । सुनते ही विचार में पड़ गया । बहुत दिनों के उपरान्त एक 
'फल मिला था, वह भी किसी से नहीं देखा गया। उसके ऊपर भी पाला पड़ 
गया। सुना है कि एक महाराज आए हैं जो बहुत पहुँचे हुए हैं । कहाँ पहुंचे हैं? 
पता नहीं, लेकिन उनकी दृष्टि में तो बहुत कुछ हैं, होंगे। वह भागता-भागता 
गया, उस पुत्र को लेकर। कहा- जिस प्रकार इसको दिया, उसी प्रकार 
“दिया” (दीपक) के रूप में रखो तो ठीक । नहीं तो क्या होगा? नहीं-नहीं, 
आप ऐसा नहीं कहिए। आप करुणावान्‌ हैं, दयावान्‌ हैं, मेरे ऊपर कृपादृष्टि 
रखिये और इसे किसी भी प्रकार से बचा दीजिए, क्योंकि आपके माध्यम से 
बच सकता है- ऐसा सुना है । महाराज बोले मेरी बात मानोगे? हाँ-हाँ, नियम 
से मानूंगा। जरूर मानूंगा । उसने सोचा अपने को क्या? यदि काम कराना है तो 
बात मानना ही पड़ेगी। महाराज बोले- अच्छा ! तो तू कुछ सरसों के दाने ले 
आ, तेरा बेटा उठ जाएगा। इतना सुनना था कि वह तत्परता से भागने लगा। 

तभी महाराज ने कहा- इधर आओ, इधर आओ, तुम्हें सरसों के दाने तो लाना 
है लेकिन साथ में यह भी पूंछ लेना कि उसके घर में कभी किसी की मौत तो 
नहीं हुई ? जिसके यहाँ मौत हुई हो, उसके यहाँ के मत लाना, क्योंकि वह 
सरसों दवाई का काम नहीं करते ।..... ठीक है, ठीक है- कहकर वह चला 
गया ।एक जगह जाकर कहता है- भैया ! मुझे कुछ सरसों के दाने दे दो, जिससे 
हमारा पुत्र पुन: उठ (जी) जाये । अच्छी बात है, ले लो, ये लो सरसों के दाने, 
उसने दे दिए और देते ही वह भागने लगा कि याद आया और पूंछा- अरे | यह 
तो बताओ आपके यहाँ कोई मरा तो नहीं? अभी तो नहीं पर एक साल पहले 
हमारे काकाजी मरे थे ।..... अच्छा, तब तो ये सरसों नहीं चलेंगे । दूसरे के यहाँ 
गया, वहां पर भी सरसों मांगे और पूछा- सरसों मिल गये और उन्होंने कहा- 
इन दिनों तो कोई नहीं मरा पर कुछ दिनों पहले हमारे दद्दा (दादा) जी मरे थे। 
इस प्रकार सुनते ही उसने सरसों लौटा दी। ऐसा करते-करते वह प्रत्येक घर 
गया। लकिन एक भी घर ऐसा नहीं मिला जिसमें किसी न किसी का मरण न 
हुआ हो । जो जन्मे थे, वही तो मरे होंगे । इस प्रकार मरण की परम्परा चल रही 
है । एक और घर में गया और देखा कि- एक जवान मरा पड़ा है, अभी ही मरा 
होगा, क्योंकि उसका शव अभी तक उठाया नहीं गया। उसके घर के लोग, 
अभी भी हाथ-पैर पटक रहे हैं, रो रहे हैं, चिल्ला रहे हैं । दृश्य देखकर मौन हो 
गया। भागते- भागते थक चुका था, अतः वहीं खड़े-खड़े कुछ सोचने लगा- 
किसी का घर ऐसा नहीं मिला जहाँ मरण न हुआ हो । सबके यहाँ कोई न कोई 
मरण को प्राप्त हुआ है। अर्थात्‌ जिसने भी जन्म लिया है वह अवश्य मरेगा। 
इससे बचाना किसी के वश की बात नहीं है... इत्यादि | उसे औषध मिल गया, 
मंत्र मिल गया, सोचा- महाराज वास्तव में पहुँचे हुए हैं ।..... भागता-भागता 
उनकी शरण में गया और कहने लगा- महाराज ! गलती हो गई ? भैय्या !। लाओ 
सरसों के दाने, मैं अभी उठाये देता हूँ तुम्हारे पुत्र को |... नहीं, महाराज! अब 
वह नहीं उठ सकता, मुझे बोध हो गया। 

यह जीवन की लीला है बन्ध्रओ ! मालूम है आपको? व्याकरण में एक 
“'ज्या'' धातु आती है । उसका अर्थ '“वयोहानौ '' होता है। प्रातःकाल कहा था 
कि मरण की क्या परिभाषा है, मरण क्या है? '' आयुक्खयेण मरणं'' और 

जीवन की परिभाषा क्या, जीवन क्या? उम्र की समाप्ति होना या उम्र की हानि 
होती चली जाना जीवन है । मतलब यह हुआ कि मरण और जीवन में कोई 
अन्तर नहीं है मात्र इसके कि मरण में पूर्णत: अभाव हो जाता है और जीवन में 
क्रमशः प्रत्येक समय हानि होती चली जाती है । हानि किसकी और क्‍यों? वय 
की हानि, वय का अर्थ उम्र या आयुकर्म | अर्थात्‌ आयुकर्म की हानि का नाम 
जीवन है और उसके पूर्णत: अभाव का- क्षय का नाम मरण। 

हमारे जीवन में मृत्यु के अलावा और किसी का कुछ भी संवेदन नहीं हो 
रहा है। भगवती आराधना में एक गाथा आयी है, वह मूलाचार, समयसार 
आदि ग्रन्थों में भी आयी है, जिसमें आवीचिमरण का वर्णन किया है। 
आवीचिमरण का अर्थ यह है कि पल-पल प्रतिपल पलटन चल रहा है । कोई 
भी व्यक्ति ज्यों का त्यों बना नहीं रह सकता। कोई अमर नहीं । महाराज देवों 
को तो अमर कहते हैं? वहाँ अमर का मतलब है बहुत दिन के बाद मरना। 
इसलिए अमर हैं। हम लोगों के सामने उनका मरण नहीं होता, इसलिए भी 
अमर हैं। किन्तु उन लोगों की दृष्टि में हम मरते रहते हैं अतः मर्त्य माने जाते 
हैँ । रोज का मरना मरते हैं हम लोग । रोज मर रहे हैं? हाँ प्रति पल मरण प्रारम्भ 
है, इसी का नाम आवीचिमरण है | मरण की ओर देखो तो मरण, और जीवन 
की ओर देखो तो मरण। 

अंग्रेजी में एक बहुत अच्छी बात कही जाती है । वह यह है कि- एक 
दिन का पुराना हो या सौ सालों का, उसे पुराना ही कहते हैं। जैसे- '“हाउ 
ओल्ड आर यू!” । हम ओल्ड का अर्थ पुराना तो लेते हैं परन्तु बहुत साल पुराना 
लेते हैं। लेकिन नहीं, पुरा का अर्थ मतलब एक सेकेण्ड बीतने पर भी पुरा है। 
अब देखिये पुरा क्या है और अपर क्या है ? एक-एक समय को लेकर 
चलिये, चलते-चलते एक ऐसे बिन्दु पप आकर के टिक जायेंगे आप, 
जहाँ पर जीवन और मरण, पुरा और अपर एक समय में घटित हो रहे हैं। 

मैं पूछता हूँ- सोमवार और रविवार के बीच में कितना अन्तर है? आप 
कहेंगे- महाराज ! एक दिन का अन्तर है। लेकिन मैं कहता हूँ कि सोचकर 
बताइये? इसमें सोचने की क्या बात महाराज ! स्पष्ट है कि एक दिन का अंतर 
है। अरे | सोचिये तो सही मैं कह रहा हूँ इसलिए सोचिये तो । फिर भी कहते हैं 

कि आप एक दिन का ही अंतर है। तो कितना अन्तर है महाराज! आप ही 
बताइये? लीजिये, सोमवार कब प्रारम्भ होता है और रविवार कब? रविवार 
कब समाप्त होता है और सोमवार कब? इस तथ्य को देखिये, तो पता चल 
जाएगा। आप घड़ी को लेकर के रविवार के दिन बैठ जाइये, क्रमश: एक-एक 
मिनिट, एक-एक घण्टा बीत रहा है। अब रात आ गयी। रात में भी एक-एक 
मिनिट, एक-एक घण्टा बीत रहा है। घण्टों पर घण्टे निकलते चले गये तब 
कहीं रात्रि के ] बजे । अब सवा ग्यारह, साढ़े ग्यारह, और अभी बारह बजने 
को कुछ मिनिट-कुछ सेकेण्ड ही शेष हैं तब भी रविवार है। आप देख रहे हैं, 
सुई घूम रही है। अब मात्र एक मिनिट रह गया, फिर रविवार है । रविवार अभी 
नहीं छूट रहा है । अब सेकेण्ड के काँटों की ओर आपकी दृष्टि केन्द्रित है । एक 
सेकेण्ड शेष है तब तक रविवार ही देखते रहे और देखते-देखते सोमवार आ 
गया। पता भी नहीं चला । देखा आपने कि कितने सेकेण्ड का अन्तर है रविवार 
और सोमवार में? यदि आप उस सेकेण्ड के भी आधुनिक आविष्कारों के 
माध्यम से 40 लाख टुकड़े कर दें तो और स्पष्ट हो जाएगा। लेकिन सिद्धान्त 
कहता है वर्तमान सेकेण्ड में असंख्यात समय हुआ करते हैं । इस असंख्यात 
समयों में यदि एक समय भी बाकी रहेगा तो उस समय भी रविवार ही रहेगा। 
इस अन्तर को अन्दर की घड़ी से ही देखा जा सकता है अर्थात्‌ एक समय ही 
रविवार और सोमवार को विभाजित करता है । 

इसी तरह जीवन और मरण का अन्तर है। आपकी दृष्टि में थोड़ा भी 
अन्तर आया कि देव-गुरु-शास्त्र के बारे में भी अन्तर आ गया | सम्यग्दर्शन में 
भी अन्तर आ गया। इसको पकड़ने के लिए हमारे पास कोई घड़ी नहीं है पर 
आगम ही एक मात्र प्रमाण है । 

हे भगवन्‌! कैसा हूँ? मेरे गुणधर्म कैसे हैं? भगवान कहते हैं कि मेरे पास 
कोई शब्द नहीं, जिनके द्वारा स्वरूप का बोध करा सकूं। कुछ तो बताइये, 
आपके उपदेश के बिना कैसे दिशा मिलेगी? तो वे कहते हैं कि- '“यह दशा 
तेरी नहीं है'' इतना तो मैं कह सकता हूँ परन्तु “तेरी दशा कैसी है'' इसे ना मैं 
दिखा सकता हूँ और ना ही आपकी आंखों से उसे देखने की योग्यता है। नई 
आंखें आ नहीं सकती | सबको अपने-अपने चश्मे का रंग बदलना होगा, भीतर 

का अभिप्राय- दृष्टिकोण बदलना होगा। इतना सूक्ष्म तत्त्व है कि विभाजन 
करना संभव ही नहीं । जैसे समय में भेद नहीं रविवार और सोमवार के बीच में 
इतनी मेहनत के बाद भी अन्तर विभाजन करना संभव नहीं। पूरे के पूरे 
आविष्कार समाप्त हो गये, फिर भी कब रविवार समाप्त हुआ और कब 
सोमवार आ गया, यह बता नहीं सके | संभव है वह सन्धि आपकी घड़ी में 
स्पष्ट ना हो, लेकिन आचार्य कहते हैं कि- केवलज्ञान के द्वारा हम इसे साफ- 
साफ देख सकते हैं और श्रुतज्ञान के द्वारा इसे सहज ही प्रमाण मान सकते हैं । 

देव-गुरु-शास्त्र के ऊपर श्रद्धान करिये, ऐसा मजबूत श्रद्धान करिये, 
जिसमें थोड़ी भी कमी न रहे । ऐसा श्रद्धान ही कार्यकारी होगा। सिद्धान्त के 
अनुरूप श्रद्धान बनाओ। तत्त्वको उलट-पलट कर श्रद्धान नहीं करना 
है। हमें अपने भावों को सिद्धान्त/तत्त्व के अनुसार पलटकर लाना है। 
जैसे रेडियो में सुई के अनुसार स्टेशन नहीं लगती बल्कि स्टेशन के 
नम्बर के अनुसार सुई को घुमाने पर ही विविधभारती आदि स्टेशन 
लगती है। एक बाल मात्र का भी अन्तर हो गया- सुई इधर की उधर हो गयी 
तो सीलोन लग जाएगी । अब संगीत का मजा नहीं आयेगा | यही स्थिति भीतरी 
ज्ञान-तत्त्वज्ञान की भी है। कभी-कभी हवा (परिणामों के तीव्र वेग) के द्वारा 
यहाँ की सुई इधर से उधर की ओर खिसक जाती है तो डबल स्टेशन चालू हो 
जाते हैं। किसको सुनोगे, किसको कैसे समझोगे? तत्त्व बहुत सूक्ष्म है। वस्तु 
का परिणमन बहुत सूक्ष्म है, उसे पकड़ नहीं सकते । 

जन्म-जरा-मृत्यु, ये सभी आत्मा की बाहरी दशायें हैं । अनन्तकाल से 
यह संसारी प्राणी आयुकर्म के पीछे लगा हुआ है। अन्य कर्म तो उलट- 
पलटकर अभाव को प्राप्त हो जाते हैं, परन्तु आयुकर्म का उदय एक सेकेण्ड के 
सहस्रांश के लिए भी अभाव को प्राप्त नहीं हुआ। यदि एक बार अभाव को 
प्राप्त हो जाए तो मुक्त हो जाये, दुबारा होने का फिर सवाल ही नहीं । आयुकर्म 
प्राण है जो चौदहवें गुणस्थान तक माना जाता है । वह जब तक रहता है तब तक 
जीव संसारी माना जाता है, मुक्त नहीं माना जा सकता । 

जन्म क्या है, मृत्यु क्या है ? इसको समझने का प्रयास करिये । ये दोनों ही 
ऊपरी घटनाएं हैं। आने-जाने की बात नयी नहीं है, बहुत पुरानी है । संसार में 

कोई भी नया प्रकरण नहीं है, अनेकों बार उलटन-पलटन हो गया। क्षेत्र, 
स्पर्शन के भंग लगाने पर तीन लोक में सर्वत्र उलटन-पलटन चल रहा है। 
अनन्तकाल से कस्सम-कस चल रहा है। जिस प्रकार चूने में पानी डालने से 
रासायनिक प्रक्रिया होती है । उसी प्रकार जीव और पुद्गल, इन दोनों का नृत्य 
हो रहा है। इसे आंख बन्द कर देखिये, बहुत अच्छा लगेगा। परन्तु आंख 
खोलकर देखने से मोह पैदा होगा, राग पैदा होगा। जो व्यक्ति इस शरीर को, 
पर्याय को लेकर अपनी उत्पत्ति मान लेता है तो उसे आचार्य कुन्दकुन्ददेव 
सम्बोधित करते हैं कि- तू पर्याय बुद्धिवाला बनता जा रहा है, परिवर्तन- 
'परिणमन तो आत्मा में निरन्तर हो रहा है। क्षेत्र में भी हो रहा है। इस क्षेत्र में 
लाया गया। वहां अपना डेरा जमाया। नोकर्म के माध्यम से इसे जन्म मिला। 
इसमें मात्र पर्याय का परिवर्तन है, वह भी कर्मकृत पर्याय का परिवर्तन। 
उपयोग का नहीं। आत्मा का जो लक्षण पहले था वह अब भी है आगे भी 
रहेगा। 

जो व्यक्ति इस प्रकार के जन्म से, जन्म-जयन्ती से हर्ष का- उल्लास का 
अनुभव करता है उसे जन्म से बहुत प्रेम है । जबकि भगवान ने कहा है कि जन्म 
से प्रेम नहीं करिये। यह दोष है, महादोष है, इससे मुक्त हुए बिना भगवत्‌ पद 
की उपलब्धि नहीं होगी । यदि आप जन्म को अच्छा मानते हैं, चाहते हैं तो जन्म 
जयन्ती मनाइये | यदि ऐसा कहते हैं कि भगवान की क्‍यों मनाई जाती है? तो 
ध्यान रखिये उनकी जन्म जयंती इसलिए मनाई जाती है कि वह तीर्थंकर होने 
वाले हैं | असंख्यात जीवों के कल्याण का दायित्व इनके पास है, इसकी साक्षी 
के लिये- इसे स्पष्ट करने के लिए इन्द्र जो कि सम्यग्दृष्टि होता है, आता है 
और जन्मोत्सव मनाता है। आज पंचमकाल में जो जन्म लेता है वह 
मिथ्यादर्शन के साथ जन्म लेता है, इससे जन्मोत्सव मनाना यानि मिथ्यादर्शन 
का समर्थन करना है, पर्यायबुद्धि का समर्थन है। इसलिए ऐसा न करें। 
सम्यग्दृष्टि तो भरत और ऐरावत क्षेत्र में पंचमकाल में आते ही नहीं | वे वहाँ 
जाते हैं जहाँ से मोक्षमार्ग का- निर्वाण का मार्ग खुला है । पुण्यात्माओं का जन्म 
यहां नहीं होता, यहां जन्म लेने वाले मिथ्यादर्शन-मिथ्याज्ञान-मि थ्याचारित्र के 

मिथ्याचारित्र की ही जयन्ती है इससे सम्यग्दर्शन की कोई बात नहीं। 
सम्यग्दर्शन के लिए कम से कम आठ वर्ष लगते हैं । इससे पूर्व सम्यग्दर्शन होने 
की कोई गुंजाइश भी नहीं होती। और इस समय मिथ्याचारित्र ही होता है। 
जबकि जैनागम में सम्यक्चारित्र को ही पूज्य कहा गया है इसके अभाव में तीन 
काल में भी पूजता नहीं आ सकती। ध्यान रखिये बन्धुओ ! मिथ्यादृष्टि की 
जयन्ती मनाना, मिथ्यादर्शन एवं मिथ्याचारित्र का पूजत्व स्वीकार करना है, जो 
कि संसार परिभ्रमण का ही कारण है । यदि हमें संसार से मुक्त होना है तो कुछ 
प्रयास करना होगा, और वह प्रयास आजकल की जन्म-जयन्तियों के मनाने से 
सफल नहीं होगा। बल्कि उनकी दीक्षा तिथि अथवा संयमग्रहण दिवस जैसे 
महान्‌ कार्य के स्मरण से ही हमारी गति, उस ओर होगी जिस ओर हमारा 
लक्ष्य है। 

सभी प्राणी लक्ष्य को पाना चाहते हैं, अतः उन्हें यह ध्यान रखना होगा, 
यह प्रयास करना होगा कि वे मिथ्यादर्शन, मिथ्याज्ञान एवं मिथ्याचारित्र का 
पालन एवं समर्थन न कर सम्यग्दर्शन, सम्यग्ज्ञान एवं सम्यक्चारित्र की ओर 
बढ़ें, जो कि आत्मा का धर्म है एवं शाश्वत सुख (मोक्षसुख ) को देने वाला है। 

“महावीर भगवान की जय! 
(केसली 8-3-86 जन्मोत्सव दिवस संन्ध्या) 

| पंचम देशना । 


हैं नमः सिद्धेभ्य:। मैं नमः सिद्धेभ्य:। मैं नमः सिद्धेभ्य:। 

धम्मो मंगलमुक्किट्ठं अहिंसा संजमो तवो । 

देवा वि तस्स पणमंति जस्स सया मणो॥ ( वीरभक्ति ) 

उस धर्म को बारम्बार नमस्कार हो जिस धर्म को शरण को पाकर के 
संसारी प्राणी पूज्य बन जाता है । आराध्य बन जाता है | अक्षय/अनन्तसुख का 
भंडार बन जाता है। 

अभी आपके सामने दीक्षा की क्रिया-विधि सम्पन्न हुई, यह मात्र आप 
लोगों को उस अतीत के दृश्य की ओर आकृष्ट करने की एक योजना है, कि 
किस प्रकार वैभव और सम्पनन्‍नता को प्राप्त करते हुए भी भवन से वन की ओर 
विहार हुआ | संसार महावन में भटकने वाले भव्य जीवो | थोड़ा सोचो, विचार 
करो, कि आत्मा का स्वरूप क्‍या है ? अभी तक वैभव से अलंकृत वह श्रंगार- 
हार, जो कुछ भी था, उस सबको उतार दिया । कारण, आज तक जो लाद रखा 
था उसको जब तक उतारेंगे नहीं, तब तक तरने का कोई सवाल नहीं होता। 
आप लदने में ही सुख-शान्ति का अनुभव कर रहे हैं और मुमुक्षु उसको उतारने 


85 


(प्रवचन प्रमेय ) 


में, सुख का, शान्ति का अनुभव कर रहे हैं, यह भीतरी बात है । देखने के लिए 
क्रिया ऐसी लगती है कि जैसे आप लोग कमीज उतार देते हैं और पहन लेते हैं 
लेकिन वहाँ पहनने का कोई सवाल नहीं। अब दिगम्बर दशा आ गई । अभी 
तक एक प्रकार से वे श्वेताम्बर थे, अब वो दिगम्बर बन गये और आप दिगम्बर 
के उपासक हैं इसलिए आप दिगम्बर हैं, वस्तुतः आप दिगम्बर नहीं हैं। आप 
इसलिए सब वस्त्र पहनते हुए भी दिगम्बर माने जाते हैं। इस (नग्न 
दिगम्बरत्व रूप)मत को जो नहीं मानते वो तो हमेशा वस्त्र में ही डूबे रहते हैं । 
आपके मन में एक धारणा बनना चाहिए कि मेरी भी यह दशा इस 
जीवन में कब हो ! वह घड़ी, वह समय, वह अवसर कब प्राप्त हो मुझे। हे 
भगवान ! मेरे जैसे आप भी थे, लेकिन हमारे बीच में से आप निकल चुके। 
कल तक मैं कहता रहा- भैय्या ! आदिकुमार-ऋषभकुमार आपके घर में हैं जो 
कुछ भी करना हो कर लो, सब कुछ आपके हाथ की बात है, लेकिन ज्यों ही 
वन की ओर आ जायेंगे, नियम से आप मेरे पास आ जाएंगे, कि महाराज ! अब 
आगे क्या करना है? ये मान नहीं रहे हैं। घर में रहना नहीं चाहते, अब कहाँ 
जाएंगे पता नहीं । बस अब तो उन्हें पता है और आपको? सुनो | आप लोग तो 
लापता हो जाएंगे, अब आपका कोई भी पता नहीं रहेगा । इसलिए उस दिगम्बर 
की शरण में चले जाइये, वहां सबको शरण मिल जायेगी । 
अन्यथा शरणं नास्ति त्वमेव शरणं मम। 
तस्मात्कारुण्यभावेन रक्ष-रक्ष जिनेश्वर: ॥ 
रक्ष-रक्ष यतीशवरः ॥ 
हे यते ! हे यतियों में भी अग्रनायक ! हमारे लिए शरण दो। भगवान को 
वैराग्य हुआ, उनके साथ चार हजार और दीक्षित हो जाते हैं । यहाँ पर तो उनके 
माता-पिताओं को भी वैराग्य हो रहा है | तीर्थंकर अकेले लाड़ले पुत्र होते हैं । 
घर में यदि 2 पुत्र हो जाएं तो, या तो छोटे के ऊपर ज्यादा प्रेम होगा या बड़े पर। 
और आप लोग तो समझते ही हैं कि जो कमाता है उसके ऊपर ज्यादा प्रेम 
बरसता है, जो नहीं कमाता उसके ऊपर करेंगे ही नहीं । इनका इतना तेज पुण्य 

होता है कि लाड़-प्यार जो कुछ भी मिलता है माता-पिताओं का वह एक के 
लिए ही मिलता है इसीलिए वे विषयों में भूल जाते हैं और बाद में विषय से 
विरक्ति का संकल्प लेते हैं । यहाँ पर भी माता-पिता बनने का सौभाग्य भी 
बहुत मायने रखता है। तीर्थंकर के माता-पिता, यह संसारी प्राणी आज तक 
नहीं बना, बन जाने पर नियम से एक-आध भव से मुक्ति मिलती है । इन लोगों 
(उपस्थित माता-पिताओं ) की भावना हुई है कि इस पुनीत अवसर पर वे 
आजीवन ब्रह्मचर्य ब्रत अंगीकार करें और अपने कल्याण का मार्ग प्रशस्त करें । 
इस माध्यम से हम भी भगवान से प्रार्थना करते हैं, जिस प्रकार प्रभु का 
कल्याण हो गया/ हो रहा है, इनका भी हो । 

उधर भगवान के साथ चार हजार राजा भी दीक्षित हुए लेकिन उन्होंने 
दीक्षा नहीं दी किसी को। दीक्षा किसलिए नहीं दी? इसलिए नहीं दी कि, वे 
किसी को आदेश नहीं देंगे। दीक्षा लेने के उपरान्त वे गहरे उतरेंगे, किसी से 
कुछ नहीं कहेंगे । भीतर- भीतर- आत्मतत्त्व में डुबकी लगाते-लगाते जब एक 
हजार वर्ष व्यतीत हो जायेंगे, तक कैवल्य की उपलब्धि होगी । इन एक हजार 
वर्षों तक मौन रहेंगे। आहार के लिए आएंगे, सब कुछ क्रियायें होंगी लेकिन 
कुछ उपदेश नहीं देंगे।न आशीर्वाद देंगे, न कोई आदेश । मौन रहना ही इन्हें 
पसन्द होगा। इसके बाद बनेंगे ऋषभनाथ भगवान | दिखाने के लिए कल ही 
कैवल्य हो जाएगा, कारण एक हजार साल तक तो आप वैसे भी प्रतीक्षा नहीं 
कर सकोगे। अत: मतलब ये है, कि इस प्रकार की साधना में उतरेंगे कि वह 
आत्मा का रूप बन जाएंगे । यही सत्य मार्ग है। 

इस समय ज्यादा कहना आपको अच्छा नहीं लग रहा होगा क्योंकि आप 
आकुलित हैं, भगवान आपके घर से चले गये हैं | भगवान नहीं थे वे, कुमार थे, 
और आपके अण्डर में नहीं रह पाये । ये ध्यान रखना माता-पिताओं का कर्त्तव्य 
होता है अपनी संतान की रक्षा करें । यदि वह घर में रहना चाहे, तो उसके लिए 
सब कुछ व्यवस्था करें। घर में नहीं रहता तो यह देख लेना चाहिए कि कहाँ 
जाना चाहता है। कहीं विदेश तो नहीं जाता। यदि विदेश आदि जाने लगे तो, 

नहीं, यह हमारी परम्परा नहीं है, यहीं पर रहो, यह काम करो, ऐसा समझाना 
चाहिए। और यदि आत्मा के कल्याण के लिए बन की ओर जाना चाहता है तो 
आपके वश की बात नहीं है । यही हुआ आपके वश की बात नहीं रही और 
ऋषभकुमार निकल चुके घर से । 

धन्य है यह घड़ी, यह अवसर, युग के आदि में यह कार्य हुआ था। और 
आज हमने उस दृश्य को देखा, जाना | किसके माध्यम से जाना यह सब कुछ? 
अपने आप जान लिया क्या? अपने आप आ गई क्या यह क्रिया? नहीं |! इसके 
पीछे कितना रहस्य छुपा हुआ है । बड़े-बड़े महान सन्तों ने इस क्रिया को अपने 
जीवन में उतारा और किसी ने इस क्रिया को अपनी लेखनी के माध्यम से लिख 
दिया।यही एक मार्ग है जो मोक्ष तक जाता है और कोई नहीं । 

विश्व में, सारे के सारे मार्ग को बताने वाले साहित्य हैं। लेकिन 
यहाँ पर साहित्य के साथ-साथ साहित्य के अनुरूप आदित्य भी हैं। आज 
तक हमारी यह परम्परा अक्षुण्य है। यह हम लोगों के महान पुण्य और 
सौभाग्य का विषय है। आज भी ऐसा साहित्य मिलता है, जिससे हम 
अध्यात्म-दशा को प्राप्त कर सकते हैं । कई बार पूछा जाता है कि कैसे प्राप्त 
कर सकते हैं हमें भी बता दो? तो यहाँ पर वही क्रियाएं हो रही हैं जिन्हें देखकर 
मालूम होता है कि ऐसे प्राप्त की जाती है वह अवस्था । इतना ही नहीं, आज 
कुन्दकुन्दाचार्य की परम्परा के अनुरूप चलने वाले। लिंग को धारण करने 
वाले भी मिलते हैं । तीन लिंग बताये गये हैं- एक मुनि का, (ऐलक, क्षुल्लक 
रूप) एक श्रावक का, और एक आर्यिका का या (क्षुल्लिका रूप) श्राविका 
का। आचार्य कुन्दकुन्दस्वामी ने दर्शनपाहुड में कहा है कि जैनियों के चौथा 
लिंग नहीं है- '*चउत्थ पुण लिंगदंसणं णत्थि' '। 

आज हमारा कितना सौभाग्य है कि कुन्दकुन्ददेव ने, समन्तभद्र स्वामी 
ने, पूज्यपादस्वामी आदि अनेक आचार्यों ने इस वेश को धारण किया, कितने 
बड़े साहस का काम किया। सांसारिक वेश को उतार देना भी बहुत सौभाग्य 
की बात है | अनेक सन्त हुए और बीच में ऐसा भी काल आया, जिसमें सन्‍्तों 

के दर्शन दुर्लभ हो गये थे । जैसे मैंने कल कहा था दौलतराम जी, टोडरमल जी, 
बनारसीदास जी, ये सब तरसते रहे | जिन लिंग को देखना चाहते थे लेकिन 
केवल शास्त्रों को देखकर के रह जाना पड़ा उन्हें । यहाँ तक भी कहने में आता 
है कि टोडरमल जी के जमाने में धवला, जयधवला, महाबन्ध का दर्शन तक 
नहीं हो सका। पढ़ना चाहते थे वे । उन्होंने लिखा है कि मैंने गोम्मटसार को पढ़ा 
उसकी टीका के माध्यम से, उसमें भी उन्होंने लिखा केशववर्णी की टीका नहीं 
होती तो हम गोम्मटसार का रहस्य नहीं समझ सकते थे । ऐसे-ऐसे साधकों ने 
इस जिनवाणी की सेवा करते हुए केवल सेवा ही नहीं किन्तु इस वेश को भी 
धारण कर अपने को धन्य किया | कल पण्डितजी भी कह रहे थे कि हमने भी 
अपने जीवन में जिनवाणी की सेवा करने का इतना अवसर प्राप्त किया । किन्तु 
मैं समझता हूँ कि आज दीक्षा-कल्याण का दिन है, पण्डितजी ! जिनवाणी 
की सेवा तो जिन लिंग धारण करके ही करना सर्वोत्तम है। यदि आप जैसे 
विद्वान्‌ जिन लिंग धारण कर इस तरह सेवा करें तो सही सेवा होगी जिनवाणी 
की | धर्म की प्रभावना भी होगी । 

बात ऐसी है जिनलिंग की महिमा कहाँ तक गायी जाये, जहाँ तक गायें, 
जितनी गावें उतनी ही आनन्द की लहर भीतर-भीतर आती जाती है। एक 
उदाहरण देता हूँ- 

एक सन्त के पास परिवार सहित एक सेठ जी आते हैं । दर्शन करते हैं । 
पूजन करते हैं । जो कुछ भी करना है कर लिया । इसके उपरान्त प्रार्थना करते हैं 
कि हे भगवन्‌ ! संसार का स्वरूप बताने की कोई आवश्यकता नहीं है । कारण, 
हमें समझ में आ गया है, लेकिन अब मुझे मुक्ति का स्वरूप बताओ? लोग 
मुझसे भी पूछते हैं कि महाराज ! आपको वैराग्य कैसे हुआ, मेरी समझ में नहीं 
आता, चारों ओर चकाचौंध है विषयों की और आपको वैराग्य कैसे? हम 
जानना चाहते हैं । आपने न घर देखा, न बार, न कोई विवाह हुआ, कुछ समझ 
में नहीं आता क्या जानकर के आपने घर छोड़ दिया? “'छोड़ने को कया, क्या 
छोड़ा? कुछ था ही नहीं मेरे पास ''- हमने कहा | समझदारी की बात तो मैं यह 

मानता हूँ- कहना चाहता हूँ कि जो फंसे हुए हैं, उनके मुख को देखकर के मैं 
भाग आया। कोई भी दिखता है, हंसता हुआ नहीं दिखता। रोता ही रहता है, 
अपना रोना ही रोता है। मैं समझता हूँ कि बहुत अच्छी बात है जो हम फंसे 
नहीं । यहाँ से दूर चलिए इसकी क्या आवश्यकता है? पढ़ने की, लिखने की 
कोई आवश्यकता नहीं, अनुभव की कभी कोई आवश्यकता नहीं, जो अनुभव 
कर रहे हैं वही टेलीविजन (मुखमुद्रा ) हम देख रहे हैं, इनको देख लो । इनकी 
समस्या समझ लो, बस अपने लिए वहीं रास्ता बन गया | तो वह कहता है कि 
मुक्ति का स्वरूप बताओ । किस प्रकार इनसे छुटकारा पाऊँ? सन्त कहते हैं- 
कुछ नहीं, सो जाओ। सो जाओ, कल आना “'जैसी आज्ञा ''- कहकर चला 
गया सेठ | घर पर सेठजी ने एक तोता बहुत ही लाड़-प्यार से पाल रखा था। 
उसने पूछा- आज कहाँ गये थे सेठजी ! महाराज जी आये थे उनके पास उपदेश 
सुनने गया था- सेठ ने कहा। क्‍या कहा महाराज ने- तोते ने पूछा। सेठ ने 
कहा- उन्होंने कुछ नहीं कहा सिवा इसके कि “कल आना '' | लेकिन आज 
क्या करना- तोते ने पूछा | सो जा- सेठ ने कहा । अच्छी बात है । दूसरे दिन सेठ 
पुनः महाराज के पास पहुँच गया। क्‍यों, क्या बात है?- महाराज ने पूछा। 
महाराज आपने तो कहा था- आज सो जा, कल आ जाना, इसलिए आ गया। 
अरे! मालूम नहीं पड़ा, यही तो प्रवचन था- महाराज ने समझाया। सोने का 
प्रवचन था? हाँ.. हाँ! '“जो व्यवहार में सोता है वह निश्चय में जागता है। 
और जो निश्चय में सोता है वह व्यवहार में जागता है।'' अब बात उसे 
समझ में आ गयी थी । उपदेश के बाद घर गया तो देखा तोता तो बिल्कुल अचेत 
पड़ा है पिंजरे में । अरे | यह क्या हो गया? महाराज जी ने उपदेश बहुत अच्छा 
दिया- अच्छा समझाया | मैं इसको भी बता देता, लेकिन यह क्या हो गया? मर 
गया, यह तो मर गया । हे भगवान क्या हो गया? इस प्रकार करते हुए पिंजरे का 
दरवाजा खोलकर के उसको देखता है, बिल्कुल अचेत है, ओडहो ! यूं ही नीचे 
रख देना है तो वह उड़ जाता है और एक खिड़की के ऊपर जाकर के बैठ जाता 
है, और कहता है महाराज ने बहुत अच्छा उपदेश सुनाया- बहुत अच्छा 

सुनाया। कैसे सुनाया? सेठ ने कहा। आपने तो कहा था आज सो जा- तोते ने 
कहा। 

रहस्य को सेठ ने अब समझ लिया । "एक बार सो जाओ मुक्ति मिल 
जायेगी।'' लेकिन “सोना '' कैसे ?मखमल के गद्दे बिछाकर के नहीं। 
एयरकंडीशन में नहीं, बल्कि शरीर तो सो जाए और आत्मा अप्रमत्त रह 
जाए। आज का विज्ञान क्या कहता है? आत्मा को सुलाओ ताकि रेस्ट मिल 
जाए, इस शरीर को | मतलब क्या? यही कि चिन्ताओं से, विचारों से, विकल्पों 
से छुट्टी दे दो- 

मा मुज्झह मा रज्जह मा दुस्सह इट्ठणिट्ठअत्थेसु । 
थिरमिच्छठ जड्ड चित्तं विचित्त्माणप्पसिद्धीए॥ 

आत्मा के ध्यान की प्रसिद्धि के लिए मन की एकाग्रता अनिवार्य है मन 
को एकाग्र करना चाहते हो तो इष्ट तथा अनिष्ट पदार्थों में राग-द्वेष मत करो । 
इतना ही पर्याप्त है। 

मोक्षमार्ग यह है और संसार मार्ग यह है । कौन सा आपको इष्ट है ? आप 
चुन सकते हैं । जबरदस्ती किसी को नहीं किया जा सकता । जबरदस्ती में मार्ग 
ही संभव नहीं । खुद स्वयं जो अंगीकार करे, उसी का ये मार्ग और जो अंगीकार 
करता है उसको हजारों व्यवधान आ जाते हैं | व्यवधान आने पर आचार्य कहते 
हैं कि वह सारे के सारे व्यवधान शरीर रूपी पहाड़ के ऊपर टूट सकते हैं, 
लेकिन आत्माराम के ऊपर उसका कोई भी स्पर्श तक नहीं हो सकता है । यही 
एक मोक्षमार्ग है । इस मोक्षमार्ग की कहाँ तक प्रशंसा करूँ, अपरम्पार है। 

“महावीर भगवान्‌ की जय '' 
(केसली 9-3-86 अभिनिष्क्रमणविधि) 

| घष्ठम देशना । 


हैं नम: सिद्धेभ्य:। हैं नमः सिद्धेभ्य:। मैं नम: सिद्धेभ्य: । 


मणिमय मनहर निज अनुभव से झग-झग-झग-झग करती है, 
तमो रजो अरु सतो गुणों के गण को क्षण में हरती है। 
समय-समय पर समयसार-मय चिन्मय निजश्चुव मणिका को, 
नमता मम निर्मम मस्तक, तज मृण्मय जड़मय मणिका को॥ ॥ 
(निजामृतपान) 

दो दिन आपके थे अब तीन दिन हमारे हैं। हमारा यह प्रथम दिन है। 

आज ज्यों ही वृषभकुमार ने दीक्षा अंगीकार की, त्यों ही परिषह और उपसर्गों 
का कार्यक्रम प्रारम्भ हो गया । इधर-ऊपर से बूंदाबांदी भी प्रारंभ हो गई । आप 
लोग भीतर प्रार्थना कर रहे होंगे कि पानी रूक जाए भगवान, लेकिन एक 
प्राणी ( दीक्षितसंयमी ) कहता है- जो भी परीक्षा लेनी हो, ले लो। उसके 
लिए ही खड़ा हुआ हूँ। यह जीवन संघर्षमय है, इसे बहुत हर्ष के साथ 

अपनाया है। 

तप कल्याणक- अभिनिष्क्रमण में, घर से निकाला नहीं गया किन्तु 
निकालने से पूर्व ही निकल गये । जो निकलते नहीं, उनकी फजीती इस प्रकार 
की होगी कि एक दिन चार व्यक्ति मिलकर कन्धे पर रख चौखट से बाहर 
निकाल देंगे । इसमें किसी भी प्रकार के संदेह को गुंजाइश नहीं । जो हमारा घर 
नहीं, उसमें हम छिप कर बैठें और उसमें किसी प्रकार से रहने का प्रयास करें, 
तो भी उसमें रह पाना संभव नहीं । इसलिए- 

विहाय यः सागरवारिवाससं वधुमिवेमां वसुधावधूं सतीम्‌। 
मुमुक्षुरिष्वाकु-कुलादिरात्मवान्‌ प्रभु: प्रबत्राज सहिष्णुरच्युत: ॥ 

आचार्य समन्तभद्र स्वामी ने स्वयंभूस्तोत्र की रचना करते हुए आदिनाथ 
की स्तुति में कहा-भगवन्‌ | आपने सागर तक फैली धरती को ही नहीं छोड़ा, 
किन्तु जो प्यारी-प्यारी सुनन्दा-नन्दा थीं, उनको भी छोड़ दिया । जिसके साथ 
गांठ पड़ी थी | उस गांठ को उन्होंने खोलने का प्रयास किया, जब नहीं खुली तो 
कैंची से काट दिया । अब कोई मतलब नहीं । जिसके साथ बड़े प्यार से सम्बन्ध 
हुआ था, उसको तोड़ दिया। आज अब किसी और के साथ सम्बन्ध हो गया। 
यह क्यों हुआ? अभी तक शान्त-सरोवर था | उसमें किसी ने एक कंकर पटक 
दिया, कंकर नीचे चला गया । डधर वह तल तक पहुंचा इधर तट तक लहर आ 
गईं। नीचे से कंकर ने संकेत भेजना शुरू कर दिये, बुल-बुले के माध्यम से। 
यानि भीतर क्रान्ति हो गई। भीतर जलक्रान्ति होती है तब इस प्रकार के 
बुलबुले निकलते हैं। जब बुलबुला निकलता है तो वह आपको बुला-बुला 
कर कहता है- “जीवन बहुत थोड़ा है। प्रतिसमय नष्ट हो रहा है ऐसी 
स्थिति में आपके भीतर उसके प्रति जो अमरत्व की भावना है, वह 
अयशथार्थ है।'' 

राजा राणा छत्रपति, हथियन के असवार। 
मरना सबको एक दिन अपनी-अपनी बार॥ 
जब मरने का, जीवन के अवसान का समय आयेगा, तब हम कुछ भी 

नहीं कर पायेंगे। मरण-मृत्यु आने से पहले हमें जागृत होना है। छत्र, चंवर 
और सम्पदा कुछ भी कार्यकारी नहीं होगी। ये तो इन्द्र-धनुष, आकाश की 
लाली और तृण-बिन्दु की भांति क्षणभंगुर है । बहुत जल्दी मिटने वाले हैं और 
बहुत जल्दी पैदा भी होते हैं । जो जल्दी पैदा होता है, वही जल्दी मिट भी जाता 
है । लेकिन अब ऐसी पैदाइश की जाए, जो अनन्तकाल तक रहे । ऐसा उत्पाद 
हो, जो उत्पात को ही समाप्त कर दे। ऐसा कौन-सा उत्पाद है । वह एक ही 
उत्पाद है जिसे भीतर जाकर देख सकते हैं, जान सकते हैं। ऊपर बहुत 
खलबली मच रही हो और यदि भीतर में शान्ति हो तो ऊपर की खलबली 
भीतर की शान्ति में कोई बाधक के रूप में कार्यकारी नहीं | अन्दर की शान्ति 
बारह भावनाओं का फल है। यह समझ वह (मुनि ऋषभनाथ) ध्यान से बैठ 
गए। 

सोलहकारण भावनाओं के द्वारा जगतू का कल्याण करने का एक 
संकल्प हुआ, एक बहुत बड़ी इच्छा-शक्ति, जो संसार की ओर नहीं, किन्तु 
कल्याण की ओर खींच रही थी, उत्पन्न हुई । उस दौरान भावना भायी और फल 
यह निकला कि तीर्थंकर प्रकृति का बन्ध हुआ। कब हो गया? उन्‍हें ज्ञात नहीं । 
किस रूप में है? ज्ञान नहीं । फिर भी समय पर काम करने वाला है। अभी भी 
सत्ता में है, लेकिन सत्ता में होकर भी, जिस प्रकार वह कंकर बुलबुले के द्वारा 
संकेत भेज देता है उसी प्रकार उसने दिया, कि अब घर-बार छोड़ दीजिए । वन 
की ओर रवाना हो जाइये । इन्द्र, जो कि अभी तक चरणों में रहा, कहता है कि 
आप ने नन्दा-सुनन्दा को छोड़ा। राज्यपाट छोड़ा और सब कुछ छोड़ दो। 
लेकिन, कम से कम मुझे तो मत छोड़ो। मैंने आपको स्वर्गिक भोजन, 
उस्त्रादिक चीजें दी हैं। अत: जब तक रहो तब तक मुझे सेवा का अवसर प्रदान 
करते रहना चाहिए। तब जबाब मिलता है- मैं अकेला हूँ! मैं अब कुमार के 
रूप में, राजा के रूप में अथवा किसी अन्य रूप में भी नहीं हूँ। मुझे अब वन 
जाना है, अकेले ही जाना है। साथ में लेकर जाने वाला अब नहीं, यदि आप 
स्वयं आ जाए तो कोई आवश्यकता अथवा विरोध भी नहीं ।मतलब यह हुआ, 

कि अभी तक अनेक व्यक्तियों के बीच में बैठा और अब अकेला होने का भाव 
क्यों हुआ? हाँ | इसी को कहते मुमुश्षुपना- 
लक्ष्मीविभवसर्वस्वं, मुमुक्षोश्चक्रलांछनम्‌ । 
साम्राज्यं सार्वभौम॑ ते, जरत्तृणमिवाभवत्‌॥ 

मुमुशक्षुपण की किरण जब फूट जाती है हृदय में, तब बुभुक्षुपन की सारी 
की सारी ज्वाला शान्त हो जाती है । अन्धकार छिन्न-भिन्न हो जाता है । सूर्य के 
आने से पूर्व ही प्रभात बेला आ जाती है। इसी को कहते हैं मुमुक्षुपन, तब 
लक्ष्मी, विभव, साम्राज्य, सार्वभौमपना ये जितने भी हैं सब ''जरत्तृणवत्‌- 
जीर्ण-शीर्ण एक तृण के समान देखने में आते हैं। 

आपको यदि रास्ते पर पीली गिट्टी देखने में आ जाती है तो आपको 
यही नजर आता है कि पीली है तो सोना होना चाहिए? अब भीतर ही भीतर 
लहर आ जाती है कि झुककर देखने में क्या बात है ? झुक लो ! भले ही कमर में 
दर्द हो । झुककर जब हाथ में लेता है तो लगता है कि कुछ ऐसी ही है, सोना 
नहीं है, तो पटक देता है और यदि सोना हुआ तो उस गिट्टी के मिलने से ऐसा 
समझता है कि आज मेरा अहो भाग्य है | भगवान का दर्शन किया था इसलिए 
ऐसा हुआ। लेकिन यहाँ भगवान ने तो आत्मसर्वस्व प्राप्ति के लिए सब कुछ 
छोड़ दिया, जीर्ण-शीर्ण तृण समझकर | उसे छोड़ दिया, उसकी तरफ से मुख 
को मोड़ लिया। प्रत्युपन्नमति इसी को कहते हैं। आचार्य कुन्दकुन्ददेव ने 
प्रवचनसार में कहा है- 

एवं पणमिय सिद्धे जिणवरवसहे पुणो पुणो समणे। 
पडिवज्जदु सामण्णं, जदि इच्छदि दुक्खपरिमोक्‍्खं॥ 

यदि तुम दुःख से मुक्ति चाहते हो तो श्रामण्य को अंगीकार करो। 
श्रामण्य के बिना कोई मतलब सिद्ध नहीं होने वाला, दुःख से मुक्ति तीन काल 
में भी संभव नहीं। इसके द्वारा तो मुक्ति का लाभ मिलता है भुक्ति का नहीं । 
भुक्ति तो अनन्तकाल से मिलती आ रही है । सुबह खा लिया तो शाम को फिर 
भूख आ गई, अन्थौ (सन्ध्या भोजन) कर ली तो सुबह के नाश्ते की चिन्ता, 

कब नींद खुले और कब नाश्ता करें? अरे! नास्ता में आस्था रखने वालो! 
थोड़ा विचारो-सोचो तो कि मुक्ति का कौन-सा रास्ता है। मुक्ति की 
बात तो तब चलती है जबकि भुक्ति की कोई भी वस्तु नहीं रहती है। 

जब श्रमण बनने चले जाते हैं श्रमण परिषद्‌ के पास, तब कहते हैं मुझे 
दुःख से मुक्ति दिलाकर अनुग्रहीत करो स्वामिन्‌! मैं महाभटका हुआ, 
अनाथ-सा व्यक्ति हूँ। अब आपके बिना कोई रास्ता नहीं है, कोई जगह नहीं 
है। उन्होंने कहा- तुम दुःख से मुक्ति चाहते हो तो तुम्हें श्रमण बनना होगा। 
श्रमणता क्‍या है स्वामिन्‌! अब बताते हैं कि श्रमणता क्या है और श्रमण बनने 
के पूर्व किस-किसको पूंछता है? प्रवचनसार में इसका बहुत अच्छा वर्णन 
दिया गया है । वह श्रमणार्थी सर्वप्रथम माँ के पास जाकर कहता है- माँ! तू मेरी 
सही मां नहीं है । मेरी मां तो शुद्धचैतन्य आत्मा है। अब उसी के द्वारा पालन- 
पोषण होगा। आप तो इस जड़मय शरीर की माँ हो, फिर भी मैं व्यवहार से 
आपको कहने आया हूँ कि यदि आपके अन्दर बैठी हुई चेतन आत्मा जाग जाए 
तो बहुत अच्छा होगा । फिर तो आप भी माँ बन जायेंगी । नहीं तो, मैं जा ही रहा 
हूँ। अब नकली माँ के पास रहना अच्छा नहीं लगता । अब आप रोयें या धोयें, 
कुछ भी करें, पर मैं चल रहा हूँ । अब पिता के पास चला जाता है और कहता 
है- पिताजी ! आपने बहुत बड़ा उपकार किया, लेकिन एक बात है, वह सभी 
जड़मय शरीर का किया। किन्तु आज मुझे ज्ञान उत्पन्न हुआ कि मेरा पिता तो 
शुद्ध चैतन्य-आत्मत्त्व है अन्य कोई नहीं । उसी के द्वारा ही मेरी रक्षा होती आ 
रही है इसलिए मेरा चेतन आत्मा ही पिता है और चेतना माँ | इतना कह उन्हें 
भी छोड़कर चल देता है। इसके बाद सबको कहता-कहता, बीच में ही 
जिसके साथ सम्बन्ध हो गया था, उसके पास जाकर कहता है- प्रिये! आज 
तक मुझे यही ज्ञात था कि तुम ही मेरी प्रिया हो, लेकिन नहीं, अब मुझे ज्ञात हो 
गया कि चेतना ही मेरी एक मात्र सही प्रिया है, पत्नी है । वह ऐसी पत्ली नहीं है 
जो बीच से ही छोड़कर चली जाये । वह तो मेरे साथ सदा रहने वाली है | वही 
तो शुद्ध चेतना मेरी पत्नी है । बस एक के द्वारा ही सारे सम्बन्ध हैं । वही पिता 

है, वही माँ | वही पति है, वही पत्नी । वही बहिन भी है और भाई भी | जो कुछ 
है उसी एकमात्र से मेरा नाता है । इसके अलावा किसी से नहीं । 
इससे यह नहीं समझ लेना चाहिए कि सबसे पूछना आवश्यक है। 
घबराओ नहीं आप लोगों के जितने भी सम्बन्धी हैं वे कभी भी आपको आज्ञा 
नहीं दे सकते। हाँ। आपको ही इस प्रकार का कार्यक्रम बनाना होगा, ऐसी 
उपेक्षा दृष्टि रखना होगी, भीतर ही भीतर देखना आरम्भ करना होगा कि सभी 
अपने-अपने काम में जुट जाएँ और आप उपेक्षा कर चल दें। 
भगवान को आपने कभी देखा है, कया कर रहे हैं? कौन आता है, कौन 
जाता है यह देख रहे हैं? नहीं | लाखों, करोड़ों ही नहीं जितनी भी जनता आ 
जाये और सारी की सारी जनता उनको देखने का प्रयास करती है किन्तु वह 
जनता को कभी नहीं देखते । उनकी दृष्टि नासा पर है, उसमें किसी प्रकार का 
अन्तर आने वाला नहीं । “नासा दृष्टि!” का मतलब क्या? न आशा, नासा। 
किसी भी प्रकार की आशा नहीं रही, इसी का नाम नासा है । यदि उनकी दृष्टि 
अन्यत्र चली गई तो समझिये नियम से आशा है । वह आशा, हमेशा निराशा में 
ही घुलती गई है, यह अतीतकाल का इतिहास है । 
न भूत की स्मृति अनागत की अपेक्षा, 
भोगोपभोग मिलने पर भी उपेक्षा। 
ज्ञानी जिन्हें विषय तो विष दीखते हैं, 
वैराग्य-पाठ उनसे हम सीखते है ॥ 
वे ज्ञानी हैं | वे ध्यानी हैं । वे महान तपस्वी हैं । वे स्वरूप-निष्ठ आत्माएं 
हैं, जिन्हें भूत-भविष्यत के भोगों की इच्छा-स्मृति नहीं है। मैंने खाया था 
इसकी कोई स्मृति नहीं है । बहुत अच्छी बात सुनी थी, एक बार और सुना दो 
तो अच्छा है । '“वन्स मोर '' वाली बात अब नहीं रही । अनागत की कोई इच्छा 
नहीं । जब अनागत की कोई इच्छा नहीं और अतीत की स्मृति नहीं तो वर्तमान 
में भोगों की फजीती हो जाती है । वह उन्हें लात मार देता है । इसी को कहते हैं 
समयसार में हेय-बुद्धि । किसके प्रति हेय-बुद्धि ? भोगोपभोग के प्रति। 

भोगोपभोग को लात मारना, खेल नहीं है | जहाँ भोगोपभोग सामग्री हमें लात 
मार देती है, फिर भी हम उसके पीछे चले जाते हैं । लेकिन ज्ञानी की यह दशा, 
यह परिभाषा अद्वितीय है । 

आचार्य कुन्दकुन्ददेव, जिनके दर्शनमात्र से वैराग्यभाव सामने आ जाता 
है ।जिनके स्वरूप को देखते ही अपना रूप देखने में आ जाता है । 

सो धर्म मुनिन करि धरिये, तिनकी करतूति उचरिये। 
ताको सुनिये भवि प्राणी, अपनी अनुभूति पिछानी ॥ 

वह मुद्रा, जिसके दर्शन करने से हमारा स्वरूप सामने आ जाए। आत्मा 
का क्या भाव है? यह ज्ञात हो जावे । अनन्तकाल व्यतीत हो गया, आज तक 
स्वरूप का ज्ञान क्‍यों नहीं हुआ? वैराग्य को वैराग्य से ही देखा जाता है। 
“'विरागी की दृष्टि रागी को देखकर भी, राग में विरागता का अनुभव 
करती है और रागी की दृष्टि विरागता को देख, विरागता से भी राग का 
अनुभव करती है।'' यह किसका दोष है ?यह किसका फल है ?इसको 
कोई क्या कर सकता है ?जिसके पेट में जो है वही तो डकार में आयेगा। 

दो टैंक थे तैरने के । एक में दूध था और एक में मट्ठा- मही था। उन 
टैंकों में दो व्यक्ति तैर रहे थे। दोनों को डकारें आईं | ज्यों ही डकार आई, एक 
ने कहा- वाह-वाह, बहुत अच्छा-बहुत अच्छा, क्या सुवास और सुरस है? 
भगवन्‌ ! अम्लपित्त जैसी डकार आ रही है, दूसरे ने कहा। अरे क्‍या बात हो 
गई। तुम तो दूध के टैंक में हो और अम्लपित्त की बात कह रहे हो? बात ही 
समझ में नहीं आती | दूसरा कहता है- तुम तो मट्ठे के टैंक में हो और फिर भी 
वाह-वाह कह रहे हो? ऐसी कौन-सी बात है ? बात ऐसी है कि आपके टैंक में 
दूध है परन्तु पेट रूपी टैंक में महेरी खा रखी है, इसीलिए उसी की डकारें आ 
रही हैं । और हम यद्यपि मटठे के टैंक में हैं लेकिन मैंने क्या खा रखा है मालूम 
है? जिसमें बादाम-पिस्ता और मिश्री मिलाई गई है, ऐसी खीर उड़ाकर आया 
हूँ तब डकार कौन-सी, किस प्रकार की आयेगी। 

बात ऐसी ही है कि समयसार की चर्चा करते-करते भी अभी 

डकार खटूटी आ रही है। इसका मतलब यही है, भीतर कुछ और ही 
खाया है। मैं तो यही सोचता हूँ कि इसको ( समयसार ) तो पी लेना 
चाहिए। जिससे भीतर जाने के उपरान्त जब कभी भी डकार आयेगी तो 
उसकी गन्ध से, जहाँ तक पहुँचेगी जिस तक पहुँचेगी वह संतुष्ट हो 
जायेगा। इसका स्पर्श मिलते ही सन्तुष्ट हो जाएगा । उसकी मुख-मुद्रा देखने 
से भी सन्तुष्टि होगी । लोग पूछते फिरेंगे कि क्या-क्या खा रखा है, कुछ तो बता 
दो? 

सफेद मात्र देखकर सन्तुष्ट मत होइये, परीक्षा भी करो कम से कम। 
कारण दोनों सफेद द्रव्य हैं, मट्ठा भी और दूध भी | लेकिन दोनों के गुण धर्म 
अलग-अलग हैं। स्वाद लीजिए, उसे चखने की आवश्यकता है? आज 
लखने की आवश्यकता है, लिखने की नहीं ? “'लिखनहारा बहुत 
पाओगे, लखनहारा तो विरला ही मिलेगा ''। लखनहारा जो भीतर 
उतरता है। लिखनहारा तो बाहर ही बाहर घूमता है, शब्दों को चुनने में लगा 
रहता है । बाहर आने पर भीतर का नाता टूट जाता है । जो भीतर की ओर दृष्टि 
रखता है वह धन्य है। 

आज वृषभकुमार को वैराग्य हुआ। उनकी दृष्टि, जो कि पर की ओर 
थी, अपनी ओर आ गई । अपनी ओर क्या, अपने में ही स्थिर होने को है। अपने 
में स्थिर होने के लिए बाहरी पदार्थों का सम्बन्ध तोड़ना आवश्यक होता है। 
जब तक बाहरी द्र॒व्यों के साथ सम्बन्ध रहेगा, वह भी मोह सम्बन्धी तो दुःख 
और परेशानी ही पैदा करेगा। किन्तु स्वस्थ होने पर दुःख और परेशानी का 
बिल्कुल अभाव हो जाएगा | स्वस्थ होने के लिए बाहरी चकाचौंध से दूर होना 
अनिवार्य है । इसीलिए समयसार में यह गाथा अद्वितीय ही लिखी गई है- 

उप्पण्णोदयभोगे विओगबुद्धीए तस्स सो णिच्चं। 
कंखामणागदस्स य उदयस्स ण कुव्वए णाणी॥ 

वह ज्ञानी उदय में आई हुई भोगोपभोग सामग्री को लात मार देता है, हेय 

बुद्धि से देखता है। लात मारने से अपने पैरों में तकलीफ न हो जाए, इसलिए 

लात भी नहीं मारता, वह तो मात्र हेयबुद्धि से यूं नाक कर देता है। ऐसे क्‍यों 
नाक सकोड़ रहे हो? अच्छी नहीं, पसंद नहीं क्या? पसन्द आ जाती तो नाक 
फूल जाती | सकोड़ रहे हैं, मतलब पसन्द नहीं, नापसन्द हो गई । उसने देखना 
भी बन्द कर दिया। उन भोगों की स्मृति तो बहुत दूर की बात, आकांक्षा की 
बात भी बहुत दूर की होगी, अब तो अनाप-सनाप-सम्पदा जो मिली है उसे 
कहता है- यह सम्पदा कहाँ, आपदा का मूल है । यह अर्थ अनर्थ का मूल है। 
परमार्थ अलग वस्तु है और अर्थ अलग वस्तु। मेरा अर्थ, मेरा पदार्थ मेरे 
पास है, उसके अलावा मेरा कुछ भी नहीं | तिल-तुषमात्र भी मेरा नहीं है । 
मैं तो एकाकी यात्री हूँ। कहाँ जाऊँगा ? कोई इच्छा भी नहीं। किससे 
मिलना ? किसी से कोई मतलब नहीं। अब मुक्ति की इच्छा भी नहीं। 
इच्छा मात्र से भी कोई मतलब नहीं । बस, अपने आप में रम जाने के लिए 
तत्पर हूँ। 

मुमुश्षु को अकेला होना अनिवार्य है। आचार्य समन्तभद्र स्वामी ने दो 
स्थानों पर ““मुमुश्षु '' संज्ञा दी । एक-वृषभनाथ के दीक्षा के समय और दूसरी 
अरनाथ भगवान जब चक्रवर्तित्व पद छोड़कर चले गये तब। उस समय 
अरनाथ भगवान्‌ को सब कुछ क्षणभंगुर प्रतीत हुआ, दुःख का मूल कारण 
प्रतीत हुआ, इसीलिए उन्होंने उसको छोड़ दिया। ऐसा मुमुश्षु ही ज्ञानी- 
वैरागी होता है। उसी का दर्शन करना चाहिए। रागी का दर्शन करने से 
कभी भी सुख-शान्ति का, वैभव-आनन्द का अनुभव देने वाला नहीं। 

वृषभनाथ भगवान के जमाने की बात | चक्रवर्ती भरत के कुछ पुत्र थे, 
जो कि निगोद से निकलकर आये थे, (बीच में एक-आध ज्रस पर्याय सम्भव 
है) सभी के सभी बोलते नहीं थे | चक्रवर्ती को बहुत चिन्ता हुई । उन्होंने एक 
दिन आदिनाथ भगवान के समवरण में जाकर पूछा-प्रभो! तीर्थकरों की 
वंशपरम्परा में ऐसे कोई पंगु, लूला, बहरे और अपंग नहीं होते, लेकिन कुछ 
पुत्र तो ऐसे हैं जो बोलते ही नहीं ? हमें तो दिमाग में खराबी नजर आती है । मुझे 
जब अड़ोसी-पड़ोसी उलाहना देते हैं कि- “' तुम्हारे बच्चे गूंगे और बहरे हैं, 

तब बहुत पीड़ा होती है । मैं क्या करूँ? भगवान वृषभनाथ ने कहा- वे गूंगे और 
बहरे नहीं हैं, बल्कि तुम ही बहरे हो । भगवान कैसे बहरे हैं हम ? बहरे इसलिए 
कि उनकी भाषा तुम्हें ज्ञात नहीं। देखो तुम्हारे सामने ही वे हमसे बोलेंगे। 
उन्होंने कहा- सब लोग राजपाट में घुसते चले जा रहे हैं | झगड़ा हो रहा है। 
कलह हो रहा है। भाई-भाई में लड़ाई हो रही है, इससे इनको वैराग्य हुआ। 
अत: सब कुछ छोड़कर सभी पुत्रों ने भगवान के पास चल दिया और कहा- हे 
प्रभो ! जो आपका रूप सो हमारा रूप, जो आपकी जाति हो हमारी जाति, बस 
हम, आपकी जाति में मिल जाना चाहते हैं। और 3& नमः सिद्धे भ्य; कह 
पंचमुष्ठी केशलौंचकर बैठ गये । तब चक्रवर्ती भरत ने कहा- ये गूंगे नहीं थे 
क्या? नहीं ! इन्हें जातिस्मरण हो गया था । इसलिए नहीं बोलते थे। 

बन्धुओ ! मैं जातिस्मरण की बात इसलिए कह रहा हूँ कि कुछ आपको 
भी स्मरण आ जाए । जातिस्मरण को बात जिससे नारकियों के लिए सम्यग्दर्शन 
होता है। उन्हें वहाँ पर वेदना के अतिरेक से भी सम्यग्दर्शन होता है। परन्तु 
मनुष्यों को जातिस्मरण से जिनबिम्ब के दर्शन से और जिनवाणी सुनने/पढ़ने से 
ही होता है । मनुष्य को वेदनानुभव से सम्यग्दर्शन नहीं होता वह जाति की ओर 
देखता है। लेकिन जो भव्य है, सम्यग्दृष्टि है वह उससे दूर रहता है। देखो 
भरत! तुम्हारे पुत्रों को बोलने की शक्ति होते हुए, मात्र पर्याय को देखकर 
तुम्हारे साथ बोलना पसन्द नहीं, बोलने की इच्छा नहीं उनको, क्‍योंकि 
कामदेव के ऊपर चक्र चलाने वाले हैं, आप भाई के ऊपर चक्र चलाने वाले हैं । 
सर्वार्थसिद्धि से तो उतरे हुए हो और धार्मिक सीमा का भी उल्लंघन करते हो । 
दोनों तद्‌्भव मोक्षमागी हो अत: कामदेव एवं चक्रवर्ती दोनों ही अन्त में निर्ग्रन्थ 
(मुनि पद) अपना कर मोक्ष चले जाओगे । इसीलिए मन्त्रियों ने कहा- तुम 
दोनों ही लड़ो, हम देख लेते हैं, कौन पास होता है ? चक्रवर्ती भरत तीनों में फेल 
हो गये और चौथे में भी । युद्ध तो तीन ही थे चौथा कौन-सा था? चौथा यह था 
कि सीमा का उल्लंघन नहीं करना, धर्म युद्ध करना। उन्होंने उसका भी 
उल्लंघन कर चक्र का प्रयोग कर दिया । छोड़ा नहीं, कसर बाकी नहीं रही । 

सर्वार्थसिद्धि से उतरे थे। तीनों के साथ अनुगामी अवधिज्ञान आया था। 
तीन में वृषभनाथ तो दीक्षित हो गये, लेकिन इन दोनों को अवधिज्ञान की कुछ 
याद भी नहीं, फिर जातिस्मरण तो बहुत देर की बात रही । अपना धन, अपना 
ज्ञान, वर्तमान में हम कहां से आये हैं? यह तक पता नहीं है। यह ज्ञान होना 
चाहिए कि अपने परिवार पर चक्र का कोई प्रभाव नहीं होता। लेकिन बुद्धि 
भ्रष्ट हो गई, धन के, मान-प्रतिष्ठा के पीछे | किन्तु बाहुबली का पुण्य बहुत 
जोरदार था, इसलिए उस चक्र ने परिक्रमा लगाई और रुक गया। इस प्रकार 
बाहुबली ने तीनों युद्धों में तो हरा ही दिया और चौथे में भी सबके सामने नीचा 
दिखा दिया। 

इस सब रहस्य को देख, अविनश्वर आत्मा का ज्ञान उन सब बच्चों को 
हो गया । इसलिए बोले नहीं किसी के साथ | जब तक उम्र पूर्ण नहीं हो जाती, 
योग्यता नहीं आती तब तक के लिए मौन और बाद में दीक्षा ले ली । वृषभनाथ 
भगवान्‌ ने ऐसा जब कहा तब कहीं चक्रवर्ती को ज्ञात हुआ कि यह भी सम्भव 
है।मैं तो यह सोचता हूं कि पिताजी सम्यग्दृष्टि और चक्रवर्ती भी थे तो कम से 
कम पिताजी के चरण छू लेना चाहिये थे, लेकिन नहीं | अभी वे बच्चे बहुत 
छोटे हैं, दूध के दांत भी नहीं टूटे, पर उन्होंने एक बात समझने योग्य कही- 
रागी के साथ हम बोलने वाले नहीं ! हम तो वैरागी-वीतरागी सन्‍्तों के साथ 
बोलेंगे। यह बहुत अद्भुत परिणाम जातिस्मरण का है । इस कथा को सुनकर 
ऐसा लगने लग जाता है कि दूसरे को देखना बन्द कर केवल अपनी आत्मा की 
ओर लगना चाहिए । भीतर जो बात रहेगी वही तो फूटती हुई बाहर आयेगी। 

एक बच्चा था। वह काफी बदमाश था। स्कूल नहीं जाता था, ऐसे ही 
घूम-फिरकर आ जाता था। एक दिन माता-पिता को पता चला कि यह दिन 
खराब करता रहता है अत: फेल हो जायेगा, तो मास्टर को कहा- इसे प्रतिदिन 
उपस्थित रखो और अच्छी शिक्षा दो। वह बालक होशियार भी था और 
बदमाश भी | एक दिन मास्टर ने पूछा-5 और 5 कितने होते हैं? उसने कहा- 
१0 रोटी। 4-4 कितने होते हैं? 8 रोटी । 3-3 कितने होते हैं? 6 रोटी। साढ़े 

तीन-साढ़े तीन कितने ? सात रोटी । तब मास्टर ने सोचा यह रोटी क्‍यों बोल रहा 
है? क्‍या खाना खाकर नहीं आया? या मम्मी ने ही रोटी नहीं खिलाई ? मास्टर ने 
पूछा- क्या रोटी नहीं खाई ? उसने कहा जी, नहीं खाई । मम्मी ने कहा है, तब 
तक खाना नहीं जब तक स्कूल से पढ़कर नहीं आते । इससे ज्ञात होता है कि 
वह 8 तो बोल रहा है, किन्तु रोटी नहीं भूल रहा है । हम समयसार की कितनी 
ही गाथाएं याद कर लें, लेकिन हमारे भीतर जो अभिप्राय है वह याद आता 
जाता है। हमारे अभिप्राय के अनुसार ही कदम बढ़ते हैं, दृष्टि भले ही कहीं 
हो । बन्धुओ ! आप लोग “रिवर्स '' में गाड़ी चलाते हैं, अब भले ही ड्राइवर 
सामने देख रहा हो, लेकिन सामने के दर्पण में जो पीछे का बिम्ब है उसे देखता 
है | देखने को तो लगता है कि दृष्टि सामने है परन्तु दृष्टि नियम से रिवर्स की 
ओर ही रहती है । इसी तरह हम दृष्टि भी इन विषयों से रिवर्स कर लें, कैसे हो, 
रिवर्स होना ही बड़ी बात है। 

जब ऋषभनाथ के जीवन में घटना घटी तो उन्होंने अपनी दृष्टि को मोड़ 
लिया अपने-आप से समेट लिया । सबको उन्होंने समाप्त नहीं किया, किन्तु 
अपने को समेट लिया। यह अद्भुत कार्य है। हम दुनिया को समेटकर कार्य 
करना चाहते हैं जो '“ण भूदो ण भविस्सदि ''। 

विहाय य:ः सागरवारिवाससं वधूमिवेमां वसुधावधूं सतीम्‌। 
मुमुक्षुरिक्ष्वाकु-कुलादिरात्मवान्‌ प्रभु: प्रबत्राज सहिष्णुरच्युत: ॥ 

भगवन्‌ | आप अपने पद से च्युत नहीं हुए। ज्ञानी जीव अपने पद से 
च्युत नहीं होते यही उनका ज्ञानीपना है ''। मात्र जानने वाले को ज्ञानी नहीं 
कहते । ज्ञानी का अर्थ अच्छा खोल दिया- जो राग नहीं करे, द्वेष नहीं करे, मोह 
नहीं करे, मद-मत्सर नहीं करे, समता का अभाव न हो । उन्हीं का नाम श्रमण 
और समता भी है। वे श्रमण बन चुके, इसलिए अपने पद को कभी छोड़ेंगे 
नहीं। ऐसे अच्युत और सहिष्णु हैं कि कितने भी उपसर्ग आ जाएं तो भी 
चलायमान नहीं होंगे। मोक्षमार्ग परिषह और उपसर्गों के रास्तों से 
गुजरता है- 

“'मार्गाच्यवननिर्जरार्थ परिषोढव्या: परीषहाः '' 

मार्ग अर्थात्‌ संवर मार्ग से च्युति-स्खलन न हो, गिरावट न हो इसलिए 
उपसर्ग और परीषह सहन करने की आदत/अभ्यास करना चाहिए। अब यह 
नहीं चलेगा कि, उष्णता आ गई तो पंखा खोल लिया या कूलर चला दिया। 
यहाँ पर न कूलर ही होगा और न ही हीटर । यहाँ पर तो सभी वातानुकूल है और 
वातानुकूल भी। दोनों अनुकूल हैं। गर्मी पड़े तो निर्जरा, नहीं पड़े तो निर्जरा। 
उपसर्ग हो तो ज्यादा निर्जरा, नहीं हो तो भी निर्जरा | कोई प्रशंसा करे तो भी 
निर्जरा, निन्‍दा करे तो भी निर्जरा। कोई आवे तो निर्जरा, नहीं आवे तो भी 
निर्जरा । बड़ी अद्भुत बात हो गई । लोग आये तो अच्छा लगता है, नहीं आये तो 
अकेले कैसे बैठे? जो व्यक्ति भीड़ में रहने का आदी हो उसको यदि सीमा में 
बन्द कर दिया जाये तो उसकी स्थिति एकदम बिगड़ जायेगी। कहीं “वेट '! 
कम हो जाएगा या कुछ और ही हो जाएगा | लेकिन जिसे सीमा में ही रहने की 
आदत हो गई है वह तो पहलवान होकर निकलेगा | 

हमारे ऋषभनाथ का हाल भी इसी तरह का है कि उन्हें सीमा में बन्द 
करो या किसी अन्य में, उन्हें तो भीतर ““पीस'' है। आनन्द-सुख-शान्ति- 
चैन, सब कुछ अन्दर है । मैं अकेला हूँ तब बन्द करो या कुछ और मुझे चैन ही 
मिलेगी ऐसा सोचते हैं । बड़ी अद्भुत बात है, कहीं भी चले जायें, कैसी भी 
अवस्था आ जाए, कैसा भी कर्म का उदय आ जाय, अब अनुकूल हो या 
प्रतिकूल। बल्कि विश्वास तो यह है कि अब नियम से कूल-किनारा 
मिलेगा। इसी को कहते हैं श्रामण्य | श्रमण को श्रमणता पाने के उपरान्त 
किसी भी प्रकार की कमी अनुभूत नहीं होना चहिए। वह मात्र ज्ञान से 
पूर्ति करता रहता है।समयसार के संवराधिकार में कहा है- 

जह कणयमग्गितवियं पि कणयसहावं ण त॑ परिच्चयदि। 
तह कम्मोदयतविदों ण जहदि णाणी दु णाणित्त॑॥ 

ज्ञानी अपने ज्ञानपने को नहीं छोड़ता, भले कितने कर्म के उदय कठोर से 

कठोरतम क्यों न आये । जिस प्रकार कनक को आप कैसे भी तपाते जाएँ, तपाते 

जाएँ, वह सोना और भी दमकता चला जाता है। वह अपने कनकत्व को, 
स्वर्णत्व को नहीं छोड़ता । जयसेनस्वामी ने तो इसकी व्याख्या करते हुए कहा 
है कि- “'पाण्डवादिवत्‌'' | कौन पाण्डव? जो पाण्डव वनवास में भेजे गये थे, 
वे क्या? नहीं, नहीं | वे जो स्वयं अपनी तरफ से वनवास में आये थे, अर्थात्‌ 
मुनि बनकर आये हैं और उनके शरीर पर तपे हुए लोहे की जंजीरें डाल दीं गईं, 
फिर भी शान्त हैं । ऐसे ““पाण्डवादिवत्‌''। रत्नत्रय में भी तप के बिना चमक 
नहीं आती, रतलत्रय को तपाना आवश्यक है। उसी से मुक्ति मिलती है। 
तपाराधना से ही मुक्ति मिलती है । रत्लत्रय से नहीं । जैसे- तुम हलुवा बनाते हो 
तो, मिश्री हो, आटा हो और घी हो । उन्हें अनुपात में मिला देते हो । उसमें और 
कुछ भी मिलाना हो तो मिला देते हो। लेकिन अभी हलुवा नहीं बनेगा । कब 
तक नहीं बनेगा? जब तक कि नीचे से अग्नि का उसे पाक नहीं मिलेगा | ज्यों 
ही अग्नि की तपन पैदा होगी त्यों ही तीनों चीजें मिलने लगेंगी और मुलायम 
हलुवा तैयार हो जाएगा। इसी तरह रलत्रय रूप में तीनों जब तक भिन्न-भिन्न 
रहेंगे और तप का सहारा नहीं लेंगे तो ध्यान रखिये | कोटिपूर्व वर्ष तक भी चले 
जाए तब भी मुक्ति नहीं होगी ।...... होगी तो तप से ही । 

अभी एक बात पण्डित जी ने कही थी कि अन्तर्मुहूर्त में भरत चक्रवर्ती 
को केवलज्ञान पैदा हो गया। बात बिल्कुल ठीक है, परन्तु मुक्ति क्‍यों नहीं 
मिली अन्तर्मुहूर्त्त में उन्हें ? एक लाख वर्ष तक उन्हें तप करना पड़ा। जितनी 
तपस्या ऋषभनाथ ने को उतनी ही तपस्या भरतचक्रवर्ती ने को। अभी-अभी 
वाचना (खुरई में) चल रही थी, उसमें भंग आया था कि “'अन्तर्मुहूर्त में 
केवलज्ञान भले ही हो जाए परन्तु मुक्ति नहीं मिलती '”। इसका अर्थ है कि 
केवलज्ञान अन्तिम स्टेज नहीं है, अन्तिम मंजिल नहीं है । वह तो एक प्रकार से 
बीच का स्टेशन है जिसके उपरान्त मंजिल है । केवलज्ञान यदि उपाधि नहीं 
तो वह बीच में अवश्य मिलेगा। केवलज्ञान होने के उपरान्त भी तो 
मोक्षमार्ग पूर्ण नहीं होता । इसलिए मुक्ति देने की क्षमता केवलज्ञान में 
नहीं । जिसके द्वारा मुक्ति मिलती है उसे उपादेय मानिये। मात्र तपाराधना 

के द्वारा मुक्ति होती है। वह अन्तर्मुहूर्त में मंजिल तक पहुँचा देती है। 
देखिये! भरत रह गये, ऋषभनाथ भी रह गये, परन्तु बाहुबली केवलज्ञान को 
प्राप्तकर सर्वप्रथम मुक्ति के उद्घाटक बने | इस युग के आदि में पिताजी और 
भाई से पहले, आगे जाकर दरवाजा खोल कर बैठ गये । बाद में पिताजी आये 
और भरत भी । 

एक मजे की बात तो यह रही कि ऋषभनाथ भगवान्‌ को भी बाहुबली 
के सिद्ध स्वरूप का चिन्तन करना पड़ा। भरत को भी करना पड़ा। जिसका 
जैसा पुरुषार्थ होता है उसको वैसा ही फल मिलता है । इसलिए हमारा लक्ष्य 
मंजिल का है, स्टेशन का नहीं | जैसे दिल्‍ली जाने के लिए तो आगरा भी एक 
स्टेशन आयेगा जो मंजिल नहीं है, मंजिल के निकट अवश्य है पर उससे भी 
आगे जाना है दिल्‍ली अन्तिम स्टेशन एवं मंजिल के रूप में होगा। दिल्‍ली 
पहुँचते ही उतर जाइये और मस्त हो जाओ साथ ही यह देखते रहें कि पीछे 
क्या-क्या हो रहा है? राजकुमार स्वामी जैसों के उदाहरण हमारे सामने हैं | वह 
बालावस्था में जब मात्र बारह वर्ष के थे, गोद में बैठने की क्षमता रखते थे । उस 
समय मात्र अन्तर्मुहूर्त में मुक्ति पा गये | वह भी केवलज्ञान प्राप्त कर लेते हैं। 
हाँ! अन्तर्मुहूर्त में सब कुछ काम हो जाता है । एक और बड़ी बात कही गयी है 
कि जिसने आज तक त्रस पर्याय प्राप्त नहीं की, जिसे वेद की वेदनाओं का 
अनुभव नहीं, अभी निगोद से निकलकर आ रहा है और आठ साल का होते ही 
मुनिवर के ब्रत ले अन्तर्मुहूर्तत में मुक्ति प्राप्त कर लेता है- ऐसा आगम का 
उल्लेख है। ऐसे उल्लेख अनन्त की संख्या में हैं, कोई भी अन्त वाला नहीं । 
अर्थात्‌ ऐसे पुरुषार्थशील प्राणी अनन्त हो गये और होंगे । बस, अब हमारे नम्बर 
की बात है| इसी की प्रतीक्षा में हम हैं | हमें भीतरी पुरुषार्थ जागृत करना है। 
भीतर कितनी ऊर्जा शक्ति है? इसका कोई भी मूल्यांकन हम इन छद्मस्थ 
आँखों से नहीं कर सकते । इसे प्रकट करने में भगवान्‌ ऋषभनाथ लगे हुए हैं। 
वे सोच रहे हैं कि- कोई भी प्रतिकूल अथवा अनुकूल अवस्था आ जाये, मेरे 
लिये सभी कुछ समान है । उनका चिन्तन चल रहा है। 

बाहर यह 

जो कुछ दीख रहा है 

“सो 'मैं नहीं हूँ 

और वह मेरा भी नहीं है 

ये आँखें 

मुझे देख नहीं सकती 

मुझमें देखने की शक्ति है 

उसी का मैं सृष्टा हूँ 

सभी का मैं दृष्टा हूँ ! 

बहुत सरल-सी पंक्तियां हैं, लेकिन इन पंक्तियों में बहुत सार है- यह 
जो कुछ भी ठाट-बाट दिख रहा है वह '' मैं नहीं हूँ” और वह “' मेरा भी नहीं ' 
है । ऐसा हो जाए तो अपने को ऋषभनाथ बनने में देर न लगे । लेकिन बन नहीं 
पा रहा है। क्‍यों नहीं बना पा रहा है? भीतर से पूछो, भीतर की बात पूछो, क्‍यों 
नहीं हो पा रहा है। ऋषभनाथ कहते हैं- तू तटस्थ होकर देख। देखना 
स्वभाव है, जानना स्वभाव है। लेकिन चलाकर नहीं, चलाकर देखना 
रागका प्रतीक है। जो हो रहा है उसे होते हुए देखिये-जानिये। 
एक व्यक्ति जिसको वैराग्य का अंकुर पैदा हुआ है । पर अतीत में बहुत 

कुछ घटनाएं उसके जीवन में घटी थीं। उन सबको गौण कर वह दीक्षित हो 
गया। दीक्षा लेने के उपरान्त एक दिन का उपवास रहा। अगले दिन चर्या को 
निकलने वाला था तो गुरुदेव ने कहा-चर्या के लिए जाना चाहते हो? जाओ 
ठीक है। पर ध्यान रखना ! हाँ... हाँ... आपकी आज्ञा शिरोधार्य है, आपकी जो 
आज्ञा। वह जो सेठ हैं, उन्हीं के यहाँ जाना है । उनका नाम भी बता दिया गया। 
पर!.... वहाँ महाराज? हाँ, मैं कह रहा हूँ । वहीं जाना है, अन्यत्र नहीं जाना। 
पसीना आने लगा नवदीक्षित साधु को, लेकिन महाराज को आज्ञा। अब क्या 
करें | वह चल दिया । एक-एक कदम उठाते-उठाते चला गया, उसके घर की 
ओर । वह सोच रहा है- जिसके लिए मैं जा रहा हूँ । वह सम्भव नहीं । अभी भी 

कुछ बदला भोगना होगा । यह बात उसके दिमाग में गहरे घर करती जा रही है। 
फिर भी वह उसके सामने तक पहुँच गया । उस सेठ ने दूर से ही मुनि महाराज 
को देखकर सोचा धन्य है हमारा भाग्य !.... नमोस्तु... नमो5स्तु महाराज !- 
आवाज तो उसी सेठ की है, बात क्‍या है, क्या उसके स्थान पर कोई अन्य तो 
नहीं? दिखता तो वही है। उसी के आकार-प्रकार, रंग-ढंग जैसा है। जैसे- 
जैसे महाराज पास गये वैसे-वैसे वह सेठ और भी विनीत होकर गद्गद्‌ हो 
गया। उसके हाथ कांपने लगे। सोच रहा है-विधि में कहीं चूक न हो जाये, 
गलती न हो जाये। उधर सेठ नमोस्तु... नमो5स्तु नमो5स्तु बोल, तीन 
प्रदक्षिणा लगाता है । इधर महाराज सोचते हैं कि- यह सब नाटक तो नहीं हो 
रहा है । क्योंकि इसके जीवन में यह संभव नहीं । मैं तो गुरु-आज्ञा से यहाँ आया 
हूँ। अन्यत्र जाना नहीं है ।झूठ बोल सकने की अब बात ही नहीं, विधि तो मिल 
गई और पड़गाहन (प्रतिग्रहण) भी हो गया। अब.... | महाराज ! मनशुद्धि, 
वचनशुद्धि और कायशुद्धि, आहार जल शुद्ध है । महाराज गृह-प्रवेश कीजिए, 
भोजनशाला में प्रवेश कीजिए- कांपते-कांपते सेठ ने कहा | मुनिराज सोच रहे 
हैं कि यह कैसा परिवर्तन हुआ, जीवन के आदि से लेकर अभी तक के 
इतिहास में 3७ का आकड़ा था। लेकिन यहाँ तो 36 का उल्टा 63 हो गया, यह 
कैसे? अभी तक वह 36 का काम करता था, अब ! यह 63 शलाका पुरुषों का 
ही चमत्कार है। उसने अपने को 63 शलाका पुरुषों के चरणों में जाकर के 
अर्थात्‌ तीर्थंकर आदि के मार्ग पर चलने के लिए संकल्प कर लिंग (भेष) 
परिवर्तन कर लिया। और लिंग बदलते ही उसका जो बैर जन्मतः था, भव- 
भव से था वह टूट गया। किन्तु मुनिराज को अभी इस बात का ज्ञान नहीं था। 
वह सोच रहे थे कि- सम्भव है अभी भी वह बैर भाव मेरे साथ बदला ले ले। 
लेकिन नहीं ! सेठ ने नवधा-भक्ति के साथ आहार कराया और आहार के बाद 
पैर पकड़कर फूट-फूटकर रोने लगा व कहा- मैंने गलती की, माफ करिये, 
माफ करिये । मैं भीतरी आत्मा की छवि को नहीं देख पाया था। भीतर ही भीतर 
ऐसा एक परिवर्तन अब हुआ। मैं बिल्कुल पर्याय बुद्धि अपनाता चला गया। 

आत्मा की ओर मेरी दृष्टि ही नहीं गई । अब मुनि महाराज कहते हैं कि- यह 
दृष्टि मेरी नहीं है भैय्या ! मैं तो भगवान्‌ के पास गया था। उनकी शरण में जाने 
की ही कृपा है कि मुझे इस प्रकार की दिव्य-दृष्टि मिली | माफी तो हम दोनों 
मिलकर वहीं पर मानेंगे। चलो ! तुम भी चलो साथ उनके चरणों में । वहां 
पहुँचने पर महाराज बोलते हैं क्‍यों भैया! मुलाकात हो गई ? मुलाकात क्या, 
अब यह मुलाकात कभी मिटने वाली नहीं है । कारण, बैर भाव जो चलता है 
वह केवल पर्याय-बुद्धि को लेकर चलता है, यह समझ में आ गया। 

आप लोग तो रामायण की बात करते होंगे, लेकिन मैं तो रावणायण की 
बात करता हूँ। रावण, राम से भी दस कदम आगे काम करने वाला है। ये 
हलधर थे, तो वे तीर्थंकर बनेंगे । ऐसे तीर्थंकर होंगे कि सीतारानी का जीव स्वयं 
गणधर बनेगा | जितना विप्लव दोनों ने मिलकर किया था, उससे कहीं अधिक 
शान्ति धरती पर करके मोक्ष चले जाएंगे । लक्ष्मण का जीव भी तीर्थंकर बनेगा। 
रावण भी तीर्थंकर बनेगा। सीता का जीव बीच में पर्याय धारणकर गणधर 
परमेष्ठी बनेगा । रावण की ''ब्राडकास्टिंग ' ' करने गणधर बनकर बैठेगा । अब 
सोचिये। भव-भव का वह बैर कहाँ चला गया। संसारी प्राणी अतीत की ओर 
और अनागत की ओर नहीं देखता है इसके सामने तो एक वर्तमान पर्याय ही रह 
जाती है। प्रागभाव को भी देखा करो, प्रध्वंसाभाव को भी देखा करो और 
तद्भाव को भी देखा करो, तभी भव-भव का नाता टूट जाएगा। ऐसा भव 
प्रादुर्भूत हो जायेगा कि जिसका दर्शन करते ही अनन्तकालीन कषाय की 
श्रृंखला ट्टकर छिन्न-भिन्न हो जायेगी। कितना सुन्दर दृश्य होगा, रावण के 
भविष्य का उस समय, जब रामायण अतीत का दृश्य हो जाएगा | एक बार चित्र 
देखा हुआ, यदि दुबारा देखते हैं तो रस नहीं आता । जो नहीं देखा उसके बारे में 
बहुत भावना उठती है । 

आश्चर्य की बात यह है कि भव-भव में बैर पकड़ने वाले ये जीव एक 
स्थान पर ऐसे बैठकर सब लोगों को हित के मार्ग का दर्शन देकर आदर्श प्रस्तुत 
करके मोक्ष चले जायेंगे। 

इस प्रकार की घटनायें (रावण-सीता-राम जैसी घटनायें) पुराणों में 
अनन्तों हो गईं, भविष्यत्‌ काल में अनन्तानन्त होंगी। जब अतीत काल की 
विवक्षा को लेते हैं तो अनन्त की कोटि में कहते हैं और अनागत की अपेक्षा से 
अनन्त नहीं, बल्कि अनन्तानन्त कहा जाता है। राम-रावण-सीता जैसी 
घटनाओं में कभी आप भी राम हो सकते हैं, कभी रावण, और भी कुछ हो 
सकते हैं | नाम तो पुन: पुनः वही आते जाते हैं | कारण, शब्द संख्यात हैं और 
पदार्थ अनन्त | '“फलाचंद '” नाम के कई व्यक्ति हो सकते हैं | इसी सभा में 
0-20 मिल सकते हैं | सागर सिटी में 50-400 मिल सकते हैं | उस समय 
यदि किसी की दानराशि, उसी नाम वाले से मांगे तो घोटाला हो जाएगा । अब 
क्या करें? बोली किसने ली थी क्‍या पता? इसलिये सागर में भी मुहल्ला एवं 
अपने पालक का भी नाम बताओ? अर्थात्‌ शब्द बहुत कमजोर है। शब्द के 
पास शक्ति नहीं और ना ही अनन्त है । इसलिए इन सब बातों को भूल जाओ। 
अभावों में प्रागभाव और प्रध्वंसाभाव कया था यह ज्ञात हो गया। 

महाराज सोचते हैं कि- वह बैर भाव अभी रह सकता है क्या? नहीं ! 
लेकिन लिंग (भेष) न बदलता तो संभव भी था। क्योंकि सजातीयता थी। 
लेकिन ज्यों ही मुनिलिंग धारण किया और मुद्रा लेकर चले, त्यों ही उस व्यक्ति 
के साथ जो बैर चल रहा था, जाता रहा। उसने सोचा- अब यह वह व्यक्ति 
नहीं, किन्तु इसका सम्बन्ध तो अब महावीर प्रभु से हो चुका । यह लिंग घर का 
नहीं है । इसलिए जिनलिंग देखने के उपरान्त समता आ जाती है । किसी व्यक्ति 
विशेष का लिंग नहीं है यह। किसी व्यक्ति विशेष की पूजा नहीं है 
जैनशासन में । किसी एक व्यक्ति का शासन नहीं चल सकता। किसी 
की धरोहर नहीं। यह तो अनादिकाल से चली आ रही परम्परा है और 
अनन्तानन्तकाल तक चलती रहेगी। मात्र नाम की पूजा नहीं, नाम के 
साथ गुणों का होना आवश्यक है। स्थापना निश्षेप में यही बात होती है- 
“यह वही है '' इस प्रकार ऐक्य हो जाता है। अर्थात्‌ यह वृषभनाथ ही हैं। 
इसमें और उसमें कोई फर्क नहीं । इस तरह का “'बुद्धया एक्यं स्थाप्य '' बुद्धि 

के द्वारा एकता का आरोपण करना, जैसा कि कल ही पण्डित जी कह रहे थे- 
“यह प्रतिमा नहीं भगवान्‌ हैं, ऐसी एकता होती है। तब कहीं वह बिम्ब 
सम्यग्दर्शन के लिए निमित्त बन सकता है, नहीं तो वह अभिमान का भी कारण 
है ।इसीलिए किसी व्यक्ति को स्मरण में न लाकर उसे प्रागभाव की कोटि में ले 
जाइये। यदि प्रागभाव की कोटि में चला गया तो उसका क्षय हो चुका। 
इसीलिए अब उस व्यक्तित्व का भी सम्बन्ध नहीं । उस भाव और इस भाव के 
बीच में बहुत अन्तर हो गया है। वह तब राग के साथ सम्बद्ध था, पर अब 
वीतरागता से सम्बद्ध । “जो व्यक्ति इस प्रकार के लिंग को देख करके, उनकी 
पूजा-अर्चा नहीं करता, उनके लिए आहारदान नहीं देता तो उसके लिए 
आचार्य कुन्दकुन्द अष्टपाहुड में कहते हैं- 
सहजुप्पणं रूव॑ दट्ठुँ जो मणणए्‌ ण मच्छरिओ। 
सो संजमपडिवण्णो, मिच्छाइट्ठी हवदि ऐसो॥ 

कितनी गजब की बात कही है आचार्य कुन्दकुन्ददेव ने- सम्यग्दर्शन 
और मिथ्यादर्शन को एक दर्पण के सामने लाकर रख दिया है। “फेस इज़ दा 
इन्डेक्स ऑफ दा हार्ट '' हृदय की अनुक्रमणिका मुख-मुद्रा है। हृदय में कया 
बात है यह मुख के द्वारा समझ लेते हैं। आचार्य कुन्दकुन्द कहते हैं कि अभी 
भी तुम्हारी दृष्टि में बैर भाव है । अभी भी वह सेठ है । पर्यायबुद्धि है तेरी । तेरी 
दृष्टि में बीतरागता नहीं आ रही है । वीतरागता किसी की, अथवा घर की नहीं 
होती, न इसे चुराया जा सकता है और न किसी की बपौती है। नग्नत्व ही 
उसका साधन है। भगवान महावीर या वृषभनाथ भगवान और भी जिनको 
पूजते हैं उनका लिंग है। कुन्दकुन्द भगवान ने कहा- यथाजातरूप भगवान 
महावीर और इस लिंग में कोई अन्तर नहीं है। इसको देखकर जो व्यक्ति 
मात्सर्यादिक भावों के साथ वन्दना आदि नहीं करता है वह मिथ्यादृष्टि है । यह 
ध्यान रखिये! यथाजातरूप होना चीहए, क्‍योंकि वे ही जो छट्ठे-साततवें 
गुणस्थानवर्ती हैं वे ही आपके घर तक आहार के लिए आ सकते हैं, अन्य 
नहीं। जिसके हृदय में सम्यग्दर्शन है वह जिनेन्द्र भगवान की प्रतिमा और 

जिनेन्द्र भगवान को देखते ही सब पर्यायों को भूल जाता है। यह मेरा बैरी था, 
मित्र था, पिताजी थे, मेरे भाई थे या और कोई अन्य सम्बन्धी, अब कोई 
सम्बन्ध नहीं, सब छूट गया। इस नग्नावस्था के साथ तो मात्र पूज्य-पूजक 
सम्बन्ध रह गया है । इसके उपरान्त भी यदि अतीत की ओर दृष्टि चली जाती 
है, रागद्वेष हो जाते हैं, परिचर्या में नहीं लगता है तो कुन्दकुन्दस्वामी ने उसे 
मिथ्यादृष्टि कहा | आगे दूसरी गाथा में कहते हैं- 
अमराण वंदियाणं रूवं दट्ठृूण सीलसहियाणं। 
ये गारवं करंति य सम्मत्तविवज्जिया होंति॥ 

अगरों के द्वारा जो वन्दित है, उस पद को तथा शील सहित व्यक्ति को 
देखकर भी जो गर्व करता है, उसका तिरस्कार करता है तो वह सम्यग्दर्शन से 
कोसों दूर है । ऐसा नहीं है कि एक बार सम्यग्दर्शन मिल गया फिर पेटी में बन्द 
कर, अलीगढ़ का ताला लगाकर ट्रेजरी में बन्द कर दें। कहीं हिल न जाए। 
आचार्य कहते हैं कि- ऐसा नहीं है, अन्तर्मुहूर्त में ही कई बार उलट-पलट हो 
सकता है। भीतर के भीतर माल ''पास'' हो सकता है। ताला ऊपर रह जाये 
और माल भीतर से “सप्लाई '' हो जाये । भीतर परिणामों में ठथल-पुथल होता 
रहता है। यह सब पुण्य और पाप की बात है। इसी अष्टपाहुड में आचार्य 
कुन्दकुन्द देव ने एक जगह लिखा- ““बाहुबली, सर्वप्रथम द्रव्यलिंगी की 
कोटि में हैं । बड़ी अद्भुत्‌ बात है। सर्वार्थसिद्धि से तो आये हैं और मुनि भी 
बने, फिर भी द्रव्यलिंगी की कोटि में उनको रखा। यह मात्र दृष्टि की बात है। 
बात ऐसी है कि- वर्द्धमान चारित्रवाला छट्ठे-साततवें गुणस्थान में तो परिवर्तन 
कर सकता है, लेकिन जिसका वर्द्धमान चारित्र नहीं है वह व्यक्ति नीचे 
गिरकर छट्ठे से पांचवे में भी आ सकता है, चौथे में आ सकता है और क्षायिक 
सम्यग्दृष्टि नहीं है तो प्रथमगुणस्थान तक आ सकता है। ऐसे भी भंग आमगम में 
बनाये गये हैं । उन्होंने कहा- एक व्यक्ति क्षायिक सम्यग्दर्शन के साथ मुनिपद 
को अपनाता है, सातवें गुणस्थान को छू लेता है और अन्तर्मुहूर्त्त में छट्ठे में आ 
जाता है। फिर चतुर्थ गुणस्थान में आकर आठवर्ष और कुछ अत्तर्मुहूर्त कम 

पूर्वकोटि वर्ष व्यतीत कर सकता है । 

धवला पढ़िये! उसका अध्ययन करिये तब ज्ञान होगा। क्षायिक 
सम्यग्दृष्टि तो है पर असंयमी हो गया, अब कैसे आहार दान दें? परिचर्या 
कैसे करें? हो सकता है देने वाला पंचमगुणस्थानवर्ती हो और लेने वाले मुनि 
महाराज चौथे गुणस्थानवर्ती । यहां ध्यान रखिये मुनिलिंग की पूजा की जाती 
है। भीतर रत्नत्रय है या नहीं, यह आपकी आंखों का विषय नहीं। अब हम 
पूछते हैं कि क्षायिक सम्यग्दर्शन होते हुए भी उसे ऊपर क्यों नहीं उठाया। 
जबकि अभी भी दिगम्बरावस्था है। जब सम्यग्दर्शन है तो चारित्र भी सम्यक्‌ 
होना चाहिए। छट्ठे -सातवें गुणस्थान को छूना चाहिए। पर नहीं होता है। 
इसका कारण, भिन्न-भिन्न शक्तियों की सीमायें, लक्षणों और गुणों की सीमायें 
ही हैं | भिन्न-भिन्न प्रयोजनों के कारण भी आगे नहीं बढ़ पाता । उसकी विशुद्धि 
इतनी घट गई कि ऊपर से तो मुनिलिंग की चर्या का अनुपालन करता हुआ 
पूर्वकोटि वर्ष तक सम्यग्दृष्टि बना रह सकता है। ऐसा भी सम्भव है कि जो 
क्षायिक सम्यग्दृष्टि नहीं है वह लेते समय छट्ठे-सातवें गुणस्थान में था और 
अन्तमुह्ूर्त्त में ही मिथ्यात्व गुणस्थान में आ गया। अब क्या करें? क्या आप 
आहार देना बंद कर देंगे? उसे कपड़े पहनना चाहिये क्या? '' अरे | यदि कपड़ा 
नहीं पहनता तो धोखाधड़ी कर रहा है '' ऐसा कहना बिल्कुल गलत है। ऐसा 
नहीं कहना चाहिए। यहाँ धोखाधड़ी करने की बात ही नहीं । सम्यग्दर्शन कोई 
ऐसी वस्तु नहीं है कि बांध के रख लिया जाये। क्षायिक सम्यग्दर्शन होते हुए 
भी छट्ठे-सातवें गुणस्थान से नीचे उतरना पड़े। हाँ! यह तो अवश्य है कि 
चारित्र बांधा जा सकता है किन्तु भीतरी परिणामरूप चारित्र को नहीं बांधा जा 
सकता। इसका अर्थ यह हुआ कि कर्म की भी अपनी शक्ति है । उसकी शक्ति 
के सामने किसी का पुरुषार्थ कुछ नहीं कर सकता । 

द्रव्यलिंग कहने से मिथ्यादृष्टि को ही नहीं लेना चीहिए। कारण, 
बाहुबली मिथ्यादृष्टि होने वाले नहीं | सर्वार्थसिद्धि से क्षायिक सम्यग्दर्शन के 
साथ आये थे । इसी प्रकार की कई बातें राम के जीवन में आती हैं। भूमिका के 

अनुसार जब-जब कर्मों का उदय आता है तब-तब उसकी चपेट से आत्मा के 
कैसे परिणाम होते हैं। उसे कहा है- कोउ-कोउ समे आत्माने कर्म दावे छे, 
कोउ-कोउ समै आत्मा कर्मने दावे छे । अर्थात्‌ कभी-कभी आत्मा कर्मों को 
दबाता है और कभी-कभी कर्म, आत्मा को दबाते हैं। यह कस्समकस्सा 
चलता रहता है। अन्त में जीत आत्मा की ही होगी। यह चलना भी चाहिए। 
मानलो, मैदान में दो कुश्ती खेलने वाले आ गये | एक मिनिट में ही एक गिर 
गया (चित्त हो गया) तो लोग कहते हैं कि मजा नहीं आया। कुछ दांव-पेंच 
होना चाहिए था। जब सारा का सारा बदन लाल हो जाए, 2-3 बार गिर- 
उठकर एक बार चित्त करें तो- वाह.. वाह... ! कमाल कर दिया, कहेंगे। 
क्योंकि हमें आनन्द तभी आता है | उसी प्रकार जब जाना ही है इस लोक से तो 
करामात कर दिखाने से नहीं चूकना चाहिए। कर्मों ने अनन्तकाल से इसको 
दबाये रखा, अब एक बार ऐसी सन्धि आयी है कर्मों को दबाने की । एक बार में 
ही न दबा दें बल्कि दबाते रहें-दबाते रहें, जब बिल्कुल लतफत हो जाये, 
कहे- मैं भाग जाऊँगा, चला जाऊँगा- ऐसा कर दो अपने आत्मा के बल से। 
जब सम्पूर्ण बल खुलकर सामने आयेगा तो सभी कर्म भागते फिरेंगे। तभी 
वीतरागता प्राप्त होगी । 

वीतराग और अराग में क्‍या अन्तर है ?यह जो पृष्ठ, कागज का है 
यह अरागी है और भी जितनी भी वस्तुएं देखने में आ रही हैं वे सभी 
अरागी हैं, जड़ हैं, किन्तु चेतना वाले जीव ही कुछ रागी और कुछ 
वीतराग होते हैं। जिसके पास राग था, उसका अभाव करने से वीतरागता 
आती है।हमें अरागी नहीं वीतरागी बनना है। 

आप लोग भी तो वीतराग हैं लेकिन कैसे ? '' आत्मानं प्रति रागो यस्य न 
वर्तते इति वीतराग:'' आत्मा के प्रति जिसका राग नहीं है वह भी वीतराग है 
और जिसकी आत्मा में राग नहीं वह भी वीतराग है। आपको आत्मा के प्रति 
राग न होते हुए भी आप सरागी माने जाते हैं क्‍योंकि भिन्न-भिन्न जो अन्य 
वस्तुएं हैं उन सबके प्रति आपको राग है । आप कहते तो हैं- यह भिन्न हैं, यह 

भिन्न हैं, लेकिन थोड़ी भी प्रतिकूल दशा आ जाये तो खेद-खिन्न हैं । यह 
पर है, यह पर है- फिर भी उसी में तत्पर हैं ।यह सब नाटक क्‍या है ? 

जब नये दीक्षित श्रमण ने महाराज के चरणों में नमन किया तो महाराज 
ने कहा- क्यों क्या बात है, निकल गया पूरा का पूरा कांटा? महाराज ! आपने तो 
अच्छी सन्धि पकड़ी, हृदय की बात जान ली । भैय्या | हम हृदय की बात जानते 
हैं बाद की बात नहीं । किसी और के पास नहीं पहुँचना था, क्योंकि सबके प्रति 
तुम्हारे क्षमा भाव हैं । जहाँ बैर नहीं वहां क्षमा भाव हैं | अब तुमने दीक्षा ले ली, 
लेकिन जिसके साथ तुम्हारा बैर-भाव था, वह निकला कि नहीं ? भीतर रहना 
नहीं चहिए। उसको तुम्हीं टटोलो, झाड़ू लगाओ। और कहां पर? वहीं पर 
जाकर | उसमें अवश्य ही परिवर्तन होना चाहिए। उस श्रावक के, इस लिंग 
(जिनलिंग) को देखने मात्र से निष्ठा पैदा हो गई कि इस प्रकार का बैर रखने 
वाले भी मेरे आंगन तक आ सकते हैं । मान का पूरा का पूरा हनन । जो राजा था, 
दूसरों पर सत्ता रखता था, सब कुछ करता था, वही आज यूँ हाथ पसारकर 
आया है।यह भीतर की अग्नि-परीक्षा है ।' “जो दिया जाय वह लेना '' बहुत ही 
कठिन ब्रत है । उसमें अपनी मांग नहीं होना, बहुत कठिन है । 

एक बार, सागर में वाचना चल रही थी, तब आचार्य गुणभद्र का सन्दर्भ 
देते हुए कहा था कि-श्रावक का पद कभी भी बड़ा नहीं होता, मात्र दान के 
अलावा । जिस समय उसके सामने तीन लोक के नाथ भी हाथ करते हैं, उस 
समय श्रावक को अपूर्व आनन्द होता है और उसी आनन्द के साथ अपना हाथ 
यूँ करता है (दान देता है) | तब हमने कहा- बात तो बिल्कुल ठीक है, परन्तु 
हाथ कांपते किसके हैं? देने वालों के ही हाथ कांपते हैं, लेने वालों के नहीं। 
क्यों कांपते हैं? क्योंकि देने वाला दे तो रहा है परन्तु क्या पता, कैसा हो जाए 
इसीलिए कांपते हैं ।लेकिन महाराज निर्भीकता के साथ लेते हैं । 

बन्धुओ ! राजा हो या महाराजा, जब तक राजकीय मान सम्मान है तब 
तक तीन लोक का नाथ नहीं बन सकता | चाहे कितनी भी कठिन तपस्या क्‍यों 
नकर लें | इसीलिए वृषभनाथ ने दीक्षा ली । इसका अर्थ यही है कि उनके पास 


व45 


(प्रवचन प्रमेय ) 


भीतर बैठी हुई, क्रोध, मान, माया, लोभ भले ही अनन्तानुबन्धी न हो पर शेष 
सभी कषाय तो विद्यमान होगी । इनका जब तक क्षय होगा तब तक उदयावली 
से उदय में आकर इनका कार्य देखा जा सकता है । वर्धमानचारित्र वालों को भी 
हो सकता है । परन्तु वह संज्वलन रूप होगा। अत: उसको भी जीतने के लिए 
बार-बार प्रयास करना, और जो कर रहे हैं वे धन्य हैं । समयसारकलश में एक 
स्थान पर लिखा है- 

बहती रहती कषाय नाली, शान्ति-सुधा भी झरती है, 

भव पीड़ा भी, वहीं प्यारकर मुक्ति-रमा मन हरती है। 

तीन लोक भी आलोकित है अतिशय चिन्मय लीला है, 

अद्भुत से अद्भुततम महिमा आतम की जय शीला है॥ 

वहीं पर कषाय नाली है, वहीं अमृत का झरना। वहीं तीन लोक, वहीं 
मुक्तिरमा। वहीं पर तीनों को आलोकित करने वाला अद्भुत-दिव्य-ज्ञान, 
लेकिन यह अतिशय लीला चेतना की ही है। धन्य हैं वे मुनिगज और उनकी 
चेतना, जो दीक्षा लेने के उपरान्त कषाय रहते हुए भी कषाय नहीं करते हैं। 
कषाय चले जाने के बाद हमने कषाय जीत ली, ऐसा नहीं । जैसे- रणांगन में 
शत्रु के सामने कूदना ही कार्यकारी है । जब बैरी भाग जाए, उस समय कूदे तो 
क्या मतलब। शत्रु के सामने हाथ में तलवार हो और ढाल तथा छाती यूं करके 
रणांगन में कूद कर किये गये प्रहार से बच, सन्धि पा अपनी तलवार चलाने से 
काम होता है। उसी प्रकार ज्ञान और वैराग्य रूपी ढाल को अपने हाथ में 
लेकर, ज्ञान की तलवार चलाने से अनन्तकालीन कर्म की फौज जो कि 
भीतर बैठी है, छिन्‍्न-भिन्‍न हो जाती है। बस अन्तर्मुहूर्त का समय लगता है। 
हमें जितना भी पुरुषार्थ करना है वह मात्र मोह को जीतने के लिए ही करना है। 
मोह को जीतने पर ही विजय मानी जायेगी अन्यथा कोई मतलब नहीं । कुछ भी 
सिद्ध होने वाला नहीं । 
उस श्रावक को भी ऐसा ज्ञान हो गया, कि भगवन्‌ |! इनके साथ जो बैर 

था, जो गांठ पड़ गई थी वह कभी खुलेगी, यह संभव नहीं लगता था। कम से 

कम इस भव में तो कतई संभव नहीं लगता था। उस पर्याय का प्रध्वंसाभाव हो 
गया जिससे कि हमारी गांठ बंधी थी | अब मुनिलिंग आ गया, मुनिलिंग प्राप्त 
होते ही मेरे भीतर किसी भी प्रकार का राग-द्वेष भाव नहीं आये । कारण कि वे 
वीतराग होकर आये थे, रागी-द्वेषी होकर नहीं। यदि हमारे सामने कोई 
वीतरागता के साथ आते हैं तो हमें भी वीतराग भाव की उपलब्धि होगी और 
यदि मान दिखाते हैं तो हमारे भीतर भी मान की उदीरणा हो जाती है। सामने 
वाला व्यक्ति मान नहीं दिखाता तो हमारा भी मान उपशान्त हो जाए। जैसे- 
सिंह देखता है कि सामने वाला व्यक्ति मेरी ओर किस दृष्टि से देख रहा है, 
यदि लाल कटाक्षों से देखता है तो सिंह भी इसी प्रकार से कर लेता है । यदि वह 
शान्तरूप से चलता है तो सिंह भी शान्त मुद्रा से चला जाता है 

एक बार की बात | दो सन्त जंगल से चले जा रहे हैं, उधर से एक सिंह 
भी आ गया। सिंह को देखकर दोनों को थोड़ा-सा क्षोभ हो गया। अब क्या 
होगा, क्या पता? आजू -बाजू खिसकने के लिए कोई स्थान नहीं था। अब कया 
करें? अब तो वह जैसा आ रहा है, वैसे ही हम चलें | रुकने से क्या मतलब? 
जो करना हो कर लेगा। इसलिए चलने में कोई बाधा नहीं । बस, उस तरफ 
नहीं देखना है । ईर्यापथ से चलना है । नीचे देखते हुए दोनों चले गये । बीच में 
से वह भी क्रास कर चला गया । सिंह इधर चला गया और वे उधर | कुछ दूर 
जाकर इन लोगों ने मुड़कर देखा तो उसने भी देखा कि कही कोई प्रहार तो 
नहीं । दोनों शान्त चले गये और सिंह भी चला गया। 

बन्धुओ ! कषाय-भाव की दूसरों को देखकर भी उदीरणा होती है। 
इसलिए बहुत सम्हाल कर चलने की बात है । कषायवान्‌ के सामने जाने से 
कषाय की उदीरणा बहुत जल्दी हो जाया करती है। जिस प्रकार अग्नि को 
ईंधन के द्वारा बल मिल जाता है । उसी प्रकार कषायवान्‌ व्यक्ति के सामने कोई 
कषाय करता है तो उसको बहुत जल्दी कषाय आती है। 

एक छोटा-सा लड़का माँ की गोद में बैठा है । माँ दूध पिलाती-पिलाती 
आंखे लाल कर ले तो वह दूध पीना छोड़कर देखने लग जाता है, कि क्‍या 

मामला है? गड़बड़-सा लगता है, तो मुंह का भी दूध वहीं छोड़ देगा। ज्यादा 
विशेष हो गया तो वह वहाँ से खिसकने लगेगा। लेकिन ज्यों ही चुटकी 
बजाकर प्यार दिखाया तो फिर पीने लगेगा। इसका मतलब यही हुआ कि 
दूसरों की कषाय समाप्त करना चाहते हो तो हमें भी उपशान्त होते चले जाना 
चाहिए। 
अतृणे पतिता वहिनः स्वयमेवोपशाम्यति 

जहाँ पर तृण नहीं । घास-पूस नहीं है । वहाँ पर धधकती एक अग्नि की 
लकड़ी भी रख दो तो वह भी पांच मिनिट में समाप्त हो जाती है। ईंधन का 
अभाव होते ही शान्त हो जाएगी । इसी तरह हमारे पास कषाय है वह शान्त होते 
ही अपने आप शान्ति आ जाएगी। जब तक ईंधन का सहयोग मिलेगा ईंधन 
पटकते रहेंगे वह बढ़ती जायेगी । उपशम भाव ही हमारे लिए अजेय और 
अमोघ अस्त्र है।इस अमोध अस्त्र के द्वारा दुनिया को नहीं, अपनी आत्मा 
को जीतकर चलना है। 

जैसे आदिनाथ ने आज दीक्षा अंगीकार कर ली। ऐसे श्रमणत्व को मैं 
बार-बार नमस्कार करता हूँ। ऐसा श्रमणत्व हम लोगों को भी मिले ऐसी 
भावना करना चाहिए। अतीत में कितनी भी कषाय हो गई हो। उसकी याद 
नहीं करना चाहिए। अनागत की “' प्लानिंग '' भी नहीं करना चाहिए। यह सब 
पर्याय बुद्धि है। आप तो प्रागभाव और प्रध्वंसभाव को घटाकर देख लीजिए 
सारा का सारा माहौल शान्त हो जायेगा। 

एक वीरत्व की बात याद आ गई, वह और आपके सामने रख देता हूँ 
ताकि आप भी उसका उपयोग कर सकें- 

कौन कहता है कि आसमां में सुराख नहीं हो सकता। 
एक पत्थर तो दिल से उछाल कर देखो यारो॥ 

याद रखिये ! आत्मा के पास अनन्तशक्ति है। इस शक्ति का उपयोग 
कषायों के प्रहार करने के लिए कीजिए | हमारी यह शक्ति अब दबी नहीं रहना 
चाहिए, सोई नहीं रहना चाहिए, नहीं तो चोरों का साम्राज्य हो जायेगा। क्‍या 

आप अपनी सम्पदा को चोरों के हाथ में देना चाहेंगे? नहीं ना । इसलिए दहाड़ 
मारकर उठो | जैसे सिंह के सामने कोई नहीं आता। वैसे ही उठो। सिंह वृत्ति 
को अपनाओ। चूहों से बनकर हजार वर्ष जीने की अपेक्षा सिंह जैसा 
बनकर एक दिन जीना श्रेष्ठ है। मुनि महाराजों की वृत्ति ही सिंह-वृत्ति 
कहलाती है। वह सिंह जैसे क्रूर तो नहीं होते किन्तु सिंह जैसे निर्भीक जरूर 
होते हैं, निरीह होते हैं ।पीठ-पीछे से धावा नहीं बोलते | छुपकर जीवन-यापन 
नहीं करते | उनका जीवन खुल्लमखुल्ला रहता है। वनराजों के पास जाकर 
महाराज रहते हैं । भवनों में रहने वाले वनराजों के पास नहीं ठहर सकते । 
आज भगवान्‌ ने दीक्षा ली तो इन्द्र चाकर बनना चाहता था लेकिन 
उन्होंने स्वीकार नहीं किया | उसे कह दिया- तुम पालकी भी नहीं उठा सकते 
हो। पहले मनुष्य उठा ले, फिर कोई नहीं । ना ये, ना तुम । मैं मात्र अकेला हूँ, 
था और रहूँगा। इस एकत्व के माध्यम से आज तक हजारों आत्माएं 
अपना कल्याण कर गईं, कर रहीं हैं, और आगामी काल में भी करेंगी। 
अपूर्णता से अपने जीवन को पूर्णता की ओर ले जायेंगी। मैं उन वृषभनाथ 
भगवान को, जो आज मुनि बने हैं, यह पंक्ति बोलते हुए स्मरण में लाता हूँ- 
बल में बालक हूँ किस लायक, बोध कहाँ मुझमें स्वामी। 
तव गुण-गण की स्तुति करने से, पूर्ण बनूं तुम-सा नामी॥ 
गिरि से गिरती सरिता पहले पतली-सी ही चलती है। 
किन्तु अन्त में रूप बदलती सागर में जा ढलती है॥ 
“अहिंसा परमो धर्म की जय! 
(केसली 9-3-86 सन्ध्या, अभियोगगमन बेला) 

। सप्तम देशना । 


लें नमः सिद्धेभ्य: । तैँ नमः सिद्धेभ्य: । में नमः सिद्धेभ्य: । 


तज्जयति परमज्योति: सम समस्तैरनन्तपर्यायै:। 
दर्पणतल इव सकला प्रतिफलित पदार्थमालिका यत्र॥ ॥ 
(पुरुषार्थसिद्धयुपाय ) 
आज चौथा दिन है। कल ऋषभकुमार ने दीक्षा अंगीकार कर ली है। 
इसके उपरान्त तप में लीन हैं, आज उन्हें केवलज्ञान की उपलब्धि होने वाली 
है। इसके पूर्व उन्हें भूख लगेगी । यह सब कुछ इसलिए कह रहा हूं कि तीर्थंकर 
की कोई भी चर्या “'आर्टीफिशियल '” नहीं हुआ करती, दिखावट नहीं हुआ 
करती, प्रदर्शन के लिए भी नहीं हुआ करती । दुनिया को उपदेश देने के लिए 
भी नहीं हुआ करती, क्योंकि छद्मस्थ अवस्था में वे उपदेश नहीं दिया करते 
हैं | दिखावटी कोई नाटक नहीं किया करते हैं । ऋषभनाथ, जो मुनिराज बने हैं 
वे, छठवे-साततवें गुणस्थान में झूल रहे हैं, क्योंकि उनका उपयोग अभी भी 
श्रेणी के लायक नहीं है। अर्थ यह हुआ कि उनकी चंचलता अभी नहीं मिटी 
और जब (छटे, सातवें गुणस्थान परिवर्तन रूप) चंचलता नहीं मिटी तो वह 
क्रिया, केवल दिखाने के लिए नहीं बल्कि वेदनीय कर्म का प्रतिकार है । 
कल चर्चा चल रही थी कि, महाराज ! तीर्थंकरों को पीछी-कमण्डलु 

का विधान तो नहीं है और कल तो यहाँ दिया गया? हाँ! बात तो ठीक है। 
संसारी प्राणी को मुनिचर्या की सही-सही पहचान हो, ज्ञान हो इसलिए ये दिया 
गया है। जो तीर्थंकर दीक्षित होते हैं, वे पिच्छी और कमण्डलु नहीं लेते, 
क्योंकि ज्यों ही वे दीक्षित होते हैं, त्यों ही उन्हें सारी ऋद्धियां प्राप्त हो जाती हैं, 
एक मात्र केवलज्ञान को छोड़कर | उनकी मन, वचन, काय की चेष्टा के द्वारा 
ज्रसों का और स्थावरों का घात नहीं हुआ करता, इस प्रकार की विशुद्धि उनकी 
चर्या में आ जाती है । और वे वर्द्धमान चारित्र वाले होते हैं, इसलिए इसके बारे 
में कुछ ज्यादा कहने की आवश्यकता नहीं है, किन्तु जब वे आहार के लिए 
उठते हैं, त्यों ही उपकरण का विधान उपस्थित हो जाता है। 

प्रवचनसार में आचार्य कुन्दकुन्ददेव ने प्रस्तुत किया है कि, अरे ! तूने तो 
सब कुछ छोड़ने का संकल्प लिया था। छोड़ने का संकल्प लेकर, अब ग्रहण 
करने के लिए जा रहा है । गृहस्थों के सामने हाथ यूँ करेगा (फैलायेगा), बड़ी 
अद्भुत बात है| चाहे तीर्थंकर हों, चाहे चक्रवर्ती हों, चाहे कामदेव हों, कोई 
भी हों। कर्मों के सामने सबको घुटने टेकने पड़ेंगे। जब छोड़ने का संकल्प 
लेकर दीक्षा ग्रहण की थी, तो इस समय ग्रहण करने क्‍यों जा रहा है। आचार्य 
कहते हैं- उत्सर्गमार्ग और अपवादमार्ग की सूचना आगम में है। जो 
व्यक्ति अपवादमार्ग को भूल जाता है वह भी फेल हो जाता है। और जो 
व्यक्ति उत्सर्गमार्ग को भूल जाता है वह भी फेल हो जाता है। दोनों में ही 
साम्य हो। (इस चेतन के तन को आहार रूपी) बेतन देना अनिवार्य है। 
लेकिन यहाँ पर वेतन के साथ ““कण्डीशन '' भी है कुछ। वेतन के साथ शर्त 
हुआ करती है, छयालीस दोष और बत्तीस अन्तराय उनको जो स्वीकारता है 
उसे कहते हैं साधु | साधु शर्तों के साथ ही अपनी आत्मा की साधना करता है। 
आगम के अनुकूल करता है । भगवान्‌ की चर्या भी आगम के अनुकूल होती है, 
विपरीत नहीं हुआ करती । 28 मूलगुणों के धारक होते हैं वे ।इसलिए एक बार 
ही आहार के लिए निकलने का नियम होता है, यह बात अलग है कि उनकी 
क्षमता 6 माह तक की रही, किन्तु 6 माह के उपरान्त वह भी उठ गये। 

इस चर्या में जब चार हजार मुनि महाराज फेल हो गये तभी से प्रारम्भ हो 
गया है 363 मतों का (शुरुआत रूप) प्रचलन | दिगम्बर होने के उपरान्त जो 
शोधन करके आहार नहीं करता वह अन्य समिति वाला है। सम्यक्समिति 
वाला नहीं माना जाएगा। वे मुनिराज श्रावक के घर आकर आहार कब ग्रहण 
करते हैं जबकि श्रावक की सारी की सारी क्रिया देख लेते हैं । नवधा-भक्ति 
देख लेते हैं । श्रावक यदि नवधा-भक्ति करता है तो ही आहार लेते हैं, नहीं तो 
नहीं लेते। तो क्या हो गया था? कल किसी ने कहा था कि उन्हें अन्तरायकर्म 
का उदय था। बिलकुल ठीक है। किन्तु लड्डू लाकर के दिखा रहे थे, क्‍यों 
नहीं लिए उन्होंने ? तब जबाव मिलता है, श्रावकों की गलती थी, मुनि महाराज 
की कोई गलती नहीं थी। श्रावकों की क्या गलती थी? तो उन्होंने कहा कि- 
नवधाभक्त नहीं की थी । जब तक नवधा भक्ति नहीं होगी तब तक लाये गए 
आहार को वे नहीं लेंगे । बहुत कठिन है, यह चर्या । छह माह हो गये थे उपवास 
किये। उसके बाद 6 माह और अन्तराय चला। फिर भी उस क्रिया-चर्या की 
इति नहीं की । इस चर्या से डिगे नहीं वे । यह मात्र जड़ की क्रिया नहीं है, 
किन्तु यह भीतर में छट्ठे-सातवें गुणस्थान में झूलता हुआ जो ज्ञानवान्‌ 
चेतन भगवान आत्मा है, उसी की क्रिया है-काम है। 

एषणासमिति के कारण ही संसार में विप्लव मचा हुआ है । एक दिन के 
लिए भी भूख सताने लग जाए तो ''मरता क्या नहीं करता '', *' भूखा क्या-क्या 
करता '' ये सब कहावतें चरितार्थ हाने लगती हैं। लेकिन कितने ही कठोर 
उपसर्ग-परीषह क्‍यों न हों तो भी मुनि महाराज अपनी चर्या से तीन काल में भी 
डिगते नहीं । टस से मस नहीं होते । वे कभी मांगते नहीं हैं, क्योंकि यही एक 
मुद्रा ऐसी रह गई है संसार में, जिसके पीछे रोटी है और बाकी जितने भी 
हैं वे सब रोटी के पीछे हैं। मात्र साहित्य से काम नहीं चलने वाला इस 
जगह। यदि हमारे पास क्रिया है, दिगम्बर मुद्रा है तो साक्षात्‌ महावीर 
भगवान को दिखा सकते हैं। युग के आदि में जो वृषभनाथ हुए थे उनकी 
चर्या का पालन करने वाले आज भी हैं । यह हमारा सौभाग्य है। 

यह संसारी प्राणी चार संज्ञाओं से ग्रसा हुआ है । आहार की संज्ञा से कोई 
निर्वृत्त नहीं है छट्ठे गुणस्थान तक, अर्थात्‌ यह संज्ञा छठवें गुणस्थान तक होती 
है। आहार संज्ञा का मतलब है आहार की इच्छा होना। आप लोगों को भी 
आहार की इच्छा होती है और मुनि महाराज को भी आहार की इच्छा है । किन्तु 
आप लोगों को आहार की इच्छा के साथ-साथ रस की भी इच्छा होती है । रस 
की इच्छा जिह्ा की भूख मानी जाती है और मुनिराज को मात्र पेट की भूख 
होती है । वह भूख वस्तुतः भूख नहीं है । रस की भूख ऐसी भूख है कि भूत लगा 
देती है संसारी प्राणी इसी भूत के पीछे ही सारे रसों का श्रृंगार करता है । खाते 
तो आप भी हैं, उतना ही पेट है और मुनि का पेट भी उतना ही है। फिर भी 
लगता है कि आपके पेट में कहीं गुंजाइश अधिक है | जिससे अनूथऊ (सांय 
का भोजन) की चिन्ता हुआ करती है आपको । मुनिराज को इसकी चिन्ता नहीं 
हुआ करती । उन्हें रात-दिन में एक बार ही चेतन को वेतन देने का काम है। 
इसीलिए ऋषभनाथ आपके घर '' रियल '' आयेंगे। 

आचार्य ज्ञानससागर जी महाराज ने पूछा था समयसार पढ़ाते समय, 
बताओ-तीर्थंकर भी प्रमत्त अवस्था कैसे पकड़ोगे? समयसार की व्याख्या 
पढ़ने के उपरान्त पूछा था, क्योंकि उन्हें यह ज्ञात करना था कि ये किस प्रकार 
अपनी बुद्धि से अर्थ निकाल पाता है। मैंने कहा- महाराजजी ! आपने इस 
प्रकार पढ़ाया तो है ही नहीं? इसीलिए तो पूछ रहा हूँ मैं, कि कैसे पकड़ोगे? 
आधा-एक मिनिट सोचता रहा फिर बाद में मैंने कहा कि महाराज! जब 
तीर्थंकर चर्या के लिये उठते हैं, उस समय बिना इच्छा के नहीं उठते। आहार 
लेते समय मांगेंगे, वह भी बिना इच्छा के नहीं । तभी एक-एक ग्रास पर हम 
उनकी प्रमाद चर्या को पकड़ सकते हैं । जिस समय वे ग्रास लेते हैं उस समय 
छट्ठा गुणस्थान माना जायेगा, जो कि प्रमाद की अवस्था है। कारण कि लेने 
की इच्छा है। ध्यान रखना वे आहार को ऐसे ही नहीं ले लेते, हम लोगों जैसे, 
किन्तु यूं-यूं (अंजुलि बांधकर शोधन का इशारा) शोधन करते हैं। शोधन 
करने का नाम है अप्रमत्त अवस्था | ये यूँ-यूँ क्या अंगुली से ? यह जड़ की क्रिया 

है क्या? नहीं। ऐसा कभी मत सोचना कि यह जड़ की क्रिया है किन्तु यह 
सप्तम गुणस्थान की क्रिया है । इसको आगम में एषणासमिति बोलते हैं। यह 
अप्रमत्त दशा की द्योतक है। ग्रास को लेने के लिए हाथ को यूं नीचे फैलाना, 
यह तो आहार संज्ञा का प्रतीक है, उस समय छट्ठा गुणस्थान है, प्रमत्त है। 
किन्तु शोधन के लिए यूं-यूं अंगुली का चलाना, यह सप्तम गुणस्थान है । पुनः 
हाथ फैलाना छट्ठा और शोधन सातवां। इस प्रकार होती है उनकी क्रिया। 
इतना विशेष ध्यान रखना कि आहार लेते समय रस का स्वाद, रस में चटक- 
मटक नहीं करते । यह बहुत सुन्दर है, बढ़िया है । ऐसा कह देंगे या मन में ऐसा 
भाव आ जायेगा तो गुणस्थान से नीचे आ जाएंगे । लेकिन उन्हें बढ़िया-घटिया 
से कोई मतलब नहीं रहता । उनके अन्दर तो *' अरसमरुवम्‌गंध ' ' वाली गाथा 
चलती रहती है। आहार देते समय श्रावक लोग कह देते हैं कि महाराज! 
जल्दी-जल्दी ले लो। हम शोधन करके ही तो दे रहे हैं, लेकिन नहीं। मैं तो 
देखकर ही लूंगा। क्योंकि आपकी एषणासमिति तो आपके लिए है, मेरी 
एषणासमिति मेरे लिए है। तुम्हारी जो क्रिया होगी वह तुम्हारे गुणस्थान की 
रक्षा करेगी और मेरी जो क्रिया होगी वह मेरी रक्षा करेगी। मेरे गुणस्थान की 
रक्षा करेगी । आगम की आज्ञा का उल्लंघन हम नहीं कर सकते | वह जड़ की 
क्रिया नहीं अपितु जड़हीन अर्थात्‌ ज्ञानवान आत्मा की क्रिया है । 

क्षुधा होती है- भूख बहुत जोरों से लगी है। तो देख लो। एक पूड़ी भी 
थोड़ी-सी देर से आती है तो कैसी गड़बड़ी हो जाती है भैय्या ! या तो पहले 
भोजन पर नहीं बुलाते, बुलाना है तो पहले पूड़ी का प्रबन्ध तो कर लेते। दाल 
के बिना काम चल जाए लेकिन पूड़ी के बिना कैसे चले | कुछ तो मिल जाए 
थाली में । उसी के साथ खाकर, थाली खाली कर दें | होता यह है कि भूख की 
इतनी तीत्र वेदना होती है कि असह्य होती है । किन्तु मुनि महाराज कितनी ही 
भूख होने पर अपनी एषणा समिति को पालते हुए ही आगे का ग्रास लेते हैं । 
आचार्य कुन्दकुन्ददेव ने तो कहा है- मुनि की परीक्षा समिति के माध्यम से ही 
होती है। वो जिस समय सोयेंगे, उस समय समिति चल रही है | बोलेंगे उस 

समय भाषा समिति चल रही है । जिस समय उठेंगे-बैठेंगे उस समय आदान- 
निक्षेपण समिति चल रही है । जब चलेंगे, ईर्यासमिति से चलेंगे । पूरी की पूरी 
समितियाँ चल रहीं हैं, किसी भी क्रिया में कमी नहीं है । इसका मतलब है- 
अर्थ है कि प्रत्येक क्रिया के साथ सावधानी चल रही है,यानि चौबीसों 
घण्टे ( हमेशा ) स्वाध्याय चल रहा है। 

श्वेताम्बर और दिगम्बर दोनों में भेद होने का मूल कारण यही है- 
एषणासमिति। अंजलि में डालते ही खा जाना, यह रागी का काम है। मांगना 
रागी का काम है । परन्तु महाराज का काम है, अंजलि में आते ही ठीक-ठीक 
शोधन करके खाना, रागी व्यक्तियों जैसे कभी भी नहीं खाना। शोधन करना 
बुद्धिमान की क्रिया है । हमें इस बात का गौरव है, गौरव ही नहीं अभिमान- 
स्वाभिमान भी है कि कम से कम महावीर भगवान के वीतारग-विज्ञान का जो 
मूर्तरूप है उसका पालन तो कर रहे हैं । इसमें गौरव होना भी सहज है। मात्र 
बातों के जमा खर्च से काम नहीं चल सकता किन्तु आगम की जो आज्ञा है 
उसका सेवन करना सर्वप्रथम आवश्यक है । जिसका पेट खाली है, वह व्यक्ति 
कभी भी पेट पर हाथ रखकर आनन्द का अनुभव नहीं कर सकेगा, क्योंकि वह 
आत्माराम को भूखा रखता है । इसीलिए मेरा कहना ये है ! मेरा क्या कहना? 
आचार्यों का कहना है, अब आचार्यों का भी क्‍या कहना, दिव्यध्वनि खिरने 
वाली है मध्याह् में, उसी दिव्यध्वनि का कहना है कि यदि तुम सुख का 
अनुभव करना चाहते हो तो, अपनी चर्या को ऐसी (सदाचारपूर्ण) बनाओ। 
यद्वा-तद्वा चर्या बनाओगे तो नियम से मात खा जाओगे- भटक जाओगे | आज 
तक मार्ग से भटकते रहे, कहीं रास्ता नहीं मिला, यही कारण है। कारण को 
सही-सही जानना आवश्यक है, क्योंकि कारण में ही विपर्यास हुआ करता है 
कार्य में नहीं । पहले भी कहा था- मंजिल में और सुख में कोई विसंवाद नहीं 
हुआ करता, मात्र सुख को प्राप्त कराने वाले कारणों में विसंवाद होता है। 
हमारी बुद्धि, जहाँ पर भी चर्या में कठिनाई होने लगती है तो उसे भूलती- 
भूलती चली जाती है । चलते समय ही कठिनाई होती है, बन्धुओ ! बैठे-बैठे 

नहीं । इन सभी कठिनाइयों को पार करने का मार्ग भगवान ने बताया है। वह 
आज चर्या करके आगे की परम्परा का भी मार्ग प्रशस्त कर रहे हैं | उनकी चर्या 
के उपरान्त सभी समझ सके थे कि मुनिराज को इस प्रकार चर्या करना चाहिए 
तथा श्रावकों को भी इसका ज्ञान हुआ। 

ऋषभनाथ को 000 वर्ष तक केवलज्ञान नहीं हुआ, तब 6-6 महिने के 
उपरान्त वे उठे, हजारों बार उठे। अर्थात्‌ हजारों बार उन्हें भूख लगी, आहार 
की इच्छा हुई । यह छट्ठे गुणस्थान की बात है। आहार की क्रिया, जबकि 
सातवें गुणस्थान तक चलती है यह धवला, जयधवला और महाबन्ध के द्वारा 
ज्ञात होता है। अत: ज्ञानी को कोई रस सम्बन्धी, अन्न सम्बन्धी और कोई 
सामग्री सम्बन्धी परिग्रह नहीं रहता, नहीं रहता, नहीं रहता । जब मांगते हैं तो 
राग नहीं रहता क्या? रहता है, रहता है, रहता है। पर विषय सम्बन्धी नहीं 
रहता, नहीं रहता, नहीं रहता । फिर रहता भी है और नहीं भी रहता, यह क्‍या 
कह रहे हैं आप? जैसा कहा है वैसा ही तो कहूंगा, मैं अपनी तरफ से थोड़े ही 
कह रहा हूँ । विषय-सम्बन्धी राग को तो अनन्तकाल तक के लिए छोड़ दिया 
है उन्होंने | सामान्य जीवों जैसा ग्रहण करना उनका काम नहीं है। श्वेताम्बर 
कहते हैं- भगवान बनने के उपरान्त भी, वे कवलाहार लिया करते हैं। तो 
आचार्यों को परिश्रम और करना पड़ा। उन्होंने कहा हमें बताओ, जब 
आहारसंज्ञा छटठे गुणस्थान तक ही रहती है तब तेरहवें गुणस्थान में कैसे 
आहार लेंगे? इसलिए आज भी इस क्रिया का अवलोकन आप लोगों को करते 
रहना चाहिए मात्र चाहिए ही क्या, किन्तु बहुत आवश्यक है, जिसमें समझ में 
आयेगा कि दिगम्बर परम्परा में किस प्रकार इस क्रिया को निर्दोष रखा 
कुन्दकुन्द भगवान ने | तूफान चला था तूफान, उस समय | जिसमें बड़े-बड़े 
पहाड़ भी उड़ रहे थे। लेकिन “बुद्धिसिरेणुद्धरियो समप्पियो 
भव्वलोयस्म '' । इन महान, आध्यात्मिक ग्रन्थ एवं मुनिचर्या को जीवित 
रखने का श्रेय, इस तूफान से बचाने का श्रेय, यदि किसी को है तो वह है 
आचार्य कुन्दकुन्द स्वामी को। यह ध्यान रखना वे कुन्दकुन्दस्वामी 

केवल साहित्य लिखकर के इस मुनिमार्ग को जीवित नहीं रख पाये, 
किन्तु उन्होंने स्वयं इस चर्या को निभाया। और इसे उसी शुद्ध रूप में 
आज तक सुरक्षित पालन करने वाले अनेकानेक मुनिराज हुए, यह गौरव 
की बात है। 

ऐसे मुनि महाराज ही चौबीसों घण्टे स्वाध्याय करने वाले माने जाते हैं 
क्योंकि षट्‌ आवश्यकादि क्रियाओं से उनका हमेशा ही स्वाध्याय चलता रहता 
है। इसलिए मात्र किताबों से ही स्वाध्याय होता है, ऐसा नहीं है। जैसे कल 
हमने बताया था। किसी को लगा होगा कि महाराज जी ने तो स्वाध्याय का 
निषेध कर दिया, किन्तु यहाँ स्वाध्याय का निषेध नहीं किया गया, बल्कि इन 
क्रियाओं से स्वाध्याय हमारा ठीक-ठीक हो रहा है या नहीं, इसका परीक्षण 
होता रहता है। जो इन क्रियाओं का पालन नहीं करता, उस व्यक्ति का 
स्वाध्याय, स्वाध्याय नहीं माना जाएगा । समयसार में भगवान कुन्दकुन्द ने कहा 
है- “'पाठो ण करेदि गुणं'!। तोता रटनत पाठ करना गुणकारी नहीं है- 
कार्यकारी नहीं है । 

“ आलस्याभाव: स्वाध्याय: '' कहा गया है । इसलिए नियमसार जी 
में उन्होंने (कुन्दकुन्द स्वामी ने) यहाँ तक कह दिया कि आपने स्वाध्याय को 
भुला ही दिया | स्वाध्याय को आपने बताया ही नहीं आवश्यकों के अन्दर? तो 
उन्होंने उत्तर दिया- एक गाथा के द्वारा- स्वाध्याय तो प्रतिक्रमण एवं स्तुति 
आवश्यकों में गर्भित हो जाता है यह नियमसार की गाथा है । कुन्दकुन्दस्वामी 
की आम्नाय के अनुसार एवं मूलाचार आदि ग्रन्थों को लेकर, आचार्य प्रणीत 
जितने भी आचार-संहितापरक ग्रन्थ हैं उनमें कहीं भी 28 मूलगुणों में मुनियों 
के लिए स्वाध्याय आवश्यक नहीं बताया गया | यदि स्वाध्याय को आवश्यकों 
में गिनना शुरु कर देंगे तो 29 मूलगुण हो जायेंगे, या फिर एक को अलग करके 
उसे रखना होगा । यह सब ठीक नहीं, अवर्णवाद कहलायेगा | व्युत्क्रम भी नहीं 
कर सकते, अतिक्रम भी नहीं कर सकते, अनाक्रम भी नहीं कर सकते हैं हम 
जिनवाणी में । 

अन्यूनमनतिरिक्तं याथातथ्यं बिना च विपरीतातू। 
निःसन्देह॑ वेदय-दाहुस्तज्ज्ञानमागमिन:ः॥ 

इस प्रकार ज्ञान की परिभाषा समन्तभद्र स्वामी ने की है । न्यूनता से रहित 
होना चाहिए | विपरीतता से भी रहित होना चाहिए । ज्यादा नहीं होना चाहिए। 
अन्यथा भी नहीं होना चाहिए '' याथातथ्यं '' जैसा कहा गया है वैसा ही होना 
चहिए अन्य नहीं । 

आचार्य कुन्दकुन्ददेव भी कहते हैं कि हमारे वे मुनिराज तीन काल में 
अपनी आत्मा को नहीं भूलते, क्योंकि यदि भूल करेंगे तो क्रियाओं में सावधानी 
नहीं आ सकेगी। ध्यान रखना दिव्य-उपदेश होगा मध्याह्न में, कया कहेंगे 
भगवान, किसको कहेंगे और किस रूप में कहेंगे? सर्वप्रथम देशनालब्धि का 
अधिकारी कौन है? इसका उत्तर पुरुषार्थसिद्धयुपाय में, जिसका कि अभी 
मंगलाचरण किया गया है, दिया है । जिसके पास योग्यता नहीं है उसे देशना 
मत दो । उसको यदि देशना देंगे तो वह अनादर-अपमान करेगा । जिनवाणी का 
अनादर हो जाएगा। उन्होंने कहा है- जो आठ अनिष्टकारक हैं, दुर्द्धर हैं, 
जिनका छोड़ना बहुत कठिन है । '“दुरितायतनानि '” पाप की खान है । पाप की 
मूल खान कौन है? मद्य, मांस, मधु और सात प्रकार के व्यसन जो इसमें आते 
हैं ।''जिनधर्मदेशनाया: भवन्ति पात्राणि शुद्धधिय : '' इन पापों का, इन व्यसनों 
का त्यागी जो नहीं है उसको यदि तुम पवित्र जिनवाणी को दोगे तो सम्भव 
नहीं, उसका वह सही-सही उपयोग करेगा। इसे आप सामान्य चीजें साग- 
सब्जी जैसा नहीं समझें | कि ठीक नहीं लगा तो बदल लिया | दो और रख दो, 
या कम कर दो । ऊपर से और डाल दो । ऐसा नहीं हो सकता । यह जिनवाणी है 
जिनवाणी? इसको जो सिर पर लेकर के उठायेगा वही इसका महत्व समझ 
सकेगा। 

मैं स्वाध्याय का उस रूप में निषेध नहीं करता, किन्तु जिस व्यक्ति 
की भूमिका ही नहीं है स्वाध्याय करने की उस व्यक्ति को यदि समयसार 
पढ़ने के लिए दे देते हो तो, आप नियम से प्रायश्चित के भागी होंगे। ऐसा 

मूलाचार में कहा है। मुनिराज को कहा गया है कि जो व्यक्ति जिनवाणी का 
आदर नहीं करता, उसको आप अपने प्रलोभन की वजह से यदि जिनवाणी 
सुना देते हैं तो आप जिनवाणी का अनादर करा रहे हैं। हाँ, जिस किसी को 
भगवान के दर्शन नहीं कराना, किन्तु पूछताछ करके कराना | समझने के लिए 
यहाँ पर कोई जौहरी भी हो सकता है, जो जवाहरात का काम करता हो । उससे 
मैं पूछना चाहता हूँ वह अपनी तस्तरी में मोती-माणिकाओं को रखकर 
दिखाता-फिरता है क्या? बहुत सारी दुकाने हैं जयपुर के जौहरी बाजार में । 
अन्य दुकानों पर जैसा सामान लटकाए रहते हैं वैसा जौहरी बाजार में जाने के 
उपरान्त किसी भी दुकान में नहीं देखा। मैं पूछना यह चाहता हूँ क्या उन्होंने 
बेचने का प्रारम्भ नहीं किया? किया तो है, दुकान तो खोली है, फिर ग्राहक 
आकर पूछता है क्‍यों भैया! आपके पास में ये सामान है? हाँ! है तो सही, 
लेकिन हमारे बड़े बाबाजी अभी बाहर गए हैं, आप यहाँ शांत बैठिए | गए-बए 
कहीं नहीं थे। उस ग्राहक की तीब्र इच्छा की परीक्षा की जा रही थी। मात्र वह 
पूछने तो नहीं आया है । खरीदने के लिए भी आया है या नहीं। आप लोग उस 
समय तकिए के ऊपर आरामतलबी के साथ बैठे रहते हैं। 3-4 बार के 
निरीक्षण कर लेने के बाद, जब यह निश्चित हो जाता है कि, ये असली ग्राहक 
है तब आप डिबिया में डिबिया, डिबिया में से डिबिया और भी डिबिया और 
भी डिबिया में से डिबिया... फिर पुड़िया में से पुड़िया, पुड़िया में से पुड़िया... 
ऐसे निकालते चले जाने पर... फिर लाल रंग का कवर, फिर नीले रंग का 
कवर, कभी और... आते-आते अन्त में एक पुड़िया खुल ही जाती है, तो क्या 
कहते हैं उससे, हाथ नहीं लगाना उसको यूं दूर से ही दिखा देते हैं । किसी को 
नहीं कहना। 

यहाँ पर भी इसी प्रकार की मूल्यवान वस्तु है जिनवाणी ! जो व्यक्ति 
आत्मा आदि को कुछ नहीं समझता । जानने की इच्छा भी नहीं कर रहा, उसको 
कभी भी नहीं देना। किन्हीं-किन्हीं आचार्यों ने कहा है-आत्मा की बात तो 
सामने रखना, लेकिन इतना ख्याल रखना कि उसका मूल्य किसी प्रकार से 

कम न हो जाए, इस ढंग से रखना | जबरदस्ती नहीं करना किसी को क्योंकि 
वह व्यक्ति उसका पालन नहीं कर सकता । किसी ने कहा है कि- '' भूखे भजन 
न होई गोपाला, ले लो अपनी कण्ठीमाला ''। ऐसा कहेंगे वे आत्मा के बारे में 
जो उससे अपरिचित व्यक्ति है । उसे अपनी माला की आवश्यकता है, अन्य 
की नहीं । 

स्वाध्याय का निषेध नहीं कर रहा हूँ, बल्कि भूमिका का विधान है यह । 
स्वाध्याय की क्रिया को करना जिसमें प्रारम्भ कर दिया है, वह तो नियम से 
स्वाध्याय कर ही रहा है। मैं बार-बार कहा करता हूँ- जिस समय आप 
खिचड़ी बनाना चाहते हैं, उस समय भी आप स्वाध्याय कर रहे होते हैं | कैसे 
स्वाध्याय कर रहे हैं महाराज? मैं कहता हूँ कि आप बिल्कुल सही-सही ढंग 
से स्वाध्याय कर रहे हैं। क्योंकि उस समय आप अभक्ष्य से बचने के लिए 
एक-एक कणों का निरीक्षण कर रहे हैं । किसी ने कहा महाराज जी ! समता 
रखना चाहिए? किन्तु कब रखना चाहिए? प्रतिकूल वातावरण में, या अनुकूल 
वातावरण में? बन्धुओ ! भक्ष्य-अभक्ष्य के बारे में कभी समता नहीं रखना 
चाहिए, ध्यान रक्खो | भक्ष्य-अभक्ष्य के बारे में यदि समता रखोगे तो नियम से 
पिट जाओगे और गुणस्थान से भी धड़ाम से नीचे गिरोगे । उस समय बुद्धि का 
पूरा-पूरा प्रयोग करना चीहिए। हाँ, तो एक-एक का ज्ञान होना आवश्यक है 
वहाँ पर | हेय चीजें, अभक्ष्य चीजें, अनुपसेव्य चीजें जो कुछ भी मिली हुई हैं, 
उनको अलग-अलग निकालना हो तो क्रिया-कलाप का स्वाध्याय है। ऐसा 
करना भगवान की आज्ञा का अनुपालन भी है, यही सही स्वाध्याय है। जो 
प्रकाश रहते हुए तो इधर-उधर घूमता है जबकि अनथऊ का समय है, और 
जब प्रकाश नहीं रहता, उस समय जल्दी-जल्दी भोजन कर लेना चाहता है 
और सोचता है एक बार स्वाध्याय कर लेंगे तो सारा का सारा दोष ठीक हो 
जाएगा, लेकिन ध्यान रखो बन्धुओ ! ऐसा नहीं होगा । वह क्रियाहीन स्वाध्याय 
'फालतू माना जाएगा। उससे किसी प्रकार का लाभ नहीं हो सकता, क्योंकि 
उसकी आस्था उसके प्रति नहीं है । 

आप शंका कर सकते हैं महाराज जी! छहढाला में आवश्यकों में 
स्वाध्याय को शामिल किया है? उसका उत्तर भी सुन लीजिए- छहढाला में 
जहां छठवीं ढाल में '“नित करें श्रुतिरति '' ये पाठ है वहाँ उसके स्थान पर 
संशोधन कर “'प्रत्याख्यान '' का प्रयोग कर लेना चाहिए उन्हें, जिन्हें की 
हमेशा श्रुत की सुरक्षा की भावना रहती है। वे ऐसा पढ़ें कि- नित करें 
प्रत्याख्यान प्रतिक्रम तजें तन अहमेव को ॥ क्योंकि स्वयं छहढालाकार ने कहा 
है कि “सुधी सुधार पढ़ो सदा” इसलिए सुधारना लेखक के अनुकूल है। 
इसमें दूसरा हेतु यह भी कि 28 मूलगुणों में प्रत्याख्यान नाम का एक मूलगुण 
ही समाप्त हो जायेगा। आप लोग तो मुनि नहीं हैं अत: इस ओर दृष्टि नहीं गई 
शायद। पर मैं तो मुनि हूँ 28 मूलगुणों को पालना है- जानना है, अत: मेरी दृष्टि 
इस ओर रही मैंने इसे देखने के लिए कुन्दकुन्द देव का साहित्य टटोला और 
जितने भी आचार्य हुए हैं उनके द्वारा प्रणीत ग्रन्थों को देखा। सब जगह 
प्रत्याख्यान ही मिला। किसी ने भी स्वाध्याय को 6 आवश्यकों में नहीं गिना। 
इसलिए स्वाध्याय स्वयं प्रतिक्रमाण, स्तुति और वंदना में हो जाता है । जिसका 
समर्थन कुन्दकुन्द देव ने अपने नियमसार में किया है। अत: दौलतराम जी के 
विनीत भावों का आदर करते हुए जैसा कि उन्होंने कहा “'सुधी सुधार पढ़ो 
सदा ' प्रत्याख्यान पाठ कर लेना चाहिए। 

एक बात का और ध्यान रखना होगा कि स्वाध्याय किस समय करें | हम 
स्वाध्याय करते हैं, किन्तु सामायिक के काल में नहीं करना चाहिए । तथा इसी 
प्रकार कुछ और समय आगमम में कहे गये हैं उनमें नहीं करना चीहए जो कि 
अस्वाध्याय के विधान करते हैं। उस समय में यदि करना ही चाहें तो 
“ आलस्याभाव: स्वाध्याय ''। स्वध्याय का अर्थ लिखना पढ़ना नहीं है। 
स्वाध्याय का अर्थ वस्तुत: आलस्य के भावों का त्याग है, अर्थात्‌ जिस व्यक्ति 
का उपयोग, चर्या हमेशा जागरुक रहती है उसका सही स्वाध्याय माना जाता 
है। 

प्रवचनसार के अन्दर उत्सर्ग एवं अपवाद मार्ग के प्रकरण में आचार्य 

कुन्दकुन्द देव ने लिखा है कि मुनिराज के पास किसी प्रकार का ग्रन्थ भी नहीं 
रहता। क्‍योंकि शुद्धोपयोग ही मुनिराज की चर्या मानी जाती है। इससे उनके 
पास पिच्छि-कमण्डलु भी मात्र समिति के समय उपकरणभूत माने जाते हैं। 
यहाँ यह भी ध्यान रखना चहिए कि स्वाध्याय करते-करते आज तक किसकी 
को (स्वरूपाचरण रूप) शुद्धोपयोग नहीं हुआ और ना ही केवलज्ञान, न हुआ 
है, न हो रहा है और न होगा। अतः (स्वरूपाचरण रूप) शुद्धोपयोगी मुनियों 
के कोई भी उपकरण नहीं होता। 

दूसरी बात मैं यह कहना चाहूँगा कि, कुन्दकुन्द देव के ग्रन्थों में रचयिता 
का नामोल्लेख करने का श्रेय किसको है? स्वाध्याय करने वालों से पूछते हैं 
हम? कुन्दकुन्द स्वामी के साहित्य का आलोडन करने बालों से पूछते हैं हम? 
कुन्दकुन्दस्वामी का यह समयसार है, प्रवचनसार है, पंचास्तिकाय है, इस 
प्रकार कहने वालों में किसका नम्बर है । आचार्य कुन्दकुन्द ने तो द्वादशानुप्रेक्षा 
के अलावा कहीं लिखा ही नहीं कि यह मेरी कृति है। इसलिए समयसार 
किसका है? यह कहने का प्रथम श्रेय किसको ? भरी सभा में इसलिए पूछ रहा 
हूँ कि स्वाध्याय करो-स्वाध्याय करो, ऐसा कहने से कुछ नहीं होने वाला। 
बन्धुओ ! बहुत ही चिन्तन और मनन करने की बात है यह । जिसने कुन्दकुन्द 
स्वामी से पहचान करायी, उसका नाम लेओ कौन है वह ? बार-बार कहा जाता 
है कि अमृतचन्द जी ने टीका लिखकर बहुत महान कार्य किया, बिल्कुल ठीक 
है। परन्तु उनकी टीका में कुन्दकुन्द देव का नाम तक नहीं है, नहीं है, नहीं है । 
क्यों नहीं है? भगवान जाने या कुन्दकुन्द देव जाने या जाने स्वयं अमृतचन्द 
जी | कुन्दकुन्द स्वामी के नामोल्लेख का पूरा-पूरा श्रेय मिलता है जयसेनाचार्य 
जी को, जयसेनाचार्य को, जयसेनाचार्य को | कुन्दकुन्दस्वामी का नाम अपने 
मुख से लेने वालों को, बार-बार कहना चाहिए कि धन्य हैं वे जयसेनाचार्य । 
यदि आज वे नहीं होते हो तो हम समयसार के कर्त्ता आचार्य कुन्दकुन्द हैं इसे 
भी नहीं पहचान पाते, नहीं पहचान पाते। धन्य हैं वे टीकायें। ऐसी टीकायें 
लिखी हैं कि सामान्य व्यक्ति भी पढ़कर अर्थ निकाल सकता है। बन्धुओ ! 

स्वाध्याय करना अलग वस्तु है और भीतरी रहस्य- गहराई को समझना अलग 
वस्तु है। वे सभी बातें सभा में रखना आवश्यक नहीं समझ रहा हूँ, अत: यदि 
विद्वान आयें तो हम उनसे विचार-विमर्श कर लें इसके बारे में। खुलकर 
विचार होना चहिए। जो गुत्यियाँ हैं उन्हें समझाना होगा। तभी समझूंगा कि 
वस्तुतः स्वाध्याय क्या वस्तु है। 

प्रवचनसार में, समयसार में, पंचास्तिकाय में पांच-पांच, छह-छह बार 
कहा है- “'कुन्दकुन्दाचार्यदेवर्भणितं '”। उन्होंने लिखा है, हम आचार्य 
कुन्दकुन्द के कृपापात्र हुए हैं । ऐसे आचार्य महाराज के हम ऋणी हैं, जिन्होंने 
हमें दिशाबोध दिया है। जिन्होंने भी दिशा बोध दिया, उनका नाम लेना 
अनिवार्य है, अनिवार्य है, अनिवार्य है। जैसा कल पण्डित जी ने कहा था- 
सर्वप्रथम और कोई आचार्य का नाम नहीं आता, मात्र कुन्दकुन्ददेव के 
अलावा। कुन्दकुन्दाम्नाय-कुन्दकुन्दाम्नाय ऐसा कहना चहिये। लेकिन 
यहाँ ध्यान रक्खो कि कुन्दकुन्ददेव का नाम सर्वप्रथम कौन लेता है उसे 
भी 0 बार याद करना चीहये, करना चाहिए, करना चाहिए। अन्यथा 
हम अन्धकार में रह जायेंगे। हमें जयसेनाचार्य को योग्य श्रेय देना होगा, 
देना होगा, देना होगा । अमृचन्द जी का उपकार भी हम मानेंगे, लेकिन लोगों 
को जहाँ संदेह होता है, हो रहा है, उसका निवारण करना भी आवश्यक है। 
अमृतचन्द जी ने अपने नाम का उल्लेख प्रत्येक ग्रन्थ में टीकाओं के साथ- 
साथ किया है, अनेक विधियों से किया है, पर आचार्यकुन्दकुन्ददेव का नाम 
एक बार भी नहीं लिया। क्‍यों नहीं लेते हैं? भगवान जाने और अमृतचन्द जी 
स्वयं जाने कि उनसे क्‍यों नहीं लिया गया कुन्दकुन्ददेव का नाम । आप लोग तो 
मात्र कुन्दकुन्द का नाम लेते हैं किन्तु मैं कुन्दकुन्द का नाम लेता हूं और उनके 
बिना चलता तक नहीं । साथ ही, बीच-बीच में जयेसनाचार्य को भी, याद 
किये बिना चल नहीं सकता । कारण कि मुझे बिना टार्च (जयसेनाचार्य ) के 
चला ही नहीं जाता। वह टार्च दिखाने वाले हैं, वस्तु को स्पष्ट करने वाले हैं 

मैं उनको, उनकी कृपा को, उनके उपकार को कैसे भूल सकता हूँ। 
आज न जयसेन हैं न अमृतचन्द्र जी न कुन्दकुन्द भगवान | हम तो जिससे दिशा 
मिली उनका नाम लेंगे, लेंगे, लेंगे। कई लोग नाम नहीं लेना चाहते क्‍यों नहीं 
लेना चाहते? इसके बारे में हमारे मन में शंका उठी है अत: इस गूढ़ विषय की 
ओर स्वाध्याय करने वालों को देखना-सोचना चाहिये । यह बात हिन्दी में नहीं 
मिलेगी, नहीं मिलेगी, नहीं मिलेगी। आप प्रशस्ति पढ़िये, एक-एक पंक्ति 
पढ़िये ।दिन-रात समयसार का स्वाध्याय करते हैं, फिर भी आज तक आप इस 
विषय से अनभिज्ञ रहे, कि भगवान कुन्दकुन्द को प्रकाश में लाने वाले कौन 
हैं? 

बहुत से कुन्दकुन्दाचार्य नाम के मुनिराज हुये हैं, लेकिन प्रकृत 
कुन्दकुन्दाचार्य जी ने जो चर्या निभायी तथा उस चर्या को सुरक्षित रखकर, हम 
सभी को देने का श्रेय प्राप्त किया । उनके लिए बड़े-बड़े आचार्यों ने कहा था 
कि वे महान्‌-तीर्थंकर होंगे । उनका गुणानुवाद करके हम धन्य हो गये। 

अमृतचन्द जी समयसार, प्रवचनसार और पंचास्तिकाय की तवृत्तियों 
द्वारा रहस्यों को तो खोलना चाहते हैं पर कुन्दकुन्दाचार्य का नाम लिखना क्‍यों 
नहीं चाहते, यह बात समझ में नहीं आती | बड़े-बड़े व्याख्याकार यदि उनका 
नाम नहीं लेंगे तो हमारे लेने का क्‍या महत्त्व होगा? वे (अमृतचन्द) उन ग्रन्थों 
पर टीका करने वालों में आदि टीकाकार हैं, फिर नाम क्यों नहीं लेना चाहते। 
कुन्दकुन्ददेव के साहित्य का स्वाध्याय करने-प्रचारित करने वालों को तो कम 
से कम सोचना अवश्य चाहिए कि टीकाकार मूलकर्ता का नाम क्यों नहीं ले रहे 
हैं, विषय बहुत गंभीर एवं चिन्तनीय है । 

आगे मैं यह कहना चाहता हूँ कि वहीं पुरुषार्थसिद्धयुपाय में कह रहे हैं 
कि जब तक सप्तव्यसनों का त्याग नहीं होता, तब तक स्वाध्याय करने की 
योग्यता किसी भी व्यक्ति के पास नहीं आती | वैसे सप्त व्यसन राष्ट्र की उन्‍नति 
के लिए भी हानिकारक हैं और आत्मोन्‍नति के लिए भी। इस तरह जब 

देशनालब्धि की पात्रता के लिए सप्तव्यसनों के त्याग का विधान किया गया है, 
तब स्वाध्याय करने के पहले इतना तो नियम दिला देना/ले लेना चाहिए, बाद 
में स्वाध्याय आरम्भ करें इसे मैं क्रमबद्ध स्वाध्याय कहता हूँ । अन्यथा आप 
क्रमबद्धपर्याय की चर्चा तो करते रहेंगे, जिससे कि कुछ भी लाभ होगा नहीं 
तब तक, जब तक कि स्वाध्याय को कम से कम क्रमबद्ध नहीं करते । 

एक आन्दोलन चला था, ब्रिटिश गर्वन्मेंट को भारत से निकालने के 
लिए। कैसे निकाला जाए? तो उनकी जितनी भी चीजें हैं, परम्परायें है, उन 
सबको समाप्त कर देना आवश्यक होगा। इसी क्रम में शिक्षणप्रणाली को 
लेकर के विरोध चला। गांधीजी ने शिक्षणप्रणाली को लेकर आन्दोलन 
चलाया। उस समय कई विद्यार्थी उनके पास आकर कहने लगे-भविष्य के 
साथ अहित कर रहे हैं| बेटा ! क्या बात हो गई, बताओ तो? छात्र ने कहा- 
आप सब कुछ का विरोध करें- कर सकते हैं पर शिक्षण का तो विरोध मत 
करो। बापू जी ने कहा-बिल्कुल ठीक है। लेकिन हम शिक्षण का विरोध तो 
नहीं करते । 

वह लड़का कहता है- मेरी समझ में नहीं आ रहा, आप हमें घुमाना चाह 
रहे हैं? घुमाना नहीं चाह रहा हूँ बेटा ! मैं यह कहना चाहता हूँ कि शिक्षण होना 
चाहिए और सभी को उससे लाभन्वित होना चाहिए, शिक्षित होना चाहिए। 
परन्तु शिक्षण की पद्धति भी तो सही-सही होना चाहिए जैसे हम दूध पी रहे 
हैं, लेकिन दूध पीते हुए शीशी में पी रहे हैं । भारतीय सभ्यता शीशी से दूध पीने 
की नहीं है ।शीशी भी ऊपर से बिल्कुल काली है, जिसमें पता भी नहीं चले कि 
दूध है या और कुछ भी | एक तो शीशी में तथा दूसरे काले रंग वाली शीशी में 
और ऊपर से शराब की दुकान पर बैठकर पी रहे हैं । मुझे ऐसा लगा, गांधी जी 
ने बहुत चतुराई से काम लिया । उन्होंने शिक्षण का विरोध नहीं किया किन्तु 
शिक्षण प्रणाली का विरोध किया है। इसमें रहस्य यही है कि हम जिस 
शिक्षण प्रणाली से शिक्षा लेंगे तो आपके विचार भी तदनुसार ही होंगे, इसे कोई 
अस्वीकार नहीं कर सकता है । इसी प्रकार यदि आपके हाथ में शीशी है वह भी 

काली, और उसमें रखा दूध आप शराब की दुकान पर से पी रहे हैं, तो एक भी 
व्यक्ति ऐसा न होगा जो कि देखकर आपको शराबी न समझे । इसलिए दूध को 
दूध के रूप में पिओ, भले ही दिखाकर पिओ, कि देखो दूध पी रहा हूँ। इसी 
तरह वस्तु-विज्ञान को दिखाओ पर दूसरों को विचलित न होने दो। जो वस्तु 
दिखा रहे हैं वह सत्ता के माध्यम से नहीं किन्तु आगम की पद्धति के अनुसार 
दिखाना चाहिए। इस प्रकार दिखाने से सामने वाले व्यक्ति का जो उपयोग है 
वह केन्द्रित होगा और उसका विश्वास हमारे ऊपर शीघ्र तथा ज्यादा होगा। 
वात्सल्य-प्रेम बढ़ेगा। यदि हठात्‌ कहने लग जाएंगे तो एक भी बात मानने 
वाला नहीं होगा। अतः हमें जो शंका है उसे आगम के अनुरूप ही समाधान 
करके धारणा बनानी चाहिए । 

धवला, जयधवला, महाबन्ध में आचार्यों ने कहा है कि श्रावकों का कया 
कर्त्तव्य होना चाहिए- “'दाणं पूया सीलमुववासो '”'। जयधवला को 
सिद्धान्त ग्रन्थ माना जाता है जिसे भगवद्गुणधर स्वामी ने लिखा है जिसकी 
टीका वीरसेन स्वामी ने की है उसमें उन्होंने श्रावक के चार आवश्यक धर्म 
बतलाये हैं | आवश्यकों को उन्होंने धर्म संज्ञा दी है। जो व्यक्ति दान को, 
पूजा को, शील को उपवास को जड़ की क्रिया कहेगा तो उसके उस 
उपदेश से सारी की सारी जनता विमुख हो जाएगी। क्योंकि यह उपदेश 
प्रणाली ही आगम से उल्टी है। यह जड़ की क्रिया नहीं है, यह धर्म की 
क्रिया है। वस्तुभूत जो धर्म है, वत्थुसहावो धम्मो उस धर्म को प्राप्त करने के 
लिए श्रावकों के लिय चार आवश्यकों का मार्ग ही सही प्रणाली-पद्धति है। 
यही भगवान का संदेश और आज्ञा भी है । जो व्यक्ति आज्ञा का उल्टा प्रयोग 
करके केवल बन्ध के कारणों में इन धर्मों को गिनाता है, इसके द्वारा 
संवर निर्जरा नहीं मानता, वह अपने व्याख्यान से जिनवाणी का-धर्म का 
अवर्णवाद कर रहा है। 

यह वाक्य मेरे नहीं हैं । मैं तो केबल एक प्रकार का एजेन्ट हूँ । एजेन्ट का 
काम होता है कि सही-सही वस्तु का प्रसार करना । एक दुकान से दूसरी दुकान 

में पूरी-पूरी ईमानदारी के साथ दिखाओ। फिर भले ही कोई उस वस्तु को 
अच्छा कहे या बुरा। अच्छा कहे तो भी वस्तु वही है तथा बुरा कहने पर भी 
वही है । उसको तो दिखाने का वेतन कम्पनी से मिल ही रहा है, उसमें कोई 
बाधा नहीं । इसी प्रकार मुझे भी अरहन्त भगवान की तरफ से (कर्मनिर्जरा और 
पुण्यवर्धन रूप) वेतन मिल रहा है । इसलिए इस प्रकार के व्याख्यान जब तक 
हम समाज के सामने नहीं रखेंगे तब तक सही-सही स्वाध्याय की प्रणाली 
आने वाली नहीं है, नहीं है, नहीं है । यह करना हमारा कर्त्तव्य है इसलिए इसे 
करना भी आवश्यक समझता हूँ समय-समय पर। 

आज हम देख रहे हैं कि स्वाध्याय करते हुए भी जिस व्यक्ति के कदम 
आगे (चारित्र की ओर) नहीं बढ़ रहे हैं, उसका अर्थ यही है कि उसे स्वाध्याय 
करना तो सिखा दिया है, किन्तु भीतरी अर्थ, जो वस्तुतत्त्व था, उसमें उसे 
अपरिचित रखा है । उसको अंधेरे में रखा है । जो व्यक्ति वस्तुतत्त्व को अंधेरे में 
रखता है, वह व्यक्ति स्वयं भी खाली हाथ रह जाता है। और दूसरे को भी 
खाली हाथ भेजता है- घुमाता रहता है । लेकिन हमारी (जिनवाणी की ) दुकान 
ऐसी नहीं है। हम भी नीची दुकान-मकान रखते हैं परन्तु ऊँचे पकवान रखते 
हैं ।' “ऊँची दुकान फीके पकवान '' यहाँ नहीं मिलेंगे। 

“'वकक्‍्तृप्रामाण्याद्वचनप्रमाण्यम्‌''- वक्‍ता की प्रमाणता से वचन 
प्रामाणिक होते हैं | कारण कि वक्ता यद्वा-कद्ठा नहीं कह सकेगा | उसके पास 
किसी प्रकार का पक्षपात नहीं हुआ करता । एजेन्ट जो होता है वह किसी प्रकार 
से कम-वेशी दाम नहीं बताता। जिसको लेना हो लो, नहीं लेना हो न लो। 
इससे उसे कोई फर्क नहीं पड़ता । लोग पूछते हैं हम नहीं लेंगे तो तुम्हारा काम 
कैसे चलेगा? वह कहता है कि हमारी दुकान कम्पनी बहुत बड़ी है। जिसमें 
बिना काम के भी काम चलता है । कभी कम्पनी फेल होने की सम्भावना भी 
नहीं । ध्यान रखना, लौकिक कम्पनियाँ फेल हो सकती हैं पर वीतराग भगवान 
की कम्पनी तीनकाल में फेल नहीं हो सकती । इसलिए मैंने तो भैय्या ऐसी 
कम्पनी में नौकरी ली है कि, जितना हम काम करेंगे उतना (कर्म निर्जरा व 

पुण्यवर्धन रूप) दाम मुझे आयु के अन्त तक मिलता रहेगा। 

अब हमें अपने जीवन की आजीविका की कोई चिन्ता नहीं । आचार्यों 
ने कहा है जिस चतुर वक्ता की आजीविका श्रोताओं के ऊपर निर्धारित 
है वह वक्ता वस्तुतत्त्व का प्रतिपादन ठीक-ठीक नहीं कर सकता है। 
उन्होंने कहा है- “'क्रोधलोभभीरुत्वहारस्यप्रत्याख्यानान्यनुवीचिभाषणं च 
पंच''। वक्ता से पहले श्रोता को जान लेना चाहिए कि वक्ता कैसा-कौन है। 
जैसा पण्डित जी ने अभी कहा था- किसका लेख है यह, किसका प्रवचन है ? 
यह ठीक-ठीक जान लेना आवश्यक है । यदि पाठक कुछ भी नहीं जानता और 
लेखक ठीक है तो वह सब कुछ मानने को तैयार है । नहीं तो वह मानने के लिए 
तैयार नहीं होगा सिद्धान्त कभी भी वक्ता के घर का नहीं चलता । जैसे घर 
की दुकान हो सकती है, लेकिन नाप-तौल के मापक घर के नहीं हो 
सकते। क्‍यों भैय्या दुकानदारो | दुकानदार का मतलब है, दो कान वाले। दो 
कान वाले दुकानदारो ! हम पूछना चाहते हैं कि माल आपका, दुकान आपकी, 
सब कुछ आपका, किन्तु नाप-तौल भी आपका हो तो? पकड़े जाओगे। सब 
कुछ आपका हो सकता है पर नाप-तौल तो शासकीय ही होगा । 

इसी प्रकार प्रवचन आप कर सकते हैं ग्रन्थ भी प्रकाशित कर सकते हैं। 
परन्तु घर का लिखा ग्रन्थ प्रकाशित नहीं कर सकते। आचार्यों के ग्रन्थों का 
सम्पादन/प्रकाशन करने वालों से हम यह कहना चाहते हैं कि वे ऐसा प्रकाशन 
करें, ऐसे सम्पादकों को रखें, अनुवादकों को रखें, जो जनसेवी हों और निर्भीक 
भी हों । विद्वानों के बिना यह काम सही-सही नहीं हो सकता, पर वे भी वेतन 
पर तुलने वाले नहीं होना चाहिए । कितने ही कष्ट आ जायें फिर भी वह इधर 
काडंडा (मात्रा) उधर लगाने को मंजूर न करता हो । इतना संयत हो । 

वक्ता की परिभाषा करते हुए आचार्यों ने कहा है कि- वक्ता निरीह 
हो, वीतरागी हो, पक्षपाती न हो, किसी प्रकार से -प्रलोभन से उलट- 
पलट करने को तैयार न हो । वह होता है वक्ता । 

एक वकील होता है ओर एक जज (न्यायाधीश) हुआ करता है। दोनों 


438 


(प्रवचन प्रमेय ) 


एल.एल.बी हुआ करते हैं, किन्तु जजमेन्ट वकील नहीं दे सकता। जजमेन्ट 
जज का ही माना जाता है । एक बार ही दिया जाता है उसमें फिर हेर-फेर नहीं 
होता | चाहे अपील करें दूसरी अदालत में, यह दूसरी बात है । अदालत में एक 
बार लिख दिया जज ने, सो लिख दिया | लेकिन वकीलों की स्थिति वह नहीं 
हुआ करती, उसके तो एक रात में हजारों ''प्वाइन्ट '' बदल जाते हैं । आज जज 
की बड़ी आवश्यकता है, वकीलों की नहीं । वकील को पेशी पर जाना पड़ता है 
अतः पेशी कहलाती है । परन्तु जज की पेशी नहीं हुआ करती । कोर्ट में जज के 
सामने राष्ट्रपति को भी यूँ (झुकना) पड़ता है । इसी तरह सिद्धान्त के सामने 
सबको झुकना पड़ता है । तीर्थंकर भी नमोस्तु करते हैं । जो वस्तुतत्त्व जैसा है, 
जिस रूप में है, वही सिद्धान्त है उसी को नमस्कार करना पड़ता है। अरहन्त 
परमेष्ठी को भी नमस्कार नहीं करना होता है, आचार्य को भी नहीं, साधु को 
भी नहीं, लेकिन वस्तुस्वरूप में अवस्थित सिद्धपरमेष्ठी को उन्हें भी 
(तीर्थकरों को) नमस्कार करना पड़ता है। अर्थात्‌ तीर्थंकर उस (सिद्धालय 
रूपी ) हाईकोर्ट को नमोस्तु करते हैं जिससे ऊपर कोई नहीं । जिसके कोर्ट में 
कालिमा नहीं है। जज कैसे कपड़े पहनते हैं? फक-सफेद। और वकील? 
काला कोट पहनते हैं भैय्या ! इसलिए उनकी आज्ञा नहीं मानी जाती । जज की 
बात मानना आवश्यक ही नहीं अनिवार्य भी है । इसी तरह सिद्धरूप शुद्धतत्त्व 
की बात मानने में हमारा कल्याण होगा, वीतरागी की बात मानने में कल्याण 
होगा, अन्य की में नहीं । बिना माने हमारा कल्याण संभव नहीं । यह सब हमारे 
आचार्यों ने कहा है, उसी तत्त्व तक ले जाने की बात उन्होंने की है । 

बन्धुओ ! हमें शब्दों की ओर से भीतरी अर्थ की ओर झुकना है। कहाँ 
तक कहूँ कहा नहीं जाता । इन महान्‌ आचार्यों के हमारे ऊपर बहुत उपकार हैं । 
हम उनका ऋण तभी चुका सकते हैं जब हम उनके कहे अनुसार (जैसा कहा 
वैसा) बनने का प्रयास करेंगे । कुन्दकुन्ददेव के समान तो नहीं चल सकते और 
उस प्रकार चलने का विचार भी शायद नहीं कर सकते, यह माना जा सकता है 
परन्तु उनका कहना है कि बेटा ! जितनी तुम्हारी शक्ति है उतनी शक्ति भर तो 


439 


(प्रवचन प्रमेय ) 


28 मूलगुणों को धारण कर | उसमें यदि कमी नहीं करेगा तो मैं तुमसे बहुत 
प्रसन्‍न होऊंगा। तेरा उद्धार हो जाएगा, ऐसा समझो। तत्त्वार्थसूत्र में एक सूत्र 
आता है- ““परस्परोपग्रहो जीवानाम्‌'' इसकी व्याख्या करते हुए कहा गया 
है कि गुरु-शिष्य के ऊपर उपकार करता है और शिष्य गुरु के ऊपर । मालिक 
मुनीम के ऊपर उपकार करता है और मुनीम मालिक के ऊपर | शिष्य-गुरु से 
पूछता है कि हमारा उपकार आपके ऊपर कैसे हो सकता है? यह तो आपका 
ही उपकार मेरे ऊपर है जो कृपा की । तब आचार्य जबाव देते हैं कि गुरु का 
उपकार शिष्य को दीक्षा-शिक्षा देने में है और शिष्य का उपकार गुरु द्वारा जो 
बताया गया है उस पर चलने में होता है । इसी तरह मुनीम का भी । जब तक 
उनके अनुसार नहीं चलेंगे तब तक हम अपने बाप-दादाओं के, अपने गुरुओं 
के द्वारा किये उपकार को नहीं समझ सकते तथा उनके उपकार को प्रत्युपकार 
के रूप में सामने लाना है, नहीं तो हम सपूत नहीं कहलायेंगे। 

“'पूत के लक्षण पालने में '” सब लोग इस कहावत को जानते हैं । शब्दों 
की गहराई में आप चले जाइये और वस्तुत: शब्दों की गहराई में चले जाएं तब 
कहीं जाकर अर्थ को पा सकेंगे | पूत का लक्षण है, माता-पिता-गुरु की आज्ञा 
को पालने का। जो लड़का/पूत माता-पिता-गुरु की आज्ञा का पालन नहीं 
करता वह, तीनकाल में भी सपूत नहीं कहलायेगा | कहावत है- '““पूत कपूत 
तो का संचय और पूत सपूत तो का धन संचय ' ' । अर्थ यही हुआ सपूत को 
कुल का दीपक माना गया है । देश की, वंश की, कुल की, परम्परा में जो चार 
चांद लगा देता है वही सपूत है। हम अपने आपसे पूछ लें कि हम अरहन्त 
भगवान के पूत हैं, सपूत हैं या.... । कहने की आवश्यकता नहीं, क्योंकि हम 
उनकी आज्ञा का यथासंभव पालन कर रहे हैं, जो हमारा कर्तव्य है, हम जिस 
तरफ भी कदम बढ़ायें, यदि माता-पिता-गुरुओं का वरदहस्त हमारे ऊपर 
रहेगा तो हम उस ओर आबाधित बढ़ते जायेंगे । 

आज १2-3 साल हो गये, मालूम नहीं चला, कोई बाधा नहीं | पूज्य 
गुरुवर आचार्य श्री ज्ञाससागरजी महाराज का वरदहस्त सदा साथ रहा। और 

उनके ऊपर रहने वाले अनेक महान आचार्यों के वरदहस्त भी साथ हैं, ऊपर 
हैं। 

घबड़ाना नहीं, जिस समय चक्रवात चलता है तो नाव आगे नहीं बढ़ती 
और पीछे भी नहीं जाती । तब ताकत के साथ स्थिर रखना होती है हमें नाम नहीं 
करना जोरदार, काम जोरदार करना है | हमें अपनी नाव मजबूत रखना है, उसे 
चक्रवात से हटा के अलग नहीं करना है क्योंकि नाव की शोभा पानी में ही है। 
तथा उसको निश्छिद्र रखना है । जिस समय किसी छिद्र के द्वारा नाव में पानी 
आ जाएगा तो नाव डूब जाएगी हमें कागज की नावों में नहीं चलना है। 
कागजी नावों से आज सारी की सारी समाज, सारे प्राणी परेशान हैं। 
आज नावें भी सही नहीं है बल्कि नाव के स्थान पर चुनाव हावी होता जा 
रहा है, हमें अपने जीवन की नाव को भव-समुद्र में आये चक्रवात से रक्षा 
करके उस पार तक ले जाना है जहाँ तक अन्तिम मंजिल है। 

आज ऋषभनाथ जी महाराज आहार के लिये उठेंगे। आप सभी नवधा 
भक्ति से खड़े होइये | 0 भक्ति या 8 भक्ति नहीं करना है । नवधा-भक्ति ही 
जब पूरी-पूरी होगी तभी वे आहार ग्रहण करेंगे। आज हमें उनके माध्यम से 
दान की क्रिया, ज्ञान की क्रिया समझनी है, जो वस्तुतः भीतरी आत्मा के प्राप्त 
करने की एक प्रणाली है। दिगम्बर चर्या खेल नहीं है। बन्धुओ ! आचार्य 
कुन्दकुन्ददेव ने इस चर्या के लिए महान से महानतम उपमाएं दी हैं- यही 
प्रत्नज्या है, यही श्रमणत्व है, यही जिनत्व है, यही चेत्य है, यही चेत्यालय 
है, यही जिनागम है, यही सर्वस्व है, यही चलते-फिरते सिद्धों के रूप हैं। 
केवल ऊपर शरीर रह गया है, भीतर आत्मा वही है, जैसी कुन्दकुन्ददेव 
की है जैसी सिद्ध भगवान की है। कहाँ तक कहा जाए। यह पथ, यह चर्या 
ऐसी है, जिसका स्थान कभी भी आंका नहीं जा सकता | अनमोल है यह चर्या, 
यह ब्रत जो आज भी दिगम्बर सन्त पाल रहे हैं | अन्त में आचार्य ज्ञानसागरजी 
को स्मरणपथ पर लाकर यह व्याख्यान समाप्त करता हूँ। 

तरणि ज्ञानसागर गुरो! तारो मुझे ऋषीश। 
करुणाकर करुणा करो, कर से दो आशीष॥ 
(केसली 40-3-86 कैवल्यलब्धिदिवस पूर्वबेला) 

। अष्टम देशना । 


मैं नमः सिद्धेभ्य:। तैं नमः सिद्धेभ्य:। मेँ नमः सिद्धेभ्य:। 


णामो अरिहंताणं, णमो सिद्धाणं णमो आइरियाणं। 

णमो उवज्ञायाणं, णमो लोए सब्वसाहूणं॥ 

तुम जिन मेघ मयूर मैं, गरजो बरसो नाथ। 

चिर प्रतीक्षित हूं खड़ा, ऊपर करके माथ॥ 
(समन्तभद्र को भद्गरता 5/7) 
जिस समय युग के आदि में वृषभनाथ को केवलज्ञान हुआ, उसी घड़ी 
वहाँ पर दो और घटनाएं घटी थीं। '' भरत'' प्रथम चक्रवर्ती माना जाता है, 
उसके पास एक साथ तीन दूत आकर के समाचार सुना रहे हैं। सर्वप्रथम 

व्यक्ति की वार्ता थी- प्रभो ! आपका पुण्य कितना विशाल है, पता नहीं चलता | 
कामपुरुषार्थ के फलस्वरूप पुत्ररत्न की प्राप्ति हुई है । दूसरा कहता है कि- हे 
स्वामिन्‌ ! इसकी बात तो घर तक की सीमित है तथा यह अवसर कई बार 
आया होगा | अभी तक हम लोग सुना करते थे कि आप छह खण्ड के अधिपति 
हैं, लेकिन आज आयुधशाला में एक ऐसी घटना घट गई, जैसे आप लोगों में 
चुनाव के लिए उम्मीदवार के रूप में खड़े होने की सम्भावना पर ''फैलाने को 
टिकिट मिल गया '' ऐसा सुनकर जीप बगैरह की भागा दौड़ी प्रारम्भ हो जाती 
है ।ऐसी ही स्थिति वहाँ पर हो गई थी । आयुधशाला में चक्ररत्न की प्राप्ति हुई 
है, जो कि आपके चक्रवर्ती होने का प्रमाण प्रस्तुत कर रही है। तीसरा दूत 
कहता है- यह सब स्वार्थ की बाते हैं, हमारी बात तो सुनो! मैं इन सबसे 
अद्भुत बात बताऊँगा | अर्थपुरुषार्थ करके कई बार इस प्रकार के दुर्लभ कार्य 
प्राप्त हुए है तथा कामपुरुषार्थ करके कई बार पुत्ररत्न की प्राप्ति हो गई, लेकिन 
धर्मपुरुषार्थ करके इस जीव ने अभी तक केवलज्ञान की प्राप्ति नहीं की, पर 
आज आपके पिताजी मुनि वृषभनाथजी को केवलज्ञान की उपलब्धि हो गई 
है।इन तीनों से बड़ी बात कौन-सी है भेय्या ! आप कहेंगे कम से कम लाल का 
मुख तो देखना चाहिए पहले | फिर दूसरी । अरे | चक्ररत्न की प्राप्ति हो गई, 
हुकूमत और सत्ता हाथ में आयी है । लेकिन यदि सही सत्ता की बात पूछना 
चाहते हो तो तीन लोक में वही सही सत्ता मानी जाती है, जिस सत्ता के 
सामने सारी सारी सत्ताएं असत्ताएं हो जायें। केवलज्ञान-सत्ता की 
वास्तविक सत्ता है, जिसके समक्ष अन्य सत्ताएं कुछ भी नहीं हैं । तीनों की 
वार्ता सुनी और उठकर चलने को तैयार हो गये, लेकिन रनवास की ओर नहीं 
गये और न ही आयुधशाला की ओर, उन्होंने कहा यह सब तो बाद की बातें हैं, 
सर्वप्रथम तो समस्त परिवारजन को तैयार करो, अष्टमंगलद्रव्य के साथ और 
हाथी को उस ओर ले चलो जहाँ वृषभनाथ भगवान के समवसरण की रचना हो 
चुकी है। हमें सुनना है कि भगवान्‌ अब क्या कहेंगे? पिताजी की अवस्था में 
कुछ और बात कहा करते थे, अब तो कुछ भिन्न ही कहेंगे। अब मुझे बेटा भी 

नहीं कहेंगे वे, और मैं भी तो उन्हें पिताजी नहीं कहूँगा। अब वो ऐसे बन गये, 
ऐसे बन गये कि जैसे अनन्तकाल से आज तक नहीं बने थे। आज तक उस 
दिव्य-दीपक का उदय नहीं हुआ था। अनन्तकाल से वह शक्ति छिपी हुई थी, 
केवलज्ञानावरणी कर्म के द्वारा, जो आज व्यक्त हुई है । इस तरह के विचारों में 
निमग्न होते हुए समवसरण में पहुँचे । 

समवसरण में पहुँचते ही भरत चक्रवर्ती ने नमो5स्तु कर भगवान की 
दिव्यध्वनि सुनी। सुनकर वे तृप्त हो गये। “मै और कुछ नहीं चाहता, मेरे 
जीवन में यह घड़ी, यह समय कब आयेगा, जब मैं अपने, जीवन को स्वस्थ 
बनाऊंगा। भगवान ने स्वस्थ बनने का प्रयास लगातार एक हजार वर्ष तक 
किया और आज वे स्वस्थ बन गये, आज उसका फल मिल गया । 

मोक्ष-पुरुषार्थ किए बिना, मोह को हटाये बिना, तीनकाल में केवलज्ञान 
की प्राप्ति नहीं हो सकती, इसके उपरान्त ही मुक्ति मिलेगी । यह बात अलग है 
कि किसी को केवलज्ञान होने के उपरान्त अन्तर्मुहूर्त्त में ही मुक्ति मिल सकती 
है और किसी को कुछ कम पूर्वकोटि तक भी विश्राम करना पड़ता है। 

अब दिव्यध्वनि क्‍यों? या यह कहिए कि केवलज्ञान होने के उपरान्त 
उनकी क्या स्थिति रहती है, जानने-देखने के विषय में? यह प्रश्न सहज ही 
उठ सकता है क्‍योंकि जब श्रेणी में ही निश्वयनय का आश्रय करके वह 
आत्मस्थ होने का प्रयास करते हैं तो केवलज्ञान होने के उपरान्त दुनियां की 
बातों को देखने में लगेंगे क्या? ऐसा सवाल तो तीन काल में भी नहीं होना 
चाहिए ना, लेकिन नहीं । नियमसार में आचार्य कुन्दकुन्द देव ने कहा है कि 
केवलज्ञान होने के उपरान्त केवली भगवान इस तरह जानते हैं, देखते हैं- 

जाणदि पस्सदि सव्वं॑ ववहारणयेण केवली भयवं। 
केवलणाणी जाणदि, पस्सदि णियमेण अप्पाणं॥ 

शुद्धोपयोग अधिकार में कहा है कि केवली भगवान नियम से अर्थात्‌ 
निश्चय से या यों कहें नियति से, अपनी आत्मा को छोड़कर के दूसरों को 
जानने का प्रयास नहीं करते । परन्तु व्यवहार से वे स्व और पर दोनों को अर्थात्‌ 

सबको- सब लोकालोक को जानते हैं, देखते हैं । 

सर्वज्ञत्व आत्मा का स्वभाव नहीं है। यह उनके उज्ज्वल ज्ञान की 
एक परिणति मात्र है अतः व्यवहारनय की अपेक्षा से कहा जाता है कि वे 
सबको जानते हैं। ज्ञेय-ज्ञायक सम्बन्ध तो वस्तुतः अपना, अपने को, 
अपने साथ, अपने लिए, अपने से, अपने में जानने-देखने से सिद्ध हुआ 
करता है, ऐसा समयसार का व्याख्यान है। इस तरह का श्रद्धान रखना- 
बनाना ही निश्चय सम्यग्दर्शन कहा है तथा अन्यथा श्रद्धान को व्यवहार 
सम्यग्दर्शन कहते हैं इत्यादि ।इसलिए- 

सकल ज्ञेय-ज्ञायक तदपि, निजानन्द रसलीन। 
सो जिनेन्द्र जयवन्त नित, अरि रज रहस विहीन॥ 

केवली भगवान सबको जानते हैं व्यवहार की अपेक्षा से, किन्तु आनन्द 
का जो अनुभव कर रहे हैं वह किसमें? अपने भीतर कर रहे हैं | यही वस्तुतत्त्व 
है। णियमेण अर्थात्‌ निश्चय से देखेंगे तो सबको नहीं देखेंगे, सबको नहीं 
जानेंगे। सबको जानने-देखने का पुरुषार्थ उन्होंने किया नहीं था। यदि सबको 
देखने-जानने का पुरुषार्थ कर लें तो गड़बड़ हो जाएगा । उनका ज्ञान स्वतन्त्र है, 
वे स्वतन्त्र हैं और उनके गुण भी स्वतन्त्र हैं। किसी के लिए उनका अस्तित्त्व, 
उनका वैभव नहीं, उनकी शक्ति नहीं । स्वयं के लिए है, पर के लिए नहीं। 
हमारे लिए वो केवली नहीं किन्तु स्वयं अपने लिए केवली हैं । हमारे लिए तो 
हमारा मतिज्ञान, श्रुतज्ञान है, वहीं साथ-साथ रह रहा है किन्तु केवली का ज्ञान 
तो हमारे लिए आदर्श होगा। आदर्श से हम भी अपने मतित्ञान, श्रुतज्ञान को 
मिटाकर के केवलज्ञान में परिणत कर सकते हैं, ऐसा आदर्शज्ञान देखकर हमारे 
भीतर भी आदर्श बनना चीहए। 

छद्मस्थावस्था में उपयोग हमेशा अर्थ-पदार्थ को ही लेकर चलता है। 
छद्मस्थावस्था का सामान्य लक्षण भी यही बनाना चाहिए कि, जो ज्ञान पदार्थ 
की ओर मुड़कर के जानता है वह ज्ञान छदमस्थ का है और जो पदार्थ की ओर 
मुड़े बिना अपने आप से अपने-आपको जानता है या अपने आप में लीन रहता 

है वह केवलज्ञान प्रत्यक्ष पूर्णज्ञान है । चाहे मतिज्ञान हो या श्रुतज्ञान, अवधिज्ञान 
हो या मनः:पर्यय, चारों ही ज्ञान पदार्थ की ओर मुड़कर के जानते हैं। यही 
आकुलता है| फिर ज्ञान की निराकुलता कया है? ज्ञान की निराकुलता यही है 
कि वह पदार्थ की ओर न मुड़कर के अपनी ओर, अपने में ही रहे | केवलज्ञान 
ही एक ऐसा ज्ञान है कि जो पदार्थ की ओर नहीं मुड़ता है, मुड़ना ही आकुलता 
है। स्व को छोड़कर के पर की ओर मुड़ा जाता है और पर को छोड़कर स्व की 
ओर मुड़ा जाता है । दो प्रकार की मुड़न है । दो प्रकार के मोड़ हैं । हमारा मोड़ तो 
दूसरे की होड़ के लिए, पर की ओर मुड़ता है। अपनी वस्तु को छोड़कर 
जिसका ज्ञान, पर के मूल्यांकन के लिए चला जाता है वह छद्मस्थ का 
आकुलित ज्ञान, राग-द्वेषी का ज्ञान है केवली का ज्ञान सब कुछ झलकते हुये 
भी अपने-आप में लीन है, स्वस्थ है । 

ज्ञानका 

पदार्थ की ओर 

ढुलक जाना ही 

परम-आर्त 

पीड़ा है, दुःख है 

और पदार्थ का 

ज्ञान में झलक आना ही 

परमार्थ 

क्रीड़ा है सुख है...? 

हम दूसरों को समझाने का प्रयास कर रहे हैं। दूसरों के लिए ही हमारा 

जीवन होता जा रहा है, लेकिन दर्पण जिस प्रकार बैठा रहता है उसी प्रकार 
केवलज्ञान बैठा रहता है । उसके सामने जो कोई भी पदार्थमालिका आती है तो 
वह झलक जाती है । यह केवलज्ञान की विशेषता है । सुबह मंगलाचरण किया 
था जिसमें अमृतचन्द्राचार्य जी ने कहा था देखो ''पदार्थमालिका प्रतिफलति 
यत्र तस्मिन्‌ ज्योतिष तत्‌ ज्योति: जयतु ''- वह केवलज्ञान- ज्योति जयवन्त रहे 

जिस केवलल्ञान में सारे के सारे पदार्थ झलक जाते हैं लेकिन पदार्थों की ओर 
ज्योति नहीं जाती | दर्पण पदार्थ की ओर नहीं जाता और पदार्थ दर्पण की ओर 
नहीं आते फिर भी झलक जाते हैं। तो दर्पण पदार्थ अपना मुख बन्द भी नहीं 
करता। ज्ञेयों के द्वारा यदि ज्ञान में हलचली हो जाती है, आकुलता हो 
जाती है तो वह छद्मस्थ का ज्ञान है ऐसा समझना और तीनलोक के 
सम्पूर्ण ज्ञेय जिसमें झलक जाएँ और आकुलता न हो, फिर भी सुख का 
अनुभव करे, वही केवलज्ञान है। यह स्थिति छद्मस्थावस्था में तीनकाल में 
बनती नहीं है ।इसलिए छद्मस्थावस्था में केवलज्ञान की किरण केवलज्ञान का 
अंश मानना भी हमारी गलत धारणा है। क्योंकि केवलज्ञान की क्वालिटी का 
ज्ञान छद्मस्थावस्था में मानने पर सर्वघाती प्रकृति को भी देशघाती के रूप में 
अथवा अभावात्मक मानना होगा। जो कि सिद्धान्त- ग्रन्थों को मान्य नहीं है। 
इस जीव की वह केवलज्ञान शक्ति अनन्तकाल से अभावरूप (अव्यक्त) है। 
कार्तिकेयानुप्रेक्षा में एक गाथा आती है- 
का वि अपुव्वा दीसदि पुग्गलद॒व्वस्स एरिसि सत्ती। 
केवलणाणसहावो विणासिदो जाइ जीवस्स॥ 

पुद्गल के पास ऐसी अद्भुत शक्ति नियम से है, जिस शक्ति के द्वारा 
उससे जीव का स्वभावभूत केवलज्ञान एक प्रकार से नाश को प्राप्त हुआ है। 
कर्म सिद्धान्त के ग्रन्थों में कर्म के दो भेद बताए गये हैं। “जैन सिद्धान्त 
प्रवेशिका '' में पं. गोपालदास बरैया ने इसकी परिभाषा स्पष्ट की है, जिसे 
आचार्यों ने भी स्पष्ट किया है। वे दो भेद हैं- देशघाती और सर्वघाती। 
केवलज्ञानावरणी कर्म का स्वभाव सर्वघाती आत्मक बताया है। सर्वघाती 
प्रकृति को बताया है कि वह इस प्रकार होती है जिस प्रकार कि सूर्योदय के 
समक्ष अन्धकार का कोई सम्बन्ध नहीं, तथा अन्धकार के सद्भाव के साथ 
सूर्य का । अर्थ यह हुआ कि केवलज्ञान की जो परिणति है उस परिणति की एक 
किरण भी बारहवें गुणस्थान के अन्तिम समय तक उद्घाटित नहीं होगी, 
क्योंकि केवलज्ञानावरण कर्म की ऐसी '' अपोजिट '' शक्ति है जिसको बोलते 


॥47 


(प्रवचन प्रमेय ) 


हैं सर्वधाती । इससे स्पष्ट हो जाता है कि पुदूगल के पास भी ऐसी शक्ति है कि 
जो बारहवें गुणस्थान में जाने के उपरान्त भी जीव को अज्ञानी घोषित कर देती 
है। बारहवें गुणस्थानवर्ती छद्मस्थ माने जाते हैं लेकिन वीतरागी इसलिए हैं 
कि मोह का पूर्ण रूप से क्षय हो चुका है | बड़ी अद्भुत बात है, मोह का क्षय 
होने के उपरान्त भी वहाँ पर अज्ञान पल रहा है, यह भंग प्रथम गुणस्थान से 
लेकर बारहवें गुणस्थान तक चलता है । चाहे वो एकेन्द्रिय हो या पंचेन्द्रिय चाहे 
पशु हो या देव, चाहे मुनि हो या आर्थिका, कोई भी हो बारहवें गुणस्थान तक, 
जब तक उसका पूर्णविकास नहीं हो जाता तब तक अज्ञान रूप भंग उसके 
सामने से हट नहीं सकेगा। घातियां कर्मों को नष्ट किये बिना केवलज्ञान का 
प्रादुर्भाव तीनकाल में भी नहीं हो सकेगा । उस केवलज्ञान की महिमा कहां तक 
कही जाये। कितना पुरुषार्थ किया होगा उन्होंने, उस पुदूगल की शक्ति का 
संहार करने के लिए ! बात बहुत कठिन है और सरल भी है कि एक अ्तर्मुहूर्तत 
में आठ साल का कोई लड़का जो कि निगोद से निकल कर आया है, यहाँ पर 
उसने मनुष्य पर्याय प्राप्त की। आठ साल हुए नहीं कि, वह भी इतना बड़ा 
अद्भुत कार्य अपने जीवन में कर सकता है । इतना सरल है । और कठिनाई को 
तो आप जानते ही हैं कि 000 वर्ष तक कठिन तप किया भगवान वृषभनाथ ने 
तब कहीं जाकर के केवलज्ञान प्राप्तहुआ। 

जीव के पास भी ऐसी-ऐसी अद्भुत शक्तियां हैं जिनसे कर्मो की चित्र- 
विचित्र शक्तियों को नष्ट कर देता है । भिन्न-भिन्न प्रकार के आठ कर्म होते हैं । 
आठ कर्मो में भी 448 भेद और हो जाते हैं, यह संख्या की अपेक्षा है। परन्तु 
१48 कर्म के भी असंख्यात लोक प्रमाण भेद हो जाते हैं । किसके कर्म किस 
क्लालिटी के हैं- जाति की अपेक्षा, नाम की अपेक्षा से तो मूल में आठ होते हुए 
भी उनकी भीतरी क्वालिटी के बारे में हम कोई अन्दाजा नहीं कर सकते 
क्योंकि हमारा ज्ञान छद॒मस्थ/अल्प है। इसीलिए किसी को अन्तर्मुहूर्त में 
केवलज्ञान होना संभव है और किसी को हजारों वर्ष भी लग सकते हैं। 

केवलज्ञान प्राप्त करने के लिए कई प्रकार की निर्जरा करनी पड़ती है। 

निर्जरा अधिकार में आचार्यों ने कहा है कि कर्म दो प्रकार के हैं पाप और पुण्य । 
इनकी निर्जरा किये बिना मुक्ति संभव नहीं, केवलज्ञान नहीं और कुछ भी 
नहीं । पहले-पहल पाप कर्मों की निर्जरा की जाती है, पुण्य कर्म की नहीं | पाप 
कर्मो में भी सर्वप्रथम घातियां कर्मों की निर्जरा की जाती है अघातिया कर्मों की 
नहीं, कुछ सापेक्ष रूप से हो जाती है यह बात अलग है । जैसे कुछ पौधों को बो 
दिया, लगा दिया, रोप दिया, खाद पानी दे दिया तो उसके साथ घास-फूस भी 
ऊग आया | तब घास-फूस को उखाड़ा जाता है लेकिन उसके साथ-साथ कुछ 
पौधे, जो कि रोपे गये थे उखड़ जाते हैं, उनको उखाड़ने का अभिप्राय नहीं 
होता | वस्तुत: इसी तरह सापेक्षित रूप से कुछ अघातिया कर्मों की भी निर्जरा 
हो जाती है, की नहीं जाती | सर्वप्रथम सम्यग्दृष्टि जीव निर्जरा करता है तो 
पाप कर्म की ही करता है, यह जैन कर्म-सिद्धान्त है। मैंने धवला में कहीं 
नहीं देखा कि सम्यग्दृष्टि जीव पुण्य कर्म की निर्जगा करता है। बल्कि 
यह कथन तो धवला में बार-बार आया है कि “'सम्माइटठी 
पसत्थकम्माणं अणुभागं कदावि ण हणदि '' प्रशस्त कर्मों के अनुभाग 
की निर्जरा सम्यग्दृष्टि तीनकाल में कभी भी नहीं करता, क्योंकि जो 
बाधक होता है मार्ग में, उसी की सर्वप्रथम निर्जगा की जाती है। इसी 
प्रकार हम पूछते हैं कि आस्रव और बन्ध की क्रिया में भी वह कौन-सी पुण्य 
प्रकृति को बन्ध होने से रोक देता है? 0 वें गुणस्थान तक की व्यवस्था में जो 
प्रशस्त कर्म बंधते हैं तो कर्म सिद्धान्त के वेत्ता बताए कि उनमें से कितने, कौन 
से प्रशस्त कर्मों को रोकता है? अर्थ यह हुआ कि कर्मो की निर्जरा किये बिना 
केवलज्ञान नहीं हो सकता, लेकिन कर्मों की निर्जरा का क्रम भी निश्चित है, 
वह कैसा है? यह देखने की बड़ी आवश्यकता है विद्वानों को, स्वाध्यायप्रेमियों 
को और साधकों को । इस क्रम को देखकर के, जानकर के जब हमारा श्रद्धान 
बनेगा तब ही हमारा श्रद्धान सही होगा, तीन प्रकार के विपर्यासों से रहित 
होगा। तीन प्रकार का विपर्यास हुआ करता है- एक कारण विपर्यास, दूसरा 
स्वरूप विपर्यास और तीसरा भेदाभेद विपर्यास। कौन -सा कारण, किसके 

लिए बाधक है, इसका सही-सही ज्ञान नहीं है वह कह देता है- 
जिन पुण्य-पाप नहीं कीना, आतम अनुभव चित दीना। 
तिनही विधि आवत रोके, संवर लहि सुख अवलोके॥ 

सम्यग्दृष्टि पुण्य और पाप दोनों से परे होता है। न वह पुण्य करता है 
और न ही पाप | तब कहीं आत्मिक सुख का अनुभव करता है । लेकिन यहां पर 
ध्यान रक्‍्खो पं. दौलतराम जी संवर भावना का व्याख्यान कर रहे हैं, इसलिए 
पुण्य और पाप दोनों के कर्त्तव्य से भिन्नता की बात कही है। न कि कर्म- 
सिद्धान्त की अपेक्षा से | उन कर्मो की बन्धव्युच्छित्ति आदि की अपेक्षा से भी 
नहीं । आगम का कथन है कि १0 वें गुणस्थान तक पुण्य के आख्रव को रोकने 
का कहीं भी सवाल नहीं | और दसवें गुणस्थान के ऊपर तो ना पुण्य कर्मों का 
और ना ही पापकर्मो का साम्परायिक आस्रव होता है ।यह सब वहाँ भावनाकार 
पं. दौलतराम जी के कथन में अविवक्षित है । कारण कि वहाँ मात्र भावना की 
ही विवक्षा है । कल पण्डितजी जो कह रहे थे कि '' सम्यग्दृष्टि पूर्वबद्ध पुण्य- 
पाप कर्मों की निर्जरा करता है और नवीन पुण्य-पाप कर्मों को रोक देता है, जो 
पुण्यास्रव को रोकने का प्रयास नहीं करता, वह व्यक्ति सम्यग्दृष्टि नहीं है, वह 
तो अभी विपर्यास में पड़ा है। अब आप ही देख लीजिए कि विपर्यास में कौन 
है? बात ऐसी है कि जब हम इन (धवलादि) चालीस किताबों का अध्ययन 
करते हैं तो बहुत डर लगने लग जाता है कि थोड़ी-सी भूल से हम जिनवाणी 
को दोषयुक्त करने में भागीदार हो जायेंगे। बहुत ही सावधानी की बात है। 
संभाल-संभाल कर बोल रहा हूं भगवान्‌ यहाँ पर बैठे हैं, दिव्यज्ञानी हैं । 

पं. दौलतराम जी ने बहुत मार्के की बात कही है ''जिन पुण्य पाप नहीं 
कीना'' इसका अर्थ हुआ कि साम्परायिक आमख्रव 0 वें गुणस्थान तक होता 
है। साम्परायिक का अर्थ होता है कषाय, जिसके माध्यम से आगत कर्मों में 
स्थिति और अनुभाग पड़ जाता है । इसके उपरान्त ईर्यापथ आख्रव होता है वह 
भी एक मात्र सातावेदनीय का। जो दुनियां को साता देता है, उस साता के 
अभाव में आप तिलमिला जायेंगे | केवल असाता-असाता का बन्ध कभी नहीं 

होता है, न ही संभव है। क्योंकि साता-असाता दोनों आवश्यक हैं संसार की 
यात्रा के लिए। पुण्य और पाप दोनों चाहिए। अकेला पुण्य का आख्रव दसवें 
गुणस्थान तक कभी भी नहीं होता और अकेले पाप का भी नहीं | केवल साता 
का आख्रव -42-73 वें गुणस्थान इन तीनों में होता है। इस कर्मास्रव 
(पुण्यास्रव) से हमारा कोई भी बिगाड़ नहीं होता | मुक्ति के लिए बिगाड़ फिर 
भी है, लेकिन केवलज्ञान के लिए यह कर्मास्रव (पुण्यास्रव) बेड़ी नहीं है, नहीं 
है, नहीं है। क्या कहा? सुना कि नहीं | केवलज्ञान प्राप्त करने के लिए केवल 
घातिया कर्मों का नाश करना होता है, घातिया कर्मों में, चाहे मूल प्रकृति हो या 
उत्तर प्रकृति, कोई भी प्रकृति प्रशस्त प्रकृति नहीं होती । इसलिए जैनाचार्यों 
का कहना है कि सर्वप्रथम पाप कर्मो की निर्जगा करके नवीन कर्मों को 
तू रोक ले, पुण्य तेरे लिए कोई विपरीत काम नहीं करेगा, बाधक नहीं 
होगा। पुण्य को रखने की बात नहीं कहीं जा रही है, लेकिन निर्जरा का 
क्रम तो यही होगा कि सर्वप्रथम पाप का संवर करें नवीन पापास्रव को 
रोकें, पूर्वबद्ध कर्मों की निर्जरा करें और वर्तमान बन्ध को मिटा दें तो 
नियम से वह केवलज्ञान प्राप्त करा देगा। ये भी ध्यान रखना कि जब तक 
साता का आख्रव होता रहेगा तब तक उसे मुक्ति का कोई ठिकाना नहीं है। 
केवलज्ञान होने के उपरान्त भी आठ वर्ष अन्तर्मुहूर्त कम पूर्वकोटि वर्ष तक भी 
वह रह सकता है । वैभाविक पर्याय में और केवल साता का आख्रव होता रहता 
है।उस आखस्रव को रोकने के लिए आचार्य कहते हैं कि तृतीय व चतुर्थ शुक्ल 
ध्यान आवश्यक है, वे ही भीतर बैठे हुए अघातिया कर्मों का नाश करे में 
समर्थ हैं । अघातिया कर्मों की निर्जरा करने का नम्बर बाद में आता है, लेकिन 
घातिया कर्मों की निर्जरा करने का प्रावधान पहले है। 

संवर के क्षेत्र में, बन्ध के क्षेत्र में भी इसी क्रम की बात आती है। 
इसलिए “'जिन पुण्य पाप नहीं कीना'' इस दोहे का अर्थ- मर्म सही-सही 
वही व्यक्ति समझ सकता है जो कर्म सिद्धान्त के बारे में सही-सही जानकारी 
रखता है यदि इस प्रकार की सही-सही जानकारी नहीं रखता हुआ भी वह 

कहता है कि सम्यग्दृष्टि पाप-पुण्य दोनों प्रकार के कर्मास्रव को रोक देता है, 
वह भी चतुर्थगुणस्थान में रोक देता है, तो उसे तो अपने-आप ही बन्ध होगा 
और कोई छोटा बन्ध नहीं, बहुत बड़ा बन्ध माना जायेगा, क्योंकि सामने वाला 
सोचेगा कि विकल्प तो मिटे नहीं फिर भी यह कह रहे हैं कि पुण्य नहीं होना 
चाहिए और हो रहा है तो इसका अर्थ है कि मेरे पास सम्यग्दर्शन नहीं है और 
धर्मात्मा भी नहीं हो सकता जब तक, तब तक कि पुण्य बन्ध को न रोकूं । ऐसा 
कहने वाले व्यक्ति के पास जब खुद के सम्यग्दर्शन का पतियारा (ठिकाना) 
नहीं है, तो चारित्र की बात करना ही गलत हो जाएगी । इस प्रकार यदि श्रद्धान 
बना लेता है तो दोनों ही संसार की ओर बढ़े चले जा रहे हैं- उपदेश सुनने 
वाला भी और उपदेश देने वाला भी । जैसा कि कहा है- 
“केचित्प्रमादाननष्टा: केचिच्चाज्ञानान्रष्टा: केचिन्नष्टैरपि नष्टा: '' 
कुछ लोग प्रमाद के द्वारा नष्ट हो जाते हैं, कुछ लोग अज्ञान के द्वारा नष्ट 
हो जाते हैं और कुछ लोग नष्ट हो रहे लोगों के पीछे-पीछे नष्ट हो जाते हैं । हम 
सिद्धान्त का ध्यान नहीं रख पाते हैं इससे बातों-बातों में कितना गलत कह 
जाते हैं, यह पता भी नहीं चलता । इसलिए बन्धुओं ! यदि आप स्वाध्याय का 
नियम लेते हैं तो दूसरों को सुनाने का विकल्प छोड़कर लीजिए तभी नियम 
ठीक होगा । दूसरों को समझाने की अपेक्षा से भी नहीं । दूसरों को समझाने चले 
जाओगे तो लाभ कम होगा, हानि ज्यादा होगी। इसके द्वारा जिनवाणी को 
सदोषी बनाने में और हाथ आ जायेगा। भीति लगती है कि 40 किताबों में 
कहाँ-कहाँ पर कैसे-कैसे भंग बनते हैं, यह भी पता नहीं चल पाता और अपनी 
तरफ से उसमें जजमेंट देने लगते हैं । जबकि हम उसके अधिकारी नहीं होते । 
इसलिए सोच लेना चाहिये कि चतुर्थ गुणस्थान में सम्यग्दृष्टि को कौन-कौन 
से पुण्य कर्म का संवर होता है? 448 ही तो कर्मों की संख्या है, और कोई 
ज्यादा नहीं है जो कि याद न रह सके । यहाँ दुनियादारी के क्षेत्र में तो हम बहुत 
कुछ याद कर लेते हैं लेकिन १48 में से चतुर्थगुणस्थान में कौन-कौन से कर्म 
का आख्रव रुका, संवर हुआ, उनमें प्रशस्त कितने, अप्रशस्त कितने हैं ? पाप 

कर्म कितने हैं, पुण्य कितने हैं, यह याद नहीं रह पाता? यदि इसको ठीक- 
ठीक समझ लें तो अपने आप ही ज्ञात हो जायेगा कि हमारी धारणा आज तक 
पुण्य कर्म को रोकने में लगी रही, लेकिन आगम में ऐसा कहीं लिखा नहीं है। 

बात खुरई की है जब आगम में निकला कि “'सम्माइट्ठी 
पसत्थकम्माणं अणुभागं कदावि ण हणदि'' तो देखते रह गये | वाह...वाह ! 
स्वाध्याय का यह परिणाम निकला। आप इस प्रकार के स्वाध्याय में लगे 
रहिये। ऐसा स्वाध्याय करिये, इसे मैं बहुत पसन्द करूँगा। इस प्रकार के सही - 
सही स्वाध्याय से एक-दो दिन में ही आप अपनी प्रतिभा के द्वारा बहुत-सी 
गलत धारणाओं का समाधान पा जायेंगे। लेकिन यह ध्यान रखना कि ग्रन्थ 
आर्षप्रणीत मूल संस्कृत और प्राकृत के हों उनका स्वाध्याय करना । उसमें भाषा 
सम्बन्धी कोई खास व्यवधान नहीं आयेगा | यदि कुछ व्यवधान आ भी रहे हों 
तो उसमें स्वाध्याय की कमी नहीं, हमारे क्षयोपशम की, बुद्धि में समझ सकने 
की कमी हो सकती है। आप बार-बार पढ़िये, अपने आप समझ पैदा होगी, 
ज्ञान बढ़ेगा। महाराजजी ने एक बार कहा था कि ' एक ग्रन्थ का एक ही बार 
अवलोकन करके नहीं छोड़ना चाहिए। तो फिर कितनी बार करना 
चाहिए महाराज ? 408 बार करना चाहिए कम से कम, लेकिन वह भी 
ऐसा नहीं कि '' तोता रटन्त पाठ करो ' ' किन्तु पहले की अपेक्षा दूसरी बार 
में, दूसरी की अपेक्षा तीसरी बार में आपकी प्रतिभा बढ़ती रहनी चाहिए 
तर्कणा पैनी होनी चाहिए, तो अपने-आप शंकाओं का समाधान होता 
चला जाता है। 

आज हमारी स्मरण शक्ति, बुद्धि 48 कर्मों के नाम भी नहीं जानती 
और आच्योपान्त ग्रंथ का अध्ययन करना तो मानो सीखा ही नहीं, और हम 
चतुर्थगुणस्थान में पुण्य-पाप, दोनों कर्मों के आस्रव से उस सम्यग्दृष्टि को दूर 
कराने के प्रयास चालू कर देते हैं, लेकिन सफल नहीं हो पाते और न आगे कभी 
सफल हो सकेंगे। 

बन्धुओं ! यह बात अच्छी नहीं लग रही होगी । परन्तु माँ जिनवाणी कह 

रही हैं, मैं नहीं कह रहा हूँ। मैं तो बीच में मात्र भाषान्तरकार के रूप में हूँ। 
जिनवाणी कह रही है आप सोचिए और पं. दौलतराम जी को सही-सही 
समझने का प्रयास कीजिए वे संवर के प्रकरण को लेकर के सर्वप्रथम मुनियों 
की बात कह रहे हैं कि बारह भावनाओं का चिन्तन कौन करता है ? आप कहेंगे 
महाराज ! क्या श्रावक नहीं कर सकते ? नहीं । करना तो सभी को चाहिए, बात 
करने की नहीं | लेकिन भावना फलीभूत किसकी होगी? ठीक-ठीक किसकी 
होगी? तो उमास्वामी ने तत्त्वार्थसूत्र में स्वयं कहा है कि- 
“'स गुप्तिसमितिधर्मानुप्रेक्षापपीषह जयचारित्रै: '' 

भावना सही-सही होना चाहिए। भावना केवल पाठ तक न रह जाए 
अत: चारित्र को अंगीकार करके परिषहों के साथ बारहभावनाओं का चिन्तन 
धर्म को समीचीन बनाते हुए समितियों में सम्यक्पना लाते हुए गुप्ति की ओर 
बढ़ना यही एकमात्र संवर का यहां तात्पर्य परिफलित होता है। तो बारह 
भावनाओं का चिन्तन ज्यों ही तीर्थकरों ने किया, तो वन की ओर चले 
गए।उस समय ऊपर की ओर से कौन आते हैं ?देवर्षि आते हैं । कौन होते 
हैं वे देविर्षि ? लौकान्तिक देवों को कहते हैं देवर्षि, बालब्रह्मचारी होते 
हैं, पंचम स्वर्ग के ऊपर उनकी कॉलोनी बनी है उनमें रहते हैं। द्वादशांग के 
पाठी होते हैं, सफेद वस्त्र धारण करते हैं, वहाँ कोई भी देवियां नहीं होतीं 
तथा हमेशा बारहभावनाओं का चिन्तन करते रहते हैं। वे कहाँ से गए हैं ? 
तो, जाते तो हैं वे मात्र भरत, ऐरावत एवं विदेह क्षेत्र की कर्मभूमियों से, 
भोगभूमि से कोई नहीं जा सकता वहाँ पर! महाराज क्या सम्यग्दृष्टि वहां 
जा सकते हैं ? हाँ सम्यग्दृष्टि ही जाते हैं लेकिन '' अविरत सम्यग्दृष्टि 
लौकान्तिक देव नहीं हो सकते हैं ''। किसी एक व्यक्ति से कल हमने 
सुना- वह कह रहे थे कि महाराज! वहां पर रात्रि में चर्चा चल रही थी कि 
अविरत सम्यग्दृष्टि लौकान्तिक देव हो सकते हैं, लेकिन आप तो कह 
रहे थे कि मुनि बने बिना नहीं जा सकते हैं। कौन कहता है कि 
अविरतसम्यग्दृष्टि लौकान्तिक देव हो सकता है? मैं तो अभी भी कह 

रहा हूँ कि प्रत्येक मुनि के पास भी लौकान्तिक बनने की योग्यता नहीं। 
जो रलत्रय को पूर्णरूपेण निभाता है वह बारह भावनाओं के चिन्तन में 
अपने जीवन को खपाता है, महाव्रतों का निर्दोष पालन करता है, इस 
प्रकार की चर्या निभाते हुए अन्त में वह लौकान्तिक बनता है। 
तिलोयपण्णत्ति को उठाकर के देख लेना चाहिए जो व्यक्ति मुनि हुए 
बिना चतुर्थगुणस्थान से लौकान्तिक देव बनने का प्रयास कर रहा है वह 
व्यक्ति इस ओर नहीं देख रहा है जो तिलोयपण्णत्ति में कहा गया है। इस 
प्रकार की कई गलतियां हमारे अन्दर घर कर चुकी हैं। यदि अज्ञान के 
कारण कोई बात अन्यथा हो जाए तो बात एक बार अलग है, क्षम्य है । लेकिन 
तत्सम्बन्धी जिसे ज्ञान भी नहीं और ऊपर से आग्रह है तो उन्हें इस प्रकार के 
उपदेश या प्रवचन नहीं देना चाहिए प्रवचन देने का निषेध नहीं है किन्तु 
जिस विषय के बारे में पूर्वापर ज्ञान हमें सही-सही नहीं है और उसका हम 
प्रवचन दें तो इसमें बहुत सारे व्यवधान हो सकते हैं। यदि इसमें कषाय 
और आ जाए तो फिर बहुत गड़बड़ हो जाएगा। मोक्षमार्ग बहुत सुकुमार है 
और बहुत कठिन भी । अपने लिए कठोर होना चाहिए और दूसरों के लिए 
सुकुमार होना चाहिए, किन्तु कषायों की वजह से दूसरों को कठोर बना देते हैं 
और अपने लिए नरम बना लेना चाहते हैं। लेकिन मोक्षमार्ग तो मोक्षमार्ग है 
आप की इच्छा के अनुसार नहीं बनने वाला, भैय्या ! 

भगवान्‌ के दर्शन अच्छे ढंग से करो, उनकी भक्ति करो। भगवान्‌ 
की भक्ति करने से हमें कुछ नहीं होता, ऐसा नहीं सोचना चाहिए। 
आचार्य कुन्दकुन्द जैसे आचार्य भी कहते हैं कि - 

अरिहंत णमोक्‍्कारो, भावेण य जो करेदि पयडमदी | 
सो सव्वदुक्खमोक्‍्खं, पावदि अचिरेण कालेण॥ 

जो प्रयत्नवान्‌ होकर के अरहन्तों की भक्ति करता है, भावों की एकाग्रता 
के साथ करता है तो नियम से वह कुछ ही दिनों में, घड़ियों में सभी दु:खों से 
मुक्ति पा जायेगा। “' भावेण '' यह शब्द बहुत मार्के का है। अर्थ यह है कि 

अरहन्त भक्ति करो पर '' हेयबुद्धि से करना, इस पर मन कुछ सोचने को 
कहता है । कई लोग ऐसा व्याख्यान देते हैं कि भक्ति आदि क्रियाएं हेयबुद्धि से 
करना चाहिए, लेकिन वह मेरे गले नहीं उतरता है । कई लोग कहते हैं कि 
महाराज ! कम से कम अरहन्तभक्ति करते समय हमारी हेयबुद्धि कैसे हो ? हम 
तो हैरान हो जाते हैं कि भैया ! इस प्रकार का प्रश्न तो आपने कर दिया हमारे 
सामने किन्तु इसके लिए उत्तर मैं कहाँ से ढूढूं? और यदि इसका उत्तर 
समीचीन नहीं देता हूँ तो मुझे दोष लगेगा। आपको कुछ नहीं कहने पर आप 
और भी इस तरह की गलत धारणा बना लेंगे । दूसरी तरफ आगम में ऐसा कुछ 
कहा भी नहीं जिससे आपका समाधान हो सके । अब तो फंदे में पड़ गये हम । 
किन्तु फिर भी दृढ़ता रहता हूँ कि कौन-सा शब्द कहाँ पर किस रूप में प्रयुक्त 
होता रहता है? मैं मंजूर करता हूं कि अरहन्त-भक्ति करते-करते किसी 
को भी केवलज्ञान नहीं हुआ लेकिन इसका अर्थ यह नहीं है कि अरहन्त- 
भक्ति के द्वारा संवर और निर्जरा भी नहीं होती ऐसा कदापि नहीं मानना । 
संवर, निर्जरा नियम से होती है। इस संवर-निर्जरा के द्वारा साक्षात्केवलज्ञान 
नहीं होता ।यह बात बिल्कुल अलग है कि जो केवलज्ञान प्राप्ति की भूमिका में 
है और “' अरहन्त भक्ति (अरहन्त-सिद्ध ) '' करता रहेगा तो उसे अरहन्त पद 
नहीं मिलेगा क्योंकि उसकी स्थिति अभी पराश्रित है। 

समयसारादि ग्रन्थों में कहा गया है कि अरे! तू मुनि हो गया, अब 
शुद्धोपयोग धारण कर, शुद्धोपयोग में लीन हो जा । यदि शुद्धोपयोग में लीन हो 
जाएगा तो तू भी उसी के समान बन जाएगा जिसकी कि भक्ति कर रहा है। 

सुबह प्रार्थना में भजन में कोई सज्जन कह रहे थे कि *' भक्त नहीं 
भगवान बनेंगे।'! मैंने सुना क्या बोल रहे हैं भजनकार? भैय्या ! यह तो बहुत 
गड़बड़ बात होगी कि जो भक्त तो नहीं बनेगा और भगवान बनेगा | भगवान तो 
बनना है लेकिन '' भक्त बनकर भगवान बनेंगे, '' ऐसा क्रम होना चाहिए नहीं 
तो सारे के सारे लोग भक्ति छोड़कर भगवान बनने बैठ जायेंगे तो मामला 
गड़बड़ हो जाएगा। प्रसंग को लेकर अर्थ को सही निकाला जाए तो कोई 

विसंवाद नहीं किन्तु उसी पर अड़ जाये तो मामला ठीक नहीं । भक्ति के द्वारा 
जो केवलज्ञान माने, तो वह समयसार नहीं पढ़ रहा है और समयसार पढ़ते 
हुए यदि हम यह कहें कि '' भक्ति से कुछ नहीं होता '' तो भी समयसार 
नहीं पढ़ रहे हैं। आचार्य कुन्दकुन्ददेव कहते हैं कि- 

मग्गप्पहावणट्ठं, पवयणभत्त्तप्पचोचिदेण मया। 

भणियं पवयणसारं पंचत्थियसंगहं सुत्तं॥ 

प्रवचन भक्ति के द्वारा प्रेरित हुई मेरी आत्मा ने इस प्रवचन ( आगम) के 
साररूप पंचास्तिकाय संग्रह सूत्र को कहा। मार्ग की प्रभावना को दृष्टि में 
रखकर ऐसी भावना उद्भूत हुई । भक्ति से ओत प्रोत होकर जिनवाणी को ऐसी 
सेवा करने का ऐसा भाव यदि इस भूमिका में नहीं होगा तो कौन-सी भूमिका में 
होगा? क्या सप्तम भूमि में होगा? नहीं होगा। करुणा से युक्त हृदय वाले ही 
भक्ति कर सकते हैं । यदि कुन्दकुन्दाचार्य की अरहन्त भक्ति-श्रुतभक्ति नहीं 
होती तो यह जिनवाणी भी हमारे सामने नहीं होती | आप भी तो बोलते हैं कि 
““तो किस भांति पदारथ पांति, कहां लहते रहते अविचारी ”! हाँ...हाँ! 
जिनवाणी-भक्त में क्‍या मार्मिक बात कही है, कि हमारा अस्तित्व कहां, यदि 
यह जिनवाणी न होती तो? किसी उर्दू शयर ने भी कहा है उसे भी याद ला रहा 
हूं, बहुत अच्छी बात कही- उनकी ये दृष्टि हो या न हो, लेकिन मैंने तो इसका 
इस प्रकार अर्थ निकाला है- 

नाम लेता हूँ तुम्हारा लोग मुझे जान जाते हैं। 
मैं एक खोई हुई चीज हूँ जिसका पता तुम हो ॥ 

मेरा कोई “एड्रेस'' नहीं, पता नहीं। अगर कुछ है तो तुम ही हो! 
तुम्हारी शरण छूट गयी तो हमारे लिये कोई शरण नहीं भगवान । 

“' अन्यथा शरणं नास्ति त्वमेव शरणं मम '” अरहंते सरणं पव्वज्जामि | हे 
भगवन | (पंचमरमेष्ठी) आपके चरण कमलों की शरण को छोड़कर के 
कौन-सी मुझे शरण है? भगवान की भक्ति करते हुए यदि हेयबुद्धि लाने का 
प्रयास करोगे तो बन्धुओ ! ध्यान रक्खो ''शुद्धोपयोग को भूमिका आपको नहीं 

मिलेगी और अशुभोपयोग की भूमिका छूटेगी नहीं '”। भक्ति शुभोपयोग में 
हुआ करती है लेकिन शुभोपयोग के द्वारा केवल बन्ध होता है, ऐसा नहीं है, 
शुभोपयोग के द्वारा संवर-निर्जरा भी होती है। सर्वप्रथम प्रवचनसार में 
आत्मख्याति लिखते हुए अमृतचन्द्राचार्य ने गाथा की टीका में लिखा है कि- 
एसा पसत्थभूदा समणाणं वा पुणो घरत्थाणं। 
चरिया परेत्ति भणिदा ताएव परं॑ लहदि सोक्खं॥ 

यह प्रशस्तभूत जो श्रावकों की अरहन्त- भक्ति, दान और पूजादि 
रूप प्रशस्तचर्या है इसके द्वारा ' 'क्रमतः परमनिर्वाणसौख्यकारणत्वाच्च 
मुख्य: '' ये शब्द अमृतचन्द्राचार्य के हैं। जयसेनाचार्य जी ने इसका और 
खुलासा किया है। सर्वप्रथम इन अध्यात्म ग्रन्थों में क्रमतः शब्द का प्रयोग 
किया है तो अमृतचन्द्राचार्य जी ने ही । जो व्यक्ति (अमृतचन्द्राचार्य ) क्रमत: 
अर्थात्‌ परम्परा से परम निर्वाण के सुख को प्राप्त करने के लिए सरागचर्या और 
अरहन्त-भक्ति को कारण मानते हैं तो उसके लिए ''एकान्त से संसार का ही 
कारण मानना ऐसा कह देना, आचार्य अमृतचन्द्राचार्य को दुनिया से अपरिचित 
कराना है ।'' 

शुद्धोपयोग के साथ कुछ भी आख्रव नहीं होता, बिल्कुल ठीक है । परन्तु 
शुभोपयोग के द्वारा केवल आस्रव ही होता है, ऐसा नहीं है। इसलिए तो 
अमृतच्न्द्राचार्य जी ने ये शब्द दिये ''क्रमत: परमनिर्वाणसौख्यकारणत्वाच्च 
मुख्य: '' और कुन्दकुन्द भगवान्‌ क्‍या कहते हैं ““ताएवं परं लहदि सोक्खं '' 
अर्थात्‌ उसी सरागचर्या के द्वारा क्रमश: निर्वाण की प्राप्ति होती है। यहाँ पर 
यदि मुनि कहे कि हम भी ऐसा ही करें, तो आचार्य कहते हैं कि- बाबला कहीं 
का! तुम्हारी शोभा इसमें नहीं आती, तुम्हारी तो भूमिका शुद्धोपयोग की है। 
झटके से बैठ जा, और आत्मा का ध्यान कर ले | तुम्हें क्रमश: नहीं '' साक्षात्‌ !' 
की भूमिका है। लेकिन वर्तमान में बन्धुओं ! इस विवक्षा को नहीं समझोगे तो 
उस भक्त को भी खो दोगे और उधर भी कुछ नहीं मिलेगा, तब कहां रहोगे ? 
इस सब अवस्था को देखकर भगवान कुन्दकुन्द को कितना दुःख होगा, 

अमृतचन्द्राचार्य को कितना दुःख होगा? उन्होंने प्रयास किया लिखने में, टीका 
करने में और हम अर्थ निकालने वाले ऐसा अर्थ निकाल रहे हैं? बेचारी इस 
भोली-भाली जनता का क्या होगा? इसलिए आचार्यों ने टीका के ऊपर 
टीकाएँ, कुंजी, नोट्स, ये वो, सब कुछ लिखे हैं । लेकिन टीका की कीमत, 
कुंजी की कीमत तब तक ही है जब तक मूल है, ताला है, मूल नहीं तो टीका, 
कुंजी का बड़ा-सा गुच्छा अपने पास रख लें तो भी कुछ (कोई भी) 
कीमत नहीं । 

आज किताब का तो अध्ययन कोई करता नहीं और कुंजियों के द्वारा 
पास होने वाले विद्यार्थी बहुत हैं । उन विद्यार्थियों को देखकर ऐसा लगता है कि 
जब ताला नहीं मिलेगा तो कुंजी का प्रयोग कहां करेंगे ये लोग? उस कुंजी की 
कीमत तब है जब मूल किताब में कहां पर क्‍या लिखा है, इसको देखने में 
'की' (॥/(७५) लगा दो तो ठीक है, लेकिन जब नवम्बर और अप्रेल आ जाता 
है उस समय कॉलेज के भी विद्यार्थी पढ़ाई प्रारम्भ करते हैं तो पास कैसे होंगे? 
“की '' पढ़कर ही जैसे भी हो वैसे पास हो जायें, बस यही सोचते हैं । कदाचित्‌ 
वे पास हो भी जाएं लेकिन यहाँ पर ऐसा नहीं चलेगा भैय्या ! यहाँ पर पूरा का 
पूरा प्रयास करने की आवश्यकता है। 

आचार्य समन्तभद्र स्वामी ने अरहन्त-भक्त में तो विशेष रूप से कमाल 
किया है, वे कहते हैं- 

न पूजयार्थस्त्वयि वीतारागे न निन्दया नाथ! विवान्तवैरे। 

तथापि ते पुण्यगुणस्मृतिर्नः पुनातु चित्तं दुरितांजनेभ्य: ॥ 

हे भगवन ! हम आपकी भक्त कर रहे हैं, स्तुति कर रहे हैं और आपको 
स्मरण कर रहे हैं, इससे आपका कोई भी प्रयोजन नहीं है, क्योंकि आप तो 
वीतरागी हैं। हे भगवन ! कोई भी आकर, आपकी निन्दा करे, तो भी आपको 
कोई प्रयोजन नहीं, क्योंकि आप वीतद्वेषी हैं । आपके चरणों में भक्ति कर रहा 
हूँ मैं, इससे आपको तो कोई लाभ-प्रयोजन नहीं किन्तु मेरा ही मतलब सिद्ध 
हो जाता है, कारण कि अभी तक बिगड़ा रहा, अब आज आपकी भक्त के 

माध्यम से सुधर जाऊंगा । इसके लिए आप मना भी नहीं करते हैं । उन्होंने पांच 
कारिकाओं के द्वारा वासुपूज्य भगवान की स्तुति करते हुए मात्र पूजा का ही 
वर्णन किया है । वे कहते हैं कि- 
पूज्यं जिन॑ त्वार्चयतो जनस्य, सावद्यलेशो बहुपुण्यराशौ। 
दोषाय नालं कणिकाविषस्य, न दूषिका शीतशिवाम्बुराशौ ॥ 

हे भगवन | आपकी स्तुति, पूजा पाठ आदि करते-करते कोई श्रावक 
दोष का भागीदार नहीं होगा, सावद्य पूजन होने पर भी । क्योंकि पूजन के द्वारा 
इतना फल मिलता है- कर्मों की निर्जरा होती है कि क्या बताऊँ? और उसके 
साथ-साथ, यदि कुछ कर्मों का बन्ध भी हो रहा हो तो वह उसके लिए बाधक 
नहीं होगा। दोष के लिए सिद्ध नहीं होगा। क्या उदाहरण दिया है? समुद्र है, 
वह भी अमृत का, उसमें यदि विष की एक कणिका डाली जाय तो वह समुद्र 
को किसी भी प्रकार से विकृत नहीं बना सकती । मैं पूछना चाहता हूँ कि बड़ी- 
बड़ी सिटियों से लोग आये होंगे यहां पर। वहाँ पर आप सबकी दुकानें तो 
होंगी, भले ही घर की न हो, किराये से ले रखी हो । माल तो आपका ही होता 
है, मकान आपका नहीं लेकिन आप चाहते होंगे कि दुकान चकराघाट पर या 
तीन बत्ती पर खुल जाए। ताकि हमारी दुकान चौबीसों घण्टों चलती रहे, 
ग्राहकों का तांता लगा ही रहे । लेकिन मैं पूछना चाहता हूँ कि वहां पर दुकान 
मिलेगी कैसे? जो मांगे वह देने को तैयार हैं, हम दस लाख की भी पगड़ी देने 
को तैयार हैं, लेकिन मिल तो जाय कम से कम | मानलो मिल गई और धड़ाधड़ 
चलने भी लगी, मालामाल हो गये । तो मालूम है किराया लेने वाला (मालिक) 
क्या कहता है कि आपको किराया और बढ़ाना होगा? तब आप कहते हैं- 
बढ़ाओ कोई बात नहीं ले लो और ले लो, एक माह हुआ नहीं कि 29 तारीख 
के दिन ही निकाल करके रख देते हैं। आया नहीं कि दे दिया । क्योंकि गड़बड़ 
किया तो दुकान खाली करनी पड़ेगी, तब तो मुश्किल हो जाएगा । इसलिए सब 
कुछ देने को तैयार हो जाते हैं । दुकान अच्छी चल रही है | अपनी गांठ का देना 
होता तो थोड़े ही निकालते । जो आ रहा है उसी में से थोड़ा सा दे दिया। यह 


460 


(प्रवचन प्रमेय ) 


स्थिति होती है। जिसकी निजी दुकान नहीं है, उसकी यह बात है, तब तो 
जिसकी दुकान भी घर की है जिसको कुछ भी, एक पाई भी न देना पड़े खुद का 
घर, खुद की दुकान, नौकर भी नहीं, सब कुछ स्वयं करते हैं तो मालामाल हो 
जायेंगे देने की आवश्यकता ही नहीं, मात्र लेना ही लेना है। 

इसी प्रकार अरहन्त-भक्ति में, पूजा में लाभ ही लाभ है। अत: भक्ति 
आदिक धार्मिक कार्य “'हेयबुद्धि '' से नहीं किये जाते किन्तु आचार्यों ने कहा 
है “'परमभक्‍तया एवं अरहन्तभक्ति कुरु'' परम भक्ति के द्वारा अरहन्त भक्ति 
करो किन्तु उस भक्त के द्वारा जो भी पुण्यबन्ध होता है, उस पुण्यबन्ध के 
उदय का जब फल मिलेगा तब उसमें आकांक्षा- रागद्वेष- हर्षविषाद नहीं 
करना । पं. दौलतराम जी कहते हैं कि- 

पुण्य पाप फल मांहि हरख विलखो मत भाई। 
यह पुदूगल परजाय उपज विनसे थिर नाई॥ 

क्या कहते हैं वे? पुण्य और पाप के फल के काल मैं न तो हर्ष होना 
चाहिये, न ही विषाद। किन्तु संसारी प्राणी का बिना इसके (हर्षविषाद के) 
चल नहीं सकता। (सांसारिक विषयों के) फल के लिए जो व्यक्ति पुण्य 
करता है उसका वह पुण्य पापानुबन्धी पुण्य है और जो व्यक्ति अरहन्त 
भक्ति संवर और निर्जरा के निमित्त करता है, कर्मक्षय के लिए करता है, 
वही सार्थक है। 

शुद्धोपयोग की भूमिका नहीं है तब क्या करूँ? तो आचार्य कहते हैं कि 
चिन्ता मत कर बेटा! मैं कह रहा हूँ रास्ता यही है तेरे लिए “'क्रमतः 
परमनिर्वाणसौख्यकारणत्वाच्च मुख्य:''। इस भव में नहीं तो ना सही, किन्तु 
मिलेगा तो, परम आह्लाद की प्राप्ति होगी नियम से । सभी को आह्वाद पहुँचाने 
का प्रयास करो, जिससे व्यक्ति अरहन्त भक्ति करने लग जायेगा ऐसा प्रवचन 
दीजिये, ऐसा नहीं कि “' भुक्ति की भक्ति'' शुरु कर दे। “'अर्हन्त भक्त! 
बनेगा तो नियम से वह मुनि बनेगा और अपनी आत्मा में स्वस्थ होगा । यह सब 
यदि करना चाहते हो तो नियम से अच्छे ढंग से अरहन्त भक्ति करना चाहिए 

अरहन्त भक्ति करते-करते प्राण निकल जाये, ऐसा आचार्य समन्तभद्र 
और कुन्दकुन्द भगवान का कहना है । सल्‍लेखना के समय पर जिस व्यक्ति के 
मुख से अरहन्त भगवान का नाम निकलता है वह बहुत ही भाग्यशाली है। 
जिसके मुख से '' अरहन्त '” नाम भी नहीं निकलता है, उसका तो कर्म ही फूट 
गया, खोटा है । महान बड़भागी होते हैं वे, जो जीवन पर्यन्त उपाध्याय परमेष्ठी 
का काम करते हैं और अन्त में भी '*णमोकारमन्त्र ” दूसरों को सुनाते जाते हैं, 
बहुत भाग्य की बात है अरहन्त-सिद्ध '' मुख से नहीं निकलता किन्तु कहते 
हैं- “हाय रे! जल लाओ, भीतर तो सभी कुछ जला जा रहा है ''। जीवन भर 
समयसार भी पढ़ लो गोम्मटसार भी रट लो, प्रवचनसार के प्रवचन भी कर लो 
लेकिन जब अन्तसमय प्राणप्ेरू उड़ने लग जाते हैं तो “' अरहन्त'' कहते 
नहीं पाये जाते, ऐसे भी कई उदाहरण आगमम में दिये गये हैं | 48 मुनियों को 
वैय्यावृत्ति में लगाया जाता है और बार-बार कहा जाता है कि '“ आपके माध्यम 
से हमें मार्ग मिला है ””' और आप कह रहे हैं कि जल लाओ, भोजन लाओ। रात 
तो देखो, अपनी अवस्था को भी देखो, आप किस अवस्था में हैं और यह क्‍या 
कह रहे हैं । पूर्व की याद करो ! नरकों की याद करो, जहां- 

सिन्धु नीर ते प्यास न जाए तो पण एक न बूंद लहाय। 

यह प्यास, भूख तो अनन्तकाल से साथ दे रही है। अब तो केवली 
भगवान की बात सुनिए-घबड़ाकर नहीं, अरहन्त-भक्ति को याद रखो, आज 
भी नियमपूर्वक विधिपूर्वक सललेखना करने वाला उत्कृष्ट साधक कम से 
कम 2-3 भव और जघन्य साधक अधिक से अधिक 7-8 भव में मोक्ष जाता 
है। 

पं. दौलतराम जी कहते हैं कि यदि तू मुनि नहीं बन सकता तो कम से 
कम श्रावक के ब्रत तो पालन कर/धारण कर। दो ही धर्मों का व्याख्यान 
शास्त्रों में आता है- एक अनगार, दूसरा सागार। तीसरा कोई धर्म नहीं है। 
धर्मशाला है। आप कहीं भी चले जायें, दो ही धर्म मिलेंगे, दोनो में चलने 
को कहा है। एक बात और कहना चाहूंगा कि अमृतचन्द्राचार्य जी ने 

पुरुषार्थसिद्धयुपाय में कहा है आप लोग बहुत पढ़ते हैं उसको, जब भी उपदेश 
देओ तो सर्वप्रथम मुनि बनने का उपदेश देना, बाद में श्रावक धर्म का '' क्योंकि 
सामने वाला यदि मुनि बनने की इच्छा से आया है और आप उसे गृहस्थाश्रम 
के योग्य धर्म का उपदेश देंगे तो दण्ड के पात्र होंगे। केवल एक धर्म का कभी 
भी वर्णन नहीं होना चाहिए। मात्र सम्यग्दर्शन कोई धर्म नहीं है किन्तु 
सम्यग्दर्शन-सम्यग्ज्ञान और सम्यक्रारित्र, तीनों मिलने पर ही धर्म बनते 
हैं, ऐसा आचार्यों का कहना है। 

बन्धुओं ! या तो श्रावक बनो या मुनि बनो, तीसरा कोई उपाय नहीं है। 
यदि धर्म का पालन नहीं कर सकते तो, भाव तो रक्खो मन में कम से कम | इस 
प्रकार की भावना होना भी महादुर्लभ है । 

कृष्णजी के सामने समस्या आ गई । वे कह देते हैं प्रद्युम्म आदि सब 
लोगों को कि-चले जाओ, सबको हमारी तरफ से छुट्टी है मुनि बनने की, 
दीक्षा लेने की | बेटे ने कहा- आप भी चलेंगे पिताजी ! मेरी भावना नहीं हो रही 
है। क्‍यों नहीं हो रही है पिताजी? कितने मार्के की बात है देखो, ''सिद्धान्त 
कहता है कि जिस जीव को मनुष्यायु, तिर्यचायु या नरकायु का बन्ध हो 
चुका है उसको कभी संयम लेने की भावना तक नहीं होती । लेकिन वह 
सम्यग्दृष्टि है तो दूसरे को दीक्षा लेने में कभी भी व्यवधान नहीं 
डालेगा।'' जो व्यक्ति शिक्षा-दीक्षा का निषेध करता है वह व्यक्ति 
नियम से संयम के प्रतिपक्षी होने के कारण मिथ्यादृष्टि है। बन्धुओं ! यह 
ध्यान रक्‍्खो, खुद मोक्षमार्ग पर नहीं चल सकते तो कोई बात नहीं किन्तु '' तुम 
चलो बेटा, तुम चलो बेटा, तुम चले जाओ। हम बाद में आ जायेंगे, जब कभी 
हमारी शक्ति आ जायेगी तब, ऐसा प्रोत्साहन तो देता है ।'' मैं नहीं चल रहा हूँ 
इसलिए तुम कैसे आगे पहुँच सकते हो '” इस घमण्ड से दूसरों के मार्ग में 
बाधक का कार्य नहीं करो, '“' आज मोक्षमार्ग पर कोई नहीं बढ़ सकता '' ऐसा 
भी कभी मत कहना, क्योंकि नियमसार की एक गाथा है आचार्य कुन्दकुन्ददेव 

की- “अनेक प्रकार के भाव होते हैं, अनेक प्रकार के कर्म होते हैं, अनेक 
प्रकार की उपलब्धियां होती हैं ।इसलिए आपस में इस प्रकार का संघर्ष कषाय 
करके ''स्व'' और '' पर '' के लिए कभी भी ऐसे बीज मत बोओ, जिसके द्वारा 

विषफल खाना पड़े । और नरक-निगोद आदि गतियों में जाना पड़े। 
दिव्यध्वनि में भगवान ने दो ही धर्मों का वर्णन किया है और सम्यग्दर्शन 
के साथ दोनों धर्म हुआ करते हैं । इनमें से एक परम्परा से मुक्ति का कारण है 
और एक साक्षात्‌ । मुनिधर्म साक्षात्‌ मुक्ति का कारण है और श्रावकधर्म परम्परा 
से, परन्तु आज तो दोनों ही धर्म परम्परा से हैं क्योंकि आज साक्षात्‌ केवलज्ञान 
नहीं होगा । इसलिए इस सत्य को, इस तथ्य को सही-सही समझकर के अपने 

मार्ग को आगे तक प्रशस्त करने का ध्यान रखिये | क्योंकि- 

ज्ञान ही दुःख का मूल है, ज्ञान ही भव का कूल। 

राग सहित प्रतिकूल है, राग रहित अनुकूल॥ 

चुन-चुन इनमें उचित को, मत चुन अनुचित भूल। 

सब शास्त्रों का सार है, समता बिन सब धूल॥ 

“अहिंसा परमो धर्म की जय! 

(केसली 0-3-86 कैवल्यलब्धि वेला) 


“-ततत5 


५ 
6: 

| नवम देशना । 


हैँ नमः सिद्धेभ्य:। लें नमः सिद्धेभ्य: । हैं नमः सिद्धेभ्य: । 


आदिम तीर्थंकर प्रभो, आदिनाथ मुनिनाथ। 
आधि-व्याधि-अघ-मद मिटे, तुम पद में मम माथ॥ 
शरण, चरण हैं आपके तारण तरण जहाज। 
भव-दधि-तट तक ले चलो, करुणाकर जिनराज ॥ 
अभी-अभी बोलियां हो रही थीं। मैं सोच रहा था कि बोली लेने वाले 
यह जानते हैं और करने वाले भी जानते हैं कि पैसा अपने से बिल्कुल भिन्न है । 
तब भी मुझे समझ में यह नहीं आ रहा था कि 2-2, 3-3 बार बोलने के 
उपरान्त जैसे क्रेन के द्वारा की कोई बड़ी वस्तु उठती है धीरे-धीरे, ऐसी ही 
बोलियाँ उठ रही थीं, ऐसा क्‍यों? जबकि धन विभिन्न पदार्थ है उसके साथ 

हमारा कोई सम्बन्ध नहीं फिर भी ऐसा लग रहा था कि जैसे गोंद से आपका 
और उन नोटों का गठबन्धन हो गया है । नोट ट्रेजरी में हैं और आप यहाँ आकर 
बैठे हैं, फिर भी नहीं निकल रहे हैं | बोली लेने वालों के तो नहीं निकल रहे हैं 
क्योंकि उन्हें मोह है, लेकिन यहाँ जो बोली करा रहे थे वह भी दो के साथ- 
साथ ढाई बोल रहे थे यानि उनका भी मोह और बढ़ रहा था। 

आज मोह को छोड़कर ही शरीरातीत अवस्था प्राप्त हुई ।कितना घनिष्ठ 
सम्बन्ध है आत्मा के साथ, देख लीजिए। आज द्रव्य कर्म से, भावकर्म से और 
नोकर्म से, इन तीन कर्मों से अतीत होकर के उस आत्मा का जन्म हुआ है। 
सिद्धपरमेष्ठी की ही सही जन्म जयन्ती है आज के दिन | अनन्तकाल के लिए 
यह जन्म, ज्यों का त्यों रहेगा। अनन्तकाल के लिए मरण का मरण हो चुका 
अब | ऐसा उत्पाद हुआ, और ऐसा उत्पात जैसा हुआ कि कहना सम्भव नहीं । 
यह तो ऋषभनाथ ही जान सकते हैं । हम नहीं जान सकते । 

आज इस बात को देखने (निर्वाणकल्याण) में इतना आनन्द आता है 
जितना कि अन्य में नहीं आता। निर्वाण कल्याण में मुझे विशेष ही आनन्द 
आता है। हांलाकि दीक्षाकल्याणक, केवलज्ञान कल्याणक भी कल्याणक हैं, 
लेकिन निर्वाण कल्याणक को देख अपूर्व ही आनन्द उमड़ता है । कल तक तो 
समवसरण की रचना थी, अब समवसरण बिखर गया | वृषभनाथ भगवान का 
समवसरण लगभग 29 दिन पहले ही बिखर गया, मुक्ति पाने से पहले । यानि 
20 दिन तक समवसरण के बिना रहे वे | समवसरण में विराजमान होते हैं तो 
अर्हन्त परमेष्ठी माने जाते हैं । छत्र, चंवर, सिंहासन और कमल के चार अंगुल 
ऊपर अधर में बैठे रहते हैं। अर्हन्त परमेष्ठी एक प्रतिमा जैसे हो जाते हैं। 
समवसरण में जब तक विराजमान रहेंगे तो उन्हें केवलज्ञान तो भले ही रहा 
आवे, लेकिन मुक्ति तीनकाल में मिलने वाली नहीं । किसी को भी आज तक 
कुर्सी पर बैठे-बैठे, किसी संस्था के संचालक को मुक्ति नहीं मिली। 
केवलज्ञान होने में तथा मुक्ति में उतना ही अन्तर है, जितना कि 5 अगस्त 
और 26 जनवरी में । केवलज्ञान हुआ यह स्वतन्त्रता दिवस है और मुक्ति 

गणतन्त्र दिवस | यह बिल्कुल नियम है कि स्वतन्त्रता के लिए पहले बात होती 
है, और कह दिया जाता है कि तुम्हें स्वतन्त्रता मिलेगी-दी जाएगी। लेकिन 
सत्ता जो है वह गणतन्त्र दिवस के दिन आती है। आज भगवान को अपनी 
निजी सत्ता हाथ लगी, जो कि पर (कर्म) के हाथ चली गई थी, मानो उसके 
लिए उन्होंने बहुत कोशिश की, अनशन भी प्रारम्भ किये, तब कहीं जाकर के 
सत्ता मिली है। आप सोचते हैं सत्ता को ले लेना आसान है, लेकिन नहीं दूसरों 
की सत्ता पर अधिकार नहीं करना है। अपनी सत्ता को प्राप्त करने के लिए 
आचार्यों ने कहा है कि अन्तर्मुहूर्त पर्याप्त है, पर यह सब व्यायाम करना 
आवश्यक है तभी जो ग्रन्थियां हैं छूट सकेंगी, जो कि आपकी नहीं हैं। उसी 
साधना में कठिनाई है । इसलिए साधु की यह विशेषता होती है कि वह केवल 
आत्मसाधना करता है| वही साधु हुआ करता है । कुछ इससे आगे के होते हैं 
जो अपनी साधना को करते हुए भी दूसरों को उपदेश दे देते हैं वे उपाध्याय 
परमेष्ठी कहलाते हैं | यदि कोई उपदेश ग्रहण कर मार्ग को, पथ को अपनाना 
चाहता है तो उसे शिक्षा-दीक्षा देकर के पथ के ऊपर आरूढ़ करा देते हैं। 
“'चरति आचारयति वा इति आचार्य: '”। वह आचार्य परमेष्ठी कहलाते हैं । 
और “'मोक्षमार्गस्य नेतारं भेत्तारं कर्मभूभृताम्‌। ज्ञातारं विश्वतत्त्वानां वन्दे 
तद्गुणलब्धये '' ॥ अरहन्त परमेष्ठी वे माने जाते हैं जो कि हितोपदेशी होते हैं, 
सर्वज्ञहोते हैं, मोक्षमार्ग नेता होते हैं । 

अरहन्तों में तीर्थंकर भी होते हैं जो कि सिद्ध परमेष्ठी को नमोस्तु करते 
हैं ।ऐसा क्‍यों? सभी के आराध्य देवता तो सिद्ध ही हुआ करते हैं। शेष सारे के 
सारे आराधक हैं, अरहन्त परमेष्ठी को मुनि माना जाता है। सिद्ध परमेष्ठी 
मुनियों की कोटि में नहीं आते। वे तो मुनियों से पूज्य हैं, शाश्वत सत्य हैं। 
अर्हन्त परमेष्ठी को भी साधु-जीवन की उपासना करनी पड़ती है । तब यह पद 
लिया ही क्‍यों उन्होंने? पूर्व जीवन में उन्होंने भावना भायी थी कि “' क्षेमं 
सर्वप्रजानां '' | दर्शनविशुद्धि आदि षोडशभावनाएँ, जिनमें (“सबका कल्याण 
हो, संसार में तिलतुष मात्र भी सुख नहीं , सभी को सही-सही दिशा बोध 

मिले, इन्हीं का तो फल है। प्रत्येक सम्यग्दृष्टि को भी ऐसी भावना नहीं हुआ 
करती, यदि होने लग जाए तो सभी को तीर्थंकर पद के साथ मुक्ति मिले। पर 
ऐसा असम्भव है । असंख्यातों में एक-आध ही सम्यग्दृष्टि ऐसी भावना वाले 
होते हैं। 

अरहन्त परमेष्ठी की अवस्था कोई भगवद्‌ अवस्था नहीं है। उन्हें 
उपचार से भगवान कह देते हैं । उनके चार घातिया कर्मों के नाश हो जाने पर, 
अब जन्म से छुट्टी मिल गई, इसी अपेक्षा से या उपचार से कह देते हैं। दूसरी 
बात और कहूँ- उनको (अरहन्त) मुक्ति कब मिलती है? अरहन्त परमेष्ठी 
को मुक्ति तीनकाल में नहीं मिल सकती । आचार्य परमेष्ठी को भी नहीं मिल 
सकती, उपाध्याय परमेष्ठी को भी नहीं मिल सकती। मुक्ति के पात्र साधु 
परमेष्ठी हैं। मोक्षमार्ग के नेतृत्व को अपनाये रहेंगे जब तक, तब तक मुक्ति 
नहीं | उनके समवसरण में बैठे-बैठे कोई उपदेश सुनकर के भावलिंगी मुनि 
को मुक्ति हो सकती है, पर समवसरण के संचालक (तीर्थंकर) को मुक्ति नहीं 
होती । कितनी बड़ी बात है । हम लोग कम से कम कुर्सी का तो मोह छोड़ दें, 
कुर्सी मिल भी नहीं रही है सबको | लेकिन सभी झगड़ा करते हैं कुर्सी के लिए 
मात्र उस मोह के कारण। चुनाव भी लड़ते हैं। आज तो तीर्थंकर प्रभु की भी 
कुर्सी (सिंहासन) छूट गयी | तीन लोक में कहीं भी ऐसी सम्पदा नहीं मिलती 
है। इन्द्र की आज्ञा से कुबेर के द्वारा समवसरण की रचना होती है, सारे भण्डार 
को खाली करके | समवसरण की रचना केवलज्ञान उत्पन्न होने के उपरान्त क्यों 
हुई ? सारी की सारी सम्पदा पहले भी कुबेर के भण्डार में थी, वह अपने लिए 
अथवा इन्द्र के लिए समवसरण की रचना क्यों नहीं कर सकता? नहीं ! यह तो 
मात्र तीर्थंकर प्रकृति के उत्कृष्ट पुण्य का विपाक है। उन्हीं के लिए यह सब 
कुछ सम्पदा मिलती है। 

आचार्य परमेष्ठी भी जब तक आचार्य परमेष्ठी बने रहेंगे तब तक श्रेणी 
में आरोहण नहीं हो सकता। उपाध्याय परमेष्ठी को भी श्रेणी नहीं मिलेगी। 
और यहाँ तक कि तीर्थंकर को भी, जब तक अर्हन्त परमेष्ठी के रूप में रहेंगे 

तब तक मुक्ति नहीं। और यहाँ तक की तीर्थंकर को भी, जब तक अर्हन्त 
परमेष्ठी के रूप में रहेंगे तब तक मुक्ति नहीं । सब कुछ यहाँ पर छोड़ना पड़ता 
है। सारा का सारा ठाट-बाट यहीं पर धरा रह जायेगा। आठ कर्मों को भी यहीं 
छोड़ जायेंगे और जाकर ऊर्ध्वलोक में विराजमान हो जायेंगे, अनन्तकाल के 
लिये। 

इससे सिद्ध हो गया कि साधु की साधना छठवें गुणस्थान से प्रारम्भ 
होकर चौदहवें गुणस्थान तक चलती है । आप लोगों के यहाँ भी चौदह कक्षायें 
होती हैं । उनमें एक स्नातक और एक स्नातकोत्तर | ये चौदह गुणस्थान संसारी 
जीव की चौदह कक्षाएं हैं । एक-एक गुणस्थान चढ़ते-चढ़ते अर्हन्त परमेष्ठी 
स्न्रातक हुए हैं और तेरहवें गुणस्थान में प्रवेश हुआ और वहां पर अन्तर्मुहूर्त रह 
करके स्नातकोत्तर हुए। ज्यों ही स्नाकोत्तर हुए तो निरुषाधि अवस्था की 
उपलब्धि हो गई उन्हें | जब तक कक्षाएं शेष रहती हैं तब तक छात्र ही माना 
जाता है। इसी प्रकार चौदहवें गुणस्थान तक तो सभी मुनि महाराज माने जाते 
हैं। किन्तु चौदहवें गुणस्थान के ऊपर चले जाते हैं तो वे नियम से सिद्ध 
परमेष्ठी होते हैं, शाश्वत सिद्धि प्राप्त हो जाती है उन्हें | धन्य है यह दिन, इस 
प्रकार से आत्मा का विकास करते-करते अन्त में उन्हें इस पद की उपलब्धि 
हुई जो कि आत्मोपलब्धि कही जाती है । उन्होंने अपना कुछ भी नहीं छोड़ा। 
जो पराया था वह सारा का सारा यहीं पर रह गया। जो निजी था वह शाश्वत 
सत्य बन गया । एक उदाहरण देता हूँ कि अरहन्त और सिद्ध परमेष्ठी में कितना 
अन्तर है। 

दूध है और घृत है । दोनों एक दूध में विद्यमान रहते हैं ।पर जब आप दूध 
पीते हैं तब घृत का स्वाद नहीं आता आपको । घी, दूध में ही है परन्तु घी का 
स्वाद नहीं आता। घी का स्वाद अलग है और दूध का अलग | इसी तरह दूध 
की गन्ध और घी की गन्ध की बात है | दूध की गन्ध दूर से नहीं आती जबकि 
घी की महक तो कहीं रखो अर्थात्‌ दूर से भी आती है। दूसरी, दूध के द्वारा 
अर्थात्‌ दूध से भरे बर्तन में आप अपनी मुखाकृति को नहीं देख सकते जबकि 

घी में आपकी मुखाकृति स्पष्ट दिखाई दे जाएगी। दूध में कभी मुख नहीं 
झलकेगा | यह बात अलग है कि मुख का मात्र बाहरी आकार ही दिखे । यानि 
दूध का आपका अवतरण नहीं हो सकता | तीसरी बात, दूध हमेशा कच्चा होता 
है अर्थात्‌ कभी भी पर्यायान्तर (दही, तक्र) को प्राप्त हो जाता है, लेकिन घी में 
अवस्थानन्तर अब संभव नहीं, क्‍योंकि वह पूर्ण शुद्ध हो गया है। चौथी बात 
दूध से कभी भी प्रकाश नहीं किया जा सकता अर्थात्‌ दीपक में भरने पर प्रकाश 
नहीं देता जबकि घी सदा ही प्रकाश देता है जब आप चाहें | इसीलिए घी से 
आरती भी उतारी जाती है, दूध से नहीं | पांचवीं बात, दूध में देखें तो उसकी 
पूर्णता (गहराई ) नजर नहीं आती, जबकि घी में देखने पर उसकी सतह तक 
स्पष्ट दिखाई देता है। उससे पता चल जाता है कि कितना घी है। ऐसा ही 
अन्तर सिद्ध और अर्हन्त में होता है । क्योंकि सिद्ध परमेष्ठी शुद्ध तत्त्व रूप से 
परिणमन करने लगे । एक कांच होता है और एक दर्पण दोनों में जितना अन्तर 
है उतना ही सिद्ध और अर्हन्त में है। सिद्ध परमेष्ठी कांच होते हैं, अर्हन्त 
परमेष्ठी दर्पण। कांच तो शुद्ध साफ होने से जो कुछ भी आर-पार है स्पष्ट 
दिखा देता है परन्तु दर्पण हमारी दृष्टि को पकड़ लेता है, हम उस पार नहीं देख 
सकते दर्पण से । 

इस प्रकार होने पर, णमो '' अरहंताणं'' ऐसा क्‍यों कहा जाता है पहले ? 
कारण यही है कि सिद्ध-परमेष्ठी हमें दिखते नहीं और अर्हन्त परमेष्ठी हमें 
दिखते हैं, उपदेश देते हैं । सिद्ध प्रभु हितोपदेशी नहीं । सर्वज्ञ तो हैं, कर्मों से 
मुक्ति भी है पर हितोपदेशी नहीं । हम तो स्वार्थी हैं । जिसके द्वारा हमारा काम 
निकले उन्हीं को हम पहले याद कर लेते हैं। अर्हन्त परमेष्ठी के द्वारा हमें 
स्वरूप का उद्बोधन मिलता है, एक प्रकार से नेतृत्व भी करते हैं और चल भी 
रहे हैं। इसलिए अर्हन्त परमेष्ठी को इन मूर्त आखें से देख सकते हैं। सर्वज्ञत्व 
को हम देख नहीं सकते, यह भीतरी भाव है । हम भगवान के दर्शन करते हैं, 
लेकिन उनके अनन्तगुणों में से एक के अलावा शेष गुणों को देख नहीं सकते 
हैं। मात्र वीतरागता वह गुण है जो दिखे बिना रह भी नहीं सकता | वीतरागता 


470 


(प्रवचन प्रमेय ) 


हमारी आँखों में आ जाती है । भगवान को देखने से उनके कोई भी ज्ञान का पता 
नहीं चलता कि उनके पास केवलज्ञान है कि नहीं अथवा श्रुतज्ञान या मतिज्ञान | 
कुछ भी नजर नहीं आता मात्र नासादृष्टि पर बैठे वीतरागमुद्रा के । केवलज्ञान 
हमारी दृष्टि का विषय भी नहीं बन सकता, वह मात्र श्रद्धान का विषय है। 
लेकिन मुद्रा के देखने से ज्ञान हो जाता है कि हमारे प्रभु कैसे हैं? हमारे प्रभु 
वीतरागी हैं। वीतरागता आत्मा स्वभावभूत गुण है। वीतरागता के बिना 
हमारा कल्याण नहीं हो सकता। इसलिए सम्यग्दृष्टि की दृष्टि में 
केवलज्ञान नहीं झलकता, सर्वज्ञत्व नहीं झलकता, किन्तु मिथ्यादृष्टि 
की दृष्टि में भी भगवान की वीतरागता झलकती है। इसलिए वह भी 
बिना विरोध के वीतराग के चरणों में नतमस्तक हो जाता है। यदि अरहन्त 
भगवान हमारे लिए पूज्य हैं तो वीतरागता की अपेक्षा से ही । पूरा का पूरा संसार 
आकर उनकी पूजा करता है | कौन से भगवान सही हैं? तो हर कोई कहेगा- 
जो रागी है, वह सही नहीं, जो द्वेषी है वह भी नहीं, जो परिग्रही वह भी नहीं । 
लेकिन जो वीतराग हो बैठे हैं, इनके पास कितना ज्ञान है, इससे किसी को कोई 
मतलब नहीं । वीतरागता जहाँ कहीं नहीं मिल सकती है । इसलिए धन्य है वह 
घड़ी आदिनाथ के लिए, जब उन्होंने अपने आपको इस संसार से पार कर 
लिया तथा हमारे लिये एक आदर्श प्रस्तुत किया । युग-युग व्यतीत हो गये, इस 
प्रकार का कार्यक्रम किये | यद्यपि संसार अनादिकाल से चल रहा है तो सिद्ध 
होने का क्रम भी अनादि ही है, फिर भी हम लोगों का नम्बर सिद्धों में नहीं आ 
पाया। अत: हमें अब इसके लिये पुरुषार्थ करना होगा। एक ही पुरुषार्थ है, 
मोक्ष पुरुषार्थ जो आज तक नहीं किया। 

जानने के लिये तो तीनलोक हैं, परन्तु छद्मस्थ के ज्ञान से यह कार्य नहीं 
बनने वाला। और छोड़ने का मात्र राग, द्वेष और मोह, ये तीन हैं । इन राग, द्वेष 
और मोह को छोड़े बिना हमारा ज्ञान सही नहीं कहलाएगा । इसलिए संघर्ष करो 
और जो कुछ भी करना पड़े, करो, मात्र राग-द्वेष-मोह छोड़ने के लिए । जिसने 
संघर्ष किया, वह अपनी आत्मसत्ता को लेकर के (सिद्ध परमेष्ठी बन) बैठ 

गया। उसका साम्राज्य चल गया। आज तक जो नौकर था (शरीर) ; वह सेठ 
बन गया । जो सेठ था ( आत्मा) वह नौकर की चाकरी कर रहा है, गुलामी कर 
रहा है। इस शरीर के पीछे क्या-क्या अनर्थ करना पड़ता है इस आत्मा को। 
कैसे-कैसे परिणाम करता रहता है। आप्तपरीक्षा में विद्यानन्द जी महाराज ने 
लिखा है कि- 
ततो नेशस्य देहो3स्ति प्रोक्तदोषानुषड्गग:। 
नापि धर्मविशेषो5स्य देहाभावे विरोधतः ॥ 

उन्होंने इसको (शरीर को) जेल बताया है ।इसीलिये कल तक भगवान 
को अनन्तसुख था लेकिन अव्याबाध नहीं था। कुछ लोग पूछते हैं मुझसे- 
महाराज ! अनन्तसुख और अव्याबाधसुख में क्या अन्तर है ? बहुत अन्तर है । मैं 
कहता हूँ- जैसे जेल में किसी को कह दिया ““कल तुझे जेल से छुटकारा मिल 
जाएगा।”” अभी नहीं मिला है । जब तक जेल से बाहर नहीं जायेगा तब तक 
वस्तुतः सुख नहीं है । सुखानुभव के लिये तो जेल से बाहर आना होगा । जिस 
प्रकार जेल से बाहर आते समय, जेल का जो ड्रेस होता है, एड्रेस होता है, 
सबका सब उतार दिया जाता है। उसी प्रकार यह संसार का ड्रेस है, इसको 
छोड़ने पर ही सही सुख-अव्याबाध सुख मिलता है । यही अन्तर है अनन्तसुख 
और अव्याबाधसुख में । लेकिन हम हैं कि एक ड्रेस के ऊपर और ड्रेस पहनते 
जा रहे हैं । और यूं सोचते हैं कि तुम्हारे पास तो ऐसा ड्रेस ही नहीं, ऐसा मुझे 
अभी तक मिला ही नहीं था। उन सबको छोड़कर आज ऋषभनाथ सिद्ध हो 
गये। और क्या-क्या छोड़ दिया उन्होंने? तीनों कर्मों (द्रव्यकर्म, भावकर्म, 
नोकर्म) को छोड़ दिया और साथ-साथ। ''औपशमिकादिभव्यत्वनां च'! 
औपशमिक भाव, क्षायोपशमिक भाव आदि भी छोड़ दिया । इतना ही नहीं जो 
परिणामिक भाव में भव्यत्व भाव था उसको भी छोड़ दिया। क्या मतलब है 
महाराज? मतलब समझते हैं जैसे - 

आप स्टेशन पर चले गये। आपको देहली जाना है। रेल का टिकिट ले 
लिया, जितने पैसे मांगे, उतने पैसे दे दिये। टिकिट लेकर रख लेते हैं। कहां 

रखते हैं । वहाँ रखते हैं महाराज ! जहाँ गुम न सके । सब कुछ सामान गुम जाए 
संभव है लेकिन टिकिट गुम जाए तो क्या होगा? कम से कम दोनों कान पकड़ो 
और उठ्ठक-बैठक करो स्टेशन पर, (आजकल यह नहीं होता) तलाशी 
होगी, कहाँ से आये, क्‍यों आये, कहाँ जा रहे हो, ये सभी प्रश्न और उसके साथ 
सजा या जुर्माना। अत: अच्छे ढंग से रख लेते हैं | ज्यों ही स्टेशन आ गया, 
प्लेटफार्म आ गया। गाड़ी रुकी और उतर जाते हैं उस समय वह टिकिट, 
टिकिट-चेकर के हाथ में थमा देते हैं और गेट के पार हो जाते हैं | टिकिट नहीं 
देते हैं तो बाहर नहीं जाने देगा। क्योंकि टिकिट यहीं तक के लिए था। बाहर 
चले जाने पर टिकिट का कोई काम नहीं | चेकर टिकिट को लेकर फाड़ देता 
है।वह जब फाड़ता है तब आप रोते नहीं, दुःखी नहीं होते । कारण, अब फाड़ो 
या अपने पास रखो, यह सभी कुछ तुम जानो । हम तो अपने स्थान पर आ गये। 

इसी प्रकार सम्यग्दर्शन-ज्ञान-चारित्र को अभिव्यक्ति का कारणभूत जो 
भव्यत्व परिणाम उत्पन्न हो गया था वह इनके साथ ही समाप्त हो गया, हो जाता 
है। जिस तरह टिकिट स्टेशन पर | चौदहवें गुणस्थान की वार्डर आते ही यह 
रत्नत्रय की टिकिट को कोई भी ले ले, क्योंकि संसार की अपेक्षा से है। मेरा 
ज्ञायक तत्त्व तो कोई भी ले नहीं सकता। ऐसे में एक समय में सात राजू पार 
करके फिर वहाँ लोक के शिखर पर जाकर विराजमान हो जाते हैं । 

यहाँ पर यह शंका हो सकती है कि ऊर्ध्वगमन आत्मा का स्वभाव है, जो 
स्वभाव होता है वह अमिट होता है, अनन्त होता है फिर वहीं तक जाकर क्‍यों 
रुक गये सिद्ध भगवान? भगवान कुन्दकुन्ददेव ने नियमसार में कहा है 
धर्मास्तिकाय के अभाव के कारण, लोक के शिखर पर जाकर के वे सिद्ध प्रभु 
विराजमान हो जाते हैं | उनकी मात्र वह सात राजू की योग्यता नहीं किन्तु 
उनकी योग्यता तो अनन्त है, किन्तु धर्मास्तिकाय के अभाव के कारण आगे 
गमन नहीं होता। 

इस प्रकार तो उन्होंने अपनी गति को प्राप्त कर लिया। अब आप भी 
फेरी के बाद अपनी-अपनी गति पकड़ेंगे। किसी की मोटर पर, किसी की 

मोटरसाइकल पर तो किसी की साइकल पर | आप पूछ सकते हैं कि महाराज ! 
आप भी तो गति करेंगे, कौन-सी और किस ओर करेंगे? भैय्या | हमारी सदा 
गति रहती है । कहीं टिकती नहीं । ना हमारे पास ड्रेस है और ना ही एड्रेस। 
भगवान का कहना है कि '' ड्रेस रखोगे तो पकड़ में आ जाओगे | एड्रेस रखोगे 
तो पुलिस आ जायेगी । इसलिए बिना ड्रेस, एड्रेस के रहो '' | इसलिए अनियत 
विहार करता हूँ, पता नहीं पड़ता। सदा गति तभी तो होती है। ऐसा होना भी 
आवश्यक है। 
आप सभी ने पांच-छह दिनों में जो कुछ भी देखा, सुना, अध्ययन 
किया, मनन किया, भावना की, वह वस्तुतः दुनियां में कहीं भी चले जायें, 
मिलने वाली नहीं। कई दुकानें मिलेंगी, लेकिन इस प्रकार की चर्या, दृश्य 
कहीं भी नहीं मिलेगा। यहाँ पर कोई कंडीशन (शर्त) नहीं है। '“विदाउट 
कंडीशन '' ही आत्मा का स्वभाव है । कंडीशन से ही दुःख का अनुभव हो रहा 
है | उस भव्यत्व की टिकिट को छोड़कर के भी उन्होंने मार्ग को पूरा कर लिया 
और मंजिल पा ली। धन्य है यह मोक्षमार्ग, धन्य है यह मोक्ष और धन्य हैं वे, 
जिन्होंने मोक्ष और मोक्षमार्ग का कथन किया । यह स्वरूप अनन्तकाल से चला 
आ रहा है, आज हमें भी उसका पाठ पढ़कर के अपने जीवन में उपलब्ध करने 
का प्रयास करना है। 
“' भगवान महावीर की जय! 
(केसली -3-86 परिनिर्वाणगमनवेला) 

| दरशम देशना । 


हैं नमः सिद्धेभ्य:। हैँ नमः सिद्धेभ्य:। हैं नमः सिद्धेभ्य:। 
विश्वविज्ञं विधिं बेदं, वीरं विरागवैभवम्‌। 
संगमुक्त यजे बुद्धं, केशवं शंभवं शिवम्‌॥ 
बन्धुओं ! जैसी भावना की थी, आज उससे भी बढ़कर के फल मिल 
गया है। ऐसी स्थिति में किसे अपार आनन्द की अनुभूति नहीं होगी? नियम से 
होगी । जब कोई एक छात्र 365 दिन अध्ययन करता है और अन्तिम चार-पांच 
दिनों में उत्तीर्ण हो जाता है, उस समय उसे खाने-पीने की चिन्ता नहीं रहती, 
किन्तु अपनी मित्र-मण्डली को खूब मिठाई बांटने में लग जाता है । इसी से 

उसे आनन्द आता है। इसी प्रकार मुमुश्षु सम्यग्दृष्टि की बात है। जब कोई 
धार्मिक अनुष्ठान करता है तो उसके दिल में (हृदय में) आनन्द की ऐसी बाढ़ 
आती है | ऐसे महान विषम पंचमकाल में भी इस प्रकार का महान सत्युग योग्य 
कार्य हो जाता है जो सहज ही आनन्द हो अनुभव हो जाता है। 

मैं आज आपके सामने यह बात कहना चाह रहा हूँ, जिसकी प्राय: 
करके जैनियों के यहाँ कमी रह गई क्योंकि हम यदि पूरी की पूरी '““शाबासी '' 
दे दें तो आप लोगों की गति के रुकने की पूर्ण सम्भावना हो सकती है, लेकिन 
यह बात हो ही नहीं सकती । इसीलिए जैनियों को यह नहीं समझना चाहिए कि 
केवल हम जैनियों की सीमा तक ही धर्म का प्रचार-प्रसार करें। आज मैं 
लगभग बीस साल से दक्षिण से उत्तर की ओर आया हूँ। दक्षिण में प्राय: करके 
जो धार्मिक आयोजन होते हैं, उनमें निमन्त्रित जनता सभी आती है। उसमें 
इसका भी पता नहीं चलता कि कौन जैन है, कौन अजैन | 

आज यहाँ इस गजरथ महोत्सव में भी मात्र जैन ही नहीं आये हैं- सभी 
आये हैं। इस सन्दर्भ में जैनाचार्यों ने यह बात कही है कि जब कोई भी धार्मिक 
आयोजन सम्पन्न होता है तो यह ध्यान रखना कि सर्वप्रथम द्रव्य, क्षेत्र, काल 
और भाव, सब की नियुक्ति होना अनिवार्य है। हम जड़रूप काल की तो 
प्रशंसा कर लेते हैं, जैसे अभी पण्डित जी ने कहा कि- “'क्रमबद्धपर्याय काल 
के अनुसार हो जाए '' इत्यादि । हम अचेतन की प्रशंसा नहीं सुनना चाहते हैं। 
जो चेतन- जीव है, जिसके द्वारा हमें संयोग प्राप्त होता है, उसके संयोग को 
कभी विस्मृत नहीं किया जा सकता। 

आचार्यों ने अपनी मांगलिक लेखनी के माध्यम से शास्त्रों की रचना 
करके लिखा है कि एक आचार्य परमेष्ठी अपने जीवन काल में तपस्या के 
माध्यम से, शिक्षा-दीक्षा के माध्यम से धर्म की जो प्रभावना करते हैं, उसका 
छठवां भाग उस क्षेत्र के नेता (राजा) को प्राप्त हो जाता है । सुना आप लोगों ने । 
मैं यह कह रहा हूँ कि कोई भी धार्मिक अनुष्ठान करता है धर्म कार्य करता है 
तो उस क्षेत्र के नेता को छठा भाग चला जाता है। उन लोगों का सहयोग यदि 

नहीं मिलेगा तो आज इस धर्म-निरपेक्ष देश में जो हम धार्मिक बातें मंच लगा 
करके कर रहे हैं, वह सब नहीं कर सकेंगे | क्योंकि देश के सामने विदेश का 
आक्रमण है, विदेशी आक्रमण के लिए उन्हें क्या-क्या करना पड़ रहा है मालूम 
है आपको? नहीं ! जो व्यक्ति राजकीय सत्ता का अतिक्रमण करके कोई कार्य 
करता है तो वह अपनी तरफ से धार्मिक कार्य में बाधा उपस्थित करता है। 
शास्त्रों में आचार्यों के ऐसे कई उल्लेख हैं | इसलिए हमें यह सोचना चाहिए 
कि अहिंसा ही विश्व धर्म है। 

पुराण ग्रन्थों में, शास्त्रों में उल्लेख किया गया है कि जो धर्म से स्खलित 
है, पथ से दूर है, उन्हें धर्ममार्ग पर लाने का प्रयास करना चाहिए । बीस साल से 
मैं देख रहा हूँ कि सम्यग्दृष्टि को ही उपदेश देना चाहा जा रहा है। लेकिन 
सम्यग्दर्शन होने के उपरान्त उपदेश देने की कोई आवश्यकता नहीं होती । जहाँ 
पर अन्धकार हो, वहाँ पर प्रकाश की आवश्यकता होती है। प्रकाश में यदि 
आप लाइट जलाते हैं तो देश को- धर्म को खतरा है। सभी को (अनर्थदण्ड 
का) खतरा है । मतलब यह हुआ कि जहाँ पर जिसकी उपयोगिता है वहाँ पर 
उसको करना चाहिए। दूसरी बात धर्म प्रभावना की है, तो जो पतित से पतित 
है, आचार-विचारों में उन्हें जाकर के गले लगाना चाहिए। आज कल तो 5-6 
व्यक्ति बैठ जाते हैं | एक मीटिंग कर लेते हैं और कहते हैं कि हम अखिल 
भारतीय दिगम्बर समाज की कमेटी वाले हैं | ऐसी कमेटियाँ समाज में बहुत 
सारी हैं, किन्तु इन पार्टियों से कोई भी मतलब सिद्ध होने वाला नहीं है। जो 
धर्म करता है उसे सोचना चाहिए कि जो अधर्मात्मा है, जो मानव जन्म को 
प्राप्त करके भी भीतर की चीज को पहचान नहीं पा रहा है, उसके पास जा 
करके, उसकी कमियों को देख करके, उसको आवश्यकताओं को पूर्ण करके 
उसे आकृष्ट किया जाना चाहिए। 

दान के बिना अहिंसाधर्म की रक्षा ना आज तक हुई है और न आगे 
होगी। यदि पैसे वाला, पैसे वाले को दान दे, तो कुछ नहीं होगा | जैनाचार्यों का 
कहना है कि जो सेठ है, साहूकार है उन्हें, गरीबों के पास जाकर के अपनी 

सम्पदा का उपयोग-प्रयोग करना चाहिए। भूदान, आवासदान, शैक्षणिक दान 
आदि-आदि जो अनेक प्रकार के दानों के विधान किये गये हैं वे आज जैनियों 
के यहाँ से प्राय: कर निकल चुके हैं। चार दानों में, अभयदान भी हमारे यहाँ 
माना गया है, लेकिन आज तो जो दान के नाम से केवल अन्नदान या शास्त्रदान 
को ही समझते हैं, उन जैनी भाइयों से मेरा कहना है कि वह अभी दान की 
नामावली भी नहीं जानते हैं । 

दान कितने होते हैं- मालूम है आपको? सर्वप्रथम कहेंगे शास्त्र दान। 
शास्त्रदान नाम का कोई दान नहीं है । उपकरण दान कहा गया है। शास्त्र भी 
एक प्रकार का उपकरण है । आज एक सज्जन ने अपने वित्त का उपयोग करके 
एक चैत्यालय का निर्माण किया। जिनबिम्ब का निर्माण कराया। हजारों- 
लाखों व्यक्तियों को जो दर्शन दिलाने में निमित्त हुआ, वह भी उपकरण दान है। 
कल या परसों हमने एक बात कही थी, कि जो व्यक्ति अपने दर्शन-धर्म- 
विचारों से दूसरों को आकृष्ट करना चाहता है तो उसका कर्तव्य है कि, उसकी 
कमियाँ कया हैं ? यह जाने । यदि बच्चा रोता है तो उसे खिलाने की आवश्यकता 
है या पिलाने की या खेल खिलाने की आवश्यकता है, यह जानना जरूरी है। 
ऐसा नहीं है, कि जब वह रोने लग जाए तो उसे केवल खाना खिलायें और दूध 
पिलायें | किन्तु वह आपकी गोद में बैठना चाहता है और आप उसे नीचे रख दें 
तो उसका पेट भरा होने पर भी रोने लग जाएगा । यही स्थिति धार्मिक व्यक्तियों 
की हुआ करती है । इसलिए आज दिनों-दिन जैनियों की बहुत कमी होती जा 
रही है। आज तक, कभी भी सुनने में नहीं आया कि जो व्यक्ति बिल्कुल 
अभक्ष्य-भक्षी है उसे भक्ष्य-भक्षी, शाकाहारी बनाने का भी कोई उपक्रम 
किया जा रहा है। 

भारतवर्ष शाकाहार प्रधान देश माना जाता है । विश्व में कई देश हैं | उन 
देशों में गणना करने पर 90% जनता मांसाहारी सिद्ध हुई और केवल 0% ही 
शाकाहारी बच रही, उसमें से छुप-छुप कर मांसाहार करने वालों की बात 
शामिल नहीं है। आज “'डायरेक्ट '' खाने वाली वस्तुओं में शाकाहार जैसी 


478 


(प्रवचन प्रमेय ) 


कोई वस्तु नहीं रह गई है। इसलिए वर्तमान में अहिंसा को मुख्यता देकर- 
अहिंसा ही हमारा धर्म है, अहिंसा ही हमारा उपास्य देव है, उसकी रक्षा करने 
के लिए सर्वप्रथम कदम बढ़ाना चाहिए। 

आज भारतवर्ष में कई स्थानों पर अनेक प्रकार की हत्याओं के माध्यमों 
से औषधियाँ और प्रसाधन सामग्री निर्माणित की जा रही हैं। (बनाई जा रही 
हैं) और ''इनडायरेक्ट '' रूप से आप लोग ही उसका उपयोग करते हैं । अभी 
सर्वप्रथम पण्डित जी ने कहा था कि यह बुन्देलखण्ड है, लेकिन बुंदेलखण्ड में 
भी ऐसी हवा आने लगी है । जहाँ पर अनेक प्रकार की आचार-विचार विधान 
की व्यवस्थाएँ थीं, लेकिन वहां पर भी ऐसी सामग्री आने लगी है । समझने के 
लिए साबुन को ले लीजिए | पहले साबुन को जैनी लोग नहीं बेचते थे । बीड़ियाँ 
बगैरह भी नहीं बेचते थे तम्बाखू की बिक्री नहीं करते थे क्योंकि जानलेवा 
केंसर रोग होता है, अगर करते थे; तो अष्टमी-चतुर्दशी को इसे भी बन्द कर 
दिया जाता था। सोड़ा-साबुन अष्टमी-चतुर्दशी और अन्य पर्वों के दिनों में 
उपयोग नहीं करते थे। आज के साबुन में तो अनेक प्रकार की चर्बियाँ आ गई 
हैं ।साबुन में ही क्या? खाने-पीने की चीजों में भी चर्बियाँ आ चुकी हैं, भले ही 
आप लोगों को ज्ञात ना हो । पहले दिन ही मैंने कहा था कि ““मद्य-मांस-मधु 
का त्याग '' इस त्याग का मतलब '' डायरेक्ट '” सेवन त्याग से नहीं है, किन्तु 
ऐसी-ऐसी वस्तुएं आपके खाने-पीने में आ चुकी हैं, जिसमें बहुमात्रा में मद्य 
का, मांस का, मधु का पुट रहता है । इन चीजों को त्यागकर ही अहिंसा धर्म की 
रक्षा कर सकते हैं, अन्यथा नहीं । 

दूसरी बात, शिक्षण प्रणाली भी ऐसी आ चुकी है कि आज का लड़का, 
जो पढ़ा-लिखा है वह हमारे सामने आकर के कहता है- महाराज ! अण्डा तो 
शाकाहार है और दूध तो अभक्ष्य हैं। मांस के अन्तर्गत आता है । आप सोचिये ! 
जीवन कितना परिवर्तित होता चला जा रहा है, अब केवल ''सम्यग्दर्शन... 
सम्यग्दर्शन'' ऐसा चिल्लाने (मात्र) से कोई सुधार या कोई चीज प्राप्त होने 
वाली नहीं है। जो व्यक्ति इन बातों को नहीं समझ रहा है, वह प्रभावना नहीं 

कर रहा है, बल्कि अप्रभावना की ओर जनता को आकृष्ट कर रहा है,' ' खाना- 
पीना, क्रियाकाण्ड की बात है '' ऐसा कह करके टालना, एक प्रकार से अहिंसा 
देवता को धक्का लगाना है। 

मैं कह रहा था कि आचार्य जो कि जीवन पर्यन्त तपस्या करते हैं तो 
उसका छठवाँ हिस्सा एक राजा को मिला करता है। भले ही वह राजा धार्मिक 
कार्य कुछ भी न करता हो, लेकिन रात-दिन उसकी दृष्टि में रहता है कि 
राजकीय सत्ता की सुरक्षा हो, अन्य देशों की सत्ता का आक्रमण न हो । यदि 
सत्ता पलट जाए और विदेशी आ जाए तो आप को एक घण्टे क्या, एक समय 
के लिए भी धर्मध्यान करने का अवसर न मिले। 

आज भारतीय सेना “'बार्डर '' पर खड़ी है अपने शस्त्रों को लेकर। आप 
सोचेंगे कि इन शस्त्रों को लेना हिंसा है ? लेकिन शस्त्रों को लेना हिंसा नहीं है। 
किन्तु आप सभी के अहिंसाधर्म की रक्षा के लिए इन लोगों ने हाथों में शस्त्र ले 
रखे हैं। ध्यान रक्खो? उनकी प्रशंसा, उनके गुणगान यदि करते हो तो आप 
अहिंसक माने जाएंगे । यह बात अलग है कि, वे कैसी दृष्टि वाले हैं? हमें यह 
कहने की आवश्यकता नहीं, लेकिन वस्तुस्थिति तो यही है कि जिस जीव की 
(जिनेन्द्र देव या पंच परमेष्ठी पर श्रद्धापूर्वक) जीवों के ऊपर उपकार करने 
की दृष्टि है, जीवों की पीड़ा में सुख-दुःख में पूरक बनने की दृष्टि है वह 
सम्यग्दृष्टि है, ऐसा समझता हूँ । उस सम्यग्दृष्टि की (देवगति के) देवता लोग 
भी आरती उतारते हैं। आप लोगों को इस बात का विशेष ध्यान रखना 
होगा कि सम्यग्दर्शन कोई खिलौना नहीं है जो बाजार से खरीद सकें 
अथवा समयसारादि ग्रन्थों को पढ़कर प्राप्त हो जाए और यह भी नहीं है 
कि मन्दिर में बैठने से या मात्र सन्‍्तसमागम से ही वह प्राप्त होता है। किन्तु 
सम्यग्दर्शन की स्थिति बड़ी विचित्र है, वह कब, किसे, कैसे प्राप्त हो 
जाए कुछ कह नहीं सकते । क्योंकि धर्म किसी की बपौती नहीं है । 

कुछ लोगों की धारणा होती है कि जैनधर्म, जैन जाति से सम्बन्धित है । 
लेकिन जाति जो होती है, वह शरीर से सम्बन्ध रखती है, जबकि धर्म का 

सम्बन्ध भीतरी आत्मा, भीतरी उपयोग से होता है । ऐसे ही धर्म का आदिनाथ 
स्वामी से लेकर महावीर भगवान के द्वारा तीर्थ का संचालन हुआ है । आज हम 
लोगों के पाप कर्म का उदय है, जो ऐसे साक्षात्‌ तीर्थंकरों का दर्शन नहीं हो पा 
रहा है, किन्तु आज भी उनका तीर्थ अवशिष्ट है, सच्चे देव-गुरु-शास्त्र के रूप 
हमारे सामने उपस्थित है, यही सौभाग्य है । 

जड़ के प्रति तो राग सभी रखते हैं और जड़ की रक्षा के लिए अपने 
जीवन को बलिदान भी कर देते हैं। किन्तु जो व्यक्ति चेतन-आत्मा की बात 
देखकर दुःखी जीवों को देखकर यदि आंखों में पानी नहीं लाता, उस पत्थर 
जैसे हृदय से हम कभी भी धर्म की अपेक्षा नहीं रख सकते । हमारा हृदय कोमल 
होना चाहिए। जिसके ऊपर “'एटमबम '' भी फोड़ दिया जाये तो भी भीतर के 
रलत्रय धर्म को सुरक्षित रख सके | राम का जीवन देख लीजिए, पाण्डवों के 
जीवन को देख लीजिए। उसके साथ-साथ कौरवों और रावण के जीवन 
देखिये। रागी-विषयी-कषायी पुरुषों के जीवन का कैसा अवसान हुआ? 
किस रूप में जीवन का उपसंहार हुआ? तथा वीतरागपुरुषों के जीवन का, धर्म 
की रक्षा करने वालों का क्या उपसंहार हुआ? वन में रहकर भी राम ने प्रजा की 
सुरक्षा की और भवन में रहकर के भी रावण प्रजा के लिए अभिशाप सिद्ध 
हुआ। 

आज हम केवल चर्चा वाला धर्मध्यान करना चाहते हैं। लेकिन ऐसा 
संभव नहीं है । ग्रन्थों में ऐसा उल्लेख है कि जब निर्ग्रन्थ साधु यत्र-तत्र विचरण 
करते हैं तो वहां के जीव आपस में बैरभाव को छोड़कर, उनके चरणों में बैठ 
जाते हैं ।यह किसकी महिमा है? आचार्य कहते हैं- यह वीतरागता की महिमा 
है, प्रेम का, वात्सल्य का प्रभाव है । जीवों को देखकर के हमें आह्वाद पैदा होना 
चाहिए, लेकिन हम कैसे हैं? हमारी दृष्टि कैसी है? जैसे कि नेवला और सर्प 
के बीच में हुआ करती है, बस वैसी ही है। ऐसे वातावरण में हम धर्मात्मा 
बनना चाहते हैं जो कि असंभव है । 

जैनधर्म की विशालता यही है कि वह व्यक्ति को जन्म से जैन न होते 

हुए भी उसे कर्म से जैन बनाता है। आठ साल तक वह एक प्रकार से पशुओं 
जैसा आचरण कर सकता है, इसके बाद यदि वह धार्मिक संस्कार पा लेता है 
तो, उसके जीवन में धर्म आ सकता है। चेतन की परीक्षा करने की चेष्टा 
करिये। कहाँ पर कौन दुःखी है, पीड़ित है, इसको देखने की आवश्यकता है। 
ऐसे फोन लगा लीजिए कैसे फोन? बिना तार के, बिना “वायरलेस '' के ही 
दुःखी प्राणियों तक आपका उपयोग पहुंच जाए और मालूम हो जाये कि कौन- 
सा जीव कहाँ पर पीड़ित है । कौन-से जीव को क्या आवश्यकता है? ऐसा भी 
कभी हो सकता है? हो सकता है ।एक उदाहरण दूं आपको । 

एक बार की बात, एकदम हिचकियां आने लग गईं। एक व्यक्ति ने 
कहा कि पानी पी लो, पानी पियेंगे तो हिचकियां आना बन्द हो जाएगा। मैंने 
पूछा- यह हिचकियां आती क्‍यों हैं? उसने कहा- तुम्हें इस समय किसी ने याद 
किया होगा। दूर स्थित व्यक्ति ने याद किया वहाँ और हिचकियों की प्रक्रिया 
चालू हो गई | ऐसा सुनकर मैं सोचता रहा, विचार करता रहा। इसी प्रकार 
धार्मिकभाव को लेकर के अपने उपयोग को भेज दो, जहाँ कहीं भी दुःखी जीव 
हो, नियम से उन पर प्रभाव पड़ेगा। उन विचारों के अनुरूप कल्याण का मार्ग 
मिलेगा।बस ऐसा करने की चेष्टा प्रारम्भ करिये, फल अवश्य मिलेगा । 

आज करोड़ों रुपया बरसाया जा रहा है, लेकिन गरीब व्यक्तियों को, 
पतित विचारवालों को धार्मिक बनाने का भाव किसी के मन में नहीं आ रहा है। 
इसलिए इस प्रकार (पंचकल्याणक महोत्सव) के आयोजनों के माध्यम से, 
उस प्रकार के कार्यक्रम आज से ही प्रारंभ किये जायें | जो गरीब हैं, अशिक्षित 
हैं, अनाथ हैं, उसके लिए सनाथ बनाने का प्रयास किया जाए बाद में उन्हें 
धार्मिक शिक्षण देने का प्रयास करो तो आज का यह आयोजन ठीक है, अन्यथा 
नाममात्र के लिए ही आयोजन रह जाएगा। दस व्यक्ति बैठकर इसकी प्रशंसा 
करने लगें, करें, लेकिन मैं इस सिंघई पदवी का समर्थन-प्रशंसा नहीं कर 
सकूंगा। एक जमाना था जब पदवी से पूर्व कि स्वाश्रित होकर पूर्ण मंदिर का 
निर्माण एवं पंचकल्याणक के साथ बड़ी प्रभावना पूर्वक गजरथ सम्पन्न 

करवाया जाता पर आज तो अन्य का सहयोग लेकर ऐसे कार्य होते हैं। इस 
प्रकार का आयोजन कर उपाधियां दी जाती थीं पर आज यह जरूरी नहीं है। 

इन उपाधियों का मैं निषेध नहीं कर रहा हूँ किन्तु इनके माध्यम से 
अड़ोस-पड़ोस में जब तक सौहार्दमय व्यवहार नहीं बढ़ता तब तक इन 
उपाधियों का क्या प्रयोजन? हमारे भगवानों ने तो कहा है कि- आधि, व्याधि 
और उपाधियां संसार में भटकने वाली हैं । अत: उपाधियों से दूर हो समाधि की 
साधना करें, तो वृषभनाथ भगवान की जय जयकार करने में सार्थकता आ 
जायेगी । अन्यथा मात्र प्रशंसा से कुछ भी सार्थकता नहीं होने वाली । 

विश्व में क्या हो रहा है? इसको देखने की चेष्टा करो। धर्म कहाँ नहीं 
है? हमारे पास धर्म है, दूसरे के पास नहीं । हम सम्यग्दृष्टि हैं दूसरे मिथ्यादृष्टि । 
हम जैनधर्म की ज्यादा प्रभावना कर रहे हैं, दूसरे नहीं। इस प्रकार के भाव 
जिसके मन में हैं वह अभी जैनधर्म की बात समझ ही नहीं रहा है । वह जैनधर्म 
से कोसों दूर है । कहा है कि- 

“न धर्मो धार्मिकेर्बिना ' ' 

दो हजार वर्ष लगभग हो चुके हैं आचार्य समन्तभद्र स्वामी ने धर्म का 
डंका बजाया था। बन्धुओं ! जो मद के आवेश में आकर धर्मात्माओं के प्रति 
यदि अनादर का भाव व्यक्त कर रहा है तो वह अपने शुद्ध अहिंसा धर्म की ही 
हत्या कर रहा है। क्‍योंकि “न धर्मोधमेकिर्बिना'” कहा है। हमारे अन्दर 
संकीर्णता आ चुकी, आती जा रही है। सन्‍्तों का कहना है कि ““वसुधेव 
कुटुम्बकम्‌ ''। आज जैनी-जैनी, हिन्दू-हिन्दू भी एक प्रकार के दायरे/सीमाओं 
में बंधते चले जा रहे हैं । यह संकीर्णता धर्म का परिणाम नहीं है, इसे ध्यान 
रखिये। बातों से धर्म नहीं होता, कारण कि जो बहिरा है वह भी धर्म कर 
रहा/सकता है । जो अन्धा है, लूला है वह भी धर्म को कर सकता है । परन्तु जो 
पंचेन्द्रिय होकर के, हाथ-पैर अच्छे होकर भी, मात्र ऊपर-ऊपर बातें करता है 
तो वह कर्मसिद्धान्त से अभी सौ कोस दूर है। पास आने की चेष्टा करना 
चाहिए उसे। एक बार तो कम से कम, गरीबों की ओर देखकर दया का 

अनुभव करो। धर्मात्मा यही सोचता रहता है, ऐसा सोचना ही अपायविचय 
धर्मध्यान है। 

अपायविचय धर्मध्यान का अर्थ क्‍या है व उसका क्‍या महत्त्व है? 
आचार्य कहते हैं कि जितना आज्ञाविचय धर्मध्यान का महत्व है उतना ही 
अपायविचय धर्मध्यान का है । जिनेन्द्रदेव का आज्ञा का उल्लंघन नहीं करना, 
सर्वज्ञ की आज्ञानुसार चलना, यह आज्ञाविचय धर्मध्यान है ।इसकी सच्चाई से 
अपायविचय धर्मध्यान की महत्ता कहीं अधिक है। “'संसारी प्राणी का 
कल्याण हो, इनका दुःख दूर हो, सभी मार्ग का अनुसरण करें '' ऐसा विचार 
करना अपायविचय धर्मध्यान है । इस प्रकार की ही भावना में जब वृषभनाथ 
भगवान की पूर्वावस्था की आत्मा तल्‍लीन हुई थी, उस समय तीर्थंकर प्रकृति 
का बन्ध हुआ था। उसी का परिणाम दूसरे जीवन में असंख्यात जीवों का 
कल्याण, एक जीव के माध्यम से हुआ। सुभिक्ष हुआ, दिशाबोध दिया और 
सर्वेसर्वा बने । आज भी उनके नाम से असंख्यात जीवों का कल्याण हो रहा है। 
ऐसा कौन-सा कमाल का काम किया उन्होंने ? यही किया जो उनके दिव्य- 
उपदेश से स्पष्ट है- 

दया धर्म का मूल है, पाप मूल अभिमान। 
तुलसी दया ना छोड़िये, जब लौं घट में प्राण ॥ 

क्या कहता है यह दोहा? जब तक इस संसार में रहें, घट में प्राण रहें तब 
तक दया धर्म करो, तभी सबका, स्व-पर का कल्याण हो सकता है । यदि दया 
की जगह अभिमान घट में आया हुआ है तो तीन काल में भी कल्याण होने 
वाला नहीं। पाप का मूल अभिमान है। लोभ के वशीभूत होकर व्यक्ति, 
अन्याय-अत्याचार के साथ वित्त का संग्रह करता है और मान के वशीभूत 
होकर यदि दान करता है तो वह कभी भी प्रभावना नहीं कर सकता, ना ही 
अपनी आत्मा का कल्याण कर सकता है । सबसे पहले नीति-न्याय से वित्त का 
अर्जन करे, फिर दानादि कार्य के माध्यम से अड़ोस-पड़ोस की सहायता करे, 
जैन आयततनों की रक्षा करने के लिए कदम बढ़ाये । इस प्रकार करना प्रत्येक 

सद्गृहस्थ का कर्त्तव्य है- ऐसी सन्‍्तों की वाणी है। इस वाणी का जब तक 
अनुसरण होगा, धर्म का अभाव नहीं होगा, लेकिन जिस दिन जिनवाणी का 
अनुसरण बन्द हो जायेगा और अभिमान के वशीभूत हो जायेंगे, उस दिन 
रावण-राज्य आने में देरी नहीं। इस भारत में भी सही धर्म के अभाव में मात्र 
नाम धर्म से शान्ति प्रतिष्ठित नहीं हो सकेगी । 

एक उदाहरण दे रहा हूँ जिसमें धर्म क्या है? कैसा है? क्या तिर्यच भी 
धर्मशास्त्र का स्वाध्याय करते हैं ? क्या कभी तिर्यच आपके समान आपके ऊपर 
उपकार करते हैं? क्‍या वे कोई धार्मिक अनुष्ठान करते हैं? कभी मन्दिर भी 
आते-जाते हैं? यदि आ जाते हैं तो उन्हें धर्मलाभ होता है क्या? आचार्यो ने 
कहा- धर्मलाभ हो यह कोई नियम नहीं। अभी पण्डित जी ने भी कहा था- 
आयोजन जितने भी हैं सभी साधन के रूप में हैं, साध्य के रूप में तो धर्म 
रहेगा। ये साधन हैं, इनमें उलझे रहे, उपाधियों में उलझे रहे तो तिर्यंच हमसे 
कहीं आगे बढ़े हुए होंगे, जो इनसे सर्वथा दूर है । 

रामायण आपने पढ़ी होगी, सुनी होगी। पद्मपुराण में भी यह कथा 
आती है | जटायु पक्षी की वह कथा है जिसने रामायण की पृष्ठभूमि बना दी है। 
राम जब वनवास पर थे | सीता और लक्ष्मण भी साथ-साथ हैं । जंगल में अपना 
काल व्यतीत कर रहे हैं । एक दिन की बात, सन्त आये। सभी ने आहार दान 
दिया। आहार दान के समय सन्त के पैर धोए गये थे। उस जल में एक जीव 
आकर बैठ गया और उसमें लोट-पोट करते ही, उसका सारा का सारा बदन व 
बाल स्वर्ण के हो गये। उसकी सभी ने प्रशंसा की। तभी एक पेड़ पर बैठा 
जयायु पक्षी यह दृश्य देख रहा था। सन्त चले गये और बात भी जाती रही ।... 
एक दिन की बात । सीता को रावण हरणकर ले जाने वाला है तो वह जटायु 
पक्षी सोचता है- एक अबला, उसको हरण कर रहा है, उसके ऊपर प्रहार कर 
रहा है । और मैं यहाँ पर बैठा देख रहा हूँ । जबकि मैं संकल्पित हूँ - 

“'रघुकुल रीति सदा चली आईं। प्राण जायें पर वचन न जाईं ॥ ' 
राम ने मुझे प्रतिज्ञा दिलाई कि अनाथ के ऊपर यदि किसी का हाथ 

उठता है तो देखते न बैठना । हम लोग नश्वर जीवन को नहीं समझ रहे हैं, इसे 
अविनश्वर बनाने का प्रयास कर रहे हैं ।जिस समय किसी धर्मात्मा के ऊपर 
संकट आ जाता है उस समय दूसरा धर्मात्मा यदि छुपने का प्रयास करता 
है तो वह कायर है। उसे नश्वर जीवन के सदुपयोग के लिए सिंह के 
समान गर्जना करते हुए आना चहिए। मुझे कोई भय नहीं । जीवित रहने 
की कोई आवश्यकता नहीं। यही मेरा धर्म है, यही जीवन। धर्म सदा ही 
मेरे साथ रहेगा। मैं जीवित रहूँ या नहीं | यह सोच वह आक्रमण को रोकने के 
लिए तैयार हो जाता है । वही सच्चा धर्मात्मा माना जाता है । 

धर्मात्मा के ऊपर आज पहाड़ टूट रहे हैं और हम देख रहे हैं, फिर भी 
अपनी आत्मा को धर्मात्मा मानते हैं । उसे मैं तो जीवित भी नहीं मानता। जड़ 
का धर्म मानना भले ही स्वीकार कर लूंगा। आप लोग जिस प्रकार धन को रक्षा 
करते हैं, उससे भी बढ़कर धर्म की रक्षा करना चाहिए धर्म के द्वारा ही जीवन 
बन सकता है। यदि धर्मात्मा का अनादर मन से, वचन से, काय से, कृत- 
कारित-अनुमोदन से स्वणन में भी करते हैं, तो उसके धर्म का नहीं, वरन्‌ स्वयं 
के अहिंसा धर्म को अनादर करते हैं । ऐसी गर्जना इस युग में आचार्य समन्तभद्र 
स्वामी जैसे महान आचार्यों ने की है। मान बहुत बढ़ता जा रहा है, यह सब 
पंचम काल की देन है। हमारा जीवन ऐसा बनना चाहिए, जैसा सिगड़ी के 
ऊपर भगौनी का। उसमें दूध तप रहा है दो किलो। तीन किलो और भी भर 
सकता है उसमें | लेकिन उतना ही दूध तपने के उपरान्त ऊपर आने लग जाता 
है। तपन के कारण वह ऊपर आता रहता है। ज्यों ही ऊपर आता है, त्यों ही 
तपाने वाला दूध समाप्त न हो जाए, इस भय से पास आ जाता है और क्‍या 
करता है उस समय? उस समय वह जल्दी-जल्दी शान्तिधारा छोड़ देता है, दूध 
नहीं ढांकता, बल्कि एक चम्मच जल पटक देता है । पटकते ही दूध नीचे चला 
जाता है ।इसका क्या मतलब हुआ? मतलब तो ये हुआ कि जब अगिनि ने दूध में 
जो जल था उसे जलाया तो दूध ने भी सोचा कि जब मेरे मित्र, दोस्त, मेरे 
सहयोगी के ऊपर यदि अग्नि ने धावा बोला है, तो मैं भी इसे समाप्त करूंगा। 

यही सोचकर वह उबलता हुआ, आँखों को निकालकर अग्नि की ओर आने 
लगा। लेकिन दूध खाने वाले ने डर करके कि अग्नि के प्राण न निकल जाए, 
शान्तिधारा छोड़ दी । अरे भैय्या ! तुम्हारे मित्र को हम दे देते हैं, तुम बैठ जाओ। 
तो दूध बैठ जाता है । 

ऐसी होनी चाहिए मित्रता । उसको ही मित्र, दोस्ती, साथी और सहयोगी 
कहते हैं, जो विपत्ति के समय पर, प्रसंग पर साथ दे। अन्यथा ना तो वह साथी 
माना जाएगा, ना धर्मात्मा ही । बन्धुओं ! मान प्रतिष्ठा के लिए संसारी प्राणी सब 
कुछ त्याग कर देता है, लेकिन अपने आत्मोदय के लिए कुछ भी नहीं करता। 
मैं इन सभी कार्यक्रमों की प्रशंसा तभी करता हूँ, जब आप लोगों के कदम इस 
दिशा की ओर भी बढ़ते हैं ।यह जीवित कार्य है । इस युग में यह कार्य हुआ ही 
नहीं है ।हुआ भी है तो बहुत कम हुआ है। 

विनोबा जी, जिस समय दक्षिण की ओर भूदान को लेकर के आए थे, 
तभी मुझे महापुराण के भूदान की बात याद आ गई । वहाँ पर गृहस्थों के चार 
धर्मों में पूजा भी रखी है । पूजा का अर्थ भूदान लिखा गया है । जी हाँ | महापुराण 
का यह उल्लेख है । जो व्यक्ति खाने के लिए मुहताज हो रहा है, उसके लिए 
आश्रय दे दीजिए तो वह नियम से धर्म को अपनायेगा-अपनायेगा। आज हम 
तात्कालिक उपदेश तो दे देते हैं । उसके द्वारा ही उसके कार्य की पूर्ति होने 
वाली है।इस कारण वह धर्म के प्रति जल्दी आकर्षित नहीं होता । युग बदल 
चुका है । विनोबा जी की बात को सुनकर मैंने सोचा- हाँ, आज भी भूदानयज्ञ 
की बात जीवित है जो कि जैनाचार्यो के द्वारा घोषित की गई थी। 

आज कौन-कौन ऐसे व्यक्ति हैं जो आवासदान देने को तैयार हैं | कभी 
आपने सोचा जीवन भर में कि जो गर्मी-सर्दी से पीड़ित है उसे आवास दान दें, 
एक मकान बनवा दें। आवास देने के उपरान्त उनको ऐसा ही नहीं छोड़ा जाए, 
किन्तु उन्हें कह दिया जाए कि देखो भैय्या! तुम्हारी आवास सम्बन्धी 
आवश्यकता की पूर्ति तो हो गई, अब कम से कम धर्म-कर्म करना चाहिए। 

राजस्थान की बात है। जहाँ पर एक सेठ जी ने एक फैक्टरी (मिल) 


487 


(प्रवचन प्रमेय ) 


खोली थी। उसमें जो गरीब-गरीब व्यक्ति थे। उनको काम पर लगाया और 
उनकी सारी की सारी, बेतनादि की भी रक्षा कर दी गई । फिर कहा गया- हमने 
इतना सारा प्रबन्ध आपका कर दिया है अब प्रत्येक व्यक्ति को रात्रिभोजन, 
मद्य, मांस, मधु का त्याग और देवदर्शन के उपरान्त ही मिल में काम करना 
चाहिए। जब तक वे रहे, तब तक तो कार्यक्रम वैसा ही चलता रहा, बाद में वह 
समाप्त हो गया और मिल भी उनके हाथ से निकल गया। 

बन्ध्रओं ! जो कोई भी कार्य किया जाता है । धर्म के लिए किया जाता है। 
वह भी क्रम से, विधिपूर्वक करना चाहिए। मात्र जय-जयकार करने से कुछ 
नहीं होगा। अभी मैं देख रहा था कि, जुलूस प्रारंभ हो गया, रथ भी प्रारंभ हुआ 
हम आगे-आगे चल रहे थे। इस आयोजन को देखने के लिए हजारों-लाखों 
की जनता आई पर चलने वाले लोग प्रशस्त चाल से नहीं चल रहे थे, साथ में 
लाठी वाले तो धूल भी उड़ा रहे थे, जिसमें दृश्य दिखना ही बन्द हो गया था। 
यहाँ इन अवसरों पर ऐसी व्यवस्था होनी चाहिए कि जो दूर-दूर से व्यक्ति 
आये हैं, उन्हें भी पूरा-पूरा लाभ मिले । यही प्रेम है, वात्सल्य है । उन्हें पहले व 
आगे बैठाना चीहए | लेकिन हम आगे बैठ जाते हैं । वे हमारे सर्वप्रथम अतिथि 
हैं, उनका सत्कार-सम्मान करना चाहिए। हम तो यहीं के हैं। इस प्रकार का 
वातावरण हो जाए तो इसी का नाम राम-राज्य है। 

आज हम कहते तो हैं कि राम-राज्य आ जाये | भगवान महावीर स्वामी 
का राज्य आ जाये | महावीर भगवान का सन्देश मिल जाए, लेकिन कहने मात्र 
से तीन काल में भी मिलने वाला नहीं । बातों के जमा-खर्चा से कभी कुछ नहीं 
होता । जिस प्रकार दूध में ज्यों ही पानी डाला, वह शान्त हो गया। उसी प्रकार 
हम भी यदि अपने साधर्मियों के प्रति वात्सल्य रखेंगे सद्व्यवहार करेंगे तो मैं 
कहता हूँ कि स्वप्न में भी किसी के ऊपर कोई संकट आने वाला नहीं । अभी 
पण्डित जी ने कहा था- धर्म संकट में है, धर्मगुरु संकट में हैं । जिनवाणी भी 
संकट में है। किन्तु मैं कहता हूँ कि ये तीनों संकट से मुक्त हैं तभी मुक्ति के 
साधन हैं। संकट तो हमारे ऊपर है। संकट तभी आते हैं जब हमारे भीतर ये 

तीनों जीवित नहीं रहते। धर्म-कर्म से हमारा कोई भी सम्बन्ध नहीं रहेगा तो 
जीवन बिना संकट के रह नहीं पायेगा । इनकी रक्षा की जाए तो कोई आपत्ति 
नहीं । इनकी रक्षा का अर्थ यही है कि हम धर्म को ही जीवन समझ लें। मात्र 
लिखना-पढ़ना धर्म नहीं है, धर्म तो जीवित वस्तु का नाम है। 

हम अहिंसा परमोधर्म की जय बोलते हैं, “' अहिंसा अमर हो '' ऐसा 
कहते हैं । लेकिन गांधी जी ने, जिनके पास मात्र दो सूत्र थे, अहिंसा और सत्य। 
इन दोनों सूत्रों के माध्यम से ढाई सौ वर्ष से आई हुई ब्रिटिश सत्ता से, बिना 
शस्त्र, पिस्तौल, बिना रायफल, तलवार, ढाल, तोप और बिना एटमबम के ही 
स्वतन्त्रता दिलाई । उन्होंने सत्य, अहिंसा का ऐसा '' एटमबम '' छोड़ दिया कि 
सभी देखते रह गये और सोचते रहे, ऐसी कैसी खोपड़ी है ।हम लाखों रुपये भी 
दे दें तो भी नहीं मिलने वाली। लाख क्‍या? कई लाखों में भी मिलने वाली 
नहीं | यह अहिंसा की उपासना है, उसी का यह प्रभाव है कि ब्रिटिश सरकार 
को यहाँ से भागना पड़ा । आज 35-40 वर्ष हो गये स्वतन्त्रता मिले इस देश को, 
लेकिन, उसका सदुपयोग, सही-सही नहीं हो रहा है । आज हम आपस में लड़ 
रहे हैं कुर्सी के लिए। ऐसी-ऐसी भी लड़ाई हमने देखी-सुनी है कि एक कुर्सी 
के लिए दस व्यक्ति लड़ रहे हैं तो कुर्सी नियम से टूटेगी ही । पहले तो ऐसा 
होता था कि- कहते थे कि इस कुर्सी पर आप बैठिये, आप ही इस पर बैठने के 
पात्र हैं । हम तो आपके निर्देशन के अनुसार चलेंगे। पर आज? प्रत्येक व्यक्ति 
नेता बनना चाहता है । कोई पीछे चलना नहीं चाहता | पागल भी हमेशा आगे 
चलता है उसके पीछे हंसने वाले । पागल कभी भी हंसता नहीं । क्या नेता बन 
जाएगा वह? नहीं, ऐसा तीन काल में भी नहीं हो सकता। कुर्सी केवल एक 
निमित्त है । उस कुर्सी का प्रयोजन इतना ही है कि उस पर बैठकर अपनी आँखों 
से देख सकें कि- कहां पर, कैसे-कैसे रह रहे हैं । हम उनके दु:ख-दर्द को 
समझ सकें और मिटाने का प्रयास रात-दिन करें । एक जगह लिखा है - 

“'परिहर्तुमनागसि 
जो निरपराध जीव हैं, उनके ऊपर प्रहार करने के लिए क्षत्रियों के हाथ 

में तलवार नहीं दिये गये। किन्तु अपराध को दूर करने के लिए दिये गए हैं। 
अपराधियों को मारने नहीं । किन्तु अपराधियों को भयभीत करने के लिए शस्त्र 
दिये गए हैं। उपदेश भी इसीलिए होता है कि दूःख दूर हो और शान्ति की 
प्रस्थापना हो । 

आप लोगों का कार्य आगे होने वाला है। मैं भगवान से यही प्रार्थना 
करता हूँ, कि आपकी भावना, धर्म के प्रति दिन दूनी रात चौगुणी निष्ठा के साथ 
बढ़ती रहे । तीन घण्टे हो गये किसी को भी ना खाने की चिन्ता है, ना पीने की । 
पीछे क्‍या हो रहा है इसका ख्याल भी नहीं रहा। गर्मी में भी सभी लोग पैदल 
चल रहे हैं, उस पर भी नग्न पैरों ।फिर भी सभी के मुख पर आनन्द की लहरें 
दिखाई दे रही हैं | मुझे देखकर यही लगता है कि आज भी अटूट श्रद्धा है ऐसी 
ही बनी रहे यही भगवान से प्रार्थना करते हैं ।कैसा भी युग आ जाये, उसको भी 
शान्ति के साथ, वात्सल्य-प्रेम के साथ निभायें। रुखी-सूखी दो रोटी हों, 
इसकी भी कोई परवाह नहीं, बस ! प्रेम के साथ दो व्यक्ति मिलकर एक रोटी 
भी खाते हैं तो पहलवान बन जाते हैं । एक अकेला ही व्यक्ति दस रोटी भी 
ईर्ष्या के साथ खाता है तो उसे अस्पताल जाने की आवश्यकता पड़ती है । बाजरे 
की सूखी-रूखी रोटी खाओ, लेकिन धर्म की रक्षा के लिए धर्मात्मा बन कर 
खाओ। तीन काल में भी आपको कष्ट नहीं होगा। देव आकर आपकी रक्षा 
करेंगे। दानव जब उपसर्ग करेंगे तो देव आकर हटायेंगे, खदेड़ेंगे और रक्षा 
होगी। 

अहिंसा धर्म एवं धर्मात्मा की रक्षा करना देवताओं का काम है। 
इसीलिए उन्हें शासनदेवता भी कहते हैं। जब हम धर्म करते हैं- उसमें दृढ़ 
रहते हैं तो वे ऊपर से आ जाते हैं । वे भी देखते रहते हैं कि कौन क्या कर रहा 
है? जैसे पुलिस प्राय: लड़ते हुए व्यक्तियों के बीच नहीं आती और ना ही आने 
की आज्ञा शासन की है । लड़-भिड़कर गिर जाते हैं, जब उठना भी मुश्किल हो 
जाता है, उस समय पुलिस पहुंचकर पकड़ती है । कालर पकड़कर कहती है 
क्या कर रहे हो ! अपराधी कहते हैं- आप जो कहो मैं वह करने अब तैयार हूँ। 

इसी प्रकार देवता लोग भी आकर सहायता करते हैं। यदि आपका कार्य 
ठीक-ठीक चल रहा है तो उनके सहयोग की आने-जाने की कोई 
आवश्यकता नहीं । उस समय तो वह आपकी प्रशंसा करके वंदना करेंगे और 
अपने आपको कृतकृत्य मानेंगे । 
धन्य है यह नर साधना 
इन्द्र पद ने भी की हो, जिसकी आराधना। 
ऐसे इन्द्र भी, आप लोगों की प्रशंसा के लिए आयें। अत: धन्य है। 

अन्तिम मंगलाचरण के रूप में यह दोहा आपके सामने है- 

यही प्रार्थना वीर से, अनुनय से कर जोड़। 

हरी-भरी दिखती रहे, धरती चारों ओर॥ 


“' भगवान महावीर की जय! 
(केसली -3-86 परिनिर्वाण दिवस, गजरथ महोत्सव वेला) 

कोटिशः अभिनन्दन 
-आचार्यश्री आर्जवसागरजी 

जिन्हें लौकिकता और ममता, 
प्रभावित नहीं कर पाती है, 
जिन्हें स्वभाव से सहजता ,सरलता, 
निर्मलता सदा भाती है, 
जिनकी पावन दृष्टि में सदा 
अमीर और गरीब सब हैं एक 
जिनकी भक्ति व ध्यान में सदा है वीतरागता 
सरागता का न लेश 
जिनकी वाणी में शास्त्र की गहराई से 
मिलती है मधुरता की मिठास 
ऐसे हैं गुरुवर श्री विद्यासागर जी 
जिनके दर्शन से होता है कर्मों का नाश 
आचार्य पदारोहण पर जिन्हें 
शत शत बार है वंदन 
गुरुवर का कोटिश: है अभिनन्दन। 


सूरत, नवम्बर-202 

आचार्य विद्यासागर वंदनाष्टक 


-आचार्यश्री आर्जवसागरजी 
ज्ञानसागराचार्य श्री के, विद्यासागर शिष्य महा। 
दृढ़ वैरागी यथाजात हैं, बहती समता सिन्धु जहाँ॥ 
निजातम के भेदज्ञान से, शुद्धातम को जो ध्याते। 
नमन करें हम गुरु चरणों में, उनके गुण संस्तुति गाके ॥॥ 


ध्यान-साधना अपूर्व जिनकी, समता का सौरभ देती। 
जिनका दर्शन पाकर अखियाँ, कर्म-मैल को धो लेतीं ॥ 
जिनकी अमृतवाणी सुनकर, प्राणी जय-जय करते हैं। 
ऐसे विद्यासागर को हम, शत-शत वंदन करते हैं ॥2॥ 


भव-वन में हम भटक रहे थे, गुरुवर ने सन्मार्ग दिया। 
कुम्भकार के सदृश हमको, साधक का आकार दिया॥ 
समयसार का सार बताकर, शिष्यों का उद्धार किया। 
नमस्कार उन विद्या गुरु को, जिनने यह उपकार किया ॥3॥ 


सलत्रय के धारी गुरुवर, शिवपथ के हैं पथिक रहे। 
धर्म-मार्ग के नायक हैं जो, मोह-जाल से पृथक रहे ॥ 
जिन्हें, जगकी असारता का, चिंतन निश-दिन साथ रहा। 
ऐसे गुरु के चरण कमल में, मेरा झुकता माथ रहा ॥4॥ 

जिनके हृदय में वात्सल्य की, धारा नियमित बहती है। 
अनेकान्त मय सम्यक्‌वाणी, मिथ्यातम को हरती है॥ 
सिद्धान्तों का आलोढ़न जो, प्रति-दिन करते रहते हैं। 
उन विद्या के सागर को हम, अन्तर मन से नमते हैं ॥5॥ 


दीक्षा-शिक्षा देने में जो, निपुणशील गुरुराज महा। 
आवश्यक में दृढ़ धर्मी हैं, ना हैं लौकिक काम वहाँ॥ 
सिंहवृत्ति-सम चर्या के जो, पालक मम गुरु हैं न्यारे। 
वंदन करते मिलें आपके, उत्तम गुण मुझको प्यारे ॥6॥ 


आचार्य बने, आचारों का, पालन करते-करवाते। 
मूलगुणों अरु उत्तरगुण में, निज चेतन को नहलाते॥ 
हे गुरु! तेरी महिमा को मैं, कैसे? कब तक? गा सकता। 
विद्या-रूपी सागर बनकर, तुमको कब? मैं पा सकता ॥7॥ 


सूरितिलक हो गुणवन्तों के, प्रतिपल गुण से शोभित हो। 
कर्त्तव्यनिष्ठ, सतू-योगी हो, परिषह से ना क्षोभित हो॥ 


अद्भुत कैसा? मुख-मण्डल पर, तप का तेज चमकता है। 
विद्या गुरु को “' आर्जवता '' से, मन यह वंदन करता है ॥8॥ 

पूर्वक अध्ययन जे कर 


का आदर न करना, ये ३... | 

